
UVOD 



Većina je istaknutih hrvatskih književnih povjesničara i teoretičara 
na ovaj ili onaj način dotaknula ili raspravila pitanja konstitutivnih 
čimbenika nacionalne književnosti XIX. stoljeća, nakon čega se 
došlo i do nekih usuglašenih stavova o tome da su osnove na ko- 
jima je sa/građena zgrada tzv. novije hrvatske književnosti: narod- 
na književnost (usmena tradicija), dubrovačka renesansna i barok- 
na književnost i europski (slavenski) romantizam (usp. primjerice 
Flaker, 1968). Ipak, premda u nekim radovima, primjerice Ive 
Frangeša (1964; 1970), nalazimo temu književnog kanona, osim 
pitanja recepcije književnosti i književne kritike koje je problema- 
tizirao Antun Barac (1950; 1960), nekih aspekata ove teme koji 
se tiču studija književne periodike kojom se bavi Vinko Brešić 
(2005) ili teorijske razrade ovog i srodnih pojmova na leksikonskoj 
razini (Biti, 2000: 245-247), problem oblikovanja književnog ka- 
nona uopće, a pogotovo kad je riječ o književnoj periodici, ostao 
je do danas izvan znanstvenog interesa kod nas. S druge strane, u 
drugim je kulturnim sredinama oblikovanje književnog kanona 
(canon formation) otkriveno kao posebno intrigantna tema već 
osamdesetih godina XX. stoljeća, kada se rasplamsala tzv. ras- 
prava o kanonu {canon debate) u koju su se uključili ponajprije 
predstavnici angloameričke znanstvene zajednice poput Roberta 
Hallberga (1984), Barbare Herrnstein Smith (1988), Johna Guillo- 
ryja (1993), Harolda Blooma (1994) ili Peggy Kamuf (1997), ali 
i predstavnici njemačkog akademskog miljea poput Alaide i Jana 
Assmana (1987), Renate von Hevdebrand (1988), Simone Winko 

(zajedno s Heydebrand, 1996) ili Stefana Neuhausa (2002). Recentni 
radovi poljskih znanstvenika, okupljeni u zborniku radova koji 
je 2005. godine uredila Maria Dabrowska-Partyka, pokazuju da 
je i domaća (postjugoslovenska) književnost izazovno područje 
za istraživanje dinamike nastanka i održanja književnog kanona. 
Za razliku od ranijih radova u kojima je postojanje kanona književ- 
nih tekstova promatrano kao po sebi zadana posljedica/cilj prouča- 
vanja književnosti, ovi noviji radovi problematiziraju i histori- 
ziraju okolnosti njegova nastanka. Ne radi se nužno o podrivanju 
postojećeg kanona, kao što to rade autori poput B. Herrnstein 
Smith ili P. Kamuf, već prije svega o propitivanju okolnosti strate- 
gija njegova oblikovanja i održavanja, postavljanju pitanja ideo- 
loške uvjetovanosti stavova na kojima se zasniva i koje proizvodi. 
Kanon velikih knjiga počiva na estetskom sudu i umjetničkoj 
vrijednosti djela, no, on je, kako se pokazalo, u manjoj mjeri uvje- 
tovan umjetničkom vrsnošću odabranih djela, a više politikom 
moći, kako je definira Michael Foucault (1994: 65-66). Drugim 
riječima, kanon se oblikuje prema ideologiji, političkim interesima 
i vrijednostima elitne klase (P. Bourdieu, 1993; 2002) koja je 
opisana kao bijela, muška i europska. Taj se opis može uvjetno 
prenijeti i na projekciju interesa i vrijednosti koje domaća vladaju- 
ća građanska klasa upisuje u nastanak hrvatskoga književnog ka- 
nona. Uvjetno, jer je tzv. hegemonija kanona ili dinamika njegova 
nastanka u hrvatskoj kulturnoj sredini predodređena percepcijom 
vlastite rubnosti. Zamišljan bilo kao antemurale christianis ili 
kao most između Istoka i Zapada, južnoslavenski je prostor s jedne 
strane uvjetovan implicitnim orijentalizmom u kojem se vlastita 
civiliziranost gradi nauštrb barbarskih istočnih susjeda, a s druge 
strane eksplicitnim okcidentalizmom, koji podupire osjećaj ugro- 
ženosti, manje vrijednosti i izloženosti asimilaciji civiliziranih 
zapadnih susjeda 1 . Od te je zasnivajuće traume nacionalnog iden- 



Detaljnije o Hrvatskoj kao predziđu kršćanstva u Rapacka, 2002: 70-71, o orijen- 
talizmu u Said, 1999, o balkanizmu u Todorova, 1998. i Bjelić i Savić, 2002. 

titeta moguće pratiti niz protuaktivnosti vlastitog legitimiranja, 
među kojima prednjači rad na nacionalnom pamćenju kroz opću 
i književnu povijest i književni kanon. Tako Vatroslav Jagić u 
"Viencu" 1 869. godine piše o potrebi da se podignu snažne zidine 
(bedemi) kako bi se od tuđe (kulturne) prevlasti obranila još ne- 
izdiferencirana domaća kultura. Godinu dana nakon njega, iz iste 
perspektive Vladimir Mažuranić ponavlja zahtjev, navodeći kako 
se svi europski narodi trude uzdići znanje i umjetnost, dok naša 
tužna domovina zaostaje: "svi nas prestižu; vrieme leti, ini narodi 
s njimi, a mi: driemamo". 2 Snaga drugih, ponajprije Nijemaca, 
doima se prijeteće, pa u Mažuranićevu tekstu vidimo nešto druga- 
čiji pogled na ono što se obično prihvaća kao Goetheova optimi- 
stična misao o poticajnom međudjelovanju različitih kultura i 
njihovu optimalnom spoju u korpusu svjetske književnosti. Nasu- 
prot zamišljenoj ravnopravnosti pojedinih kultura i njihovih ka- 
nonskih predstavnika u svjetskom, anacionalnom umjetničkom 
Parnasu otvara se perspektiva izolacije, inferiorizacije i kulturne 
dominacije - imperijalizma jakih i reprezentativnih. Dvadeset 
godina nakon Mažuranićeva teksta, nakon što su slavenske knji- 
ževnosti stasale, dobivaju i vlastiti legitimitet u književnim po- 
vijestima poput Pypinove i Spasovičeve (1880) 3 ili Karplesova 



O okcidentalizmu usp. tekst G. Piterberga The Tropes of Stagnation and Awak- 
ening in Nationalist Historical Conscionsness. The Egyptian Case, http:// 
www.ciaonet.org/book/jankowski/jank03.html, objavljen i u: Rethinking Nation- 
alism in the Arab Middle East, ur. Israel Gershoni & James Jankowski, Colum- 
bia Universitv Press, 1997. Zatim rasprave i sažetke s međunarodnog znanstvenog 
skupa: Okcindentalizam ili "slike" koje Istok projicira na Zapad, održanog na 
Sveučilištu u Sofiji, 4-5. svibnja 2005: http://cl8.slovar.org/occidentalism/ 
index_en.htm. Prva istraživanja predstavljena u Occidentalism: Images of the 
West. Ur. James G. Carrier. Oxford: Clarendon Press, 1995., prikazao Christopher 
Alan Perrius (Universitv of Chicago) u "Jupert. A Journal of Postcolonial Stud- 
ies", College of the Humanities and Social Sciences North Carolina State Uni- 
versity, 1997, V. 1, br. 1. 

Vladimir Mažuranić: Književnosti i sloboda, "Vienac": II (1870): 44: 696-701. 
Aleksandar Nikolajević Pypin i Vladimir Danilović Spasovič su na ruskom 1 880. 
podine objavili povijest slavenskih književnosti koju je na njemački preveo Trau- 

zamašnog pregleda svjetske književnosti ( 1 890- 1 892) 4 . Upravo 
je u ovom zadnjem, prepunom površnosti i netočnosti u prikazu 
hrvatske književnosti, Milivoj Srepel detektirao ponižavajući tret- 
man vlastite kulture u očima zapadnjaka. U kritici objavljenoj 
1892. godine u "Viencu", zaključuje: "Pisac je valjda držao daje 
i ovo nekoliko milostivih riječi previše o književnosti 'barbarsko- 
ga' naroda hrvatskoga. Nije druge, nego da kleknemo i poljubimo 
milostivu ruku čestitoga Nijemca, koji je sa svoje visine svrnuo 
okom i na nas, jadne crve!" 

Legitimacija vlastitoga kulturnog identiteta, trajnosti i prepo- 
znatljivosti bili su jedan od osnovnih motivatora rada na autono- 
mizaciji 5 domaće književnosti i oblikovanju pripadajućeg kano- 
na. Strategije i dinamika tog rada mogu se, držim, najuvjerljivije 



gott Pech, čime je postala šire dostupna. Autorizirani prijevod izišao je u Leipzigu, 
1883-1884. 

Riječ je o knjizi Gustava Karplesa AUgemeine Geschichte der Litteratur: von 
ihren Anfangen bis aufdie Gegenwart, Berlin: Grote, 1 89 1 . Na dodatnim podacima 
zahvaljujem Ivani Brković koja ju je pronašla u bečkoj knjižnici. 
Termin, sukladno kasnije navedenim autorima, od P. Bourdieua do S. Winko i R. 
von Hevdebrand, shvaćam prije svega u opsegu kojim se opisuje razgraničavanje 
književnosti kao polja djelovanja od drugih društvenih jedinica, o čemu će kasnije 
biti više govora. Time se značenje ovog pojma odvaja od onog koje bi mu pripadalo 
u horizontu teorije recepcije ili trijade fiktivno/imaginarno nasuprot realnom koju 
uvodi Wolfgang Iser. Njegova "fenomenologija čitanja", shvaćena u okviru herme- 
neutičke paradigme, nasuprot verbalizacijskom činu (implicitnog) autora postavlja 
dekodirajuću aktivnost (implicitnog) čitatelja čime se intencionalno oblikuje pro- 
stor fiktivnog, jasno odijeljenog od realnog, "vantekstualnog" svijeta. Treći dio 
trijade, imaginarno, uvedeno je kao prazna varijabla ili tamno mjesto koje sjedne 
strane funkcionira kroz "dnevne irealizacije" u najširoj zajednici, ali i kao posred- 
nik u umjetnički intendiranom fiktivnom uobličavanju. "Dvostrukost književno 
fiktivnog" (odnosno, ono po čemu se on razlikuje od područja realnog i imaginar- 
nog) kod njega, upućuje Birgit Niibel (2000: 462-463), treba razumjeti kao "irea- 
lizaciju realnog" i "postajanje realnim onog imaginarnog". Ono fiktivno u književ- 
nom tekstu se, pokazuje autorica, kao "intermedijum" između imaginarnog i real- 
nog, sastoji od sljedećih "činova fingiranja": 

1 . selekcija, kao dekompozicija ne-fiktivnih elemenata realnosti, uzrokuje (para- 
digmatsku) irealizaciju okruženja teksta; 2. kombinacija tekstualnih elemenata 

vidjeti kroz književnu periodiku devetnaestog stoljeća, i to ne sa- 
mo zbog njezina dominantnog položaja u vrijeme slabo razvijene 
knjižarske industrije (Barac, 1964: 55; Sicel, 2004: 61-72), već i 
zbog tom mediju (Brešić, 2005: 67) inherentnog načina čuvanja 
kulturnog pamćenja. Stoga glavnina zanimanja u ovoj knjizi poči- 
va na reperkusijama proizvodnje književnog kanona specifičnima 
za časopisni medij i dano razdoblje. U njemu će, daleko od ambi- 
cije obuhvatnog prikaza književne produkcije, kritike, historio- 
grafije ili izdavaštva, biti izdvojeni osnovni pokretači koji, upravo 
iz tih područja, discipliniraju rad na književnom kanonu. Pri tome 
će se, sukladno posredničkoj ulozi kojom književni časopisi lavi- 
raju između različitih diskurzivnih područja, naznačiti utjecaj 
književnih i političkih institucija na proces oblikovanja kanona 
te, kroz navedeno, razmotriti kriteriji odlučujući za onodobnu pro- 
filaciju autora koji su i danas prepoznatljivi (primjerice Ivan Ma- 
žuranić ili August Senoa), kao i onih koji su danas daleko od 
uobičajenog pojma književnog kanona (Ivan Trnski, August Ha- 
rambašić, Đuro Arnold, Franjo Marković). 

Kako će se vidjeti, za sam su proces odlučujuće instance po- 
vlaštenih čitatelja, književnih kritičara i povjesničara, koji će uve- 



stvara unutartekstualna povezivanja (na sintagmatskoj ravni) i uzrokuje među- 
sobno irealiziranje semantičkih prostora; 3. samorazotkrivajući karakter fikcije 
(na primjer, preko signala za fikciju) uzrokuje irealizaciju recipijentovog stava 
prema svijetu predstavljenom po principu "kao da" i, po Iseru, postaje presudni 
kriterij za diferencijaciju književno fiktivnog od fikcija uobičajenog životnog 
okruženja. Upravo se na ovom mjestu, piše Niibel, može kritizirati Iserova pozicija. 
Naime, "pod pretpostavkom da književni tekst ne može da se poistoveti sa svojom 
fiktivnošću i da fiktivno predstavlja takoreći samo jednu komponentu književnog 
teksta, takozvani 'karakter samorazotkrivanja' književnog teksta ne može biti 
prepoznat kao diferencijalno obeležje fiktivnog, pošto se i u primeni signala fikcije 
radi o specifično novovekovnom, to jest dijahrono i dijatopski ograničenom 
fenomenu koji počiva na odgovarajućim žanrovskim konvencijama". Slična vrsta 
ograničenja može se nazrijeti i kroz kasnije predstavljene teorije kanona, nastale 
u postboudieovskim istraživanjima, no s tom razlikom što je njihova historijska 
uvjetovanost sastavni dio njihove teorijske eksplikacije. 

like, premda ne i do kraja, odlučivati o statusu pojedinih autora i 
djela. Kako je ustvrdio Ivo Frangeš (2005: 93): "Čak bi se i po- 
vijest hrvatske znanosti o književnosti dala napisati s obzirom na 
proučavanje i kritiku reprezentativnih djela: Marulićeve Judite, 
Gundulićeva Osmana, pučke balade Asanaginica, i dakako Mažu- 
ranićeve romantične pjesni. Kao što je i prirodno, vrijednost i 
značenje njihovo još uvijek nisu iscrpljeni, iz jednostavnoga razlo- 
ga što se umjetničko djelo - svojom životnošću - odupire shema- 
tiziranim sudovima i mrtvim klasifikacijama." 

Polazište iz kojeg je pokrenut rad na ovoj knjizi, zasnovan na 
istraživanju književne periodike 6 i proučavanju zakonitosti obli- 
kovanja književnog kanona, djelomično se podudara s navedenom 
tvrdnjom. Smatram, naime, da su proučavanje i kritika reprezen- 
tativnih djela, kako ih razumije Frangeš, okosnica povijesti hrvat- 
ske znanosti o književnosti. No, za razliku od njega koji u tim re- 
prezentativnim djelima prepoznaje nepromjenjivu umjetničku 
esenciju koja ih čini živima usuprot svim proučavanjima, "shema- 
tiziranim sudovima i mrtvim klasifikacijama", držim da upravo 
ta proučavanja i kritike omogućuju nastanak i održanje reprezenta- 
tivnih djela - književnog kanona. Metodološki, pristupajući ča- 
sopisima kao specifičnom kulturalnom žanru i mediju u kojemu 
je nastajala tzv. novija hrvatska književnost (Brešić, ibid), referi- 
rajući na spomenute autore i tekstove koji su, polazeći uglavnom 
od Bourdieuove teorije polja, ukusa i habitusa, razradili probleme 
oblikovanja kanona u drugim kulturnim sredinama, te nastavlja- 
jući prethodna vlastita istraživanja (Protrka, 2002, 2006, 2006a), 
na zadanom ću korpusu razmotriti mehanizme uspostavljanja knji- 
ževnosti kao institucionalne prakse i, s time u vezi, složene meha- 
nizme koji su utjecali na oblikovanje književnog kanona. Polazeći, 
dakle, od pretpostavke daje rad na književnom kanonu povijesno 



Polje književne periodike 19. stoljeća postalo mi je dostupno kroz suradnju na 
dvama projektima prof. Brešića, unutar kojih je objavljena pozamašna Biblio- 
grafija hrvatskih književnih časopisa 19. stoljeća (2006). 

uvjetovan proces čije pojedine faze možemo najjasnije pratiti kroz 
hrvatsku književnu periodiku kao medij koji posreduje između 
tada nastajućeg književnog polja i drugih društvenih područja, u 
ovom ću radu izložiti osnovne pojmove, probleme i faze rada na 
nacionalnom književnom kanonu kako su zadani dinamikom, 
strukturom i poljem utjecaja književnih časopisa. 

U prvom će poglavlju biti naznačene osnovne teorijske po- 
stavke i pitanja koje je potaknula rasprava o kanonu: pitanja eva- 
luacije književnog djela, ekstrinzične ili intrinzične vrijednosti 
djela, međuovisnost projekcija nacionalne i svjetske književnosti, 
učinak integracije i raslojavanja koji stvaranje kanona ima na neku 
zajednicu, te teorijska, povijesna i metodološka važnost časopisa 
u procesu oblikovanja nacionalnoga književnog kanona. Drugo, 
središnje poglavlje knjige, slijedeći proces autonomizacije knji- 
ževnog i kulturnog polja, kako ga definira Bourdieu, predstavlja 
osnovne strategije oblikovanja kanona u hrvatskim književnim 
časopisima devetnaestog stoljeća. Zasnivanje samog područja 
može se pratiti kroz književne časopise prve polovine stoljeća u 
kojima se definiraju izbor jezičnog standarda i zajedničkog knji- 
ževnog kanona, profilira ukus i stvara pojam estetskog. Jednako 
kao i zamišljeni nacionalni identitet i književni je kanon zamišljan 
kao nadregionalna, nacionalna, ali i, u krajnjoj svrsi, nadnacio- 
nalna općeljudska kategorija. Estetsko načelo na kojemu počiva, 
predstavljeno kao univerzalno: općeljudsko i svevremeno, zapravo 
je, kako će se vidjeti, historijski uvjetovano - dakle, vremenito. 
Radi toga će rad na kanonu biti izvorom prijepora, jednako u 
vrijeme zasnivanja književnog polja, kao i u vrijeme njegove sve 
izvjesnije autonomizacije. Proces odvajanja književnog polja od 
drugih društvenih područja, uspostavljanje dominantnog estetskog 
načela i isključivanje nepripadajućih autora i ostvarenja bit će, u 
središnjem poglavlju, razmotreno kroz nekoliko očišta. Sam po- 
jam književnosti je, kako će se vidjeti, postupno od pismenosti u 
najširem smislu riječi sveden na pojam lijepe književnosti, napi- 
sane po pravilima estetike i ukusa, čime je zadovoljen prvi uvjet 

uspostavljanja institucije književnosti kakvu danas znamo. Ona 
je kroz devetnaesto stoljeće definirana svojim odnosom prema 
ne-književnom i ne-estetskom: onom stoje determinirano praktič- 
nom svrhom, "trivijalnom" i "niskom". Status književnog djela 
koji je tom razdiobom impliciran, kao i status pojedinih književnih 
žanrova, uvelike će utjecati na selekciju u izboru kanona. Ipak, 
središnja je instanca književnog života u ovo vrijeme autor. Pojam 
je autora, kako će se vidjeti, ovisan o tada dominantnom huma- 
nističkom konceptu subjekta, stvoren zahvaljujući široko zasno- 
vanoj "sekundarnoj" literaturi. U tom smislu, presudno je definiran 
kroz književne povijesti, teorije i poetike, usporedna čitanja, anto- 
logije, filološka istraživanja, biografije i bibliografije, kao i pojmo- 
ve imaginacije, originalnosti, kreativnosti i stila. Kao i pojam ge- 
nija, i ovaj pojam, prema Bourdieu 7 , premješta pozornost s procesa 
stvaranja i autorizacije tekstova, procesa u kojem sudjeluju mno- 
gobrojni faktori, pojedinci i institucije, na sam proizvod - djelo. 
Vrijedno djelo se time pokazuje središnjim i nepatvorenim, a me- 
hanizmi njegove proizvodnje, održavanja i autorizacije ostaju skri- 
veni. Upravo se od tih skrivenih instanci, obrnutim postupkom 
od njihova skrivanja, polazi u ovom radu koji će upozoriti kako 
su instance čitatelja, onih "običnih", kao i onih autoriziranih, za- 
dužene za promicanje i održavanje onoga što se obično naziva 
"smisao", "značenje" ili vrijednost djela. Djelovanje urednika ča- 
sopisa, izdavača, kritičara, povjesničara i čitatelja u najširem zna- 
čenju riječi pokazuje kako je zapravo teško govoriti o centralizi- 
ranju autorizacijske moći. Ona nije linearna ni institucionalno 
determinirana, već radije difuzna i sveprisutna, kako je ustvrdio 
Michel Foucault (1994: 65-66). Moć, stoga, nije "skup institucija 
i aparata koji jamče podčinjenost građana" niti "opći sistem vla- 
davine što je neki element ili grupa provode nad drugima i čije bi 
djelovanje, uzastopnim širenjem zahvaćalo cijelo društveno tijelo. 



U dativu "Bourdieuu" je, ovdje i dalje u tekstu, zbog grafičkih razloga, pisano 
samo jedno "u". 

(...) Čini mi se da pod moći ponajprije valja razumjeti mnoštvo 
odnosa snaga koji su imanentni području u kojem se očituju i 
tvore njegovu organizaciju; igru koja ih putem neprestanih borbi 
i sučeljavanja preobražava, jača i obrće; oslonce što ih ti odnosi 
snaga nalaze jedni u drugima tako da stvaraju lanac ili sistem ili 
pak raskorake, proturječja što ih međusobno razdvajaju; napokon 
strategije u kojima oni postaju djelatni, a čiji se opći obrazac ili 
institucionalna kristalizacija utjelovljuju u državnim aparatima, 
u formuliranju zakona, u društvenoj hegemoniji. Uvjet mogućnosti 
moći (...) ne treba tražiti u prvotnom postojanju neke središnje 
točke, u nekom jedinstvenom žarištu suvereniteta iz kojeg bi zra- 
čili izvedeni i srodni oblici; taj uvjet je pokretno postolje odnosa 
snaga koje neprestano, svojom nejednakošću, dovode do stanja 
moći, no uvijek ograničenih i nepostojanih. Sveprisutnost moći; 
nipošto stoga što bi ona imala povlasticu da sve sabere pod svoje 
nepobitno jedinstvo, već stoga što se ona događa u svakom tre- 
nutku, na svakoj točki ili pak u svakom međuodnosu dviju točaka. 
Moć je posvuda; to ne znači da ona sve obuhvaća, već da odasvud 
dolazi." 

Društvenu hegemoniju, kao ni pripadajući učinak kanona ili 
estetike, ne bi, stoga, trebalo shvatiti kao pravocrtan iskaz moći 
dominantne skupine ili institucija, već kao materijalizaciju, utje- 
lovljenje ili "institucionalnu kristalizaciju" perzistentnih a ne- 
uhvatljivih i sveprisutnih oblika moći. U tom smislu ne treba 
isključiti ni perspektivu kroz koju se stabilizacija relativne autono- 
mije književnosti, kao i hijerarhizacija na kojoj počiva tako za- 
mišljena institucija, vide kao podržavanje vertikalno slabo pro- 
pusne društvene stratifikacije. Kroz nju opstaju prevladavajuće 
norme, vrijednosti i uzusi, a književnost biva percipirana kao jedan 
od hegemonijskih mehanizama države (društva). S druge strane, 
kako otkrivaju neka čitanja popularne kulture i tzv. "ženskog 
pisanja/čitanja" (Janice Radway), društveno podređeni, isključeni 
ili asimilirani Drugi pronalaze svoj način otpora, opstanka i/ili 
subverzije. 

Treće poglavlje nudi svojevrsnu sintezu prethodno izloženog 
proučavanja kanona kroz književnu periodiku, izdvajajući i proši- 
rujući otvorena pitanja. U tom je smislu časopisna praksa ogra- 
ničavanja (Brešić, 2005: 36) u odnosu na pripadajući segment 
društvenog ili kulturnog polja usporediva s načelima izbornosti i 
reprezentativnosti kojima je vođen rad na stvaranju književnog 
kanona. Simbolička vrijednost književnog teksta sumjerljiva je, 
pritom, njegovu kolektivnom (nacionalnom) značenju. Kanon je 
tako način legitimiranja nacije, njezina predstavljačka snaga i glas 
u "koncertu naroda" (Franjo Marković). 

Sam proces historizacije postupka kojim nastaju i književni 
kanon i sama instanca autora: stvaratelja, genija - razotkriva 
vlastita polazišta, mehanizme i rezultate. Zbog toga se može reći 
da proces koji ovdje pratimo zapravo počiva na pretpostavkama 
koje su oprečne onima na kojima počiva inherentna istraživačka 
metodologija. Drugim riječima, ovdje se ponajprije polazi od 
historijske uvjetovanosti procesa koji se prate, a koji se sami pred- 
stavljaju danima i neuvjetovanima. Estetska mjerila, književni 
kanon i (genijalni, izvorni) stvaratelj su instance na kojima je 
građena institucija nacionalne i svjetske književnosti. One su pred- 
stavljane kao trajne, zadane i neupitne i na njima je, sve do kraja 
dvadesetog stoljeća, barem kad je riječ o domaćoj historiografiji, 
počivalo i proučavanje književnosti čime je, zapravo, nastala 
"slijepa pjega" koja je iz imanentnog esteticizma otežavala sagle- 
davanje upravo kroz XIX. stoljeće rubnih, ali, kako će se pokazati, 
trajnih estetskih učinaka na oblikovanje autonomnoga književnog 
polja. Književnopovijesni pregledi kao i interpretacije pojedinih 
djela bili su primarno okrenuti autorskim ostvarenjima i koliko- 
-toliko estetski dovršenim prinosima, pri čemu se nastojalo jasno 
odvojiti "ideološko" (političko) i "diletantsko" od "novog", "svje- 
žeg" i "književnog", a svaka se "siva" zona "između politike i 
estetike" dovlačila jednoj ili drugoj strani. 

S druge strane, sagledamo li proces autonomizacije knji- 
ževnog polja iz perspektive njegove historijski povratne i relativne 

autonomije od drugih društvenih područja, ekonomije, politike, 
pedagogije, religije. . . , zadržavamo "analitičku snagu koju pruža 
ta distinkcija" (Derrida, 2002: 202), ali pritom otvaramo prostor 
za promišljanje procesualnosti i međuuvjetovanosti ovih pojmova. 
Time spomenuta "siva zona" između ideološkog i estetskog 
prestaje biti traumatičnim mjestom vlastite ("nezrele", za "europ- 
skim" književnostima zaostale) književne povijesti. Sama se knji- 
ževna povijest, upućuje Roland Barthes (2002: 5 1-198), ispravno 
shvaćena i provođena, treba pozabaviti istraživanjem književnih 
funkcija - proizvodnje, komunikacije i potrošnje, kao i društvenim 
uvjetima kojima su određene. Drugim riječima, književna je po- 
vijest moguća tek ako postane sociološka, ako se pozabavi djelo- 
vanjem i institucijama, a ne pojedincima, čime proučavanje knji- 
ževnosti postaje proučavanje tehnika, pravila, običaja i kolektivnih 
mentaliteta (Bennett, 1995: 3-4). S druge strane i istodobno, knji- 
ževno ne svodimo na političko ili ekonomsko, već unutar ekonom- 
ski i politički uvjetovanih procesa pratimo nastanak specifičnih 
književnih načina stvaranja značenja. Pri tome se izdvajaju meha- 
nizmi koji su odlučujući za "institucionalizaciju subjektiviteta" 
na kojem počiva književnost, a koji su vidljivi u praksama pisanja, 
čitanja, prevođenja i vrednovanja književnosti. 

KNJIŽEVNI KANON: 
OD EVALUACIJE DO NACIJE 



Pojam kanona izveden je iz semitskog korijena qan (hebrejski 
qaneh, aramejski qanja) koji je označavao trsku koja raste 
uspravno. U vrijeme početaka grčke književnosti to je podrijetlo 
riječi već zaboravljeno, a ostaje značenje nečeg uspravnog: koplja, 
motke ili grede, koje se tada veže uz područje arhitekture, pa 
označava "ispravnu mjeru" i "ispravne dimenzije". 8 Kasnije do- 
biva značenje i u glazbi i etici: pojavljuje se u Euripidovoj Elektri 
i Platonovu Filebu, a Aristotel u Nikomahovoj etici kaže da je 
ispravan čovjek kanon ljudskog vladanja. Kanon se ovdje pove- 
zuje s paradigmom, modelom, u smislu modela govorništva ili 
plastike (skulptura) i upućuje na "nastojanje vremena oko imitacije 
starih modela" (Kronick, 2001: 42). U petom stoljeću pojam je 
primijenjen u epistemologiji, Demokrit mu pridaje značenje kri- 
teriona, pa se tako, pojam kanona ovdje počinje povezivati s poj- 
mom ortos (ravno, uspravno). Jan Gorak (ibid: 44) naglašava ka- 
ko Aristotel u Nikmahovoj etici kanon suprotstavlja rigidnosti 
zakona (nomos), smatrajući daje kanon oblikovan materijalima 
nakoje je primijenjen. Platon, pak, ismijava sofiste jer svoje reče- 



Genezu pojma predstavljam prema tekstu J. G. Kronicka, Writing American. Be- 
tween Canon and Literature, "CR: The New Centennial Review" 1.3 (2001) 37- 
-66. Njegov izvod potječe od prikaza knjige Herberta Oppela, Kanovn (Leipzig: 
Dieterich, 1937) koji je u "American Journal of Philologv " 60, no. 1 (1939): 112- 
-15 objavio Kurt von Fritz. 

nice prilagođavaju duljini ili kanones, a ne smislu. Kasnije je 
pojam primjenjivan na gramatička, matematička, astronomska i 
kronološka pravila i zakone. Kvintilijan smatra da su Aristofan 
iz Bizanta, glavni aleksandrijski knjižničar i Aristarh iz Samotra- 
kije, njegov pomoćnik, prvi autori nekog izbora pjesnika koje 
valja objaviti i proučavati. Ipak, oni nisu koristili riječ kanon i 
govorili su o autorima, a ne njihovim knjigama, kao o enkrithentes 
(presuđeni), što je Ciceron preveo kao classici, terminom posuđe- 
nim iz političkog i vojnog nazivlja u kojem se upotrebljava pojam 
klasa. Gregorv Nagy (ibid.) pokazuje kako je pojam kanona pove- 
zan s aleksandrijskim pojmom krisis koji razdvaja ono što je saču- 
vano od onog što nije, dok se oni koji su odgovorni za prosudbu 
zovu kritikoi, kritičari. Kriza, kritika i kanonizacija su tako, prema 
Kronicku, od početka trajno povezani. 

Uobičajeno značenje pojma kanona danas izvodimo iz teolo- 
gije gdje označava "institucionalno ovjeren korpus biblijskih spisa 
kojima Crkva pripisuje autentičnost podjednako u smislu (božan- 
skog) podrijetla i u smislu zakonodavne religijske vrijednosti" 
(Biti, 2005: 245). Kodifikacija židovskih svetih tekstova odvijala 
se u počecima helenizma, kada je povijesna kriza potaknula predan 
rad na kanonu. Utvrđivanje i ograničavanje broja tekstova koji 
ispravno uspostavljaju kanon, tvrdi Kronick, obično nastaje u 
vrijeme povećanog rivalstva među različitim skupinama i zamije- 
ćene prijetnje tradiciji i vlasti, bilo da se radi o padu iz zlatnog 
doba stare slave (Heleni prema antici) ili prijetnji institucionalnom 
poretku (potreba institucionalnog ovjeravanja rane Crkve). "Kano- 
nizacija je tako", smatra Kronick, "uvijek mjera tjeskobe". Judeo- 
kršćanski pojam kanona je, prema Janu Goraku, znatno rigidniji 
od klasičnog koji se nije smatrao nepromjenjivim. To je, svakako, 
stoga jer se pozicija vrhovnog autoriteta ovdje s ljudskog pre- 
mješta na božansko, a kanon postaje više od pravila ili mjere: 
sada je on potpuna narativna poveznica plana providnosti. S 
kršćanstvom se uvodi i pedagoška upotreba pojma kanona, u zna- 
čenju ograničenog pristupa izabranim tekstovima i očuvanju nji- 

hove životne snage: značenja hebrejske Biblije se kontinuirano 
(primjerice kod sv. Pavla) prevode na jezik Starog zavjeta. 

Nizozemski učenjak David Ruhnken je, u svom izdanju Ruti- 
lus Lupus (1768), prvi koji je pojam "kanon" primijenio na popis 
klasičnih grčkih autora, a ne knjiga. Rudolf Pfeifer tvrdi da kanon 
izvorno ne samo da nikada nije značio listu (popis), nego da nije 
niti mogao, uzme li se u obzir njegovo etičko značenje modela ili 
primjera, te da je tu "katakrestičku upotrebu kanona" potaknula 
biblijska tradicija. Kanon je u tom smislu "moderna katakreza 
nastala u osamnaestom stoljeću". Doista, kao književno teorijski 
pojam, kanon je dobio današnje značenje tek kroz osamnaesto i 
devetnaesto stoljeće, koncipiranjem povijesti književnosti kada 
se pojavljuje "potreba da se pojam kanona poveže s atribucijom 
djela pojedinom autoru. Pošto su se takvom atribucijom postupno 
izgradili tzv. veliki autori, pojam se kanona približio svojemu 
suvremenom, današnjem značenju: skupina književnih djela kojoj 
je (obično) akademska institucija pripisala središnju važnost za 
određenu kulturnu zajednicu. U tom značenju, previđenom pod- 
jednako estetičkim i ideologijskim konotacijama, kanon ulazi u 
suvremenu književnoteorijsku raspravu" (Biti, 2005: 245). U cje- 
lini gledano, može se reći da je i ova, književnopovijesna i filo- 
loška restauracija nacionalnog kanona kroz osamnaesto i de- 
vetnaesto stoljeće posljedica stanovite krize: buđenja nacionalne 
svijesti, pojave tržišta, širenja tiskarstva i čitateljske publike. Isto- 
dobno se oblikuje i novi pojam "književnosti" u značenju sasvim 
određene skupine djela koja se nazivaju "maštovitima" (estetski- 
ma) čime "književnost" u ovo doba počinje označavati ono što 
se nekada zvalo poezijom. 

Kanon je, kao i s krizom, uvijek bio povezan s nekom vrstom 
autoriteta, legitimacije i vlasti: ne samo crkvene ili kraljevske 
vlasti, već i sustava koji je nadzirao i ograničavao vlast. "Kanon 
je obuzet neprekidnošću univerzalnog poretka i njegovim prije- 
nosom u budućnost. Srednjovjekovna je Crkva kanonske knjige 
štitila ideologijom auctoritasa: auctores su bili patristički i kla- 

sični" (Kronick, 2001: 46). Kasnije su književna povijest i knji- 
ževni kanon također zamišljani kao niz autora: oci nacije, oci 
književnosti, začinjavci. Crkva je ohrabrivala nasljednike, žive 
pisce da budu lectores - nasljednici, oponašatelji i komentatori 
"mrtvih otaca". Oblikovanje modernog kanona, s druge strane, 
prema Trevoru Rossu (ibid.), započinje kad proučavatelji pronala- 
ze odbačene tekstove i donose ih pod nadzor potvrđenih autoriteta, 
kako bi osigurali njihovu recepciju i očitovanje na dobrobit budu- 
ćih čitatelja. Književni kanon tako postaje pitanje akademije: obra- 
zovanja i pedagogije: "posvećeni" autori se izdvajaju, a zatim i 
potvrđuju komentarima, kritikama, oponašanjem i preispisiva- 
njem, a sve pred očima i na dobrobit čitatelja, lectora. Za kanon 
je, kao os književne povijesti kako je zamišljena kroz osamnaesto 
i devetnaesto stoljeće, kao i za svaku instituciju, neophodna takva 
vrsta iterabilnosti: ponovljivosti i prepoznatljivosti staroga u 
novome. Ne radi se o puko empirijskoj iterabilnosti, već o nužnosti 
kojom iterabilnost uspostavlja svaki identitet ili instituciju. Tako 
se, prema već prikazanoj Kronickovoj argumentaciji, kanon osim 
uz krizu, vezuje i uz ponovljivost: način postojanja književnosti 
je iterabilnost: "ona se predstavlja i daje samo kroz razliku spram 
sebe i upravo to imamo na umu kad govorimo da je ona bez 
identiteta. To je njezino historijsko stanje" (Kronick, 2001: 52). 
U njegovu je historijskom izvodu posebno zanimljiva veza izme- 
đu autorstva i kanona. Iz te veze, koju ću razraditi nešto kasnije, 
proizlaze i posljedice premještanja interesa s kanona djela na ka- 
non autora: dok je kanon bio vezan uz djela bilo ga je, prema 
Kronicku, lako održavati stabilnim, no kad je kasnije povezan s 
autorima, književnost se okrenula inovativnosti kao mjeri razlike, 
pa nisu samo uvedene poveznice s pojmovima genija, originalnosti 
i imaginacije, već se kanon autora morao podijeliti na djela koja 
jesu kanonska i ona koja to nisu. Riječima Paula De Mana (1983: 
154) rečeno, počelo je djelovati načelo modernosti koje istodobno 
odbacuje povijest, uvodi svevremenost i omogućuje književnosti 
perspektivu povijesne izvjesnosti. Zbog svih ovih razloga, ne- 

ovisno o nazorima i uvjerenjima na kojima se gradila, ni jedna 
književnokritička škola nije zanemarila pitanje književnog kano- 
na. Dapače, to je pitanje konstantno služilo za legitimaciju este- 
tičkih i ideologijskih sklonosti pojedinaca i skupina, pri čemu su, 
sukladno manje ili više definiranim zakonitostima, izdvojeni jedni, 
a po strani ostavljani drugi autori. Tom postupku imanentna cen- 
zura nužan je uvjet oblikovanja podjednako nacionalne i svjetske 
povijesti književnosti. Razlike i neslaganje među grupacijama, 
uzrokovane svjetonazorskim, generacijskim, klasnim, spolnim ili 
institucionalnim razlozima, oko kriterija vrednovanja ili statusa 
pojedinih autora, proizvode trvenja koja pridonose dinamizmu 
kulturnog (književnog) područja (Bourdieu, 1993: 74-1 11) i po- 
novnom potvrđivanju zamišljenoga književnog kanona. Njegova 
pojava i održavanje tako pokazuje ambivalentne karakteristike: 
kanon se, dakle, prikazuje kao trajan i vremenom neuvjetovan, a 
održava se i mijenja sukladno nestabilnim varijablama poput uku- 
sa, vremena i mode. Zato je pri razmatranju uvjeta oblikovanja 
kanona i njegovih društvenih (političkih, ekonomskih i drugih) 
implikacija, potrebno izdvojiti i razmotriti nekoliko točaka: 

1. proces koncipiranja pojmova nacionalne i svjetske književ- 
nosti te ostvarivanje neophodnih uvjeta za oblikovanje pojma 
nacionalnoga književnog kanona: autonomizaciju polja i uvo- 
đenje (estetskih) kriterija vrednovanja; 

2. problematizaciju vrijednosti na kojima se zasniva koncept 
književne povijesti i književnog kanona: pitanja ekstrinzične 
ili intrinzične naravi vrijednosti književnog djela; 

3 . kanon kao nositelj kulturnog kapitala (vrijednosti) koji je isto- 
dobno sredstvo integracije zajednice i distinkcije unutar nje. 

Kroz njih će se profilirati i međusobno suprotstavljati pitanja, 
spoznaje i stavovi spram historijske, institucionalne, političke, 
ekonomske i druge ne/uvjetovanosti estetskog. Ambivalentnost 
pojma autonomije u tom smislu provocira ekspliciranje podjedna- 
ko "historizacijskih" i "estetičarskih" argumentacija. Tako Peggy 

Kamuf (1997: 27), polemički okrenuta Bennettovoj historizaciji, 
pokazuje kako tehničnost ili ponovljivost, principi ponavljanja i 
razlikovanja, nisu izvanjski pojmovima kulture ili umjetnosti, već 
su im imanentni. Njezina argumentacija, zasnovana na dekon- 
strukcijski promišljenom principu ponovljivosti, ide u prilog 
"transformativnoj sposobnosti književnog u odnosu prema insti- 
tucijama". Eksplozivnost estetskog, u tom smislu, omogućuje ne 
samo izmicanje praksi discipliniranja koju provode institucije, 
već i njegovo subverzivno djelovanje u odnosu na njih. Zadrža- 
vajući perspektivu koja se ovim otvara, mogli bismo reći kako, 
ovisno o stupnju postizanja autonomije književnog polja, njegova 
ponovljivost uspostavlja ali i podriva identitet društvenih institu- 
cija u odnosu prema kojima se oblikuje. Prema Niklasu Luhmannu 
(200 1 : 179), identifikacija se događa pod dvama uvjetima: apstra- 
hiranjem od razlika (izostavljanje razlika primjerice prostornog 
i vremenskog lociranja) i rekurzivnom proizvodnjom "vlastitih 
vrijednosti", tj., prema njemu, "identitet se mora identificirati na 
onome što je već identificirano. Ponavljanje operacije identifici- 
ranja (usprkos sve smjelijem izostavljanju razlika) mora uspjeti, 
ono mora moći kondenzirati ono što se smatra identičnim. (...) 
Na taj način sistem izračunava svoje 'vlastite vrijednosti' i identi- 
ficira identitet kao znak za takve vlastite vrijednosti, i preko vlasti- 
tih vrijednosti tada može identificirati vlastito ponašanje." Ovaj 
se zaključak može primijeniti i na funkcioniranje kulturnog ili 
književnog polja unutar društvenog sistema, ali i na način na koji 
se sam književni kanon predstavlja kroz univerzalizaciju načela 
na kojima se zasniva i kroz identitet na koji se primjenjuje. 

1.1. 

HISTORIZACIJA. KNJIŽEVNOST - KANON, 
INSTITUCIJA, AUTONOMIZACIJA 

Povijesno gledano, razvoj književnog kanona neodvojiv je od 
kretanja opće nacionalne povijesti, obično percipirane kroz liniju 
koja od zamišljenog davnog doba kulturnog, političkog i ekonom- 
skog prosperiteta zajednice, kroz povijesne nedaće: neslogu, poli- 
tičko vazalstvo i propadanje, vodi do zamišljene utopijske vizije 
povratka nekadašnje slave. Ovakvi koncepti nacionalne povijesti 
nastaju, najvećim dijelom kroz devetnaesto stoljeće, kao poslje- 
dica krize koju su u Europi pokrenuli raspadanje velikih carstava, 
slabljenje moći Crkve, nestanak službenog latinskog jezika i 
uvođenje narodnih jezika čija standardizacija često tek započinje. 9 
Istodobno se, dakle, u procesu stvaranja i legitimacije nacionalne 
zajednice, radi na percepciji i predstavljanju nacionalne povijesti, 
na standardizaciji zajedničkog jezika i stvaranju književnog kano- 
na. Da bi ovo potonje bilo zadovoljeno, nužno je omeđiti područje 
bavljenja, definirati pojam nacionalne književnosti, te, vremenom, 
razvidjeti kriterije njezina osamostaljivanja od drugih diskurzivnih 
područja (polja): ekonomije, religije, pedagogije, politike. . . Kao 



9 



Posezanje za zajedničkim, neutraliziranim jezikom, nužno je, smatra Pierre 
Bourdieu (1992: 17-18), svaki put kad treba uspostaviti politički konsenzus između 
agensa ili grupa agensa čiji su interesi djelomično ili potpuno različiti. Riječ je o 
prevladavanju regionalnih, spolnih, obrazovnih i klasnih barijera. Nametanje 
legitimnog jezika u borbi protiv različitih idioma dio je političke strategije kojoj 
je zadatak da osigura dugovječnost tekovina revolucije, proizvodeći i 
reproducirajući novog čovjeka. Stoga, smatra Bourdieu (1992: 28), "tek kad se 
pojavljuju nove upotrebe i nove funkcije što ih sobom donosi konstituiranje nacije, 
te posve apstraktne grupe utemeljene na pravu, tek tada postaje nužan standardni 
jezik, bezličan i autonoman kao što su i službene upotrebe kojima on treba da 
služi, i u isto vrijeme postaje nužan rad na standardizaciji proizvoda jezičnih 
habitusa." Jezik, književnost i povijest čine nerazdvojno jedinstvo projiciranoga 
nacionalnog identiteta. 

što pokazuju mnogi primjeri iz hrvatske književne periodike de- 
vetnaestog stoljeća, kako će se vidjeti, pod pojmom književnosti 
("knjiženstvo") isprva je mišljena ukupnost svega stoje tiskano. 
Tako u Kratkom priegledu hrvatsko-srbske književnosti u po- 
sljednje dvie-tri godine ("Književnik", III (1866): 3: 552-585) 
Vatroslav Jagić predstavlja sve stoje objavljeno: od školskih knji- 
ga i molitvenika do povijesti i pučkog štiva, koje je velikim dije- 
lom ćudoredne, zabavne i poučne naravi, i beletristike. Ova se 
neizdiferenciranost, u ranijim časopisima ("Danica", "Zora Dal- 
matinska") još izraženija, postupno gubi, pa se književnost do 
kraja stoljeća oblikuje kao vlastito područje koje funkcionira pre- 
ma sebi inherentnim pravilima (Hevdebrand i Winko, 1996: 21). 
Taj proces, u njemačkoj ili francuskoj književnosti započet nešto 
ranije, odvaja književnost kao zasebno područje unutar šireg 
društvenog sustava koji čine područja ekonomije, politike, škol- 
stva, religije i dr. Uspostavlja se tzv. društveni sustav književnosti 
u kojem se područje književnosti definira prema tim drugim po- 
dručjima, prema religiji, filozofiji, moralu, pravu, politici, znano- 
sti, pedagogiji i dr. Nastaje "književnost kao umjetnost", novo 
poimanje estetike, i to "estetika autonomije" i "estetika genija". 
Genij je, prema Kantovoj (1991: 196) definiciji, talentom prirodno 
obdaren pojedinac "koji umjetnosti propisuje pravilo". Individual- 
nom je geniju, kao i narodu, time pripisana "prirodnost" i zakono- 
davstvo na području "lijepih umjetnosti", što će se u hrvatskoj 
književnosti devetnaestog stoljeća, od Vukotinovića, Senoe i Ja- 
gića, redovito isticati. Genij je, tako, "talent da se proizvede ono 
za šta se ne može propisati nikakvo određeno pravilo", dakle ori- 
ginalno (izvorno, prije nepoznato, prvo) djelo koje postaje egzem- 
plarno kasnijim nasljedovateljima. Sam genij pritom nije spo- 
soban opisati vlastiti način proizvodnje već "daje pravila kao 
priroda". Estetika genija, tako, oblikuje estetiku autonomije, čime 
se samo područje književnosti odvaja od "heteronomnih" ciljeva 
koji su mu bili zadani od prosvjetiteljstva, pa više ne služi kao 
sredstvo dosezanja istine (Hevdebrand i Winko, 1996: 26). Ipak, 

ovo načelo autonomije ne treba brkati s larpurlatizmom, lijepo se 
povezuje s moralno-dobrim (Kant, 1991: 240-241), čime se pro- 
stor čulnog interesa povezuje sa sferom moralnog djelovanja. Sto- 
ga, estetika autonomije u idejnu pozadinu književnih djela i nji- 
hove valorizacije upisuje "idealni cilj" upotpunjavanja ideje 
čovjeka, dovršavanja njegove idealne naravi. Ostvarenje tog cilja 
utopijski je upisano u središte zanimanja književnosti. "Idealni 
čovjek" manifestiran je, kao što će se vidjeti na primjerima iz na- 
rednih poglavlja, kolektivno u narodu (puku), a pojedinačno u 
osobi stvaralačkog genija, umjetnika (ibid: 27). U društvenom 
sustavu termin "književni" ima razgraničavajuću ulogu, odvaja 
se "književna" književnost od one "neknjiževne". Time nastaju 
kriteriji klasifikacije kojima se "poetsko" i "estetsko", tj. ono što 
odgovara zakonima formalne ili autonomne estetike, odvaja od 
onog što izlazi iz tih okvira. Oblikuju se kriteriji prema konven- 
cijama autonomne estetike, vrednovanja djela, "unutarknjiževne 
vrijednosti" koje se povezuju s projekcijom trajnosti djela, njegove 
univerzalnosti i vremenske i prostorne neomeđenosti. Tako se, 
prema Pierreu Bourdieu (1993: 29-73), oblikuje "ozbiljna" knji- 
ževnost koja funkcionira po načelu autonomije i koja ne ovisi o 
ekonomskom uspjehu (broju prodanih knjiga i zaradi koje one 
donose), već o simboličkom kapitalu, umjetničkom prestižu i slavi 
koju dobiva u društvu odabranih. Kostur ove književnosti čini 
upravo taj niz odabranih, vrijednih i trajnih - kanonskih pisaca. 
S druge strane, smatra Bourdieu, ostaje književnost koja funkcio- 
nira prema načelu heteronomije, gdje književnici postaju predmeti 
općih zakona polja moći, posebno, u razdoblju industrijalizacije 
i omasovljivanja tržišta, ekonomskog polja. Književni uspjeh se, 
pri tom, mjeri brojem prodanih primjeraka knjige i ekonomskom 
zaradom. Zanimljivo je da su, prema Bourdieu, rast tržišta i eko- 
nomsko širenje književne proizvodnje (povezani sa stasanjem gra- 
đanstva, širenjem naobrazbe i pismenosti) izazvali efekt rastuće 
relativne autonomije polja. Drugim riječima, ekonomski čimbe- 

nici djeluju na samo književno polje 10 indirektno, i to na način da 
se ono zatvara prema "zakonu novca" i da, procesom njegova 
nijekanja (denegation, prema Freudovu Verneinung), unutar sebe 
oblikuje "izokrenuti ekonomski svijet" koji počiva na akumulaciji 
simboličkog kapitala. Denegation za Bourdieua zapravo i nije 
pravo negiranje ekonomskih interesa: to negiranje ekonomske 
poduzetnosti umjetničkih izdavača i trgovaca, "kulturalnih banka- 
ra" kako ih naziva, koji se predstavljaju u ulozi žrtvenog jarca 
kulture, zapravo je način izdvajanja bezinteresnosti kao osnovnog 
načela koje je istovremeno i glavna razlika prema konzumerizmu 
masovnog i popularnog. Bezinteresnost je, kako je vidi Bourdieu, 
obrnuto proporcionalna vrijednosti ekonomske razmjene. Unutar 
samog književnog polja se, paralelno ovome, od književnog djela 
do njegova predstavljanja i kritičke recepcije, oblikuju zakonitosti 
kojima se, jednako tako, nastoji odmaknuti od tzv. "široke po- 
trošnje": u toj "ozbiljnoj književnosti" se favoriziraju određeni 
žanrovi i teme te se hijerarhiziraju načini njihova korištenja. 11 
Ipak, bez obzira na te mjerljive i predvidljive zakonitosti, bez 
obzira na indikatore koji tome potpomažu, ono što omogućuje 
reputaciju, a time otvara put prema ovjeravanju i zadobivanju 
statusa književnog kanona, nije, tvrdi Bourdieu, "kao što bi to 
provincijalni Rastinjaci mogli pomisliti, ova ili ona "utjecajna 
osoba", institucija, prikaz, časopis, akademija, klika, trgovac ili 



Književno polje ili područje (champ) kako ga koristi Bourdieu (1993: 163), a 
preuzima većina kasnijih teoretičara, predstavlja "zaseban društveni univerzum, 
koji ima vlastite zakone djelovanja, neovisne o politici ili ekonomiji." 
Paradoksalno je, smatra Bourdieu (1993: 112-144), da dok se tržište umjetninama 
počinje razvijati, pisci i umjetnici postaju sposobniji potvrđivati nesvodivost 
vlastitog rada na običan trgovački predmet i, istodobno, jedinstvenost vlastitih 
intelektualnih i umjetničkih uvjeta. To će, s vremenom, dovesti do razvoja tzv. 
čiste umjetnosti (larpurlartizma) - projekta koji je nastao u razlikovanju umjetnosti 
kao trgovine od umjetnosti kao čistog označavanja, proizvedene prema čistim 
simboličkim intencijama začistu simboličku namjenu - bezinteresno uživanje 
(delectation), nesvodivo na obično materijalno uživanje. 

izdavač, čak ni čitav skup 'ličnosti iz svijeta umjetnosti i kulture', 
već je to polje proizvodnje, shvaćeno kao sustav objektivnih od- 
nosa među ovim agensima i institucijama i kao poprište borbi za 
monopol moći nad posvećivanjem [autora i djela, dodala M. P.], 
u kojem se vrijednost književnog djela i vjerovanje u tu vrijednost 
neprestano generiraju" (Bourdieu, 1993: 74-111). Stoga, smatra 
Bourdieu, možemo razlikovati polje ograničene proizvodnje unu- 
tar kojeg se oblikuju i reproduciraju djela trajne vrijednosti i polje 
široke potrošnje koje funkcionira prema načelu masovnosti, kon- 
zumerizma i ekonomske vrijednosti. Autonomija polja ograniče- 
ne proizvodnje može se, dakle, mjeriti njegovom moći da odredi 
vlastite kriterije za proizvodnju i vrednovanje svojih proizvoda. 
To, prema Bourdieu (1993 : 1 15), implicira dovođenje svih izvanj- 
skih zadanosti (političkih, ekonomskih, društvenih) u suglasje s 
vlastitim načelima funkcioniranja. Djela proizvedena u polju 
ograničene proizvodnje smatraju se "čistima", "apstraktnima" i 
"ezoteričnima". Njihova složena struktura referira na cijelu in- 
tertekstualnu mrežu ranijih poetika, autora i ostvarenja, pa je stoga 
važno prepoznati kod u kojem su pisana, što znači da se od prima- 
telja traži posebna estetska dispozicija 12 koja treba biti usuglašena 
sa zakonima proizvodnje tih djela. 



12 Bourdieu je u posebnoj knjizi (Distinction) razvio teoriju ukusa kojom pokazuje 
kako je ukus distinktivna društvena kategorija, temelj stvaranja i održavanja 
društvene stratifikacije. Društveni subjekti, izdvojeni svojim razdvajanjem lijepog 
od ružnog, otmjenog od vulgarnog, podupiru ili mijenjaju svoj položaj u 
objektivnim konfiguracijama. Drugim riječima, odabrani ukus društveno 
dominantnih klasa definira se spram "prostog", "bapskog" ukusa društveno 
podčinjenih, čime se regulira njihov položaj u društvenom sustavu (usp. Protrka, 
2006b). 

1.2. 

EVALUACIJA. INTRIZIČNO/EKSTRINZIČNO 

UTEMELJENJE KNJIŽEVNE VRIJEDNOSTI 

Tretman obilježja djela visoke književnosti, književnosti koja 
nastaje unutar polja ograničene proizvodnje, vidljiv kroz matricu 
interpretativnih i evaluativnih tekstova, otkriva razlike u poima- 
nju kanona. Autori poput Harolda Blooma insistiraju na konceptu 
stabilnog književnog kanona koji počiva na trajnim estetskim 
vrijednostima. 13 S druge strane, nakon 1960. godine se pojavljuje 
niz autorica i autora koji s različitih, političkih, rodnih, etičkih i 
socijalnih stajališta osporavaju uvriježeni kanon, uvodeći pisce 
koji bi predstavljali anti-kanon ili dopunjeni kanon. Ipak, jedni i 
drugi se, reakcionari i progresivisti, kako pokazuje John Guillorv 
( 1993) 14 , bez obzira na stranu koju zauzimanju, slažu oko nekoliko 
tvrdnji: 

1. kanonski tekstovi su nositelji kulturnih vrijednosti; 

2. izbor tekstova je izbor vrijednosti; 

3. vrijednost mora biti intrizična ili ekstrinzična. 

Svaku od ovih tvrdnji Guillorv propituje i dopunjava, i to 
usmjeravanjem pozornosti na ovisnost vrijednosti književnog dje- 



13 Harold Bloom, u knjizi The Western Canon: The Books and School ofthe Ages 
(1994), ističe kako je insistiranje na zadovoljavanju društvene pravde dovelo do 
razaranja svih intelektualnih i estetskih standarda u humanističkim i društvenim 
znanostima, što je utjecalo na devalvaciju samih tih znanosti, na gubitak vrijednosti 
učenja kao takvog. Erudicija je danas, smatra Bloom, detektirajući osipanje visoke 
kulture uopće, postala irelevantna u prosuđivanju i komunikaciji. 

14 Polemika o kanonu, kako pokazuje John Guillorv (1993), može se smatrati poslje- 
dicom tekuće krize u humanističkim znanostima koje više nisu put ni mjerilo 
društvenog uspjeha. Opadanje trgovinske vrijednosti koje je humanizam imao u 
društvenom sistemu zamijenila je vladavina tehno-menadžerskog znanja. Ta je 
Nova klasa, kako je Guillorv naziva, zauzela mjesto ranije kulturno homogenog 
građanstva te je nestala potreba za književnim kurikulumom i izdvojenim književ- 
nim jezikom. 

la o stupnju obrazovanja čitatelja, na razlikovanje između tzv. 
ozbiljnog i popularnog pisanja te na činjenicu daje, razmatramo 
li intrizičnu i ekstrinzičnu vrijednost književnog djela, važno 
naglasiti kako djela doista imaju intrizičnu vrijednost, ali unutar 
"interpretativnih zajednica", kako ih naziva Stanley Fish 15 . Među 
članovima pojedinih zajednica vrijednosti koje se pripisuju knji- 
ževnim djelima funkcioniraju kao apsolutne. No, smatra Guillory, 
pokazalo se nužnim utvrditi da u svijetu postoji više od jedne 
"interpretativne zajednice" koja pretendira na institucionalizaciju 
vlastitog koncepta književnog kanona. Stoga, unatoč dojmu koji 
bi se predstavljanjem književnih silabusa, popisa literature i knji- 
ževnopovijesnih i leksikonskih indeksa mogao steći, književna 
kultura u cjelini i sveučilište kao zasebna instanca nisu organizira- 
ni da bi izražavali konsenzus zajednice. Ta društvena i institucio- 
nalna mjesta prije predstavljaju kompleksne hijerarhije u kojima 
su položaj i privilegija prosuđivanja predmet natjecateljskih 
sukoba, o čemu je već ranije bilo govora. Pojedinačna prosudba, 
smatra Guillorv, koja tvrdi daje neko djelo veliko, zapravo ne či- 
ni drugo do nastoji da se to djelo sačuva. Razumljivo, "težina" se 
takve tvrdnje drastično mijenja ako je prosudba izrečena unutar 
nekog institucionalnog konteksta u kojem je moguće osigurati 
reprodukciju djela i njegovo kontinuirano predstavljanje genera- 
cijama čitatelja (1993: 28). U tom slučaju, započinje borba za 



Stanley Fish ( 1 980) zauzima donekle totalitarnu pesimističku perspektivu, tvrdeći 
da su kriteriji čitanja i razumijevanja unaprijed dani i da ograničavaju pojedinca 
u njegovoj senzibiliziranosti i moći prosuđivanja. Mi, kao što Fish kaže, možemo 
zapažati i misliti samo ono što nam naša interpretativna zajednica omogućuje. 
Mogli bismo se složiti s njime u toj mjeri da strategije koje omogućuju čitljivost 
i ispisivost doista postoje prije čina čitanja i predodređuju način i oblik razu- 
mijevanja: tekstovi su već unaprijed, kao što je Derrida pokazao, zasićeni trago- 
vima drugih tekstova. Ipak valja imati na umu da svaki novi tekst ostavlja trag i 
razliku u načinu samopredstavljanja i da svako novo čitanje pomiče granice, inače 
bi i Biblija i Mara podjednako, kao stoje napisao Robert Scholes (1985: 165), 
bili mrtvo slovo na papiru. Umjesto toga, upravo se moć teksta nadaje kao potencija 
ne samo razumijevanja već i promjene svijeta. 

moć, za autoritet koji ima vlast (ovlaštenje) nad autoriziranjem 
autora i djela (Bourdieu, 1993: 74-1 11; 1 15), čime se otvara pro- 
stor polemičkom diskursu, javnim sukobima između onih koji 
čuvaju postignuti autoritet i mjesto unutar područja i onih koji 
nastoje prodrijeti, revalorizirati poredak i zauzeti položaj. 

Barbara Herrnstein Smith (1988: 74) se s kritičarima kanona 
slaže oko tvrdnje daje književni kanon mjesto utemeljenja i podu- 
piranja hegemonijskih i ideoloških vrijednosti dominantne druš- 
tvene skupine. Osim toga, polazeći od Kantove Kritike rasudne 
moći i Humeovih eseja, ona smatra da književna vrijednost nekog 
djela nije zadana ni upisana u djelu, već ovisi o mnoštvu čimbe- 
nika. Na ukus, kako pokazuje, utječu: 

1 . raznolike psihofiziološke strukture, mehanizmi i tendencije 
koje su relativno zajedničke ljudima; 

2. druge psihofiziološke strukture, mehanizmi i tendencije koje 
široko variraju među osobama; 

3. manje ili više očite pojedinosti osobnog identiteta i povijesti: 
spol, godine, pojedinosti psihičkog i društvenog okruženja u 
kojima je netko rođen, etička i nacionalna, kulturna, formalna 
i neformalna izobrazba; 

4. druge, suptilnije, nestalnije i zbog toga manje konkretne i 
manje mjerljive pojedinosti osobnog identiteta, uključujući 
osobni "temperament", "raspoloženje", "zanimanja" (trenutne 
"interese") koji su i sami u odnosu prema već navedenim va- 
rijablama; 

5. nebrojene društvene, kulturne, institucijske i kontekstualne 
varijable koje djeluju na svakoj razini analize od najširih, kul- 
turalno specifičnih načina klasifikacije objekata do suptilnih 
i minucioznih, kontekstualno specifičnih okolnosti s kojima 
se pojedinac susreće. 

Sve to, ipak, smatra Herrnstein Smith (1988: 11, 39), nije 
razlog da književnu vrijednost smatramo subjektivnom, tj. podlož- 

nom osobnim mušičavostima i zaključanom u svijest pojedine 
osobe i/ili bez interesa i vrijednosti za druge ljude. Književna 
vrijednost je, radi navedenog, "relativna" u smislu kontigentnosti: 
ona je nastala kao rezultat promjenjivih varijabli, što je čini do- 
datno zanimljivom za proučavanje koje bi moglo pokazati da su 
te varijable ograničene i pravilne, da se pojavljuju nekim redom 
i da pokazuju obrasce i načela, pa da u tom smislu, i samo u tom 
smislu, možemo, smatra Herrnstein Smith (1988: 11-12), govoriti 
o "konstantama" književne vrijednosti. Prosuđivanje nekog djela 
odvija se uvijek pod nekim uvjetima (društvenim, osobnim...), 
pa, prema ovoj autorici, konstante u varijabilnosti prosuđivanja 
nisu tu zahvaljujući nečemu stoje upisano u samom tekstu. Ovdje 
treba napomenuti da ona pritom ne isključuje unutarknjiževne 
osobine samog djela, već ih predstavlja kao tek jednu, premda 
važnu, varijablu književne vrijednosti: "Ako postoje konstante 
književne vrijednosti, one su u samim promjenama: u odnosima 
među varijablama. Jer, kao i svaka vrijednost, književna vrijednost 
nije svojstvo objekta ili subjekta - već radije proizvod dinamike 
sistema" (1988: 15). Aktivnosti i iskustva vrednovanja i prosuđi- 
vanja književnosti, kao i sukobi koji iz njih proizlaze, čine važnu 
komponentu sistema, smatra Herrnstein Smith (1988: 59-50), odr- 
žavaju ga "živim" i aktivnim, a ne mirnim i stagnirajućim. Evalua- 
cijom se tekstovi kontinuirano reproduciraju. Kanoniziranim se 
tekstovima često u interpretacijama pridaju obilježja koja nisu 
mogla biti mišljena u vrijeme pisanja i objavljivanja djela, ili su 
čak i u suprotnosti s vremenom ili habitusom pisca. S druge strane, 
u istim se tim interpretacijama skrivaju ili prešućuju odlike koje 
bi bile neprihvatljive ili nespojive sa zapadnjačkim "huma- 
nističkim" vrijednostima: brutalnost, bigotizam, rasni, seksualni 
ili nacionalni šovinizam. To se, pokazuje autorica, potiskuje i ra- 
cionalizira, pa se "tekst spašava" premještanjem zanimanja na 
formalne i strukturalne odlike i/ili na alegorizaciju spomenute, 
potencijalno čudne, ideologije na neku apstraktniju, "univerzalnu" 
razinu na kojoj tekst izgleda prihvatljiviji i lakše se interpretira 

terminima suvremenih ideologija. Tako zapravo neprestano stva- 
ramo tekstove, obuzdavajući njihovu temporalnost. 

To obuzdavanje temporalnosti se kod drugih autora, poput 
H. Blooma (1994, op.cit), H. G. Gadamera (1980, 2003) ili Mili- 
voja Solara (2004) percipira kao trajna vrijednost književnog djela, 
njegovim izdržavanjem testa vremena ili kvalitetom koja nas 
poziva da joj se iznova vraćamo s novim čitanjima i tako utje- 
lovljujemo generacije i generacije koje iznova čitaju Homera, 
Shakespearea, Miroslava Krležu ili Jamesa Jovcea. No, prema 
Herrnstein Smith (1988: 52-53), "trajnost klasičnih kanonskih 
tekstova poput Homera svjedoči ne transkulturne i univerzalne 
vrijednosti njegova djela, već - nasuprot tome - kontinuitet 
njegova kruženja u pojedinoj kulturi. Ponovljeno citiranje i prevo- 
đenje, kazivanje i oponašanje, pomnjivo upletanje u mrežu inter- 
tekstualnosti koja kontinuirano stvara visoku kulturu pravovjerno 
obrazovanog stanovništva na Zapadu (...) čini da taj širokovari- 
rajući entitet kojeg nazivamo 'Homer' iznova ulazi u područje 
našeg iskustva povezan s našim osobnim obilježjima, istodobno 
izvodeći ulogu u povijesti naše kulture." 

Raspravu o relativizmu ili objektivizmu književne vrijednosti 
Barbara Herrnstein Smith, slično kao i Guillorv, zaključuje spo- 
znajom o neizbježnosti normi, p(r)opisa i standarda koji su, prema 
njezinim nalazima (1988: 182), istodobno i objektivni, ali i kon- 
vencionalni, u smislu da su zasnovani na arbitrarno odabranim 
uvjetima i perspektivama. Relativna uniformnost i konstanta po- 
javljuju se u određenim zajednicama kao neuvjetovane i univerzal- 
ne, pa se mogu smatrati "kontigentno apsolutnim", a pravila za- 
snovana na njima "kontigentno objektivnima" (ibid). Pritom 
naglašava kako se ne smije zaboraviti da zajednica nikada nije 
homogena (Guillorv bi rekao u svijetu uvijek postoji više vidljivih 
interpretativnih zajednica), da njezine granice nisu samorazumlji- 
ve i da ne možemo unaprijed biti sigurni da su određene razlike 
između članova jedne zajednice irelevantne i da uvjeti, nastali 
relativno neuvjetovano, lokalno univerzalno i kontigentno objek- 

tivno - sami vrijede zauvijek i da su stabilni i neupitni. Pitanje je, 
naravno, koliko današnji proučavatelj, iz zadane povijesne di- 
stance, primjerice prema devetnaestom ili nekom još ranijem sto- 
ljeću, može razaznati razlike između i unutar pojedinih inter- 
pretativnih zajednica. Kako bilo, prihvate li se nalazi Herrnstein 
Smith, Guillorya i drugih o uvjetovanosti objektivnih zadanosti, 
načela i vrijednosti, preostaje okušati se upravo u tom (neza- 
hvalnom) poslu ustanovljivanja kontigentno apsolutnih pravilnosti 
koje su u podlozi oblikovanja "interpretativnih zajednica" i nji- 
hova književnog kanona. 

1.3. 

IZVEDBE KANONA: KULTURNI KAPITAL 

I DEZ/INTEGRACIJA ZAJEDNICE 

Vrednovanje je, dakle, društveni čin, ono nije isključivo posljedica 
esencije, biti nekog djela ili, s druge strane, osobnog izbora, već 
je stvar društvenog pregovaranja. Vrijednost u ovom području, 
vidjeli smo, nastaje kao interaktivan odnos između klasifikacije 
nekog djela i funkcije koja se od njega očekuje. Riječ je, prema 
B. Herrnstein Smith, o međusobnom odmjeravanju osobne ekono- 
mije subjekta (potrebe, žudnje, interesi) i zakonitosti (standarda 
ukusa) šireg ekonomskog sustava zajednice. Čitanje nije, kao što 
je pokazao P. Bourdieu (2002:6), neutralan proces, već znači iz- 
dvajanje specifičnih standarda ukusa, diferenciranje od drugih - 
kulturalno i društveno izdvajanje. 

Iz ovog se vidi da možemo govoriti o dvije vrste diferencijacije 
ili izdvajanja koje prati nastanak kanona i njegovo održavanje. 

U prvom slučaju se iz ukupne književne proizvodnje izdvajaju 
tzv. kanonski tekstovi, po nekom ključu i s neizbježnom cenzurom 
prema određenim mjerilima i vrijednostima, a time implicitno i 
pripadajućim društvenim skupinama. Kanon u tom smislu uvijek 
i nužno znači isključivanje: bilo da se pritom deklariraju estetski, 
bilo ideološki razlozi. Barbara Herrnstein Smith (1988: 74) smatra 
da neko djelo i ne može biti proglašeno kanonskim ako nije pre- 
poznato kao ono koje utemeljuje i podupire hegemonijske i ideo- 
loške vrijednosti dominantne društvene skupine. Književna vrijed- 
nost pritom, vidjeli smo, predstavlja tek jedan od čimbenika koji 
odlučuju o kanonskom statusu djela. Isključivanje, valja napo- 
menuti, određenih skupina, primjerice ženskih autora, često nije 
posljedica predrasuda prema njihovu spolnom i društvenom iden- 
titetu. Žene nisu marginalizirane jer su žene; pravi razlog je, kako 
pokazuje J. Guillorv (1993: 15; 18), taj što im je, izuzev manjeg 
broja, prije osamnaestog stoljeća, u pravilu bio onemogućen pri- 

stup pismenosti 16 , ili im je bilo zabranjeno pisati i objavljivati 
žanrove koji su bili smatrani ozbiljnima. Stoga, smatra Guillorv, 
odgovor na pitanje "zašto nema velikih umjetnica" u ranijim raz- 
dobljima nije u potrazi za nepravedno zaboravljenim ženama već 
u prepoznavanju društvenih posljedica koje naše institucije i naše 
obrazovanje ima na njih. Isključivanje određenih skupina tako 
ne bi bilo oduzimanje predstavljačke funkcije tekstovima i auto- 
rima koji to zaslužuju, već onemogućavanje pristupa značenjima 
kulturne proizvodnje, čime se ova vrsta diferencijacije povezuje 
sa sljedećom, jednako važnom u procesu oblikovanja i održavanja 
književnog kanona. 

U drugom slučaju odabrani tekstovi koji su dobili status knji- 
ževnog kanona time postaju i nositelji kulturnog kapitala, u smislu 
da omogućuju uspostavljanje i održavanje visoke kulture. "Legiti- 
miranje određenih načina čitanja i kanoniziranje privilegiranih 
tekstova povezano je s načinom zadobivanja statusa, pripisivanja 
prednosti društvenog izbora i očuvanja društvenog poretka. Dok 
čitaju kanonske tekstove", smatra Gregory Jusdanis (1991: 65), 
"pojedinci se razdvajaju od popularnog ukusa, prisvajajući time 
superiornu vrijednost vlastitom društvenom položaju. Taj je oblik 
spoznaje Bourdieu nazvao 'kulturalnim kapitalom', skupom na- 
učljivih vještina, načina estetskog prosuđivanja, manira, po- 
našanja... koji svi zajedno pojedincima olakšavaju izdvajanje". 
Razlikovanje ukusom prisutno je, razumije se, na svim društvenim 
razinama, no kulturalni kapital prisvaja visoka kultura, a privi- 
legirani kulturalni simboli stječu se odgojem, u obiteljima, društvu 
i kroz obrazovanje. Ipak, valja naglasiti da kulturalni kapital nije 
stvar materijalne konzumacije, jer intelektualci i umjetnici, pro- 
izvođači kulturnog kapitala ne vladaju nužno i ekonomskom moći. 



Za Guilloryja pismenost nije samo sposobnost čitanja već "sustavno upravljanje 
pisanjem i čitanjem, složen društveni fenomen koji korespondira s pitanjima poput: 
Tko čita? Što čita? Kako čita? U kojem društvenom i institucionalnom kontekstu? 
Za koga?" (Guillorv, 1993: 18). 

Dapače, zakoni kulturalnog poretka su, kao što je već navedeno, 
obrnuto proporcionalni onima ekonomskog. Kako bilo, prihvaća- 
nje i podupiranje književnog kanona, kakvo se od osamnaestog 
stoljeća provodi u obrazovnim institucijama, od škola do fakulteta 
i akademija, zapravo predstavlja rad na očuvanju jezičnog kapitala 
nužnog za društveni uspon i objedinjavanje vladajućih klasa (Guil- 
lory, 1993: 118). Te institucije nejednakom razdiobom kulturnog 
kapitala, reproduciraju društveni poredak. Popis književnih djela 
tako je služio za proizvodnju književnog standarda za kojeg se 
držalo daje izvor univerzalne istine. Obrazovne strukture pritom 
su, prema Guillorvju, imale dvostruku ulogu: podupirale su poli- 
tičko-administrativnu nužnost jezične homogenosti i čuvale su 
klasne razlike. 

Ova političko-administrativna nužnost jezične homogenosti 
bila je jedan od osnovnih argumenata kojima su ilirci strukturama 
ondašnje vlasti i ciljanim društvenim skupinama opravdavali po- 
trebu intenzivnog rada na standardizaciji jezika i kanonizaciji 
književnosti (neodvojivoj, kao što će se vidjeti od projekcije opće 
nacionalne i književne povijesti). Stoga je na ovom mjestu važno 
vidjeti da osim analizirane društveno distinktivne, književni kanon 
posjeduje snažnu integrativnu funkciju koja socijalno, regionalno 
i religijski razdvojene skupine povezuje u zamišljenu nacional- 
nu zajednicu. Kako navodi Gregorv Jusdanis, "književni kanon, 
kao zbirka tekstova koji prenose priču o naciji, pojednostavljuje 
iskustvo solidarnosti, omogućujući ljudima da se prepoznaju kao 
građani jedinstvene nacije. On tako ne samo da predstavlja nacio- 
nalni identitet, već istodobno sudjeluje u njegovom stvaranju, 
posredujući nacionalne vrijednosti. Kanon kroz vernakular čuva 
povijest nacije - artikulira kronološki kontinuitet koji olakšava 
članovima zajednice nadilaženje teškoća nesigurne sadašnjosti. 
(...) U vremenu dezintegriranih identiteta i razdvaj ajućih društve- 
nih odnosa, kanon gleda prema nekadašnjoj punini, nudeći nadu 
kulturalnog preporoda. Kao i paralelno nastale discipline, filolo- 
gija, arheologija i mitologija, on nastoji povratiti prošlost" (Jusda- 

nis, 1991: 49). U procesu oblikovanja nacionalnog identiteta, taj 
je pogled u prošlost, svojstven novonastalim humanističkim disci- 
plinama, olakšavao njihovu pojedinačnu legitimaciju, ali je i ge- 
nerirao izvor ili ishodište zajedničke, nacionalne integracije. Kroz 
sve njih se, naročito kroz koncepte zajedničkog jezika, književno- 
sti i povijesti, stvaralo nerazdvojno jedinstvo projiciranog nacio- 
nalnog identiteta. Kao što će se kasnije pokazati, na našim je pro- 
storima ideja jezičnog jedinstva potaknuta aktualnim političkim 
pitanjem izbora vernakulara koji bi, u Monarhiji, kao opći jezik 
imao zamijeniti latinski 17 , što je pak povezano s jačanjem gra- 
đanskog sloja i demokratizacijom javnog života te slabljenjem 
nekadašnjih centara moći, Crkve i aristokracije. Novi europski 
nacionalizmi u pravilu, prema Benedictu Andersonu (1990), pred- 
stavljaju vlastita nastojanja kao "buđenje od sna" zamišljenoga 
nacionalnog korpusa. Tako Duh domovine Ivana Derkosa progo- 
vara zaspalim sinovima nacije, a majka domovina Pavla Stoosa 
cvili nad nemarom svog potomstva. Anderson smatra kako je 
ova "budničarska" figura, u potpunosti strana primjerice ame- 
ričkim nacionalizmima, važna jer je, uglavnom u poliglotskim 
zajednicama, osiguravala vezu s nekom od drevnih kultura (npr. 
Grcima s helenskom kulturom, Talijanima u poticanju obnove 
sv. Rimskog Carstva), stoje, u procesu međunacionalne identifi- 
kacije, otvaralo mogućnost pozivanja na kontinuitet i povijesnost 
nacije. Bilo je, dakle, važno prepoznati i predstaviti svoj identitet/ 
razliku prema drugima koji su istodobno okupljali svoje snage u 



Taj je problem ekspliciran u brojim tekstovima, Malom katekizmu za velike ljude 
Dragutina Rakovca, Derkosovu Geniusu patriae..., Mažuranićevu Horvati 
Mađarom... Ipak, kako pokazuje Dubravko Škiljan, valja imati na umu da 
vernakularizacija prostora javne komunikacije, premda djelomice podudarna s 
procesom oblikovanja modernih nacija, nije s njim identična. Naime, prva je 
faza u kojoj se zbiva imenovanje, opismenjavanje, pa i gramatikalizacija najčešće 
ostvarena puno prije nego su nastale pretpostavke za oblikovanje nacije: vernaku- 
larzacija "počinje i prije pojave bilo kakve jasne svijesti o mogućem etničkom 
identitetu govornika vernakulara" (Škiljan, 2002: 185). 

osvajanju složenog političkog, ekonomskog i kulturnog prostora. 
Prema Ericu Hobsbawmu (1987: 132), Slaveni, pa i Hrvati, nisu 
osjećali ugroženost od apsolutnih vladara, već od njemačkih i 
mađarskih zemljoposjednika i gradskih eksploatatora čiji naciona- 
lizam nije ostavljao dovoljno prostora nacionalnom postojanju 
Slavena. To je u književnoj periodici devetnaestog stoljeća vidlji- 
vo u eksplicitno i implicitno izražavanoj lojalnosti caru 18 , a time 
je objašnjiva i privrženost Austriji i Mačićeva lojalnost dvoru 
1848. godine. Književni kanon, uz druge stupove na kojima se 
gradi nacionalni kontinuitet-identitet-tradicija, tako integrirajući 
i homogenizirajući prostor unutar vlastitih granica zapravo pro- 
izvodi razliku prema drugima koji se nalaze izvan njih. Teorijski, 
tako omeđen nacionalni prostor služi vlastitoj kolektivnoj identi- 
fikaciji na širem, međunarodnom planu, što ima posebnu važnost, 
kako je istaknuo i B. Anderson, u prostorima složenih (poliglot- 
skih) državnih zajednica. Proces oblikovanja književnog kanona 
tako je, u najvišeznačnijem smislu, politički proces: proces stvara- 
nja kulturnog kapitala koji će služiti kao međunacionalna repre- 
zentacija, ali i proces kojim se, unutar određenog društva, odabire 
jedan vrijednosni sustav koji jedne honorira, a druge sankcionira. 
Ipak, time se objašnjavaju samo okolnosti njegova nastanka i 
reperkusije djelovanja, ali ne i priroda djela koja ga tvore. Unatoč 
tome što književna estetika koja stvara nacionalni kanon i koja je 
u podlozi diskursa koji okružuje kanon, kako pokazuje Šarah M. 
Corse (Dijk, 1999), neizravno sudjeluje i u oblikovanju nacio- 



Ako bi se u književnoj proizvodnji kroz časopise 19. stoljeća porast prigodničarske 
poezije i posveta carskoj kruni mogla objasniti dodvoravanjem cenzoru i načinom 
opstanka u "kvrgavim" vremenima, taj argument svakako slabi pri tumačenju 
ideoloških osnovica pojedinih književnih djela. Tako npr. u Juranu i Sofiji Ivana 
Kukuljevića Sakcinskog Toma Erdodv, idejni, dramski i narativni sup djela, 
istodobno utjelovljuje aktivni patriotizam i figuru zaštitnika (oca) domovine, 
samog Cara koji štiti puk od zlog neprijatelja, Turčina. Njegove dileme i postupci 
predstavljaju ga kao novovjekog Abrahama koji je, za dobrobit i sreću zajednice, 
spreman žrtvovati vlastitu krv - rođenog sina Jurana. 

nalnog identiteta, time se ne razrješava postojanost ni institucio- 
nalna subverzivnost estetskog, pitanje na koje ću se vratiti u dru- 
gom dijelu knjige. Ovdje, na samom početku, valja istaknuti 
njegovu povijesnu uzglobljenost, činjenicu da kanon postaje 
mjerilom vlastitog zdravlja i održivosti koje nacionalne kulture 
žele učiniti vidljivima u internacionalnom prostoru. Kontinuirano 
vrednovanje prema zakonima "čistih" književnih i estetskih mje- 
rila služi neprestanom potvrđivanju književnog kanona, pa pro- 
učavanje kanona zasijeca u okolnosti nastanka književnih tekstova 
i vrijednosti koje su im pripisivane. "Analiza kanona je", smatra 
G. Jusdanis (1991: 50), "nužno historička, ide s one strane granica 
autonomnog teksta i njemu "inherentnih" svojstava i osobina, te 
tumači kako su ti tekstovi bili i jesu preuzimani i u koje su svrhe 
korišteni u specifičnim institucionalnim okvirima, poput sveuči- 
lišta, izdavača, novina, časopisa, čitaonica i knjižara. Takvo istra- 
živanje ne pita o tome što tekst znači već radije kako je i zašto 
počeo značiti to što znači kroz različita razdoblja i prostore u za- 
jednici." Tako će i u nastavku ovog rada biti prepoznate, pred- 
stavljene i problematizirane strategije oblikovanja književnog 
kanona unutar nastajuće nacionalne i diskurzivne zajednice. Na 
primjerima tekstova hrvatske književnosti objavljivanih na strani- 
cama književnih časopisa kroz devetnaesto stoljeće vidjet će se 
kako je kroz zasnivanje zajedničke književnosti, mišljenja, vjero- 
vanja i običaja projicirano nacionalno jedinstvo. Kultura, kao što 
je Terry Eagleton (1990: 81) pokazao, ulazi u tkanje ljudskih živo- 
ta, pa time, čak i bez zakona, potiče društvenu koheziju. 

1.4. 

PERIODIKA: MEDIJ/ACIJA, FILTRIRANJE 

I EVALUACIJA 

Proces autonomizacije književnog polja, njegova odvajanja od 
drugih sfera ljudskog djelovanja u društvenom sistemu započinje, 
dinamizira se i stabilizira kroz osamnaesto i devetnaesto stoljeće, 
pri čemu princip "čiste estetike" i pojmovi genija i izvora čiste 
narodne poezije postaju sredstvima diferencijacije. Taj proces, 
naravno, nije pravocrtan, potpuno dovršen ni nepovratan. Oscila- 
cije u "relativnoj autonomiji" književnog polja uvijek su moguće 
i lako uočljive, spomenemo li se samo soc -realizma u hrvatskoj 
književnosti dvadesetog stoljeća ili bilo kojeg drugog neorealizma 
povezanog, u načelu, s totalitarnim vladavinama i razdobljima 
političkih kriza na bilo kojem kraju svijeta. Sama pojava književ- 
nog kanona nužno je, kako je navedeno, vezana uz nastanak 
nacionalne književnosti, njezine povijesti i sadašnjosti, mjerila i 
vrijednosti po kojima se prosuđuje a koja se oblikuju iz zamišljene 
univerzalnosti svjetske (europske) perspektive. Skupina "klasič- 
nih" autora i tekstova smatra se izdvojenom iz vremena i prostora 
svog nastanka, univerzalnom i širokoprimjenjivom. Unatoč tome, 
kako je već spomenuto, klasici nisu zadobili svoj status samo 
radi vlastitih, njima inherentnih obilježja: njihova je klasičnosti 
istodobno posljedica niza kulturno-političkih odluka, samo što 
se one prikrivaju i predstavljaju kao rezultat prirodnog ili po- 
vijesnog razvoja. Prema Alaidi Assman (2002: 64-65) kanoni- 
zacija uvijek znači: 

1. strogu selekciju i isključivanje; 

2. ukidanje vremenske dimenzije, poništavanje konteksta. Klasi- 
cima se pripisuje vanvremenost i vječna primjenjivost. Ta se 
svojstva obnavljaju iz epohe u epohu: aktima potvrđivanja, 
novim reaktualizacijama, prilagodbama, čitanjima i prevo- 
đenjima; 

3. kult ličnosti - kanonizira se djelo, ali i osoba koja se poisto- 
vjećuje s djelom. Lik tzv. nacionalnog barda, neizostavan u 
povijesti nacionalne književnosti, posebnom je pomnjom 
gojen kroz devetnaesto stoljeće. Potrebom za njime djelo- 
mično se može objasniti i onodobni status Ivana viteza Trn- 
skog, a da je preživio i u najnovije doba pokazuje medijska 
eksponiranost, sada već pokojnog, Dragutina Tadijanovića. 

Književni se kanon, dakle, kao cjelina književnih tekstova i 
autora, neprestano autorizira i obnavlja preko niza institucija i 
pojedinaca koji imaju vlast "autoriziranja autora", kako navodi 
Bourdieu: škola, sveučilišta, književne kritike, književne povijesti, 
leksikona, suvremenih autora u njihovim ostvarenjima. Preuzima- 
jući, valorizirajući i podupirući takve tekstove i autore, ove in- 
stance istodobno legitimiraju vlastiti autoritet i položaj te omogu- 
ćuju i promiču postojeću društvenu hijerarhiju. Vrednovanje na 
kojem zasnivaju svoju prosudbu najčešće u obzir uzima cijeli niz 
svojstava koja se pripisuju odabranim djelima. U tom su smislu 
Renate von Heydebrand i Simone Winko ponudile tipologiju vred- 
novanja, razlikujući estetsko/literarna svojstva od onih kojima 
djelo proizvodi kognitivne, praktične, ekonomske, simboličke ili 
afektivne učinke na individualnom i društvenom planu 19 . U nji- 



Estetsko-literarna svojstva (vrijednost) tako, prema Hevdebrand i Winko, mogu 
biti: 

a) formalna: autoreferencijalnost (polivalentnost, otvorenost) i ljepota, pod kojom 
se misli cjelovitost, jedinstvo/fragmentarnost, kompleksnost/jednostavnost, 
intenzitet, ali i estetsko-retoričko oblikovanje govora (muzikalnost, ritmičnost, 
versifikacija, raskošnost/jednostavnost...); 

b) sadržajna: istinitost (spoznaja), moralnost (uzvišenost, ljepota; ispravnost, 
humanost; društvena angažiranost i kulturna kritika); 

c) relacijska (suodnosna) vrijednost - nastaje u suodnosu s postojećim ostvare- 
njima i normama, pa se govori o originalnosti, inovativnosti ili tradicionalnosti 
djela, odnosno njegovoj primjerenosti koja se vidi kroz dokumentarizam, rea- 
lizam, reprezentativnost, autentičnost... 

S druge strane, pojedinačno književno djelo, prema Hevdebrand i Winko, ima i 
stanovitu, kognitivnu, praktičnu, afektivnu i hedonističku vrijednost, pa omogućuje 

hovu elaboraciju ovdje nećemo dublje ulaziti jer tema ovog rada 
nije prepoznavanje tih odlika u pojedinim književnim djelima 
koja su "pretrpjela" taj proces kanonizacije, dakle - isključivanja, 
selekcije i cenzure, već radije mehanizmi koji su upravljali tim 
procesom i strategije oblikovanja književnog kanona i odabira 
kanonskih pisaca. Jednostavnije rečeno: odgovor na pitanje kako 
i zašto neki autori i djela preživljavaju taj proces, a drugi bivaju 
bačeni u "ropotarnicu" (književne) povijesti. Upravo je zato oda- 
bran i medij ili žanr književnog časopisa na kojem se, držim, naj- 
jasnije vidi to "vježbanje moći" i odmjeravanje snaga pojedinih 
autoriteta i izvora (društvene, ekonomske i simboličke) moći. 
Književni časopisi, kako su se u hrvatskoj književnosti profilirali 
kroz devetnaesto stoljeće, nisu primarno "vježbalište" književnih 
novajlija, već su bili zamišljeni kao "repozitoriji" znanja, književ- 
nog umijeća, vrijednosti i jezika - kao, riječima Stanka Vraza, 
hambari u koje se spremalo odabrano žito nacionalne književne 
proizvodnje. Naravno, mnogo je tog žita isklijalo ne našavši plod- 
no tlo, a tek manji dio je, zaustavimo li se na poznatoj biblijskoj 
alegoriji, donio nove plodove. Književni časopisi su zahvalan ma- 
terijal za proučavanje ne samo zbog izuzetnog utjecaja koji su 
imali u oblikovanju i širenju nacionalne književnosti (Barac, 1964: 
55), dinamiziranju i održavanju književnog života, već ponajprije 
zbog toga što se iz njima inherentnih osobina može izvesti slika 



refleksiju postojećeg stanja, razjašnjava, razbistruje i deautomatizira ponašanje, 
proširuje spoznaju i pamćenje, donosi nove informacije i, štoviše, postaje životno 
važnim (postavljanje životne orijentacije, smisla/smetenosti). Osim toga, u 
afektivnom smislu, omogućuje identifikaciju ili distanciranje, umiruje ili uzne- 
miruje (aktivira), razjašnjava zbunjujuće osjećaje. Hedonistička je vrijednost djela 
u zabavi i razonodi koju pruža, ali i u njegovoj zdravstvenoj/terapeutskoj vrijed- 
nosti. Ova potonja, prema autoricama, pripada podjednako individualnom i druš- 
tvenom aspektu vrednovanja književnog djela. Područje zdravlja, odnosno tera- 
peutska vrijednost djela djelomice se uključuje i u područje koje pokriva njegova 
ekonomska i komercijalna, ali i simbolička vrijednost, ona koja od književnog 
djela stvara simbolički (kulturni) kapital koji, bez direktne ekonomske dobiti, 
omogućuje status i ugled u društvu. 

o procesima koji nas ovdje najviše zaokupljaju. Slijedeći E. 
Dovifata i A. Kronicka, Vinko Brešić ( 2005: 37) tvrdi da upravo 
stupanj njegova ograničavanja ima presudnu ulogu u definiranju 
književnog časopisa. Taje ograničenost opsegom, djelokrugom, 
periodičnošću itd. podudarna ograničenjima koja su prvi razlog 
književnopovijesnog, teorijskog i kritičkog rada na književnom 
kanonu. Velika razlika koju, u postavljanju ove analogije između 
redukcije koju na "građi" provodi književna povijest i one koja 
se zbiva kroz djelovanje književnih časopisa, valja istaknuti jest 
ta da unatoč svojstvu književnih časopisa da, za razliku od novina 
koje su vezane uz dnevni tijek zbivanja i kojima je ažurnost im- 
perativ, uzimaju sebi u zadatak "ozbiljno i trijezno bavljenje i 
prosuđivanje stvari iz znanosti i umjetnosti" (Brešić, ibid), knji- 
ževna povijest prisvaja sebi načelo odmaka od pojedinih činjenica 
koje valorizira u procesu kanonizacije. Dakle, književni se časo- 
pisi, promatrani kroz svoju funkciju filtriranja i propuštanja javne 
pozornosti vrijednih književnih djela iz suvremenosti, mogu s 
jedne strane promatrati kao prvi korak ili prvi krug u procesu 
vrednovanja i vrijednosti unutar društvenog sustava književnosti. 
Djelokrug {Handlungsbereich prema Heydebrand i Winko, 1996: 
33-37) ili mjesta vrijednosti društvenog sustava književnosti su 
proizvodnja književnog djela (instanca autora), njegova distribu- 
cija ili posredovanje (instance koje interpretiraju tekstove utječući 
na njihovu recepciju: književna kritika, znanost, pedagoške insti- 
tucije) i, konačno, recepcija (instance običnog i profesionalnog 
čitateljstva, prijevodi, snimanje filmova, prepjevavanje, kritika). 
Gledano iz perspektive književne povijesti, stvaranje književnog 
kanona kao mjesta vrijednosti i normi može se, u ovoj shemi ko- 
ju nude autorice, tumačiti posljedicom distribucije i recepcije knji- 
ževnog djela. Ipak, s obzirom na njihovu argumentaciju, ali i na 
način na koji književni časopisi utječu na posredovanje književnog 
djela, sklona sam najveću odgovornost, ili barem presudni inicijal- 
ni impuls, za oblikovanje književnog kanona dati djelovanju spo- 



49 



STVARANJE KNJIŽEVNE NACIJE 

menutim institucijama koje posreduju, odnosno distribuiraju knji- 
ževna djela. Naravno, kao što je već spomenuto (Bourdieu, 1993 : 
74-1 1 1), njihov sud, bez obzira na to što je izgovaran s mjesta 
velike simboličke moći, ne donosi krajnje rezultate dok ne bude 
prihvaćen i prepoznat kroz recepciju. Zato, promatrajući djelova- 
nje književnih časopisa, napose onih kroz koje je objavljivana i 
vrednovana hrvatska književnost devetnaestog stoljeća, možemo 
doći do spoznaja o mehanizmima kroz koje funkcionira spomenuti 
društveni sustav književnosti, a koji u konačnici pojedincima (ba- 
rem privremeno) osiguravaju povlašteni status kanonskog pisca. 
Književni časopisi, dakle, prvenstveno služe kao mjesta distribu- 
cije i posredovanja književnog djela (vrijednosti, kako ih razumiju 
Hevdebrand i Winko), ali i njezine recepcije. Oni su povlašteno 
mjesto proizvodnje književne vrijednosti i to stoga jer nejednakom 
zastupljenošću propuštaju suvremene, ali i "stare" strane i domaće 
autore, što je već po sebi implicitan čin vrednovanja. Osim toga, 
djela i autori se eksplicitno vrednuju kroz književnopovijesne, 
kritičke i teorijske tekstove, adekvatne profilu pojedinih publi- 
kacija. Na koncu, časopisi upućuju i na krajnju recepciju (u naj- 
širem smislu riječi) književnih djela: na kazalište, film, prijevode 
i prepjeve. 

Radi navedenog i samo nastojanje da se zabilježi dinamika i 
način objavljivanja i vrednovanja suvremene i "stare" ("klasične") 
književnosti, elitne i popularne, "umjetne" i "narodne" književno- 
sti može dovesti do relevantnih spoznaja o mehanizmima i stra- 
tegijama oblikovanja nacionalnog književnog kanona. Ponovno 
valja istaknuti daje spomenuti proces neodvojiv od oblikovanja 
jezičnog standarda, opće nacionalne povijesti i nacionalne homo- 
genizacije. "Istorizacija, estetizacija i nacionalizacija", smatra A. 
Assman (2002: 64), "ovde se moraju promatrati zajedno. Ono 
što istorijska nauka uspeva da oživi, kanonizovanjem klasika iz- 
dvaja se iz toka vremena i 'zamrzava' za potrebe tihe kontempla- 
cije ili opštevažećeg tumačenja." Tako "zamrznut", književni se 

kanon ponovno oživljava u kontinuiranoj recepciji i nedovršivoj 20 
re/valorizaciji koja je sine qua non održavanja svakog književnog 
kanona. "Kanoni su", kaže G. Jusdanis (1991: 60), "proizišli iz 
potrebe da se prošlost učini živom i utjecajnom u sadašnjosti. 
Opstanak društava i tradicija ne ovisi samo o sjećanju koje čuva 
prošlost već, iznad svega, o oblikovanju hijerarhije slavljenih tek- 
stova koji su preživjeli vrijeme". 

Sljedeće će poglavlje upozoriti na mnogostruku povezanost 
između rada na kanonu književnih djela i na nacionalnom pamće- 
nju (tradiciji, identitetu), tu naoko paradoksalnu podudarnost iz- 
među odvajanja samog književnog polja, njegove autonomizacije 
unutar šireg društvenog sistema, i njegove "službe" u "zamišlja- 
nju" nacionalnih identiteta (ilirskog, južnoslavenskog, hrvatskog). 
Vidjet će se kako se, prema već navedenim teorijskim polazištima, 
najprije definira samo ishodišno područje, stvara percepcija po- 
vijesnog trajanja, opisuju granice između vlastitog i tuđeg (često 
dominantnog stranog), definiraju osnovni pojmovi i već na po- 
četku, nastoje izdvojiti uzori koje, u percepciji zadobivanj a blago- 
stanja i "duševnog napretka" zajednice, valja slijediti. Pritom će 
biti razmotreni postupci inherentni mediju književnih časopisa 
koje akteri koriste kako bi na prihvatljiv način zauzeli mjesto 
unutar nastajućeg polja i kako bi poduprli zajednička nastojanja 
oko autonomizacije polja i uspostavljanja zajedničkog, nadre- 
gionalnog identiteta. Nakon toga - istraživanje dinamike kojoj 
podliježu spomenuti procesi, proučavanje odnosa autonomije i 
heteronomije književnosti, što zapravo znači način i mjeru prisut- 
nosti izvanknjiževnih institucija, političkih, ekonomskih i religij- 
skih, ekonomskih u stvaranju i poimanju književne vrijednosti. 
Ovdje će se vidjeti kako početna raslojenost od koje se krenulo u 



Strategije pamćenja koje povijesne podatke pretvaraju u simbole sjećanja, kaže 
A. Assman (2002: 60), uključuju stalno ponavljanje (kalendar jubileja) i prekla- 
panje u kojima simboli sjećanja (spomenici prošlosti) služe kao optativi, kao po- 
zivi na ispunjenje zahtjeva. 

zasnivanju književnog polja dobiva nove obrise i kako se, u za- 
mišljenim razlikama visoko/nisko, popularno/trivijalno/uzvišeno 
postavljaju književne norme i književni kanon, te kako te, unutar- 
književne vrijednosti, korespondiraju sa širim društvenim promje- 
nama: stasanjem građanstva, slabljenjem utjecaja aristokracije i 
opismenjavanjem "puka". Naposljetku, vidjet će se u kojoj mjeri 
politička, ekonomska i simbolička moć pojedinaca i skupina može 
utjecati na oblikovanje književne vrijednosti: na status autora, 
djela, žanrova i samih književnih časopisa, te što bi predstavljala 
instanca "dinamike polja" koju kao odlučujuću izdvaja P. Bour- 
dieu (1988:15). 

STRATEGIJE OBLIKOVANJA KANONA 
U HRVATSKOJ KNJIŽEVNOJ PERIODICI 19. ST 



Analiza kanona je, prema već spomenutim riječima G. Jusdanisa 
(1991: 50), neizbježno historička, što znači da "ide s one strane 
granica autonomnog teksta i njemu 'inherentnih' svojstava i oso- 
bina, te tumači kako su ti tekstovi bili i jesu preuzimani i u koje 
su svrhe korišteni u specifičnim institucionalnim okvirima, poput 
sveučilišta, izdavača, novina, časopisa, čitaonica i knjižara. Takvo 
istraživanje ne pita o tome što tekst znači već radije kako je i 
zašto počeo značiti to što znači kroz različita razdoblja i prostore 
u zajednici." U tom smislu ćemo u nastavku razmotriti osnovne 
strategije rada na književnom kanonu unutar nastajuće nacionalne 
i diskurzivne zajednice. To, prije svega, znači da ćemo pratiti za- 
snivanje područja/polja; slijediti percepciju kontinuiteta i tradicije 
(definiranje književnog i kulturnog područja) u časopisnoj praksi, 
razvoj standarda u jeziku i književnosti te odnos prema regional- 
nim razlikama. Osim toga, slijedeći proces autonomizacije knji- 
ževnosti istaknut ćemo uvjete u kojima se pojavljuju pojmovi 
nacionalne i svjetske književnosti, definira status instanci "knji- 
ževnog života": autora, čitatelja i djela, kao i odnos književnosti 
i pismenosti. Kroz to će se ustanoviti i profiliranje autorske funk- 
cije: oblikovanje kulta ličnosti, značenje pojma genija; status knji- 
ževnog djela - selektivnost u izboru, uvođenje estetskih kriterija 
u vrednovanje književnog teksta: razdvajanje "visoke" i "niske" 
(trivijalne i uzvišene) književnosti; diferenciranje pojma ukusa; 
profiliranje izdavača prema čitateljskim slojevima (Akademija, 

Matica, Društvo sv. Jeronima). Osim toga, razmotrit ćemo faktore 
valorizacije djela: od čitatelja do kritike i znanosti te ustanoviti 
načela razlikovanja među čitateljstvom koja proizvode i podupiru, 
među ostalim i klasnu diferencijaciju. Profiliranje kritike i zna- 
nosti, ponajprije filologije, kako će se vidjeti, presudno je usmje- 
rilo akumulaciju simboličkog kapitala unutar zajednice, odnosno 
dinamiku zadobivanja autonomije književnog polja. Time se ti 
faktori "standardizacije kulture" (N. Stančić) posredno odražavaju 
i na legitimaciju kulture i književnosti u širem društvenom susta- 
vu. Naposljetku, proces oblikovanja kanona, kao rezultat dinamike 
polja, usmjerava i proizvodi niz klasnih, nacionalnih i rodnih iden- 
titeta i razlikovanja. Disperzirani i nelinearni odnosi moći koji se 
pritom ustanovljuju predodređuju status pojedinaca i grupacija 
unutar polja, kao i njihove posljedične polemike, osobne sukobe 
i pojedinačne interese koji borbu za mjesto i održanje mjesta unu- 
tar polja čine sredstvom održavanja kulturne vitalnosti zajednice. 

2.1. 
ZASNIVANJE PODRUČJA/POLJA 

Živi nam se groze, a mrtvi nas drži za grlo, duši nas 
i nemoćne nas vodi i živom predaje u ruke. Sada ima- 
mo još toliko sile, da se suprotstavimo mrtvomu, za 
malo ne ćemo moći nadvladati žive, ako se čvrsto ne 
stavimo na noge, t. j. ako svoj jezik ne utvrdimo u 
domovini i postavimo ga vladajućim. 

Ivan Kukuljević Sakcinski u obraćanju Saboru 
2. svibnja 1843. 

Tako postade jezik hrvatski, jezik srpski, jezik sloven- 
ski, da, i jezik kranjski, štajerski, dalmatinski itd. Sva- 
ki od ovih imade nekoliko spomenika kratke svoje 
slave. Sve te patuljaste literature nit su mnogo ko- 
ristile cijelom jugozapadnoslavenskom narodu, nit 
su bile kadre odoliti silnom nasrtaju inostranih jezika 
u našu opću domovinu, nit je ikoja od njih mogla po- 
stati opća za sve jugozapadne Slavene. 

Dragutin Rakovac, Mali katekizam za velike ljude 

Zasnivanje književnosti kao autonomnog područja/polja, kao što 
će se vidjeti u ovom poglavlju, direktno je povezano s profi- 
liranjem pojmova nacionalne i svjetske književnosti u časopisnoj 
praksi, s percepcijom kontinuiteta i tradicije te, posljedično, sa 
standardizacijskim procesima u jeziku i književnosti. Stvaranje 
zajedničkoga jezičnog standarda i književnog kanona nisu prolazi- 
li jednoliko i konsenzusno, već su nailazili na otpore i razmirice. 
Snažne regionalne razlike i već oformljena regionalna središta 
otežavala su percepciju apstraktnog nacionalnog jedinstva. Osim 
regionalnih, i društvenopolitičke okolnosti, odnos među staležima, 
kao habitus pojedinih aktera preporodnog pokreta, na različite su 
načine usmjerili nastanak i djelovanje središta poput Zagreba i 
Zadra, primjerice. Književni časopisi otvaraju svoj prostor djelo- 
vanju tih različitih grupa, pa, stoga, postaju poprištem njihovih 

sukoba, te otkrivaju dinamiku procesa kojim se regionalne razno- 
likosti prilagođuju i podređuju projektu kulturnog nacionalnog 
(tada zapravo narodnog) jedinstva. 



2.1.1. 
Nacionalna? književnost i jezik 

Proces nacionalne integracije čiji se počeci često projiciraju i u 
mnogo stariju prošlost zapravo je, prema Mirjani Gross (1981), 
"proces u toku kojega se postepeno prevladavaju lokalizmi i regio- 
nalizmi etničke zajednice, stvara se politička zajednica i razvijaju 
uvjeti za ekonomsku koncentraciju i kulturnu homogenizaciju 
nacionalne zajednice. Pri tome jača osjećaj identiteta pojedinca s 
nacionalnom zajednicom uz razvoj nacionalnih ideologija i mito- 
va, te vrijednosnih normi. Rađa se, dakle, nacionalna svijest koja 
se ne iscrpljuje samo u prirodnom osjećaju pripadnosti naciji, 
kao što je to u etničkoj zajednici, nego mobilizira pojedince za 
provođenje u život ciljeva nacionalne zajednice." Za nacionalnu 
integraciju je, stoga, nužno stvaranje političke zajednice koja se 
želi politički izraziti kako bi postala politička cjelina. Za to je 
potrebna sustavna i gusta komunikacija, upozorava Gross, razvije- 
ne prometne veze, te "horizontalna" (prostorna) i "vertikalna" 
(napredovanje kroz društvenu hijerarhiju) društvena pokretljivost. 
Rad na toj horizontalnoj društvenoj pokretljivosti, prostornom 
objedinjavanju (južno)slavenske zajednice značio je, ponajprije, 
iznalaženje integracijskih sredstava: zajedničke povijesti, jezika 
i stvaranja zajedničke književnosti. Osiguravanje "jezične zajed- 
nice" omogućavalo je minimum komunikacije koja je "uvjet eko- 
nomske proizvodnje, pa čak i simboličke dominacije" (Bourdieu, 
1992: 24). Proces stvaranja identiteta-identifikacije ovdje je ponaj- 
prije imenovanje - traženje prikladnog, "neutralnog" imena, koje 
bi, poput prezimena, objedinjavalo pojedinačna imena, partiku- 
larne identitete. Vertikalna društvena pokretljivost je, premda 

možda ne toliko eksplicitna, možda još važnija jer omogućuje 
obrazovanje i jačanje građanske klase - nositelja nacionalno-inte- 
gracijskog procesa. Oba objedinjujuća aspekta, kojih su akteri 
preporodnog procesa bili itekako svjesni, pridonose komunikacij- 
skom premrežavanju zajednice. U kulturnom smislu to svakako 
pretpostavlja standardizaciju jezika, institucionalizaciju moderne 
književnosti i umjetnosti, razvoj humanističkih i prirodnih zna- 
nosti, kao i širenje školstva. 21 

Standardizacija jezika i iznalaženje zajedničkog imena jezika 
i naroda važan su dio kulturne povijesti jer otkrivaju mehanizme 
okupljanja partikularnih, već donekle izgrađenih identiteta. Osim 
toga, ovim se nastojanjima tijelo vlastite majke nacije/materinjeg 
jezika stavlja u suodnos s drugim, usporedivim, postojećim kor- 
pusima. Na koncu, pitanje jedinstvenog jezika potiče rasprave o 
jedinstvenoj književnosti - izboru pisaca koji će ući u povijest 
takve književnosti, pitanja njihova statusa i aksioloških kriterija 
koji će se pri tom odabiru primjenjivati. U tom smislu, rad na je- 
dinstvu jezika, nacionalne književnosti i njezina kanona, dio je 
strategija koje su omogućile nositelju središnje faze procesa nacio- 
nalne integracije, građanskoj klasi, samosuspostavu i društvenu 
afirmaciju. Narodni/domaći/materinji jezik je, smatraju preporo- 
ditelji, nužan uvjet narodnog napretka. Narodnog, u smislu na- 
pretka svih slojeva, prvenstveno onih najnižih. Strani jezici donose 
napredak samo višim klasama, dok je narodni jezik prvi uvjet 
približavanja izobrazbe puku. Pitanje jedinstvenog jezika odvelo 
je raspravu o izvorima u dva smjera, dubrovačkoj književnosti i 
pučkoj tradiciji. Pitanje jedinstvenog imena, nakon propasti ilirske 
ideje, također vodi dvostruko: narodnjački prema jugoslavenskoj 
i pravaški prema hrvatskoj političkoj ideji. Prije toga, ako je vje- 



Dezintegrirajući elementi u ovim zbivanjima na hrvatskim područjima svakako 
su, prema Gross ( 1 98 1 ), nedostatak razvoja trgovine, nedostatak veza i informacija 
o širim kretanjima. 

rovati raširenim smjernim zaklinjanjima na sinovsku vjernost kru- 
ni i ocu kralju, kroz ilirsku ideju oblikuje se prvenstveno pojam 
kulturne nacije. 22 Zato, prema nacionalno-romantičarskoj viziji 
Ljudevita Gaja, treba odbaciti partikularizme i predrasude po 
kojima svatko za svoj jezik drži da je pravi ilirski: bilo da je to 
samo srbski, samo dalmatinski, samo horvatski ili samo kranjski. 
"U Ilirii može samo jedan jezik pravi književni biti, njega ne tra- 
žimo u jednom mestu ili u jednoj državi, nego u celoj velikoj Ili- 
rii". Naš narod, kako ga u tekstu s istim naslovom zamišlja Gaj, 
zapravo je brojan i snažan, jednakopravan germanskim, roman- 
skim i mađarskim narodima. Zapravo, on je dio slavenskog bića 
koje je, smatra Gaj, najveće u Europi: 

"Na jednoj polovici Europe leži goropadne velikoće orijaš. 
Njegovo tjeme kuplje se u sinjem morju Adrije; a njegove goleme 
noge upiraju kroz severni led i sneg na zidine Kininske; u krepkoj, 
kroz serdce turskoga carstva spruženoj desnici nosi Ćemo morje, 
a vu levoj kroz serdce Nemačke zemlje raztegnjenoj ruci drži 
Baltik. Njegova glava jest srednja Ilirska, ovenčana cvetjem toplo- 
ga juga: njegova persa, Vugerska; grdu planine harvatske (karpat- 
ske); njegovo serdce je pod starimi Tatrami; njegov želudac rav- 
nina Polska, a trbuh neizmerni prostori ruski. - I taj orijaš jest 
naš narod, — narod vu Europi najvećji - narod slavjanski, a kerv, 
koja ovo golemo telo oživljuje, jest jedna kerv naše matere Slave, 
to jest jedna narodnost slavenska" (1835; 1965: 325). 

Divovsko tijelo, iskošenog, na karti Europe naglavice okre- 
nutog orijaša, kao razjedinjene organe 23 okuplja, kaže Gaj, narode 



U poslanici carskim izaslanicima grof Janko Drašković govori o zamišljenom 
ilirskom kraljevstvu koje, "pol četiri milion duša brojeće imenu diku i sostojanju 
snagu, kruni pako korist vječnu zahraniti i mjerilu uharno prisegnuti moglo bi". 
(Disertacija..., 1832; 1965: 99). 

Gajeva vizija somatizacije apstraktnog osjećaja povezanosti nacionalnim svoje 
objašnjenje može naći u Lacanovoj koncepciji stvaranja identiteta u kojoj faza 
raskomadanog tijela (le corps morcele) prethodi prepoznavanju (zapravo potu- 

i puke slavjanske. "Jedino neokrnjeno sredstvo" njihova objedinja- 
vanja je jezikoslovje "iliti mudro i trezveno spitavanje i zveđanje 
korenja riječih i prispodabljanje njihova obrzenja i pregibanja". 
Zato je književno djelovanje jednako domorodstvu, a književnost 
je u ovom predestetskom i predinstitucionalnom razdoblju shva- 
ćena kao kulturno djelovanje koje uključuje jednako pisanje rječ- 
nika, jezikoslovnih rasprava, poezije, drame ili historiografiju ili 
što drugo. U nastojanjima oko postizanja nadregionalnog jedin- 
stva, naročito u prvoj polovici devetnaestog stoljeća, hrvatski pre- 
poroditelji svoje aktivnosti usmjeravaju na pisanje i kodificiranje 
zajedničke povijesti, književnosti i jezika. 

Sve to, dakako, nije teklo glatko: ispriječilo se razvijeno regio- 
nalno jedinstvo, upravo ono koje je bilo uvjet vlastitog nadilaženja 
u nadregionalnom: etničkom i nacionalnom. Radi toga, dakle, 
Gaj, u Proglasu iz 1835. opominje: "Na stran dakle sa svakim 
predrasudom, prestanimo svaki za se, kano zli susedi, samo na 
svoj mlin vodu vući, prestanimo misliti daje tekar srbski, ili samo 
dalmatinski ili listor horvatski ili ljeprav kranjski itd. pravi i jedino 
ilirski. Ovakve predsude neka hrane svojljubi u kojih nema prave 
iskre domorodstva". 

Svojljub je ovdje regionalnom sviješću ograničen pojedinac. 
U "Danici" je tih godina izišao članak Svojljub i svjetoljub, pod- 



đivanju, meconnaisance) vlastitosti (ega) u zrcalnom odrazu. Samospoznaja (me- 
-connaisance) je tako, prema Lacanu, sinonimna pogrešnom razumijevanju 
(meconnaisance), upravo stoga jer se ego oblikuje u tzv. zrcalnoj fazi, istodobno 
kad i razdvajanje od simboličke predodređenosti bića. Takva vrsta samospoznanja 
je i struktura izvorne neuroze i paranoične tlapnje, opisane kao meconnaisance 
systematique de la realite. Vidi u J. Lacan, Some reflections on the ego, u: "Jour- 
nal Psycho-Anal.", 1953: 11-17. Slavoj Žižek je u Tarrying with the Negative. 
Kant, Hegel, and the Critique of Ideology (1993) taj proces također povezao s 
utemeljivanjem nacionalnog u tradiciji: "Nacija pronalazi svoj osjećaj samoiden- 
tičnosti (...) otkrivajući sebe već prisutnom u svojoj tradiciji (...) U samom činu 
povratka svojim (vanjskim) uvjetima, (nacionalna) se sh-ar vraća sebi". Cit. prema 
Biti: 2000: 190. 

naslovljen kao Egoist i kozmopolit, iz čega se vidi da opreka koz- 
mopolitizmu nije nacionalizam, već egoizam, tj. da perspektiva 
nacionalnog još nije definirana. Iz Gajeva je članka, pak, vidljivo 
da je zamišljeni identitet "svojljuba" nespojiv s domorodstvom, 
odnosno patriotizmom, percipiranom kao odanost domovini čije 
granice prelaze okvire regije, domovini koja apstrahira od lokalnih 
jezičnih, povijesnih i kulturnih raznolikosti i koja se utemeljuje u 
konkretiziranoj viziji tada uvelike apstraktnog zajedništva. Nje- 
gova se konkretizacij a odvija kroz rad na nacionalnom pamćenju: 
utemeljivanju nacionalne povijesti, književnosti i standardizaciji 
jezika. Jezik i narod se, prema herderijanskoj ideji, promatraju 
kao organska cjelina. Riječima Stanka Vraza, "jezik sopstveni 
svakoga naroda može se prispodobiti velikome mostu k zemalj- 
skom biću njegovom". Na istom je tragu i Humboldtova izreka o 
jeziku kao istinskoj domovini: "Die wahre Heimat ist eigentlich 
die Sprache", 24 koja je postala je popularnom krilaticom u ono 
doba. Istodobno, jezikoslovac Antun Mažuranić smatra da je jezik 
prirodni glas čovjeka u kojem je "mogućno jakost svoju skruša- 
vati, slobodno i otkrito očituvati". Ivan Derkos smatra da je 
materinji jezik prirođen biću čovječjem i da ga samo treba dalje 
razvijati, pa, premda je korisno učiti strane jezike, valja svoj usa- 
vršavati: "Zar ti nije lakše zbaciti samo ljusku s materinjeg jezika 
i imati ga tad savršena na utjehu i čast sebi, a na trostruku korist 
unučadi?" S druge strane, Dragutin Rakovac, polemizirajući s 
Mađarima, ističe kako su narodnost i jezik svetinje svakoga na- 
roda: Mađari se za svoj jezik "toliko bore, kazujući dapače da je 
narodnost i njihov jezik više nego vjera". Na tom herderijansko- 



"Die wahre Heimat ist eigentlich die Sprache. Sie bestimmt die Sehnsucht danach, 
und die Entfremdung vom Heimischen geht immer durch die Sprache am schnell- 
sten und leichtesten, wenn auch am leisesten vor sich" (Humboldt, W. v.: 1963). 
Njegova teorija jezika u čijim je izvorištima slavljenje upravo spomenutog para 
jezik-narod povezano je s njegovim shvaćanjem unifikatorske zadaće sveučilišta 
(usp. Bourdieu, 1992: 29). 

-rusoovskom konceptu na kojem je nastala ideja prirodnosti i 
izvornosti materinjeg jezika, jezika koji je "usisan s majčinim 
mlijekom", ali koji treba graditi dalje, nastaje i misao o jedin- 
stvenom ilirskom/slavenskom jeziku 25 . Ipak, u realizaciji ovih 
ideja nastale su praktične poteškoće. Kako se može razabrati iz 
programatskih, kritičkih, polemičkih, ali i književnih tekstova 
(prvenstveno poezije), pisanih između tridesetih i pedesetih godina 
devetnaestog stoljeća, veliki je dio obrazovanih slojeva bio nezain- 
teresiran oko pitanja "narodnog" jezika i književnosti i radi toga 
je smatran "odnarođenim". Među drugima, koji su gorljivo prihva- 
tili ulogu prosvjetitelja, unatoč konsenzusu o potrebi zasnivanja 
zajedničkog jezika, nastala su trvenja oko izbora osnovice za taj 
zajednički jezik i pravopis. Ispostavilo se da su otežavajući faktor 
tradicija pokrajinskih književnosti i ponegdje uvelike uznapre- 
dovala dijalektalna standardizacija. Upravo zato je, kao stoje na- 
pisao A. Barac, najčešća riječ među ilircima bila sloga 26 - jer ju 
je najmanje bilo i najviše trebalo. 



Upravo će u tretmanu tog "prirodnog", "materinjeg" jezika nastati rascjep među 
preporoditeljima. Jedni će ga, kako će se vidjeti u nastavku, smatrati osnovom i 
izvorištem, predmetom nasljedovanja i oponašanja u kojem je sva sila "izvornih" 
riječi, drugi će ga prozvati ograničenim i siromašnim, vidjevši bogatstvo riječi u 
"umjetnoj književnosti". 

Pojam sloge nije bio, prema Ljudevitu Vukotinoviću, mišljen u političkom smislu. 
Nije, štoviše, zamišljen ni u smislu slaganja mišljenja o nekom predmetu. "Nestoji 
sloga u tom", kaže u Tri stvari knjiženstva ("Kolo", 11/1843, knj. III: 129-136), 
"da svi o jednoj stvari jednako misle, osobito u književnih predmetih, gde najveća 
razumna sloboda vladati ima, jer samo pod krilom najveće te slobode može se 
knjiženstvo bez svakoga prisiljenja, bez affektacie razviti. U literaturi nikakve 
druge sloge biti nemože, nego, da se sve sile duševne k prosvetjenju naroda sjedi- 
ne". Sloga je, prema njemu, slobodno sudaranje raznih samostojnih silah ili življah 
u jednu svarhu", ona nije istovjetnost ili jednakost pojedinaca, već prije njihovo 
svjesno nastojanje da rade u prilog napretka književnosti (knjiženstva). U tim 
nastojanjima su više nego dobrodošle, smatra Vukotinović, sve "dissertacie, op- 
pugnacie, demonstracie, recensie, kritike, itd. Baš u literarnoj borbi stoji literarni 
život, i iz ovoga vodi put k prosvetjenju." 

2.1.2. 

Regionalne razlike: dijalekti, pisma i književna tradicija 

Kad govorimo o otporu štokavskom standardu, valja osim primor- 
skih regionalnih kulturnih centar poput Zadra ili Rijeke spomenuti 
i kajkavski književni krug čiji je glasnogovornik u jednom periodu 
postao kalendar "Danicza zagrebechka" Ignaca Kristijanovića u 
kojemu su kontinuirano iznošeni stavovi oprečni onima u Gajevoj 
"Danici". Tako 1844. godine "Danicza zagrebechka" donosi, vje- 
rojatno urednikov, tekst "u kojem se osuđuje prevrtljivost suvre- 
menika" koji uvode nove običaje i jezik, dok autor uporno ostaje 
uz svoje i staro, neprevrtljivo načelo pisanja u "horvatskom" tj. 
kajkavskom književnom dijalektu. Prema Mihovilu Kombolu 
(1961: 413), Kristijanović je stršao u novo doba "kao osamljeni i 
nesuvremeni ostatak pobijeđene prošlosti". Valja ipak, zajedno s 
Divnom Zečević (1982:121), primijetiti da su Kristijanovićevi 
kalendarski svesci izlazili redovito, sve do 1850. godine. "Tako- 
zvana 'pobijeđena prošlost'", kaže Zečević, "živjela je intenzivno 
na pučkoj književnoj razini sve do sredine devetnaestog stoljeća 
usporedo s nastojanjima oko stvaranja i obnavljanja književnosti 
na štokavskom narječju.(. . . ) Bez odgovarajuće književne publike 
kao i bez oslonca na bogatu kajkavsku književnu tradiciju, nije 
moguće pomišljati da bi se kalendar održao tako dugo i redovito." 
Do početka ilirskog pokreta hrvatski je kajkavski jezik funk- 
cionirao kao regionalni književni jezik triju županija. Najviše ga 
je koristio puk i purgarstvo, dok su se građani koristili njemačkim 
jezikom, a latinski je bio jezik školovane inteligencije i staleške 
"nacije". Taj je "narod", tvrdi Wolfgang Kessler (1982: 217-222), 
"govorio svojim materinskim hrvatskokajkavskim jezikom i bio 
je nosilac usmene tradicije narodnog jezika u ono doba kad su 
inteligencija i građanstvo živjeli u inojezičnoj kulturnoj sredini. 
Za 'narod' su štampali knjige 'horvatskim jezikom' dok nacija 
još nije sanjala o 'narodnom preporodu'". Kajkavština kao kodi- 
ficiran narodni jezik doživjela je svoj uspon u samim počecima 

preporoda, kad se uz uobičajenu kalendarsku i pobožnu književ- 
nost pojavila prigodna poezija P. Stoosa, Lj. Gaja, D. Rakovca, 
Lj. Vukotinovića i J. Kundeka. Čak je i domaće plemstvo, prema 
Kessleru, njegovalo kajkavštinu, iako je u javnosti branilo latinski. 
U svakom slučaju, nije točno da je za Gajem odjednom pošao 
sav narod, kao što se može pročitati u književnim povijestima 
(Živančević, 1975:15), "nego je bilo dosta sukoba oko uvođenja 
"organičkog" pravopisa i novoštokavskog književnog jezika". 27 
Nositelji nove "ilirske" književnosti koja je zastupnicima "starin- 
skog jezika" izgledala kao izdaja tradicije i identiteta bili su gra- 
đanstvo i srednje plemstvo, slojevi koji su prije toga favorizirali 
njemački, pa stoga Kessler ispravno zaključuje daje stvaralaštvo 
na novoštokavskom standardu zamijenilo njemačku, a ne kajkav- 
sku književnost: "Kajkavština je stvarno pala na razinu dijalekta 
tek onda kad je izgubila mlađu inteligenciju i kad je novoštokavski 
književni jezik uveden u škole" (ibid: 221). 

Regionalni otpor - sukob centar i periferije, 
"Danice" i "Zora Dalmatinske" 

Polemike oko statusa i tretiranja dubrovačke književnosti i novog 
("zagrebačkog") pravopisa koje u ovo vrijeme nastaju između 
pojedinih autora (D. Demeter, P. Preradović, S. Vraz, I. A. Brlić) 
pokazuju da je antipod djelovanju zagrebačke škole i "Danice 
ilirske" bio zapravo zadarski krug oko "Zore Dalmatinske". 28 
Urednička politika ovog dalmatinskog lista se, posebno u odabiru 
jezika i pravopisa, razlikovala od one kakvu su zagovarali i provo- 



O tome osim W. Kesslera i O. Šojat (1975: 39), Z. Vince (1974: 266) i drugi. 
Takav je tekst iz "Danice" (XIII (1847): 15: 60) koji iz "Podunavke" prenosi sud 
o "Zori Dalmatinskoj", ili onaj Dimitrije Demetra, Priateljem jugoslavenske sloge 
i prosvete iz 12. broja (str. 46-48) napisan u sličnom tonu, ili pak tekst S. Vraza 
Naš pravopis i Zora Dalmatinska ("Kolo", 111(1847): IV: 85-93). Suprotno tome, 
zajedničke negativne stavove o kulturnoj politici "Zagrepčana" i "nenarodnih 
novina zagrebačkih" objavljuje "Glasnik Dalmatinski", 1849. 

dili urednici i suradnici "Danice". Razloge tome možemo tražiti 
u njihovim kulturnim, političkim i geohistorijskim inkompatibil- 
nostima na koje aludira i Petar Preradović kad u članku Misli o 
Zori. U posljednjih danih stare godine ("Zora Dalmatinska", II 
(1845): 1 : 2) tvrdi da u Dalmaciji nije ni moguće izdavati časopis 
koji bi se bavio isključivo književnošću, jer intelektualci govore 
talijanski, pa mogu računati samo s težacima. No i bez tog so- 
cijalnog momenta, dominantan zajednički razlog otpora kajkav- 
skog i dalmatinskog svakako je razvijeni regionalizam koji se 
vidi i u tvrdnji urednika Ante Kuzmanića koju izriče 1846. godine, 
pri ponovnom preuzimanju "Zore": "Mi ostajmo pri našem 'i' 
jer nam je ono jednako staro kao i 'ie' i govori se po svoj širini 
Rusije. (...) Neka Srbiji i drugi pišu kako hoće, mi im nezamiramo, 
ali opet želimo i prosimo, da nam ni oni ne zamiraju, e inače 
bismo zaista dosta razgovora imali" ("Zora", 1846: 40). "Zorinu" 
jezičnu i kulturnu politiku žustro su napadali zagrebačka "Danica" 
i "Kolo", ali i beogradska "Podunavka" koja, u članku koji prenosi 
"Danica" XIII (1847: 15: 60), ističe svoje rastuće razočaranje 
ovim dalmatinskim časopisom. "Zora", naime, prema sudu autora, 
stalno stagnira i to stoga jer joj nedostaje programsko usmjerenje: 
"svaki piše, šta hoće i kako hoće"; sadržajno nalikuje prije na re- 
ligiozan, nego na književni list; posve je regionalno ograničena, 
tek na sjeverni dio Dalmacije; "O slogi govori, a protiv njoj radi"; 
ideološki dominantni tekstovi Sime Starčevića (o kojem kažu: 
"Nomine est omi ne") staromodni su, nazadni i štetni. 

Dimitrija Demeter u svom članku Priateljem jugoslavenske 
sloge iprosvete ("Danica ilirska", XIII (1847):12; 46-48) ide još 
dalje, pa polarizira sukob: s jedne strane prikazuje "sirotu Zoru" 
i njezin krug kao skupinu staromodnih i nazadnih ljudi koji su 
vođeni "seljačkom i ostarelom znanostju". Djelovanje njezinog 
urednika vidi motivirano razdorom i fanatičnim duhom, a samu 
"Zoru" proglašava zloćudnom, neotesanom, preuzetnom gadnom 
prostakinjom. S druge strane, vlastita stajališta predstavlja kao 
dio djelovanja koje okuplja izobražene Hrvate, učene Slavene koji 
plamte najčišćom domorodnom vatrom. Dodatni autoritet pri- 

bavlja navodeći niz instanci: pojedinaca i institucija koje su ovje- 
rile djelovanje te zamišljene zajednice intelektualaca, aktivista 
preporoditelja. Mi smo, kaže Demeter, poduprti jednako biskupi- 
ma, velikašima, plemstvom, građanima, duhovništvom, ukupnom 
mladeži, pa čak i svijetlim kraljem te najučenijim i najglasovitijim 
slavenskim muževima (Safafik, Palackv, Vuk Stefanović...). 
Stanko Vraz (Naš pravopis i Zora Dalmatinska, "Kolo", III (1847: 
IV: 85-93) kao pokazatelj uspjeha zajedničkog, ilirskog pokreta, 
koji "Zora Dalmatinska" svojim podupiranjem nesloge uznemi- 
ruje, navodi odobrenje katedre narodnih jezika (odlukom Sabora 
1840) i škole za narodne učitelje. Vraz najodgovornijim za "Zo- 
rino" djelovanje drži urednika A. Kuzmanića kojemu priznaje 
talent i obrazovanje, ali ga smatra posve nesposobnim za urednički 
posao jer nema moći da odvagne što je prikladno, a što pogubno 
za objavljivanje. Žali nad kidanjem književnog i duševnog "brat- 
skog saveza" između Dalmacije i ostalih ilirskih pokrajina. Time, 
slično kao i Demeter, kao mjerodavnu uspostavlja vlastitu projek- 
ciju nadregionalnog identiteta sa svime što ona u to vrijeme znači 
(standardizacija jezika, zajednički opće prihvaćeni književni ka- 
non na način na koji su kod njih definirani), deklarirajući je kao 
aksiomatski sustav iz čijeg očišta svako odstupanje znači herezu. 
No za razliku od Demetra koji, pomalo likujući, Schillerovim 
stihovima "Prostota samo za prostotu mari. Za višje ćudi jesu 
višje stvari", u svom tekstu "pokapa" "Zoru" i njezin krug, Vraz 
je otvoreniji i mudriji. On još uvijek nastoji pridobiti Dalmatince, 
obraćajući im se, te iste 1847. godine, direktno kroz "Kolo", mimo 
"Zore". Završetak njegova teksta oblikovan je kao pismo "braći 
Dalmatincima" u kojima ih opominje: otvorite oči jer je "duh 
sjedinjenja srodnih silah i težnjah" dio duha novog vijeka; ideja 
o književnom, pravopisnom i jezičnom sjedinjenju je već široko 
prihvaćena (intencija Vrazova teksta je njezino dalje prihvaćanje); 
vaši argumenti o regionalnoj povijesnoj slavi i moći Dalmacije 
su klimavi: oni su tek lijepe i varave riječi, jer danas nemate ni 
moći, ni gospodstva, ni slave već siromaštvo kojemu treba lijeka; 
"stanje književnosti zemlje jedne, jedino je pravo merilo stanja 

prosvete puka one iste zemlje"; jedinstvo je jedini put, svaki drugi 
vodi u propast: ovaj put vašu: "nama ćete odseći jedan parst, a 
sebi desnicu ruku". 

Raspravu između "Zore" i "Danice" kasnije, donekle u slič- 
nom tonu, nastavljaju zagrebačke "Narodne novine" i zadarski 
"Glasnik Dalmatinski". 29 Simo Popović, na stranicama "Narodnih 
novina", donekle zloupotrebljavajući političko i institucionalno 
zaleđe glasila, proziva "Glasnik" za raskolništvo i onemogućava- 
nje "plemenite namjere vlade naše". Uredništvo "Glasnika" odgo- 
vara protuoptužbom, "nenarodnim novinama" čije djelovanje drži 
protuhrvatskim i protukatoličkim. S. Popovića naziva sakatim 
(hromim) đavlom koji želi zatrti hrvatsko, nametnuti pravoslavlje 
i slaveno-srpski jezik, čime zapravo otkriva kako je "Glasnik" 
ostao na poziciji "Zorine" pokrajinske uzglobljenosti u nerazlu- 
čenom jezičnom i religijskom identitetu. Ovome se suprotstavlja 
i N. V. u "Narodnim novinama" (S Jadranskoga mora) koji poziva 
na odbacivanje fanatizma, bigotizma i praznovjerja, te pledira za 
jednakost i slogu među Slavenima. 

Polariziranost sukoba, kao i prilično uska zasnovanost raspra- 
ve, unatoč ograničenjima, već tada pokazuje da je "homogeni- 
zacija" kulture, u ovom slučaju jezika, bila najmanje homogen 
proces. Zbog toga se pjevanje narodnoj slozi i alegorijski plač 
rascviljene majke domovine, kao u pjesmi Pavla Stoosa, ne doima- 
ju pretjeranim. Poteškoće u procesu nacionalnog, jezičnog, knji- 
ževnog i opće kulturnog ujedinjavanja različitih pokrajina bile 
su višestruke. Osim navedenih regionalnih trvenja, koja su se, 
kao što će se vidjeti, ticala podjednako i jezika i književnosti, od- 
nosno izbora standardizacijskog idioma, kao i ishodišnog nacio- 
nalnog književnog kanona, poteškoće su predstavljali i obrazovani 
slojevi, posve nezainteresirani ili čak suprotstavljeni "oživljava- 



Među "Daničinim" oponentima bio je i Ignjat Alojzije Brlić, suradnik "Zore 
dalmatinske" i urednik slavonskog Novouređenog ilirskog kalendara Hiti Sveto- 
danika (1836-1855). O njegovu djelovanju više u Tatarin, 2006. 

nju" nacionalne tradicije i identiteta. Proces ujedinjavanja, svaka- 
ko potaknut političkim i kulturnim zbivanjima, naročito u susjed- 
nim zemljama s kolonijalnim aspiracijama (Austrija, Mađarska), 
nailazio je, dakle, na otpore prouzrokovane društvenim (socijal- 
nim, klasnim, spolnim), političkim (različita uređenja i vladari) i 
kulturnim (regionalne tradicije) razlozima. Tako starina Janko 
Drašković smatra daje rad na narodnom napretku imperativ, jer 
"ako bi i nadalje skerb za našu narodnost zanemarili, tada bi okolo 
nas ustali drugi narodi s prie rečenimi sredstvi (...) nadkrilili" 
(Govor, "Danica", IV (1838): 31: 122). Orijentalistička markira- 
nost te Draškovićeve vizije napretka vidljiva je i jednom njegovu 
kasnijem tekstu (Sabor čitaonice ilirske zagrebske, "Danica", VI 
(1840): 27: 105-108) u kojem kao uzor kulturne politike i domo- 
ljubnog djelovanja postavlja "našu deržavnu bratju Magjare, koji 
se svimi silami upiru, da svoj materinski jezik, kao inostrano bilje 
iz aziatskoga podneblja u naše europejsko prinešen, sačuvaju i 
uzderže (...) a mi Europejci, mi Slavjani u našem od najdavnijih 
i neznanih vremenah prirodjenom nam podneblju europejskom 
naše bilje (...) propasti pustimo". Skender Fabković 1849. godine, 
u Poslanici iz Praga pučkim učiteljima piše: "Boj se bije duševni 
i tjelesni po čitavoj Europi; narodi se harvaju i kolju; jedan drugog 
hoće da nadjača i nadvlada, a naposlietku čija će biti snaga, vidjet 
ćemo." ("Danica", XV (1849): 2: 87-88). Njegova poanta prenosi 
poznati stav iz onog vremena - kao po Stoosovoj što su djedi 
gvožđem bili/ nek su perom sad unuci, Fabković potiče: umjesto 
topova i kartača "sipajmo piesak po mastilu, da se što prie osuši". 
Dimi trija Demeter u Mislima o ilirskom književnom jeziku 
("Danica", IX (1843): 1: 1-2, 5-8, 9-11) tumači neprijateljske po- 
vijesne okolnosti koje su razrušile ilirske države i time osiromašile 
i jezik: "on posta sirov, kao što su bila vremena, u kojih bijaše 
govoren, i siromašan, kao narod koji gaje govorio." Nedostatak 
bilo kakve norme koja bi čuvala jezik od "kvarenja" tuđicama 
doveo je do sadašnjeg stanja za koje Demeter, među ostalima, 
strahuje "da će se ovo zlo, ako se tome barbarstvu zapreke nestave, 

skorom tako razprostraniti, da neće biti moguće srodstvo narečjah 
jednoga istoga materinskoga jezika medju sobom spoznati. To bi 
se", tvrdi Demeter, "možebiti već i dogodilo bilo, da se providnosti 
dopalo nije, da jedno utočište ilirskim muzam podigne. To svetište 
bio je malen ravno, što se prostranosti tiče, ali u mnogom drugom 
obziru začudo velik grad Dubrovnik". Stoga, usuprot onima "koji 
se u našoj domovini za izobražene darže" i koji misle "da se u 
našem jeziku, izvan nekoliko kukavnih kalendarah i molitvenih 
knjižicah za decu i seljane nikakva druga pisma zabilježena ne 
nalaze i zato mere vrednost svojega materinskoga jezika polag 
ono malo rečih, koje su si iz ustah svojih dojkinjah sakupili"; 
usuprot, dakle, njima Demeter kliče: "Da, ljubezni domorodci, 
mi imamo prekrasan jezik, a u njemu mnogo izvarstnih pisamah, 
kojimi bi se najizobraženii narodi prosvetjene Europe rado pono- 
sili, da bi njihova bila: ali mi ih nepoznamo i tražimo nešto, što 
već od nekada imamo." Zato, prema Demetru, materinski jezik 
valja učiti iz knjiga, a, s obzirom da "svako selo svojega knjižen- 
stva imati nemože, a bez knjiženstva neima spasenja" suvremeni 
se jezični standard treba oblikovati prema najblagozvučnijem i 
najokretnijem jeziku "naših Gundulića, Gjorgjića, Palmotića i 
dr." 



2.1.3. 
Kanon pučki i dubrovački 

Spomenuto Demetrovo "otkrivanje" nepoznate baštine bio je na- 
čin da se ispuni prvi uvjet vlastite kolektivne identifikacije u "kon- 
certu naroda", kao što će to kasnije reći Franjo Marković 30 . Po- 



"Što će zapjevati Slaveni? Kako će se oglasiti u koncertu naroda?" pita se Franjo 
Marković, u tekstu O baladah i romancah, pisanom zajedno od javnih predavanja 
"namienjenih krasnom spolu" ("Vienac", I (1869): 44: 760-771). 

dizanje tog propalog hrama, u njegovom metaforičkom iskazu, 
zapravo znači samopredstavljanje: vlastite tradicije, jezika, knji- 
ževnosti i povijesti. Znači stvaranje književnog kanona koji će 
na adekvatan način predstaviti vitalnost i snagu zajednice. Ti tek- 
stovi, odabrani prema formalnoestetskim kriterijima, signiraju ula- 
zak i "našeg naroda" u "kolo ostalih kulturnih naroda današnjega 
svieta". Pritom književna estetika koja oblikuje stvaranje nacional- 
nog kanona i diskurs koji ga okružuje postaju neizostavnim dije- 
lom oblikovanja i nacionalnog identiteta (o tome npr. Šarah M. 
Corse u Dijk, Nel van, 1999). Kontinuirano vrednovanje prema 
zakonima "čistih" književnih i estetskih mjerila služi za nepresta- 
no potvrđivanje književnog kanona koji je, pak, znak vlastitog 
zdravlja i održivosti koje suvremene nacionalne kulture žele uči- 
niti vidljivim u internacionalnom prostoru. Vrijeme u kojem se 
taj prostor definira, kraj osamnaestog i početak devetnaestog sto- 
ljeća, obilježeno je ambivalentnim odnosom prema usmenosti i 
pisanosti. O tome možda najrječitije govori Essai sur l'origine 
des languages (1754-1762) J. J. Rousseaua u kojem je izložena 
teza o postojanju "prirodnog" jezika, govora strasti koji je, za 
razliku od razuma, dostupan "divljacima". On pri tom ambiva- 
lentno definira "pismo", pa, kao što je pokazao Jacques Derrida 
(1967: 194), nije sasvim jasno je li ono "zasužnjivanje" čovjekova 
prirodnog duha ili nepristran izvjestitelj i zrcalo raznih stupnjeva 
njegove denaturacije. Rousseauov govor "divljaka" koji bismo 
danas, prema Havelocku (2003: 49), nazvali "primarnom usme- 
nošću", uvelike je odredio kasniji način percepcije usmenosti i 
pisanosti. Kako je već spomenuto, usmeno, narodno se smatralo 
"izvornim", a pisano sekundarno izvedenim i dograđenim. Stolje- 
će nakon Rousseaua, kako pokazuje Havelock (ibid: 51), obilje- 
ženo je dominacijom pisane riječi koja je, "zahvaljujući napredo- 
vanju europske svijesti pod liberalnim ili demokratskim vladama, 
postala jedini kontekst za razmatranje problema svijesti i komu- 
nikacije. Tko nije znao čitati i pisati, u kulturnom smislu nije 
postojao." Pisana tradicija, stoga, i u "ilirskim" područjima postaje 

žarištem primarnog interesa, a nastajući književni kanon njegova 
središnja točka. Proces "otkrivanja" te tradicije znači uzdizanje 
reprezentativnih imena, autora i djela, pa već na početku vidimo 
kako je upravo Ivan Gundulić istaknut kao "zastupnik ilirskog 
naroda". On je, prema govoru Pavla Stoosa na svečanosti dvije- 
stoljetne obljetnice "uspomene Ivana Gundulića", onaj "koi 
naroda našega duh pred svetom kroz sve veke očituje". Gundu- 
lićev duh utjelovljuje individualni genij, pojmljen iz romantičarske 
perspektive kao duh srodan geniju naroda. Smatralo se da, prema 
Herderovim idejama, u narodu stoji neoskvrnuti izvor bitka zajed- 
nice, u prvom redu jezika i stvaralaštva. Stoga će se tzv. narodno 
stvaralaštvo dugo postavljati kao uzor ili ishodište onom "umjet- 
nom" (umjetničkom) 31 . Kroz to vrijeme, djela za koja se držalo 
da su uspješno sintetizirala "narodni temelj" i umjetnički postupak 
ili nadgradnju, kako je od Vraza do Frangeša opisivana Mažu- 
ranićeva Smrt Smail-age Cengića, dobivala su i lako zadržavala 
status kanonskih. 



Genij naroda, genij pjesnika 

Duhovni napredak kojemu je cilj identifikacija i odmjeravanje 
na međunarodnom ili multietničkom planu moguć je, kako ističe 
Vatroslav Jagić 32 , samo napredovanjem književnosti koja je ogle- 
dalo duševnosti nekog naroda. Kao primjer on navodi njemačku 
književnost koja je u vrijeme stagnacije spašena tek zahvaljujući 
nekolicini "genijalnih književnika", čemu se Jagić nada i u doma- 
ćoj sredini u kojoj nastoji stvoriti uvjete kako bi se oni mogli raz- 
viti i prepoznati. Stoga koncept genija već na početku preporodnog 



31 Tako npr. i August Šenoa u Našoj književnosti ("Glasonoša", 1865) savjetuje 
prevoditeljima da svoj izraz izbruse čitajući narodne pripovijetke i poslovice. 

32 Usp. Vatroslav Jagić: Živi li, napreduje li naša književnost?, "Vienac", I (1869): 
1: 19-23. 

pokreta, u vrijeme zasnivanja idejnog i ideološkog ishodišta 
postaje temelj autonomizacije književnosti. Upravo je genij Ivana 
Gundulića, kako su ga predstavljali, shvaćen kao "prečisti glas 
naroda" (P. Stoos), nazivan "našim Vergilijem" te uspoređivan s 
Homerom i Danteom. Dimitrija Demeter ga proglašava izvornim 
klasikom koji je izvan dohvatljivosti racionalizma, prosudbe i 
znanja jer u njem gori "životvorni plamen Prometeov" ("Danica", 
IV (1838): 50:197). Dapače, on smatra daje Gundulić svojom 
genijalnošću pokazao kako je duh jači od znanosti i kako se bez 
znanja o estetici i pravilima, ako se posjeduje genij, još lagodnije 
stiže "ozidanom cilju". Ta se vrhunaravna sila duha, prema Deme- 
tru, ne da kovati u okove već "sasvim nezavisna po svojoj vlastitoj 
snazi k savršenosti stupa". Upravo ovako ovaj pojam definira i 
Immanuel Kant (1991: 196-197) koji smatra daje genij telent 
koji umjetnosti propisuje pravilo, a ne obrnuto. Drugim riječima, 
"genije je urođena sposobnost (ingenium) pomoću koje priroda 
propisuje umjetnosti pravilo". Geniju je, dakle, kako se smatra, 
svojstven talent koji proizvodi originalnost koja se ne da naučiti, 
ali koja postaje egzemplarna za ostale. Time je genij shvaćen kao 
poveznica između umjetnosti i naroda: umijeća (znanja) i prirode. 
Genij je svojevrstan "začinjavac" na kojem se zasniva nacionalni 
književni kanon, pa stoga, govoreći o Gundulićevu geniju, Deme- 
ter nadahnuto kliče: "Raduj se dakle slavna Ilirio, jer ne manje 
nego Grecia svojim Omerom, a Italia Dantom, možeš se i ti svojim 
Gundulićem diviti" (ibid: 197-98). Isticanjem narodnoga, ilirskoga 
genija utjelovljenom u Gunduliću, on ovdje potvrđuje projekciju 
slavne nacionalne prošlosti koja bi imala biti potvrdom nacio- 
nalnog bića i načinom njegove legitimacije u "koncertu naroda", 
među "Greciom, Italiom ili Njemačkom". U toj je maniri uopće 
nastajala, prema Benedictu Andersonu (1991), koncepcija svih 
novih europskih nacionalizama koji su se svi redom zamišljali 
kao "buđenje iz sna", kao novi osvit nakon mračne noći vlastite 
nesamosvijesti, neznanja i vazalstva. Narod i narodni genij smatra- 
ni su izvorom čistog (narodnog) jezika, vrelom nadahnuća na 

kojem se književnici trebaju napajati. "Otkriće naroda" i njegova 
kreativnog duha, kao i isticanje njegove "prirodnosti" i "neiskva- 
renosti" u maniri rusoovskog koncepta, prema Peteru Burkeu 
( 199 1 : 5 1 -78), zapravo je dio poriva za egzotičnim među pripadni- 
cima viših klasa 33 . Ako je riječ o usmenosti, Burke pokazuje da 
se prikupljanje narodnog stvaralaštva zbiva u vremenu u kojem 
je već došlo do raslojavanja između "visoke" i "pučke" kulture. 
Prije tog vremena, u ranijim stoljećima, obrazovane klase "bala- 
de, pučke pjesmarice i slavlja još ne dovode isključivo u vezu s 
običnim ljudima, upravo zato što i sami sudjeluju u tim oblicima 
kulture." U hrvatskoj književnosti taj rascjep između usmenog i 
pisanog stvaralaštva, a kasnije i između popularne i estetske knji- 
ževnosti možemo pratiti kao dio procesa autonomizacije nacio- 
nalne književnosti. Ona je, kao što je rečeno, kao jedan od načina 
legitimacije nacionalnog identiteta, razvijala strategije vlastite 
estetizacije i historizacije koje su potpomagane predanim radom 
na sakupljanju "narodnog blaga" - književnog i jezičnog stva- 
ralaštva živo prisutnog među uglavnom neobrazovanim pukom. 
"Otkrivanje naroda" u toj je varijanti započelo 1813. godine, s 
Pozivom Maksimilijana Vrhovca svećenicima njegove biskupije, 
da sakupljaju blago riječi, izraza i fraza iz naroda, poslovica, pje- 
sama, formula i popjevaka. Poduhvat je pokrenut s pretpostavkom 
da je u narodu, bez obzira na pomiješanost sa stranim riječima i 
bez obzira na različitosti govora, "veliko bogatstvo čistih riječi". 
Kod nekih se autora već u najranijem razdoblju diferencijacije 
kanona, u kojem je sav rad na zasnivanju kanona zapravo usmjeren 
na legitimaciju izvora vlastitog (zajedničkog) kulturnog identiteta, 
može zamijetiti značajan otpor prema izdvajanju tzv. starih pisaca 



Egzotično su nalazili u različitim oblicima prostorne i/ili vremenske udaljenosti: 
u "izvornosti narodnog duha", u povijesti vlastitog naroda ili sadašnjosti "pri- 
mitivnih" društava koja su prihvaćana kao slika djetinjstva "razvijenih" zapadnih 
društava. Tzv. plemeniti divljak (noble savage) postao je, smatra P. Burke. izrazom 
melankoličnog, nostalgičnog Drugog koji nas povezuje s djetinjstvom naroda. 

dubrovačkih, ponajprije Gundulića. Krug protivnika "gosparskog 
kanona" oblikovao se, ponovno, oko "Zore dalmatinske": južnjaci 
su, preslikavajući društvene i političke prilike i odnose vlastitog 
društva, smatrali da uzore valja tražiti u narodnom, usmenom i 
pučkom stvaralaštvu, a daje književnost dubrovačke i dalmatinske 
vlastele talijanaška: pisana po tuđim kalupima i bez neposrednog 
kontakta s domaćim, narodnim elementom. Tako Ignjat Alojzije 
Brlić u Nekoliko riječi, o najnovijima promjenama u ilirskom or- 
ganičkom verstopisu ( 1 846) veli: "Opomenimo naše nove pjesnike 
da se dubrovačkog pjesničkog duha dobro drže - al da dubrovački 
pjesnički jezik na stranu metnu, koji niti je toliko pravilan nit 
ugodan, da bi se za sve Ilire upotrijebiti mogo. Ja jamčim da pokraj 
visoko letećeg duha dubrovačkih pjesnika njihove knjige i pjesme 
nikad onoga štivenja, onog duha, one ljubavi u sveilirskom svijetu 
najći i dostići neće, što su prostonarodni Kačići, Došeni, Relkovići 
i dosad Topalovići našli i postigli. - A zašto pišemo? - Zar da 
mudrim i veleizobraženima ljudima omilimo? - tu ćemo svrhu 
teško i kasno dostići, ja bi reko, bolje bi bilo za prosti puk, za one 
koji izobraženje trebaju, za one koji se učiti moraju, da za one 
pišemo ako želimo domovini korisni i hasnoviti biti, i prostom 
puku za prosvjetljenje poslužiti" (Krtalić 1965: 169). 

Vidljivo je, iz ove Brlićeve argumentacije, da percepcija po- 
tencijalnog čitatelja definira i vrstu estetike, odnosno zamišljenog 
kanona djela. Prema mišljenju P. Bourdieua, popularna je estetika 
zasnovana na pretpostavci kontinuiteta između umjetnosti i života, 
što implicira podređivanje oblika funkciji, odnosno odbijanje na- 
čela od kojeg kreće visoka estetika, načela jasnog razdvajanja 
uobičajenih svakodnevnih potreba od estetskih potreba. Popularna 
kultura je za Bourdieua zapravo kultura masovne trgovine, tele- 
vizije, prije svega. S druge strane, visoku estetiku karakterizira 
estetska distanciranost: distanciranost od ekonomske nužnosti, 
ali i od "sadržaja" djela, likova, zapleta itd. te zauzetost oblikotvor- 
nim načelima djela, njegovim specifično umjetničkim učincima 
koji se mogu otkriti tek međuodnosima s drugim djelima. Nasu- 
prot tome, John Frow (1995: 150) pokazuje da je kanonsku (viso- 

ku) i nekanonsku (nisku) kulturu (u našem slučaju književnost) 
primjerenije promatrati kao prakse vrednovanja, a ne kao zbirke 
tekstova zamišljene koherentnosti. Te prakse, dakako, imaju odre- 
đene učinke u stvaranju kulturne distinkcije i time stvaranju i 
održavanju društvenih nejednakosti. Analizirajući strukturu, dje- 
lokrug i društveni i umjetnički kontekst pučkog književnog štiva 
u hrvatskim kalendarima prve polovice devetnaestog stoljeća, 
Divna Zečević pokazuje trajnost i specifičnost pučkoknjiževnog 
elementa. Ona, također, izdvaja funkcionalnost kao dominantno 
načelo tog štiva: "Pučka književna istina ne oponaša, kao i svaka 
književna istina, stvarnost, nego izborom činjenica stvara svoj 
model stvarnosti, viđenje "više istine", stvara idealni red koji i 
privlači čitateljstvo zato jer je "iznad" stvarnosti" (Zečević, 1982: 
15). Ipak, kako naglašava autorica, didaktička funkcija književ- 
nosti nije u ono doba svojstvo samo kalendara i pučkog štiva, 
ona je prisutna i u nastajućoj tzv. umjetničkoj književnosti. "Razli- 
ke se očituju u književnoj poetici u kojoj je zanemarljiva uloga 
autorove individualnosti, dok proces razvoja hrvatske umjetničke 
književnosti postepeno, ponekad i u naglim skokovima kvalitete, 
očituje manje ili više naglašene individualne karakteristike auto- 
rove ličnosti i poetike njegova djela" (ibid: 18). Ova se praksa 
jasno vidi i u organizaciji časopisa, strukturiranju priloga, načina 
obilježavanja obljetnica života, rada ili smrti pojedinih autora. 
Svakako, može se zamijetiti razlika u percepciji odabranog autora, 
uzornog djela ili potencijalnog čitatelja koju u svojim angažiranim 
estetskim istupima, vrednovanjima tekstova ili pozivima provode 
pojedini autori. 

Dimitrija Demeter, dakle, kao predstavnik "estetičara", od- 
nosno "dubrovačkog kanona", u svojoj argumentaciji implicitno 
polemizira s "onima koji sebe drže obrazovanima", a nisu pročitali 
ni jednu knjigu na narodnom jeziku, pa zbog toga misle da je svo 
blago jezika sadržano u pučkom izričaju. On, dakle, izdvaja kanon 
estetski dorađene književnosti renesanse i baroka, da bi pokazao 
vrijednost i trajnost nacionalne književnosti koju, razumije se, 
vidi kao kontinuitet između tih davnih vremena i svoga danas. 

Takvu vrstu legitimacije nacionalne kulture podupirat će, svojim 
člancima i ilustracijama, književni časopisi kroz čitavo devet- 
naesto stoljeće. Već će se u "Danici", "Kolu" i "Naše gore listu", 
usporedo sa suvremenicima, objavljivati i tzv. stari hrvatski pisci. 
Svojevrsnim anakronizmom, slavit će se njihove obljetnice i svet- 
kovine, Gunduliću će se npr. služiti requijem, sa svim počastima, 
kao da je tek preminuo 34 . Prakse takvih redovitih godišnjica i 
svetkovina omogućit će proizvodnju znanja o "starima" ali i upi- 
sivanje "novih" vrijednosti i identiteta. Uz pjesničke opuse, prepi- 
sane filološkom pedantnošću, Ivan Kukuljević Sakcinski će npr. 
priređivati i objavljivati i kratke biografije, čime će zasnovati i 
stanovitu biografsko-filološku metodu, o čemu će više biti govora 
kasnije. 

Uspavano tijelo nacije 

Nasuprot ovim estetskim zasadima visokog kanona, s jednakom 
vrstom vjere u domoljubne ciljeve, nastupaju i zagovornici "puč- 
kog kanona", poput I. A. Brlića. Njegovo uvjerenje je, vidjeli 
smo, da te tzv. "mudre i veleizobražene ljude" jednostavno treba 
zaobići jer je njima nemoguće "omiliti", a da je nužno usmjeriti 
snage na pridobivanje i prosvjetu goleme većine nepismenog puka 
koja, k tome, već ima profiliran stanoviti ukus i omiljene autore 
(Kačić, Relković, Došen). Sudionici ovih rasprava oko izbora 
kanona i čitatelja čine se prilično isključivima. Ipak, bez obzira 
kojoj skupini pripadali, zajedničko im je sljedeće: 

1 . izdvajanje uloge autora (Gundulić, Palmotić, Vetranović itd. 
vs. Kačić, Relković, Došen). Fiksiranje književne činjenice 
za lik pojedinog autora, implicitna ili eksplicitna teorija genija, 
pojedinca koji je u dosluhu s kolektivnim genijem naroda; 



34 tj "Danici" III (1838): 52 govori se o "mertvačkom svetkovanju", drži se opijelo 
"pokojnom našem Ivanu Gunduliću". 

2. percepcija skupine književnih djela (književnog kanona) koja 
nadilaze okolnosti vlastitog nastanka i prihvatljiva su (estetski, 
ideološki) za širenje i recepciju u najširim slojevima društva; 
svijest o postojanju i važnosti publike (čitatelja). Potreba da 
se s tim čitateljstvom ne samo računa već i manipulira: da ga 
se obrazuje, da mu se "usade" stanovite vrijednosti; 

3. kao čitatelji su zamišljeni uglavnom puk, žene i mladi. Smatra 
ih se neprosvijećenim, maloljetnim, u Kantovom smislu 35 , 
nedovoljno kompetentnima da samostalno racionalno donose 
odluke. Radi toga treba ih čuvati pogubne (strane) književ- 
nosti, uglavnom romana, što se vidi na primjeru Zagrepkinje 
A. Vebera Tkalčevića (1855) u kojoj glavni ženski lik, odgo- 
jem i pogubnom literaturom odnarođena Zagrepčanka Milica, 
srlja u propast bračne nevjere i potpunog sloma. Imajući u 
vidu upravo nepismene i neprosvijećene, Dimitrija Demeter 
u članku Knjiženstvo ilirsko ("Danica", XII (1846): 42: 168- 
- 170) preporučuje da se štivo kalendara prenosi usmenim pu- 
tem, da oni koji su pismeni čitaju drugima. 36 

Prema Divni Zečević, aktivizam didaktičkog štiva, u njezinom 
slučaju kalendarskog, nije usmjeren prema rušenju postojećeg i 
uspostavi novog poretka. Štoviše, ona insistira na tvrdnji da je u 
ove tekstove upisan konzervativizam i sklonost čuvanju poretka: 



Kant u tekstu Odgovor na pitanje što je prosvjetiteljstvo? (1784), definira 
prosvjetiteljstvo kao "izlazak čovjeka iz stanja samoskrivljene maloljetnosti". 
To je stanje samoskrivljeno kada postoji razum, ali ne i "odlučnost" i "hrabrost" 
da se njime služimo bez tuđeg vodstva. Usp. I. Kant: Pravno politički spisi, Zagreb, 
Pol. kultura, 2000: 33-41. 

Ta usmjerenost didaktičke književnosti, predavanja i poučnih članaka na to raz- 
jedinjeno i uspavano tijelo nacije: puk i žene će, kako pokazuje Ivo Frangeš (1974- 
-78: 279), potrajati "kroz gotovo cijelo devetnaesto stoljeće, zapravo dok realizam 
posve ne uhvati korijena [. . .] Ravno tri desetljeća poslije Draškovića, u prvome 
broju 'Vienca' svrha časopisa ovako se prikazuje: 'Pisat ćemo našim milim i 
dragim krasoticam, jer tko ne bi rad tetošio oko njih, tko im ne bi rad ušao u volju 
i naslađivao, budući vlastan napisati da cijeli svijet čita: Mile i drage naše 
zemljakinje!'" 

"Ljubav prema jeziku ne smije ugroziti društveni poredak kasnog 
feudalizma u hrvatskim krajevima. Ljubav prema jeziku, dakle, 
nije romantičarska nego, naprotiv vrlo trezvena i razumna. Pouka 
glasi: štogod čovjek misli o onome što posjeduje, treba da ostane 
tim zadovoljan" (ibid: 23). To pučko štivo, kakvo donosi i "Zora 
Dalmatinska", pa u velikoj mjeri i "Danica" i drugi, pokazuje 
isprepletenost i neodvojivost književne od drugih funkcija. Zeče- 
vić također tvrdi da su sve informacije kalendarskog štiva "usmje- 
rene zajedničkom cilju - pouci. Sve priloge objedinjuje i određuje 
ista zajednička funkcija. I savjeti kućnog liječnika (...) nose svoju 
poučnu idealizaciju. Pouka uzdiže svaku informaciju u oblast 
vrijednosti izvan puke 'praktičnosti'" (ibid: 33). 

Statičnost, idealizirane vrijednosti i univerzalni poredak kakav 
je, prema Zečević, vidljiv u načelima oblikovanja pučkog kalen- 
darskog štiva, odvajaju ga od estetske književnosti koja se oblikuje 
kroz devetnaesto stoljeće. "Kalendarske knjige značajne su upravo 
po ovom objedinjavanju sekularnog i sakralnog vremena. Dok 
će se razvoj hrvatske nacionalne književnosti u prvoj polovici 
devetnaestog stoljeća kretati u pravcu sekularizacije vremena i 
povijesnog trajanja zajednice, kalendarske knjige namijenjene 
širim slojevima čitatelja donose popularni, pučki književni izraz 
sijamske zajednice sakralnog i začetka sekularnog vremena" (ibid: 
46). 

Povijesna će perspektiva svakako odrediti smjer razvoja tzv. 
estetske književnosti. Ipak, valja imati na umu da će se, čak i ta- 
mo, sve do kraja devetnaestog stoljeća, u osnovnim narativnim 
postavkama zadržati obrasci svojstveni romansi: idealizirani liko- 
vi, tipizirani zapleti i vrijednosni sustav neopterećen historijskom 
perspektivom. S jedne strane će se tzv. trivijalno i pučko odvojiti 
od estetskog i visokog. S druge strane će ta nastajuća umjetnička 
književnost naći načine transformiranja popularnih i pučkih ele- 
menata i to zato da bi, u projektu pridobivanja i prosvjećivanja 
najširih društvenih slojeva, prihvatila i preobrazila njima znan 
jezik. Časopisi su, kao nositelji kulturnih vrijednosti i adekvatnog 
izbora iz književne produkcije, oblikovani s perspektivom najšire 

društvene prihvaćenosti. Očekivala se, kao što spominje D. Deme- 
ter u Mislima o ilirskom književnom jeziku, stanovita sprega usme- 
nosti i pisanosti u njihovoj recepciji, tj. da oni obrazovani čitaju 
onima koji su mogli samo slušati. Zato su, po uzoru na uređivanje 
kućnika ili kalendara, objavljivane i male mudrosti, basne i savjeti, 
kao i kraće proze pisane prema znanim obrascima. S druge strane, 
postojao je sloj obrazovanih aristokratkinja ili, kasnije građanskih 
žena koje su mogle čitati u dokolici i kojima je bila bliska popu- 
larna "trivijalna književnost" na stranim jezicima. Struktura ro- 
manse bila je zajednička jednima i drugima, pa se lako iskoristila 
u zapletima "domoljubnih" proza. Puk i narod su, u međuvremenu, 
postali sinonimom za sve širu zajednicu dostupnih čitatelja. Nji- 
hov potencijal prepoznaje već Ivan Kukuljević koji 1847. godine 
žali što su Hrvati počeli pisati za izobražene, "koji čak i preziru 
pučke knjige", a zanemarili su "neuki puk", dok, godinu dana 
kasnije, Adolfo Veber Tkalčeviću svojim Domorodnim razmatra- 
njima tvrdi da naobrazba za "višje klasse" ne može bit korisna 
ako prosvjeta ne dopre i do puka 37 . Franjo Rački, u istom duhu, 
primjećuje kako prosvjetu treba širiti u puk, pri čemu ističe važnost 
pučkih knjižnica: jedino ako puk sudjeluje u kulturnim dostignu- 
ćima, "naš" će se narod uzvisiti do europske kulturne razine 
("Narodne novine", 1859: 21. III, 23. III). 

Apsolutizam je svojim reformama poticao razvoj građanskog 
društva, ali je kočio širenje "separatističkog" nacionalnog pokreta 
koji je jedini mogao povećati broj potrošača "književne proizvod- 
nje" (Gross, 1981: 415). Zato se zajedničkom projektu pridružuje 
i veliki izdavač, Matica, inicirajući objavljivanje ne samo knjiga 
za "učene klase", već, prije svega, pučkih knjiga. Tako se 9. ožujka 



Objavljivani u "Danici", XIV (1848): 23: 98-100; 101-104; 106-108; 110-112; 
114-116; 118-120; 122-124; 127-128, gdje se uz prvi nastavak donosi bilješka 
uredništva: "Početak ovoga članka izašao je lani u naših narodnih novinah, no 
samovoljna cenzura, sunce joj pomarčalo, podsieče mu laka krila, da nepoleti na- 
rodu u njedarce [. . .]" 

1851. godine postiže suglasnost oko odluke da Matica više neće 
posvećivati osnovnu pažnju izdavanju dubrovačkih klasika za 
potrebe "učenih klasa", nego da će biti posvećena pučkoj knjizi 
kao sredstvu za obrazovanje "ubogog našeg naroda" ("Narodne 
novine", 11. II. 1851). Plemkinja Jelisaveta Prašnička r. Bertić 
krajem 1859. godine inicira osnivanje društva za izdavanje pučkih 
knjiga što rezultira zakladom za pučku knjigu iz koje je, na 
prijedlog Ivana Mažuranića, a prema općem mišljenju, najprije 
trebala izići najvažnija pučka knjiga: povjestica (tj. povijest) hrvat- 
skog naroda 38 . Značenje pučke knjige za "narodnu stvar", napo- 
minje Gross, istaknuto je i u proglasu Matice ilirske i Društva za 
povjesticu jugoslavensku prigodom obilježavanja stogodišnjice 
Kačićeve smrti. Tamo se kaže da "naši bolji i viši stališi" većinom 
imaju razmjerno visoku kulturnu razinu, ali da valja paziti da 
"onaj neizpunjeni jošte ponor" koji ih dijeli od puka "u duševnom 
pogledu" ne postane još veći 39 . 

Sirenje pismenosti i kulture, kao i unutarstaleško mobilizira- 
nje, prema Gross (1981: 175-190), nisu tek nuspoizvod nacio- 
nalno-integracijskog procesa, već su mu condicio sine qua non. 
Etnička integracija koja prethodi nacionalnoj je teritorijalno ogra- 
ničena, statična i tradicionalna i ne uključuje potrebu identifi- 
ciranja s pripadnicima različitih staleža ili stanovnicima drugih 
krajeva. Hrvatski feudalci se isprva identificiraju samo s pripadni- 
cima vlastite klase, na početku preporoda oni su "politički narod" 
ili, vjerski, s kršćanima, smatrajući se, slično kao i mađarski ili 
poljski plemići, "predziđem kršćanstva", braniteljima Europe od 
tatarskih i turskih navala. Običan puk, s druge strane, ima tek ne- 
jasnu sliku o vlastitom nadregionalnom identitetu. Početak pre- 



38 U tekstu Glas jedne domorodkinje ("Narodne novine" 24. studenog 1 859. godine) 
Prašnička poziva na sabiranje prinosa za osnutak društva za pučku knjigu. Usp. 
Smičiklas, Marković, 1892: 36. 

39 Objavljeno u "Narodnim novinama", 1860: 7-8, 10-1 1 1, cit. prema Gross, 1981. 



79 



STVARANJE KNJIŽEVNE NACIJE 

poroda je stoga u rukama obrazovanog svećenstva, nekolicine 
plemića i nešto višeg građanstva. Njihovo "mi" koje upotreblja- 
vaju govoreći o narodu/naciji u tom je smislu samouspostavljajuće 
i, istodobno, samopotvrđujuće na razini skupine. Oni, budni, govo- 
reći u ime svih dijelova uspavane majke domovine, zapravo, iz 
tog dugotrajnog drijemeža žele "probuditi" ponajprije njezine naj- 
brojnije članove: puk i, od samih početaka, sve brojnije žene- 
-čitateljice. Slično navedenome i I. F. Perić piše "Naš pravac dakle 
nije valjao, niti valja; to je očevidno iz njegova ploda". 40 Perić 
smatra da puk nije obrazovan i da nema dobre lektire, što znači 
popularne "pučke literature", pa kao i drugi, zagovara izdavanje 
Kačića i pjesama o Kraljeviću Marku, ilustriranih i u većoj nakladi, 
te "povjestnica" za mladež i životopisa slavnih muževa. 

August Senoa, kanoniziram autor čije se "protorealističko" 
pisanje često nasilno odvaja od nacionalne romantičarske prethod- 
nice, 1 865 . godine, dvadeset godina nakon Vukotinovićeva poziva 
u Tri stvari knjiženstva, suvremenoj domaćoj književnosti također 
zamjera što nije dovoljno vezana uz puk: "U puku stoji prava sila 
naroda, on je od svega naroda najviše spojen sa zemljom, a bude 
li u njega obrazovanja i samosvijesti, ni sve sile svijeta ne će na- 
rod krenuti s puta, kojim udariti mora; zaman su sve tuđe spletke, 
zaman svi vanjski pokušaji, da navuku narod na svoje - on stoji 
tvrdo ko dub, jer je dubu silan korijen, a taj korijenje puk! [...] A 
sad pitam, kako hoćete da nam djevojke budu narodne, kad nemaju 
šta čitati u hrvatskom jeziku? II' ćete im možebit Gospodičnu 
Clairon ili znamenito djelo Pravda uspije dati? Ako to, onda si 
propo, hrvatski narode!" 41 

Kod Senoe je i ovdje puk predstavljen kao subjekt i kao objekt 
"narodnog djelovanja". On je u toj samoidentificirajućoj petlji 



Pravac naše književnosti od 1835-1858, "Neven", VII/1858: 4:59. 

Pod naslovom Naša književnost objavljeno u "Glasonoši" V (1865): 1: 5-6; 22- 

-23; 43-44; 60-61. 

uporište i predmet nacionalne samospoznaje. Cilj književnosti i 
nauke je, za njega, izobrazba naroda, pa zbog toga valja raditi na 
popularnoj , pučkoj i zabavnoj književnosti, jer "strogo znanstvena 
struka ne djeluje nikada tako neposredno, tako intenzivno na sve 
socijalne krugove, ona ostaje vazda manje-više svojinom strukov- 
njaka i znanstvenika. . .". 42 Slično kao i žene, koje je književnost 
trebala obrazovati za "valjane majke" i "blage kćeri" koje će kas- 
nije odgajati domorodce 43 , puk je valjalo oblikovati i usmjeravati. 
Jedni i drugi, kao što je već spomenuto, neobrazovani puk, mladež 
i žene, dio su zamišljenog uspavanog tijela nacije. Zanimljivo je 
kako se za tretman tog tijela koriste kriteriji različiti od onih kojima 
se pristupa "glavi" nacije: intelektualcima i njihovoj literaturi. 
Tako npr. Vatroslav Jagić, metodičan i pažljiv filolog koji je, uz 
Kukuljevića, jedan od najpedantnijih i najmarljvijih radnika na 
nacionalnoj baštini, kad govori o književnosti za puk, znatno od- 
stupa od načela koje koristi u pristupu povlaštenijim skupinama 
čitatelja i tekstova. Tako u Kratkom pregledu hrvatsko-srbske 
književnosti od posljednje dvie-tri godine u "Književniku" (III 
(1866): 552-585) donosi pregled tekuće produkcije, zdvaja nad 
nepismenošću puka i predlaže rješenje: "Trebalo bi svakako da 
se sazna, jeda li još koji kraj naroda može biti kakvu stariju, već 
otprije mu poznatu knjigu rado čita, pa da mu se preštampa i ako 
je moguće, makar kradomice, gdješto izpravi i popuni ili k onomu 
još štogod doda. Prvi je uvjet, da nam narod ushtije čitati, kasnije 
neće biti težko, da mu uz njegove starinske još i druge knjige 
podmetnemo" [istaknula M. P., str. 560]. Jagić, kako vidimo, 
nije samo svjestan različitih estetskih kriterija u odabiru poželjne 
lektire (kanona) za pojedine društvene skupine, već, štoviše, pre- 
uzima ulogu prosvijećenog pedagoga koji je zadužen za napredak 



Šenoa u svom tekstu razlikuje pojam "narod" pod kojim podrazumijeva sve 
društvene staleže i pojam "puk" pod kojim misli najšire slojeve, seljaka, obrtnika 
i zanatlija. . . poluobrazovanih i potrebitih adekvatne književnosti. 
Usp. Megan Hays, 1996: 85-95 i Dinko Župan, 2001: 435-452. 

nesamostalnog i neprosvijećenog puka. Za njega je, uostalom kao 
i za Brlića, puk dijete koje se igra. Razlikuju se samo po tome što 
je jedan sklon odgajati ga i podučavati, a drugi ga ostavlja u njego- 
voj zaigranosti. Ti su drugi, uz Brlića i Starčevića i niz autora ko- 
ji nisu posve uvjereni u prednosti tzv. "ozbiljne" književnosti. 
Oni će nalaziti načina da podrže kanon popularne književnosti, 
čiji će se glas povremeno čuti, kao kad se npr. 1884. godine u 
zadarskoj "Iskri" Kačića uspoređuje s Danteom i Shakespeareom. 
Kako navodi Divna Zečević (ibid: 92), visoki status Kačićeva 
djela, nauštrb svih "Nalješkovića, Držića, Vetranića. . . .", zadržat 
će se, zahvaljujući kalendarskim prosvjetiteljskim nastojanjima, 
sve do Drugog svjetskog rata. 

Rasprave između zagovornika i osporavatelj a visokog kanona 
književnih djela u sebi, kao što je spomenuto, nose iskru koja je 
valjala pobuditi i pokrenuti pojedince i institucije, a u svrhu nala- 
ženja, podupiranja i objavljivanja prikladne književnosti. Sam 
pojam nacionalnog kanona proizišao je iz rascjepa nastalog iz 
potrebe udovoljavanja standardima visoke književnosti i prihvat- 
ljivosti u najširim slojevima. U spomenutom Senoinu članku Naša 
književnost ostvarenje glavnog cilja, obrazovanja puka, vidi se u 
aktivnijem djelovanju autora, prevoditelja, izdavača i znanstve- 
nika. Senoa izravno proziva Maticu i njezinu uređivačku politiku, 
autore i prevoditelje kojima nalaže učenje narodnog jezika i čitanje 
narodnih pripovjedaka, pisanje izvornih djela i odbacivanje kalu- 
pa tuđeg duha. Kao krajnji cilj toga on vidi društvene promjene: 
smanjivanje razlika među staležima, a zapravo, implicitno, jačanje 
srednjeg, građanskog sloja. 



Govoriti u tuđe ime 

Zanimljivo je kako se kroz ove tekstove u ulozi vođe, glave ili 
usta naroda u pravilu vide odabrani intelektualci i književnici. 
Pojam "narod" koji pritom tako često koriste zapravo je, valja 

imati na umu, pojam-kišobran koji je s jedne strane zakrivao razli- 
čite klasne, regionalne, spolne i rasne raznolikosti, dok je, s druge 
strane, postao operabilnim pojmom kojim su se koristili različiti 
intelektualci i skupine u borbi za prevlast unutar polja čiji su nosivi 
stupovi u sociologiji. P. Bourdieu je u jednom od kasnijih eseja, 
apostrofirajući ambiva-lentnost (i vlastite) "zastupničke" pozicije, 
zapisao "Da bi se osvijetlila rasprava o "narodu" i "popularnom" 
valja imati na umu da su "narod" i "popularno" (...) ponajprije 
operabilni pojmovi borbe među intelektualcima. (...) "narod" u 
sebi može stvoriti snagu u borbi između različitih polja, političkih, 
religijskih, umjetničkih itd. - snagu koja jača slabljenjem relativne 
autonomije polja u nastanku" (Bourdieu: 1990: 150-155). 

Već se kod Senoe može vidjeti stanovita napetost u korištenju 
pojmova "narod" i "puk": narod je zamišljeno vrelo, izvor i na- 
dahnuće za "izvorno" umjetničko stvaralaštvo, ali i objekt domo- 
ljubnog djelovanja, zajedno sa ženama uspavano tijelo nacije koje 
valja probuditi i odgojiti u samosvijest i zrelost. Linda Alcoff 
(Frow: 1995: 161) u tom smislu postavlja pitanje predstavljanja 
drugih u terminima načina izražavanja, odnosa između društvenog 
položaja i semantike izražavanja. Evidentirajući rastuću spoznaju 
neodvojivosti ishodišta onog koji uzima za pravo da govori u 
ime drugih od istine koju pri tom izriče, ona argumentaciju pro- 
širuje tvrdnjom da praksa privilegiranih koji govore u ime ili za 
one manje privilegirane najčešće završava samo rastom ili jača- 
njem potlačenosti skupine u čije se ime govori, odnosno daje ne- 
kim diskurzivnim kontekstima i lokacijama svojstvena povezanost 
sa strukturama tlačenja, a drugima sa strukturama otpora potlače- 
nosti. Prosuđivačka uloga koju si uzimaju intelektualci ("kulturna 
elita") kao i uloga zagovornika i zastupnika "naroda" svakako 
nosi stanovite zamke. Prvenstveno se to odnosi na ne/mogućnost 
zastupanja interesa koji nisu vlastiti ili koji čak pripadaju vrijed- 
nosno suprotstavljenoj strani. Kad govorimo o stvaranju visoke 
kulture, ona svakako u devetnaestom stoljeću nastaje nasuprot 
pučkoj, popularnoj ili niskoj. S druge strane, zastupnici te kultural- 

ne drugosti su, na reprezentativnim mjestima, bez glasa. Glas im 
daju, ili se pretvaraju da to čine, upravo zagovornici visoke kul- 
ture. Još je Gavatri Ch. Spivak u Može li podčinjeni govoriti?, 
slijedeći Foucaultovu i Deleuzeovu tvrdnju o "fundamentalnoj 
nedostojnosti govorenja za druge" (ibid: 163), istaknula kako za- 
uzimanje položaja glasnogovornika podčinjenih zapravo omogu- 
ćuje potpunu kontrolu znanja o njihovoj podčinjenosti. Ipak, 
potpuno negiranje mogućnosti svjedočenja za druge, smatra Frow, 
negiralo bi i institucionalne uvjete, posljedice i odgovornosti inte- 
lektualnog rada. P. Bourdieu je nastojao anticipirati taj problem 
govoreći o intelektualcima kao o "dominiranim dominatorima", 
odnosno kao o skupini kojoj njezino ekonomski podređeno, a 
simbolički dominantno mjesto u društvu omogućuje osjećaj soli- 
darnosti sa svim podčinjenima. Kulturalni kapital je tako, istodob- 
no faktor dominacije i stvaranja društvenih razlika, ali i instru- 
ment spoznaje i zbog toga potencijalno univerzalan. Zanimljivo 
bi bilo istražiti u kojoj mjeri se rukopis "podjarmljenog" popu- 
larnog i pučkog uvukao u disciplinirani govor umjetničke književ- 
nosti i na koji se način, vlastitim diskursom, od njegove hegemo- 
nije, brani taj popularni i pučki element. Nastavak borbe drugim 
sredstvima može se promatrati i u opoziciji koju je, dominantnom 
kulturnom i političkom poretku, u drugoj polovini devetnaestog 
stoljeća, stvorila Stranka prava, pogotovo Ante Starčević i Ante 
Kovačić kao satiričari. 

2.2. 
AUTONOMIZACIJA KNJIŽEVNOSTI 

Only an institution can dissolve itself, only an iden- 
tity can know plurality, only the same is vulnerable 
to alterity, only a kind of consciousness can embrace 
the unthought, onIy tradition can beget newness; in 
sum, onIy the commitment or imperative to value can 
effect any kind of transvaluation. 

Steven Connor, Theory and Cultural Value 

Kako je poznato, pojam književnosti kao maštovitog pisanja ne- 
kim nacionalnim jezikom je relativno mlad pojam, nastao kroz 
osamnaesto i devetnaesto stoljeće 44 . Aristotel u Poetici, primjerice, 
nema teoriju književnosti: ne poznaje književnost kao jedinstven 
pojam koji bi objedinio različite prakse pisanja. Onpoesis shvaća 
kao proces oblikovanja koji je neke vrste obrta, a sama izvedba 
mimesis kod njega nije opća nauka, već je specifična za svako 
pojedino područje. Dramatičar i pisac proze nemaju ništa više 
zajedničko nego što imaju tkalac ili izrađivač jedara: obojica rade 
s tkaninom, ali je njihovo umijeće strukturno različito. Zapravo, 
kako pokazuje Bili Readings (1996: 71) potpuno je anakrono 
govoriti o antičkoj ili srednjovjekovnoj književnosti uopće, ako 
pod umjetnošću mislimo vrstu romantičarskog pojma izvorne 
aktivnosti duše. To ne znači da u srednjem vijeku ili ranije nije 
postojala ideja opće znanosti; za razliku od Aristotela, kod Platona 
se, primjerice u Gorgiji ili Ionu, vidi takva ideja, ali kao dio Pla- 
tonova razumijevanja po kojem je jedina prava opća znanost 
filozofija, dok su književnost i jezik tek lažne općenitosti. Tek se 
s osamnaestim i devetnaestim stoljećem uvodi perspektiva knji- 



Pri ovom definiranju književnosti kao institucije obično se, kaže Terry Lovell 
(2002), navode barem tri karakteristike: razlikovnost književnosti od drugih načina 
pisanja, o čemu su velikog računa vodili posebno ruski formalisti, estetski odgovor 
čitatelja (recepcija i evaluativnost književnosti) i društvena uloga književnosti. 

ževnosti kao jedinstvene djelatnosti koja funkcionira na razini 
puka (naroda, Volka) i koja objedinjava raznorodne pojedince u 
jedinstveno tijelo, pri čemu se rast i napredak nacije uspoređuju s 
napretkom i odrastanjem pojedinca. Tako Stanko Vraz u prvom 
godištu "Kola" (I (1842): I: 124-128) piše: "Nu kad je naša 
književnost već u osmoj godini, to je istina već krajno vrijeme da 
se jedared pisaoci od slatke sise odbiju, dječinski im se bašmaci 
svuku i da se postavljaju na mladosne noge svoje". Književnost 
postaje načinom razlikovanja među drugima, predstavlja nacio- 
nalnost jezika i njegovu sposobnost otpora stranim elementima. 



2.2.1. 
Lijepa književnost, svjetska književnost 

Duhovni proizvodi pojedinih nacija postaju općim 
dobrom. Nacionalna jednostranost i ograničenost 
postaje sve više nemoguća, a iz mnogih nacionalnih 
i lokalnih književnosti stvara se svjetska književnost. 

K. Marx i F. Engels 

Pojam uzora postoji otkad je književnosti: E. R. Curtius navodi 
stih iz Danteove Božanske komedije u kome se kaže kako pjesni- 
kovu vođi Vergiliju u pretpaklu ususret dolaze četiri časna lika 
antike: Homer, Horacije, Lukijan i Stacije: "šestorica pjesnika 
(...) združuju se u idealnu zajednicu, lijepu školu" (la bella scuo- 
la), izvanvremenskog autoriteta, čiji dionici posjeduju isti položaj- 
ni stupanj. Homer je tekprimus inter pares" (Curtius, 1998: 27). 
Danteov susret s ovom družbom odabranih zapečaćuje, prema 
Curtiusu, preuzimanje latinske epike u kršćansku poemu o svijetu, 
model prema kojemu će kasnije biti preuzimana i transformirana 
književnost ranijih razdoblja: antika u renesansu, srednji vijek u 
romantizam, romantizam u modernizam itd. Primjere možemo 
pronaći i u domaćoj književnoj povijesti: humanist Marko Maru- 
lić, primjerice, iskazuje kontinuiran pijetet prema rimskoj književ- 

nosti i kulturi (Kombol, 1961: 80-94) koja je kod njega prisutna 
i na citatnoj i intertekstualnoj razini. S druge strane, "otac hrvatske 
književnosti", kao što je znano, pišući Juditu na narodnom jeziku, 
za one "ki nisu naučni knjige latinske aliti dijačke", pjeva "po 
običaju naših začinjavac i jošće po zakonu onih starih poet" (ibid: 
90). Ovome se može pridodati i drugi primjer: na prijelazu iz se- 
damnaestog u osamnaesto stoljeće u Dalmaciji se, prema talijan- 
skim uzorima, oblikuju učena društva - akademije. U njima se, u 
nastojanju reduciranja sečentističke pretjeranosti, uvode pravila 
ukusa (buon gusto), afirmira se kulturna i književna prošlost, radi 
na njegovanju narodnog jezika, skuplja gradivo za rječnike i gra- 
matike. Tako se po uzoru na rimsku Arkadiju oblikuju učena 
društva poput Akademije degli Incaloriti u Zadru, Akademije 
illyrica ilitivam slovinska u Splitu ili Akademije Ispraznih u 
Dubrovniku (ibid: 287-288). Njihova svijest o kulturnoj tradiciji 
i narodnom jeziku te njegovanje ukusa i učenosti svakako pred- 
stavljaju intelektualnu zrelost na koju će se, stotinjak godina kas- 
nije, moći nastaviti barjaktari književnog i nacionalnog "preporo- 
da". Interesi će im biti donekle podudarni, no perspektiva će se 
uvelike razlikovati: ranija učena društva, unatoč favoriziranju 
narodnog jezika, nisu bila ni propusna ni orijentirana prema nižim 
slojevima, čak ni u smislu njihova objektiviranja i obrazovanja. 
Demokratizacija javnog života, kao i uopće perspektiva (nacional- 
nog) jedinstva različitih staleža i regija bit će, razumljivo, moguća 
tek nakon Francuske revolucije. Analogno tome, u književnoj je 
terminologiji vidljiva razlika između pojma klasika koji je, dakle, 
kontinuirano postojao i ranije i pojma kanona kakav se oblikuje 
u devetnaestom stoljeću. Upozoravajući na nepodudarnost ovih 
pojmova, David Damrosch (2003: 1-38) ih tumači preko krovnog 
pojma "svjetske književnosti" koji nastaje u ovo vrijeme i koji 
je, kako smatra, prikazivan na jedan ili više od moguća tri načina: 
"kao uspostavljen korpus klasika, kao popis kanona remek-djela 
ili kao mnoštvo prozora prema svijetu. Klasik je zamišljen kao 
posljedica transcendentne, čak zasnivajuće vrijednosti, često 

poistovjećene posebno s grčkom i rimskom književnošću (kako 
se još uvijek danas podučava na klasičnim odsjecima) i često je, 
kao što je u svojoj knjizi Klasici pokazao Frank Kermode, pove- 
zana s imperijalnim vrijednostima. Remek-djelo, s druge strane, 
može biti staro ili moderno i ne mora pretendirati na zasnivajuću 
kulturalnu snagu. Najbolja vlastita ostvarenja, kao i ona svojih 
prijatelja, J. W. Goethe otvoreno drži modernim remek-djelima. 
Sam pojam remekdjela ulazi u opticaj s devetnaestim stoljećem, 
kad proučavanje književnosti ide u smjeru umanjivanja važnosti 
grčko-rimskih klasika, a uzdizanja modernih remek-djela gotovo 
do ravnopravnosti s davno uspostavljenim klasicima. Kroz ovu 
književnu analogiju s liberalnom demokracijom, (često buržoaska) 
remek-djela su sposobna upustiti se u 'značajnu konverzaciju' sa 
svojim aristokratskim precima, konverzaciju u kojoj njihovi kul- 
turni ili klasni korijeni znače puno manje nego nove velike ideje 
koje donose. Konačno, Goetheova rasprava o kineskim pripovijet- 
kama ili srpskim pjesmama otkriva rastuće zanimanje za djela 
koja bi mogla predstavljati prozore u strani svijet, bez obzira na 
to mogu li se ta djela ili ne smatrati remekdjelima i bez obzira na 
to imaju li ti različiti svjetovi ikakvu vidljivu međusobnu povez- 
nicu." 

Minimalna i ključna razlika koja se uočava u razlikovanju 
klasika i kanonskog pisca svakako je status društvene i nacionalne 
reprezentativnosti koju nosi kanon, "univerzalnost" i obuhvatnost 
koja mu se pripisuje. Posljedica je to, svakako, i promjene koja 
se događa s institucijom književnosti koja, najkasnije kroz devet- 
naesto stoljeće, dobiva moderno značenje nastalo u pomaku od 
oznake "knjiženstva" kao "svakog ozbiljnog pisanja", "svega na- 
pisanog" ili čak "sposobnosti čitanja" , preko starijeg "lijepog 
pisanja" ili "poezije" do onog što se smatra imaginativnim (mašto- 
vitim) pisanjem, bez obzira na žanr - lirski, epski, dramski; poeziju 
ili prozu. U tom smislu se događa i pomak od ranijeg shvaćanja 
remekdjela do novijeg razumijevanja klasika kao kanonskog, 
reprezentativog pisca. Istodobno se oblikuje i perspektiva knji- 

ževnosti kao institucije koja nadrasta pojedinačna vremena i 
prostore i uključuje podjednako europsku ili kinesku dvorsku 
poeziju, indijske religijske knjige, narodne balade i autorska ostva- 
renja. Teorijski se književnost zamišlja kao univerzalni proizvod 
ljudske imaginacije, no u praksi se "zapadnom književnom krugu" 
uvijek daje prednost. Tako, već spomenuti J. W. Goethe, kojemu 
se pripisuje i imenovanje pojma svjetske književnosti 45 , u razgo- 
vorima s J. P. Eckermannom, naglašava kako je "pjesništvo opće 
dobro čovječanstva i da se svagdje i u svako doba javlja u stoti- 
nama i stotinama ljudi." Zato valja gledati pjesničke prakse i 
drugih naroda: "Narodna književnost ne znači više mnogo, primi- 



Prema nekim autorima, pojam svjetske književnosti pojavljuje se već kod kasnog 
Wielanda. Riječ je o pojmu koji je zamišljen kao posrednik između pojedinačnih 
književnosti koji bi pridonio definiranju zajedništva te razumijevanju i toleranciji 
među narodima. Osim toga, ovaj je pojam, kako je koncipiran kod Goethea, otvarao 
perspektivu napretka pojedinaca i naroda te razvoju internacionalne kulture, što 
se može nazrijeti i iz u nastavku kratko citiranog odlomka. Dosljedno tome, Goethe 
je i sam kontinuirano uspoređivao rad pojedinih autora kroz kulturne i društvene 
prilike različitih pojedinih naroda, smatrajući kako perspektiva svjetske književno- 
sti olakšava književnu produkciju, proširuje horizonte i omogućuje djelotvornije 
obnavljanje književne proizvodnje. Vlastitu je sredinu smatrao ograničenom i 
provincijalnom, bez poriva za učenjem i spoznajom, politički razjedinjenu. Nasu- 
prot tome, oduševljavao se francuskom kulturnom sredinom. Od njega su pojam 
svjetske književnosti preuzeli i K. Mara i F. Engels koji u Komunističkom mani- 
festu 1848. godine tvrde: "Na mjesto stare lokalne i nacionalne samodovoljnosti 
i ograđenosti stupa svestrani promet, svestrana uzajamna zavisnost nacija. A kako 
je u materijalnoj tako je i u duhovnoj proizvodnji. Duhovni proizvodi pojedinih 
nacija postaju općim dobrom. Nacionalna jednostranost i ograničenost postaje 
sve više nemoguća, a iz mnogih nacionalnih i lokalnih književnosti stvara se 
svjetska književnost" (Marx-Engels Werke, 4. svezak, str. 459-493; Dietz Verlag 
Berlin, 1974.) Pojam se svjetske književnosti, u perspektivi nastanka nacionalnih 
književnosti, tako oblikuje kao jedno od ishodišta razumijevanja moderne civi- 
lizacije i stvaranja nacionalnih država. O ovoj temi više u radovima objavljenima 
u zborniku W eltliteratur Heute: Konzepte und Perspektiven, ur. Manfred von 
Schmeling, Wilrzburg 1995, knjizi Davida Damroscha, What is World Litera- 
ture? , Princeton 2003. i članku Goethe' s "World Literature" Paradigm and Con- 
temporary Cultural Globalization Johna Pizera, objavljenom u Comparative Lit- 
erature, Vol. 52, No. 3 (ljeto 2000), str. 213-227. 

če se vijek svjetske književnosti, i sad mora svatko pripomoći da 
se ubrza njegov dolazak. Ali ni onda, kad tako gledamo na stranu 
književnost, ne smijemo odabrati jednu određenu literaturu i pro- 
glasiti je uzornom. (...) uvijek (se) moramo, ako trebamo uzor, 
vraćati starim Grcima, koji u svojim djelima uvijek pokazuju lijepa 
čovjeka. Sve ostalo moramo promatrati samo s historijskog staja- 
lišta i prihvaćati koliko god možemo sve ono, što je dobro..." 
(Eckermann, 1950: 52-5). 

Ovaj "lijepi čovjek" ostaje u horizontu "lijepe književnosti" 
sve do pojave larpurlartizma i avangardnih pokreta. Prosvjetitelj- 
ski zasnovana utopijska vizija književnosti kao sredstva idealiza- 
cije ljudskog imanentna je, vidjeli smo, projektu svjetske, ali i 
nacionalne književnosti. "Izvrsni" ili klasični spisatelji nacionalne 
književnosti legitimiraju konkretnu zajednicu i omogućuju joj 
odmjeravanje s drugima. S druge strane, u postupku univerzaliza- 
cije njihova djela, njihove se vremenske i prostorne odrednice 
(Luhmann, 2001: 179) reduciraju i čine ih "građanima svijeta". 
Književni kanon u tom smislu stalno oscilira između konkretnog 
(nacionalnog) i univerzalnog (općeg, svjetskog). Radi toga su i 
pojmovi svjetske i nacionalne književnosti međusobno neodvojivi, 
kao što je i procesu stvaranja nacionalnog kanona imanentna kom- 
paratistička vizura koju, baš to je navedeno, nalazimo i kod Goe- 
thea. Ideal svjetske književnosti, koji se pod snažnim utjecajem 
Herderovih Glasova naroda raširio u Njemačkoj naročito je, 
smatra M. H. Posnett, bio privlačan narodima koji nisu postigli 
nacionalno jedinstvo, jer, kolikogod je velik bio dug nacionalne 
književnosti internacionalnoj razmjeni ideja, kolikogod bila sjajna 
koncepcija o univerzalnim principima u književnoj produkciji i 
kritici, pravi su stvaraoci literarne aktivnosti i misli bile same na- 
cije 46 . Njezinu tvrdnju podupire i Pascale Casanova smatrajući 



M. H. Posnett, Comparative Literature, London, 1886: 354. Cit. prema Kogoj- 
Kapetanić, 1968: 322. 

da je internacionalno orijentiran nastanak onog što ona naziva 
svjetskom književnom republikom uvijek nacionalno determini- 
ran. Književni kapital koji je u podlozi razlikovanja velikih i malih 
književnih sila, centra i periferije, inherentno je nacionalni. Uosta- 
lom, kako je pokazao A. Berman kojeg navodi, nije slučajno da 
pojam Weltliteratur nastaje u isto vrijeme kad i Weltmarket, kao 
što nije slučajno ni to da Goethe ovaj pojam elaborira upravo u 
trenutku kada Njemačka, nasuprot Centru, Francuskoj, Parizu, 
stupa u međunarodni književni prostor (Casanova, 2004: 40). 
Svjetski književni prostor tako, prema ovoj autorici, nastaje kao 
prostor nacionalnih suparništava koja su istodobno i književna i 
politička. To se, dakako, vidi i u domaćoj književnoj praksi gdje 
akteri preporodnog pokreta u prosuđivanje književnosti od 
početka uvode percepciju i mjerilo svjetske književnosti, pri čemu 
usporedbe sa susjedima ili sa Zapadom postaju stalno mjesto knji- 
ževnopovijesne i kritičke misli, od Ljudevita Gaja preko Ivana 
Derkosa i Mirka Bogovića do Antuna Mažuranića. Tako već Gaj 
uvodi perspektivu inferiornosti "mlade naše slavenske literature 
u prostom svojem jutarnjom odem", kad je se promatra uz zapadnu 
književnost koja je kroz stoljeća imala vremena uvježbati svoju 
okretnost ("Danica ilirska", 11/1836: 194-195). Antun Mažuranić 
ističe kako se svi europski narodi trude uzdići znanje i umjetnost, 
dok naša tužna domovina zaostaje: "svi nas prestižu; vrieme leti, 
ini narodi s njimi, a mi: driemamo" (O tuđoj književnosti naprama 
našemu narodu, javno predavanje održano u Narodnom domu, 
"Vienac", II (1870): 16: 249). Mažuranić detektira snagu pojedinih 
književnosti i kultura, najviše njemačke i, slično kao i Jagić godinu 
dana ranije, smatra daje potrebno podići snažne zidine (bedeme) 
da bi se od tuđe (kulturne) prevlasti obranila još neizdiferencirana 
domaća kultura. Tako Goetheova spomenuta misao o poticajnom 
međudjelovanju različitih kultura i njihovu optimalnom spoju u 
korpusu svjetske književnosti dobiva novi kontekst. Izvorno gra- 
đena na pretpostavkama ravnopravnosti i jednake snage nacio- 
nalnih kultura koje sudjeluju u odmjeravanju, ta misao projicira 

zajednički duhovni univerzum u kojem svjetski pisci nastanjuju 
anacionalni umjetnički Parnas. S druge strane, očito je da neke 
kulture ostaju u sjeni estetskog vrednovanja, izložene kulturnoj 
dominaciji (imperijalizmu) jakih i reprezentativnih. Antun Mažu- 
ranić detektira recentne industrijske i kulturne promjene u Europi 
i sa strahom zaključuje: "Sve se nivelira. Idite u Pariz il u Astrakan, 
u Stokholm ili Palermo - ista kultura u viših krugovih, isto znanje, 
isti nazori. Evropa postade tako rekuć jednom zemljom, u kojoj 
manje razlikah naziremo, nego li su prije nemnogo stoljeća lučile 
pojedine županije, da rečemo, susjedne nam Ugarske" (ibid: 25 1). 
Taj prednacionalni i predkapitalistički zazor od niveliranja 
granica, zapravo od presezanja jačih, uvelike različit od suvreme- 
nih nacionalnih (nacionalističkih) istupa pred globalizacijom, za 
cilj ima uspostavu diskurzivne zajednice koja će osjećaj zajed- 
ništva graditi učenjem zajedničke književnosti (dubrovačke i na- 
rodne), povijesti i jezika. Mažuranić se u vrednovanju vlastite 
književne baštine poziva na Goethea, uvjeren da već postoji štit 
za "oštar mač tudja duha". Iako vlastitu kulturu, pritom, drži duž- 
nikom njemačkog znanja i duha, on se ipak želi othrvati gledanju 
"kroz naočale, što nam ih Niemci na oči meću" (253), pa navodi 
primjere slavnih nenjemačkih duhova: Shakespearea, Voltairea, 
Molierea, Racinea i Corneillea. Zanimljivo je da je sličnu strate- 
giju, u nešto ranije započetom procesu emancipacije njemačke 
književnosti, sugerirao i Goethe koji, zajedno s njemačkim ro- 
mantičarima, nastoji oko prijevoda svjetskih klasika. Time oni 
svoj jezik čine privilegiranim medijem na svjetskom tržištu, 
smatrajući kako "snaga jezika nije u odbijanju onog što je strano, 
već u njegovoj moći da ga asimilira" (Goethe, prema navodu F. 
Stricha, usp. Casanova, 2004: 236). Prijevodi su, tako, smatra 
Casanova, uz filologiju, postali dva modela akumulacije književ- 
nog kapitala koji su, u ovom slučaju Njemačkoj, omogućavali 
brzi ulazak u poredak europskih književnih sila. 

2.2.2. 
Knjiženstvo kao književnost i kao pismenost 

Kad je riječ o pojmu književnosti (knjiženstvo), važno je zamijetiti 
da se on još od spomenutog Gajeva teksta izdvaja iz društvene 
okoline, ali bez unutarnje diferencijacije. Kod Gaja se, primjerice, 
ne može vidjeti praktično razlikovanje književnog i neknjiževnog 
teksta: knjiženstvo je svaki oblik diskursa, od zemljopisa, povijesti, 
književnosti do etnologije i drugih 47 . 

Ovu neizdiferenciranost područja nalazimo u periodici: "časo- 
pisnoj sintaksi" (Brešić), preglednim člancima, programatskim, 
polemičkim i kritičkim tekstovima sve do pedesetih godina, neg- 
dje i duže. Tako je npr. u "Daničinu" pregledu pod naslovom 
Pregled na Utošnje proizvode naše književnosti (Listak, 1846), 
kao u Jagićevu Kratkom priegledu hrvatsko-srbske književnosti 
uposljednje dvie-tri godine ("Književnik", III (1865): 3: 552-585) 
koji je pisan iz perspektive prepletenosti književnosti i javnog 
života i u kojem je donesen pregled svih knjiga (a ne samo usko 
beletrističnih) objavljenih na narodnom jeziku, pa su jednako za- 
stupljene knjige iz područja opće povijesti, religije, geografije, 
statistike, jezika, prirodnih znanosti, tehnička i vojna izdanja, pra- 
vo, filozofija, pa i književnost, u današnjem smislu riječi. 

Za razliku od "Zore Dalmatinske" (1844-1849) u kojoj će od 
početka prevladavati pučko-kalendarska usmjerenost pa se uz po- 
pularno pisanu književnost ravnopravno objavljuju i poučni reli- 
gijski i gospodarski članci 48 , u "Danici" (1835-1867) će se vrlo 



Ivo Frangeš, navodeći Skerlićevu argumentaciju u Srpskoj književnosti u XVIII 
veku (1909), potvrđuje da i za hrvatsku i slovensku književnost kroz osamnaesto 
stoljeće vrijedi njegova tvrdnja da se, "uzmemo li estetska mjerila kao kriterij, ne 
može zapravo govoriti o književnosti i o književnom stvaranju, nego prije o 
pismenosti, u ruskom značenju te riječi". 

"Zorine" rubrike prema kazalu godišta izgledaju ovako: npr. 1844.: Bajke, basne, 
surke, izmišljake. Bogoslovje, Diloredje, Chudoredje. Dalmacia. Ditca i nauk. 

brzo profilirati književni i kulturni smjer. Doći će do razlikova- 
nja žanrova, među kojima će povlašteno mjesto pripadati poeziji, 
a osim književne "zabave", objavljivat će i "poučnu" povijest, 
zemljopis i statistiku, jezikoslovne članke, putopise, životopise, 
antologije starog i suvremenog pjesništva, usmeno stvaralaštvo, 
basne i pripovijetke - posebno kad kormilo časopisa preuzme 
Velimir Gaj. Ipak, kritika će u "Danici" dugo ostati inferiornim 
žanrom, što će potaknuti Stanka Vraza, Ljudevita Vukotinovića i 
Dragutina Rakovca da napuste njezino uredništvo i pokrenu 
"Kolo" (1842-1853). Tamo će književnoj povijesti, kritici i teoriji 
otvoriti značajnije mjesto 49 : objavit će, među ostalim, i Vukotino- 
vićev članak Tri stvari knjiženstva: ukus, sloga, kritika (II ( 1 843): 
III: 129-136), Vrazov Sud o slogu (ibid: 136-138) i Bogovićev 
Kratki pregled naše književnosti. Od g. 1835. do najnovie doba 
(VI (1853): IX: 36-53). U "Nevenu" (1852-1858) koji je oblikovan 
u skladu s povećanim zanimanjem za pripovijetku i narodno 
stvaralaštvo već kazalo godišta sugerira jasniju razdiobu žanrova: 
pjesništvo se dijeli na umetno i narodno, proza na novele, pripo- 
vedke, narodne povesti, historičke čertice i pričice. Poučni članci 
ostaju u području književnosti i kulture, objavljuju se "kratki živo- 
topisi znamenitih slavjanskih ljudih", "razni poučni članci o knji- 
ževnosti umetnosti, mudroslovlju, starinah i bajoslovju" te posla- 
nice i putopisi. Književne i druge vijesti dolaze na kraju časopisa, 



Knjixevstvo. Likarstvo. Obi9aji. Pisme. Povjest i Dogadjaji. Pripoviedke. 
Slavjanski jezik. Sloga. Slovnica. Starine i babuške. Stvoropisje, Naravopisje. 
Texanje, Pastirstvo, Ribanje, Lov, Brodaranje. Xivotopis. Posmertnice. Zemljo- 
pisje. Zora. Zvizdoznanstvo. Zagonetke. Knjigovisti ili npr. 1845.: Pesničtvo: 
Narodne pesme. Umetno pesničtvo; Staro pesničtvo: Novo-pesničtvo. Zagonetke; 
Prostopis: Slavjansko knjižestvo i jezikoslovje. Književni pregled. Životopisje. 
Osmertnice. Starodavnost, sgodopisje i zemljopisje. Narodni običaji. Pripovesti i 
Basne. Rukotvorstvo, poljodelstvo i odhranjenje detce. Penezoslovje. Cudored- 
nost. Književni oglasi. Različnosti. 

Na ovo će se osvrnuti nepotpisani autor, najavljujući u "Danici" (IX (1844): 17: 
91-92) treće godište "Kola". O tome više u sljedećem poglavlju. 

u sitnije otisnutom vjesniku. "Naše gore list" (1861-1866), kao 
ilustrirana obiteljska revija, osim tekuće književne proizvodnje 
otvara i glasovima iz drugih područja, humoreskama i šaljivim 
crticama, a sve u nastojanju da se popuni mjesto nepostojećeg 
humorističnog lista. Osim toga, književna i kulturna zbivanja prate 
se u zasebnim rubrikama, podijeljenim po nacionalnim, uglavnom 
slavenskim, književnostima (hrvatska, srbska, češka, poljska, slo- 
vačka ili ruska književnost). "Književnik", zamišljen kao preteča 
radu Akademije znanosti i umjetnosti i kao ovjerovljenje sposob- 
nosti diskurzivne zajednice da udovolji pretpostavljenim znanstve- 
nim normama, svoje rubrike oblikuje prema pojedinim područji- 
ma. U prvom dijelu časopisa su rasprave, u drugom recentna 
kritika, a na kraju književne vijesti - raspored koji se u mnogim 
znanstvenim publikacijama zadržao i danas. Prema područjima, 
najprije su objavljivane teme vezane uz jezikoslovlje i povijest 
hrvatske književnosti, zatim iz područja opće povijesti, zemljo- 
pisa, statistike i prirodnih znanosti. Pedantnost u sistematizaciji 
područja, vidljiva na razini časopisa, ne odgovara posve Jagićevoj, 
nešto ranije spomenutoj, upotrebi pojma "knjiženstvo". Ipak, 
unatoč tome što taj pojam koristi u značenju koji je već pomalo 
zastarjelo i nije sasvim u suglasju s njegovim znanstvenim obzo- 
rima, u tom Kratkom priegledu iz "Književnika" (III (1865): 3: 
552-585) Jagić predmete kojima se bavi pedantno strukturira 
prema područjima, među kojima književnosti doista posvećuje 
posebnu pozornost. Čini to uvjeren daje najveće bogatstvo zemlje 
upravo "divota našega jezika i milinje našega narodnoga pjes- 
ničtva" koje uspoređuje sa starim grčkim: "i naš se narod diči 
pjesničtvom krasote homerske: - a hoće li igda i njemu svanuti 
Sokrati i Platoni, Pindari i Sofokli? Ako igda, to tek onda, kad 
obrazovanost naša poskoči skokom bistroumlja narodnoga, kada 
postane višom potencijom duha narodnjega" (ibid: 569). Knji- 
ževnost se, dakle, smatra potenciranjem izvornoga narodnoga ge- 
nija (duha), a tzv. umjetna književnost treba nastati na vrelu na- 
rodne poezije. Isto tako se, prema Jagiću, valja pobrinuti da se, 

jednako kao i narodno pjesništvo, skuplja i objavljuje "dio starije 
knjige naše", kao što to radi Ivan Kukuljević. Važno je istaknuti 
kako Jagić već u ovom članku iz "Književnika" izdvaja književnu 
povijest kao instancu verifikacije književnosti, te smatra da se 
"naša literarno-historijska radnja još ne uzdiže do kritičkoga sta- 
dija" (ibid: 573). Rijetki plodovi književnopovijesnog promišlja- 
nja koje ističe su Senoin članak Naša književnost iz "Glasonoše" 
(1865) i njegov vlastiti tekst objavljen na češkom i njemačkom. 
U cjelini gledano, zaključuje Jagić (ibid: 581), izuzmemo li sitnije 
pjesništvo, ono "prostonarodno" i nešto drama, književna proiz- 
vodnja je nikakva: "neima u nas dovoljno nauke i obrazovanja. 
Kakova i kolika nam je literatura naučna, upravo onakva i onolika 
je i liepa književnost." 

Svo "knjiženstvo", dakle, ima za cilj narodnu prosvjetu i na- 
predak: narod je konstantno percipiran kao agens i akter, kolek- 
tivni junak koji je izvor stvaralaštva ali i predmet prosvjetiteljskih 
nastojanja. Književnost nastaje iz naroda i svjedoči o njemu, kao 
"ogledalo života", prema, u ono doba, omiljenom Friedrichu 
Schilleru koji smatra da pjesništvo treba "život, običaje, karakter 
i čitavu mudrost svoga vremena, prociedjenu, očišćenu i opleme- 
njenu 'prikupiti' u svoje ogledalo, pa da idealiziraj ućom vješti- 
nom iz sama svoga vieka uzor za viek stvori. Ali to predpostavlja, 
da ono samo nedodje van u zrele, obrazovane ruke" (cit. prema 
Jagiću, III (1865): 3: 576). Zbog toga je i Jagićeva ojađenost mrtvi- 
lom u domaćoj književnoj proizvodnji posljedica perspektive u 
kojoj je književnost odraz duhovnog stanja naroda: "Ta za boga, 
ako oduzmete nekoliko knjiga školskih, koje su većinom prievodi 
s njemačkih originala za tiem nekoliko djela naučnih, koje gotovo 
isti čitaju, koji su ih napisali, i napokon još neki zametak od li- 
terature za mladež - to nemamo upravo što pokazati svietu kao 
samostalan plod duha narodnjega! Zar je duhovna snaga našega 
naroda tako omlitavila, da nismo više kadri gotovo ništa originalna 
ni zamisliti ni izvesti?" (Plodovi književnosti hrvatske i srpske 
od posljednje dvie godine, "Vienac", I (1869): 3: 67) 

Na prvi se pogled može činiti da između projekta koji je Jagić 
zacrtao u "Književniku" i ovoga u "Viencu" nema velike razlike: 
oba su zamišljena kao književnopovijesni pregledi zadnjih godina. 
Članak iz "Vienca" je, štoviše, predstavljen kao nastavak ovog 
ranijeg. Ipak se već u odabranoj građi nazire razlika: književnost 
kojaje u središtu zanimanja kasnijeg članka je doista književnost: 
Kohan i Vlasta Franje Markovića, pjesme Nikole Spuna, Kuku- 
ljevićeva drama, Banova i Dežmanova djela, Matičini književni 
projekti, a ne više sve što je uopće tiskano 50 . Još jasnije je, u nje- 
govu više teorijski zasnovanom članku Živi li, napreduje li naša 
književnost? iz istog broja "Vienca" (I (1869) 1 : 19-23), uočljivo 
odvajanje književnog polja: umjesto postojećeg "književnog tu- 
maranja" projicira se književni sustav. 

Konkretni Jagićevi prijedlozi idu za osnivanjem učenih društa- 
va, okupljanjem kongresa hrvatskih i srpskih književnika koji bi 
izučili "kretanje i smjer književnosti" i otvorili joj nove putove, 
jer "ako podizanje trgovine smjera na materijalno blagostanje 
naroda, nije li podizanje književnosti glavni uvjet blagostanju 
duhovnome?" Osim toga, on predstavlja novopokrenuti "Vienac" 
(1869-1903) kao zborište ili skupštinu u kojoj će se promovirati 
i njegovati upravo liepa književnost. Zbog toga će se njegovati 
kritika koja neće biti puki izraz patriotizma: "Minulo je već, rekao 
bih, doba onakova sentimentalnog shvaćanja naše književnosti, 



Premda valja primijetiti kako će se pojam "knjiženstvo" ili "književnost" još du- 
go nalaziti u širem značenju svega otisnutog. Tako u "Vienčevu" Listku iz 1870: 
15 stoji prikaz književnih i drugih časopisa. Njihova brojnost, pokazuje autor, 
svjedoči da se "i naša mladjahna književnost, koliko samo može, pobrinula da 
nijedna doba, nijedan stališ ne ostane sasvim bez zastupnika: samo vi novčari i 
vojnici nemate svog organa u svojoj kući" [istaknula M. P.]. Navode se pedagoški, 
pučki, gospodarski i građanski časopisi: okrenuti "gradjanstvu, domorodnim 
gospodjam i njihovim kćercam" ("Vienac"), zatim katolički, pravnički i znanstveni 
("Rad" Akademije - "ozbiljna hrana"). Autor smatra daje sve ovo književnost, 
žali da se, zbog mnoštva periodičkih listova troši premnogo književnih sila "te 
nam ne preostaje dovoljna suviška književnih ljudi, koji bi mimo časopise radili 
na polju književnom". 

gdje se jednako kod svake knjige patriotizam ili požrtvovanje za 
domovinu u pomoć prizivalo. Barem bi trebalo, ako jošter nisu, 
da već jednom prestanu svi romantički odnošaji između hrvatskih 
knjiga i njihovih čitatelja. . . " Autonomizacija određenog područja, 
prema Bourdieu (1993: 29-73), znači definiranje njemu inhe- 
rentnih kriterija po kojima će funkcionirati. Za književno područje 
to znači da u pisanju i vrednovanju književnosti više nisu presudni 
ekonomski, religijski, politički ili pedagoški faktori, već daje te- 
meljno načelo estetsko. Jagićeva nastojanja da se "književnost u 
službi" ostavi prošlosti i da se okrene nova stranica nacionalne 
književne povijesti zapravo idu u tom smjeru koji bi, konačno, 
doveo do institucionalizacije područja i do podizanja njegova 
ugleda u društvu: "Dok nismo kadri dokazati čitatelju da može i 
u naškoj knjizi naći isto onoliko mudrosti, isto onoliko nauke - 
ali više milinja i slasti, nego u kojoj tudjinki, dotle nema književ- 
nosti dovoljno poštovanja u društvu, dotle nema realna fundamen- 
ta na kojemu ima biti osnovan svaki napredak" (ibid: 22). Ove 
teze potvrđuju kako uspostava "književnosti kao umjetnosti" 
(Hevdebrand i Winko, 1996: 21) znači odustajanje od "heteronom- 
nih" ciljeva zadanih još od prosvjetiteljstva, ali ne od perspektive 
napretka. Kako je već u prvom poglavlju spomenuto, u idejnoj 
pozadini književnih djela i njihove valorizacije upisan je "idealni 
cilj" upotpunjavanja ideje čovjeka, dovršavanja njegove idealne 
naravi. Upravo je ostvarenje tog cilja u središtu zanimanja knji- 
ževnosti, on povezuje kolektivnu idealizaciju - narodni genij i 
pojedinačnu po kojoj je "idealni čovjek" manifestiran u osobi 
stvaralačkog genija, umjetnika (ibid: 27). 

"Vienac", predstavljan kao "jedini hrvatski beletristični list", 
deklarira estetsko načelo, te otvara zavidno veći prostor književno- 
sti: proizvodnji, kritici i znanosti. U prvim se brojevima reklamira 
kao "projekt književnih drugova" poduprt Maticom ilirskom koji 
je osnovan "u zabavu i pouku, najpače našim krasoticam, a dakako 
i našem junačkomu spolu". Zabavnim dijelom smatrali su pjesme 
i pripovijetke, prijevode, a poukom članke o kazalištu, odgoju 

ženske mladeži, napretku domovine, pokretu domaće i strane knji- 
ge. Samo ime lista, alegorijsko-simboličko, prema Brešiću 51 ti- 
pično za tadašnju produkciju, deklarira načelo antologičnosti: vije- 
nac simbolizira, kako se kaže u najavi jednog izbora pjesništva, 
splet odabranog "najmirisnijeg cvetja" ili, riječima kasnijeg ured- 
nika, Augusta Šenoe (VI (1874): 5: 80): "'Vienac' neima biti po- 
kušalištem već sjemeništem naše liepe književnosti." Ova njegova 
tvrdnja korespondira s davnom definicijom književnog časopisa 
koju je, prilikom izlaženja "Kola" 52 dao Stanko Vraz, a koja kaže 
da su časopisi književni hambari u koje se sprema zrelo žito za 
zimnicu. Vražje, dakako, imao pred sobom nakanu promoviranja 
ozbiljnijeg bavljenja književnošću, tj. promoviranja "treznog 
suda" - kritike. Nakon "Danice" koja je, prema Vrazu, bila knji- 
ževni list - glasonoša, "Kolo" je imalo biti mjestom proizvodnje 
znanstvenih i umjetničkih činjenica. Tako zamišljeni kao sjeme- 
ništa, vijenci ili hambari, književni časopisi kroz devetnaesto sto- 
ljeće rade na uspostavljanju i autonomizaciji književnosti, na 
stvaranju nacionalnog književnog kanona - svjedoka zlatnog doba 
slavne prošlosti i puta prema utopijskom ostvarenju novog sretnog 
doba, povratka ekonomske, političke i kulturne moći. Stupanj 
dosegnute autonomije književnog polja, status pojedinih knji- 
ževnih žanrova kao i uloga književne kritike, povijesti i znanosti 
uopće razlikuje se u periodu od "Danice" do "Vienca" ili čak 



51 Alegorijsko-simboličkim nazivima, kako Brešić (2005: 41) pokazuje, kite se 
"Danica", "Zora", "Zviezda", "Iskra", "Neven", "Bosiljak", "Leptir", "Sokol", 
"Lađa", "Vila/Vile", "Kolo", "Vienac", a topografskim odrednicama "Bosanski 
Prijatelj", "Slavonac", "Dubrovnik", "Slovinac", "Hrvatska", "Balkan". Glasila 
koja će se javiti a kasnije, na prijelomu stoljeća, dodat će nove odrednice, "s no- 
vim tipom estetizacije (secesija) i duhovne orijentacije (kozmopolitizam)". Pre- 
laskom u novo stoljeće, prema Brešiću, "periodika će biti u znaku internacional- 
noga odnosa sada uglavnom prema vremenskoj izravnoj ili posrednoj dimenziji", 
primjerice "Novi vijek", "Nova Nada", "Novo Doba", "Novo Svjetlo", "Mladost", 
"Preporod", "Život", "Savremenik". 

52 Tekst je neobjavljeni (Maixner, 1951: 5-46) nacrt predgovora za prvu knjigu 
"Kola" i smatra se prvom definicijom novina i časopisa (Brešić, 2005: 33). 

"Života" ili "Savremenika". Djelovanje književnog časopisa poči- 
va na načelima vrednovanja najprije kroz selekciju, a zatim i kroz 
grafičko oblikovanje i položaj, te eksplicitno kroz komentare, kri- 
tiku i obavijesti. Tako se npr. od "Danice" favorizira poezija, 
epska, prigodničarska, ljubavna i domoljubna, "Kolo" profilira 
književnu kritiku, a "Neven" potiče pisanje proze i objavljivanje 
usmenog (narodnog) stvaralaštva. 53 "Vienac", kako će se vidjeti, 
preuzima i vrednuje poeziju kao privilegiran žanr, da bi, u vrijeme 
i nakon Senoina uređivanja, proza zauzela povlašteno mjesto. U 
fokusu zanimanja ostaju znanje, obrazovanje i istina pripovjednog 
teksta, a s njima i prozne forme - prikladne za realistički angažman 
mladih pravaša. Nakon njih, s modernom, vraća se poezija i kratki 
prozni oblici, čime se potvrđuje, barem u devetnaestom stoljeću, 
zakonitost suprotnosti između susljednih generacija, a srodnosti 
između "djedova" i "unuka", kako su je definirali ruski formalisti. 
Ova skica dinamike u vrednovanju književnih žanrova dana 
je samo kao naznaka paralelnih i analognih zbivanja koje unutar 
književnog polja usmjeravaju proces njegove autonomizacije: 
odvajanja od drugih društvenih polja i stvaranja vlastitih kriterija 
djelovanja i prosuđivanja. Promjene vidljive u statusu književnog 
djela jednako su, ako ne i jasnije, prisutne u uspostavljanju funk- 
cije autora, kao i u ovlaštenju instance koja ima vlast da autorizira 
autora: instance kritičara, povjesničara i znanstvenika. Svaki od 
spomenutih čimbenika: autor/ica, djelo i čitatelj/ica bilo u najširem 
smislu publike, bilo u najužem pod kojim mislimo one netom 
spomenute "povlaštene čitatelje", jednako je važan u stvaranju 
institucije književnosti kakva nam je danas poznata. Ipak, oni se 
u ovom procesu koji pratimo kroz devetnaesto stoljeće, stanovitom 
kulturnom mimikrijom trude kao dominantnu izdvojiti funkciju 
autora, što je tema idućeg poglavlja. 



53 O tome u Protrka, 2002. 

2.2.3. 

Autorstvo 

Riječ je o autoru. Autoru shvaćenom, dakako, ne kao 
govornom pojedincu koji je izrekao ili napisao neki 
tekst, već autoru kao principu grupiranja diskursa, 
kao jedinstvu i izvoru njegova značenja, kao žarištu 
njegove koherentnosti. 

M. Foucault, Poredak diskursa 

Književna se povijest obično zamišlja kao kontinuiran razvoj od 
grčke usmene poezije preko velikih povijesnih epoha, atenske 
demokracije, prosvjetiteljskog racionalizma ili estetike kraja 
stoljeća (Kernan 1990: 14) do suvremenosti. Perspektiva uzora 
se mijenja, prilagođavaju se i pojmovi ukusa, a sama književnost 
od početka nastaje kao tekstualno orijentirana institucija (ibid: 
15) sastavljena od velikih književnih djela, Ilijade, Hamleta, Rata 
i mira, izmišljenih likova i biografija njihovih autora. Aktivnosti 
proučavatelja književnosti, kritičara, povjesničara i teoretičara 
oko ovog polja stvaraju egzistencijalnu mrežu sastavljenu od širo- 
ke sekundarne literature: književnih povijesti i teorija, poetika, 
usporednih čitanja, antologija, filoloških istraživanja, biografija 
i bibliografija. Imaginacija, kreativnost, stil i mit postaju ključne 
odrednice razumijevanja središnje uloge u procesu nastanka knji- 
ževnosti - autora. Važno je napomenuti kako one oblikuju razu- 
mijevanje i već spomenutog pojma genija koji je osnova pro- 
mišljanja modernog pojma književnosti. Pojam autora postaje, 
prema Michelu Foucaultu (1994: 123) 54 , za književnost relevantan 



U Riječima i stvarima Foucault razmatra modernu paradigmu (epistemu) u kojoj 
se uspostavlja instanca čovjeka kao suverenog i transcendentnog subjekta, i to 
nakon 1800. godine. O samom pojmu autora Foucault je pisao naknadno, u tekstu 
Sto je autor? (1969), nastojeći revidirati neke nedoumice iz Riječi i stvari, gdje 
je, kako kaže, "namjeravao analizirati verbalne nakupine kao diskurzivne slojeve 
koji leže izvan poznatih kategorija, kao što su knjiga, djelo ili određeni autor" 

u današnjem smislu tek s razvojem humanističke episteme nakon 
sedamnaestog stoljeća. Tada ta funkcija, koja je ranije bila odlu- 
čujući indeks istine znanstvenog diskursa u znanosti, gubi i dobiva 
funkciju imenovanja kakva teorema, posljedice, primjera ili sin- 
droma, dok se u književnosti njezina važnost sve više povećava. 
Umjesto ranije relativne anonimnosti, danas je književnost, smatra 
Foucault, ovisna o autorstvu, pa se od autora traži ne samo potpisi- 
vanje djela, već i da "vodi računa o jedinstvu teksta koji se nalazi 
pod njegovim imenom; traži se da on otkrije, ili da barem naznači, 
skriveni smisao koji ih prožima; zahtijeva se da ih on artikulira 
prema svom osobnom životu i prema svojim životnim iskustvima, 
prema zbiljskoj povijesti u kojoj su nastali. Autor je onaj koji 
uznemirujućem jeziku fikcije daje njegovo jedinstvo, njegovu 
uklopljenost u zbilju." Autorstvo i genij su pojmovi koji, prema 
Bourdieu, premještaju pozornost s procesa stvaranja i autorizacije 
tekstova, procesa u kojem sudjeluju mnogobrojni faktori, poje- 
dinci i institucije, na sam proizvod - djelo. Ono se pokazuje sre- 



(prema Burke, 2000: 1 16). Foucault razmatra tada recentnu krilaticu o smrti autora, 
pri čemu tvrdi da je autor mrtav samo ako je oduvijek bio mrtav. On, pritom, 
dakako govori o autoru kao historijski uvjetovanoj funkciji teksta, a ne kao o 
građanskom pojedincu, osobi. Definirajući naknadno transdikurzivnu narav 
autorstva kod velikana, "osnivača diskurzivnosti", Foucault predlaže da princip 
autorstva prevlada granice teksta koji nosi njegovo ime. Ti osnivači nisu samo 
velika imena, poput književnika, osnivača znanosti ili autora vjerskih tekstova, 
oni su utemeljitelji diskursa. Njihov je rad otvorio mogućnosti i pravila za 
formiranje drugih tekstova. Zasnivanje diskurzivnosti se razlikuje od zasnivanja 
znanosti po mogućnosti njihova nadilaženja: "Dok povijest znanosti teži tomu da 
bude sklopljena od paradigmi koje se nadomještaju u linearnom ili progresivnom 
nizu, sve udaljenijem od inauguralnih teorema ili otkrića, povijest marksističke 
ili frojdijanske diksurzivnosti poprima formu neprestanog vraćanja osnivačima." 
Ili, Foucaultovim riječima, "Djelo inicijatora diskuzivnosti nije smješteno u prostor 
definiran znanošću; naprotiv, znanost odnosno diskurzivnost upućuju na njihovo 
djelo kao na primarne koordinate" (Burke: 119). Rođenje čovjeka i smrt boga 
koje, prema Nietzscheovoj argumentaciji, naviješta 19. stoljeće, dočekat će svoj 
rasap u 20. stoljeću, s potpunim rasapom ideje subjekta i "smrću čovjeka", što će 
se, naravno, vidjeti i u načinu stvaranja književnosti te u percipiranju i održavanju 
književnog kanona. 

dišnjem i nepatvorenim, a mehanizmi njegove proizvodnje i odr- 
žavanja - autorizacije djela i autora ostaju skriveni. Ideologija 
stvaralaštva koja od autora čini prvi i posljednji izvor vrijednosti 
djela prikriva činjenicu da su kulturni poslovnjaci (trgovci umjet- 
ninama, izdavači) istodobno osobe koje se koriste radom "stvara- 
telja", prodajući "sveto" ali i osobe koje, stavljajući u prodaju: 
izložbama ili objavljivanjem djela, posvećuju to svoje "otkriće". 55 
Trgovac umjetninama je, smatra Bourdieu, osoba koja štiti vrijed- 
nost autora kojeg brani, "ulaže u njegovu slavu", djeluje kao "sim- 
bolički bankar" koji radi na jačanju simboličkog kapitala te osobe 
i njezinog djela. Izdavači su, prema tome, vrsta uglednih sponzora 
koji, kao i pisci predgovora i kritičari, članovi žirija za nagrade, 
savjetnici za kupovinu, pa na koncu i sama publika, omogućuju 
vrednovanje pojedinog djela. Svi oni to čine svojim konkretnim 
sudjelovanjem u lancu proizvodnje vrijednosti autora i djela: po- 
dupirući ga materijalno, izdavanjem i kupovanjem, povezujući 
dio vlastitih vrijednosti s prihvaćanjem konkretnog autora i djela. 
Svi oni zapravo stvaraju stvaratelja, pa je zato, unatoč eksponira- 
nosti pojedinih instanci u tom procesu "autorizacije autora", kako 
kaže Bourdieu (1993: 74-111), teško govoriti o centraliziranju 
autorizacijske moći. Zbog toga, prema ranije citiranom navodu, 
Bourdieu tvrdi kako simbolički kapital i status autora ne određuje 
"ova ili ona 'utjecajna osoba', institucija, prikaz, časopis, akade- 
mija, klika, trgovac ili izdavač, čak ni čitav skup 'osobnosti svijeta 
umjetnosti i kulture'", već ponajprije i na kraju samo "polje pro- 
izvodnje, shvaćeno kao sustav objektivnih odnosa među ovim 
agensima i institucijama i kao poprište u borbi za monopol moći 
nad posvećivanjem, u kojoj se vrijednost umjetničkog djela i vje- 
rovanje u tu vrijednost neprestano generiraju". 



Bourdieu, vidljivo je, navedenim terminima naglašava sakralizacijski moment 
proizvodnje književne vrijednosti i, implicitno, književnog kanona. "Sveto", 
"posvećenje", "vjerovanje" opisuju ne samo auratičnost djela, već i crkvenim 
obredima srodnu, performativnu narav proizvodnje književnog kanona. S time 
su usporedivi, među ostalim, izvodi A. Assman (2002: 48). 

Radi se dakle o proizvodnji vjerovanja i o ekonomiji simbo- 
ličkih dobara, o poretku koji, kao što je u prvom poglavlju eksplici- 
rano, funkcionira stvarajući vrijednosti obrnuto proporcionalne 
ekonomskom redu (denegation, prema Freudovu Verneinung, 
ekonomskih vrijednosti). Ideologija izvornog stvaralaštva, pojam 
genija i podupiranje inherentnih vrijednosti i vjerovanja su ter- 
mini koji otkrivaju karakter procesa stvaranja književnog kanona: 
pojma koji i sam, kao što je navedeno, ima biblijsku i juridičku 
etimologiju. Radi se o tome da, kroz osamnaesto i devetnaesto 
stoljeće, u skladu s prosvjetiteljskom idejom, obrazovanje nado- 
mješta religiju, a ciljana skupina postaje rastuće građanstvo, služ- 
benici i privrednici koji njeguju radnu etiku štedljivosti, odlučnosti 
i spremnosti na rizik. Umjesto plemićkih predodžbi o časti, avantu- 
rizmu, radu i dokolici, oni naglašavaju osobni integritet, uživaju 
u konkurenciji, motivirani su zaradom i probitkom (usp. Assman, 
2002: 39). Kultura se postupno odvaja od politike i znanosti, a 
umjetnost i povijest postaju poprištem i najvažnijim sadržajem 
obrazovnog diskursa: "Umetnost se približava nauci u novim 
disciplinama nauke o književnosti, a istovremeno se sakralizuje 
kanonizovanjem klasika. Historija se scijentifikuje u istorijskim 
naukama, a istovremeno se i sakralizuje kanonizovanjem klasika" 
(ibid: 48). Mediji i rituali sakraliziraju umjetnost i time rade na 
nacionalnom pamćenju: tome jednako pridonose spomenici u čast 
velikanima, proslave obljetnica, kao i kanoniziranje klasika u riz- 
nicama citata i antologijama. Dominantan medij književnosti u 
devetnaestom stoljeću, književni časopisi, ustrajavaju na provođe- 
nju uporišta sakralizacije: podupiru nastanak autorskih ličnosti, 
bardova, umjetničkih genija, nude preglede njihovih opusa i bio- 
grafija, kolažiraju ih likovnim prilozima koji sugeriraju neodvo- 
jivost lika i djela. 

2.2.3.1. 

Izdvajanje klasika, začetak kanona 

Mjesto autora u književnoj periodici može se činiti samorazumlji- 
vim, no već i sam način potpisivanja priloga ili izostanak potpi- 
sa otvara različite mogućnosti interpretacije. "Pitanje autora 
pojedinih priloga", kaže Vinko Brešić (ibid: 45), "relativiziralo 
se u rasponu od potpunoga izostavljanja preko skrivanja iza ini- 
cijala, šifri i "slijepili imena", tj. pseudonima, do djelomičnoga 
otkrivanja samo dijelova imena i prezimena tako da se ni danas 
mnogim prilozima - uz najbolju volju - ne zna autor ili se pri 
naknadnim pokušajima da im se imena ipak otkriju nerijetko 
događaju pogreške." Mnogobrojni načini tretiranja autorstva u 
časopisnoj praksi devetnaestog stoljeća, koje izlaže Brešić, zapra- 
vo otkrivaju status autora kao relevantnog čimbenika u stvaranju 
književnog i kulturnog polja. Nomen est omen u postavljanju zna- 
kova kolektivnog pamćenja i reprezentacije kakav je kanon, stoga 
ne začuđuje dovitljivost u otkrivanju i skrivanju društvenih iden- 
titeta, što se ne mijenja postupnim jačanjem simboličkih funkcija 
i dobara. U tom su smislu zanimljivi slučajevi gomilanja imenskih 
odrednica, npr. Ivan Mažuranić, Ilir iz Primorja horvatskog, Antun 
Mihanović, Ilir iz Horvatske ili Stanko Vraz, Ilir iz Stajera ili, 
drugi, slučajevi postavljanja mrtvih kao živih imena, kao u Gajevoj 
"Danici" u kojoj se stari pisci objavljuju kao živući. Prvi slučaj, 
"toponimizaciju autorstva", gomilanje imena na mjestu oznake 
autora u časopisima, Brešić (ibid: 47-48) ne tumači kao način 
pridavanja izuzetne važnosti "formalnoj vlastitosti djela dotičnih 
autora", već kao stratešku komponentu "poželjnoga političkoga 
identiteta koji Ljudevit Gaj pokušava konstruirati objedinjujući 
uredničku s vlastitom preporodnom politikom, dakako, stavljajući 
prvu u službu druge." Ipak, kolikogod da je bjelodana politička 
intencija ovog postupka, činjenica je da se, bez obzira je li riječ o 
povezivanju stvarnih toponima sa stvarnim građanskim imenima, 
inicijalima ili pseudonimima, njima eksponira upravo instanca 

autora koja se u ovo vrijeme, kako uostalom pokazuje i Brešić, 
kroz različite načine tretiranja u periodici, stabilizira. Funkcija 
autora postaje sve važnija: čak i u slučajevima njihova izostajanja 
ili zakrivanja, djela se povezuju s autorima, a jednom zadobiveno 
ime se kao kišobran nadnosi nad moguće interpretacije svih novih 
tekstova. Ime postaje prepoznatljivom simboličkom valutom unu- 
tar književnog polja, pa se rasprave i polemike, kako će se vidjeti 
u zadnjem poglavlju, neizostavne u njegovoj dinamici, vezuju uz 
značenja imena sudionika. Pravo autora da ne otkrije svoje gra- 
đansko ime i identitet najčešće se kavalirski čuva, čak i kad, u 
polemikama, prestaju svi kavalirski odnosi. Autor, kao što će se 
vidjeti, omogućuje i projekciju individualnog genija koji se rađa 
i oblikuje u sprezi s narodnim, anonimnim genijem. Nakon brojnih 
"prilagođavanja" i preispisivanja, bilo narodnih, bilo stranih djela 
u jezik domaće književnosti, postupno se, dosljednije u "Nevenu" 
i nakon njega, počinje raditi na njegovanju "izvorne" književ- 
nosti 56 . Naročito se u "Viencu" pazi na to da djelo bude izvorno - 
ne samo pisano na narodnom jeziku, već i u formalnom, narativ- 
nom smislu originalno djelo potpisanog autora, nastalo iz "narod- 
ne povijesti" ili suvremenog života. Znakovit je primjer pravaške 



Već će se u "Zori Dalmatinskoj" uz Kazalijevu Siroticu odLopuda pojaviti oznaka 
Izvorna pripoviest. "Neven" već u sadržaju godišta uvodi praksu razlikovanja 
izvornih od prevedenih i prerađenih radova. Toga će se kasnije držati i drugi 
časopisi, od "Vienca" i "Hrvatske vile" do "Prosvjete". Ovaj časopis, osim toga, 
od trećeg godišta 1854. godine ustanovljuje i nagrade za izvornu prozu, što je 
tema zadnjeg dijela središnjeg poglavlja. Kvalifikativ "izvornog" ostaje važan i 
u drugim časopisima, od "Naše gore lista", "Bosiljka", "Slavonca", do "Glaso- 
noše", "Vienca" ili "Prosvjete". U "Glasonoši" (V (1865): 9: 65-67; 74-75; 81- 
-82; 89-91) je tako, primjerice, Senoina pripovijetka Turopoljski top podna- 
slovljena kao izvorna. "Vienac" posebno pazi na objavljivanje izvornih pripo- 
vijedaka, tako da se uz naslove Josipa Eugena Tomića, Ivana Trnskoga, Janka 
Jurkovića i dr. neizostavno pojavljuje oznaka izvornog ostvarenja. Senoini romani 
Čuvaj se senjske ruke i Branka objavljeni su s oznakom Izvorna historična pri- 
poviest ("Vienac", VII (1875): 46. 733-735; 749-755; 774-781; 789-794; 805- 
-811; 825-834; 841-849). 

"Hrvatske" (1880-1881), za koju i u opisu časopisa stoji daje 
"napisala i izdala ju hrvatska mladost Stranke prava", koja zago- 
vara anonimnost svih svojih suradnika: "Imena pisacah neizti- 
čemo, jer gdje se radi za ideje, osobnosti su nuzgredne i jer zdrava 
kritika treba stvari a ne osobah." Tim se anakronim postupkom 
uzaludno odupire tada već dominantnoj funkciji autora, ostavlja- 
jući od svih imena jedino ime stranke. 

Drugo navedeno, objavljivanje starih pisaca kao živućih, zasi- 
gurno predstavlja jedan od načina re/valorizacije tih autora. Jedna- 
ko kao što se Gunduliću naknadno organizira pokop i služi sveča- 
no "posmrtno slavlje", tako se i ovdje, nastoji osuvremeniti autore 
koji se drže svevremenima. Upravo će s njima otvoriti model 
vrednovanja i kanonizacije pisaca. Njegovanje instance autora u 
časopisima počinje, dakle, s izdvajanjem domaćih klasika: najprije 
Ivana Gundulića, a zatim Junija Palmotića i drugih. Oni se 
uspoređuju sa starim grčkim klasicima, a Dubrovnik se, uopće, 
naziva ilirskom (hrvatskom) Atenom. Tako se u tekstu Ivana Miil- 
lera Dubrovnik, ilirska republika ponavlja Apendinijeva teza koju 
je iznosio i Dimitrija Demeter, daje učenje starih klasika sačuvalo 
u Dubrovniku ozbiljnost i krepost, pa je postao "preponom protiv 
Varvarstva" ("Danica", XV (1849): 1: 76). U Gundulićevu se 
djelu prepoznaje grčka savršenost, a Palmotić utjelovljuje obnovi- 
telja koji je doživio strašan potres i propast svog grada, ali gaje i 
pomogao podići iz pepela, čime su i on i srušena i obnovljena 
ilirska Atena poslužili kao živa slika slavne ilirske prošlosti koju 
treba uzdići iz pepela. Tom se slikom, omiljenom u devetnaestom 
stoljeću, služi i Pavao Stoos u govoru kod proslave dva stoljeća 
smrti Ivana Gundulića, kada kaže da se nad pjesnikovim pepelom 
uzdiže zeleni lovor-vijenac. "Ali duh on živi, živi on (...) nakrilih 
od vremena iz duboke zaboravnosti uznesen isti on veliki duh 
Gundulićev ko zvezda stoletna jezdi po nebu slavjanskom!" ("Da- 
nica" III (1838): 52: 205) 

Kako je već u prethodnom poglavlju naznačeno, pojam klasika 
postaje mjerilom trajnosti nacionalne kulture. Pjesnikovo uskrsnu- 

će za Stoosa je metafora nacionalnog uskrsnuća. Gundulić je usto- 
ličen, kako pokazuje i znamenita slika Vlaha Bukovca, Hrvatski 
narodni preporod ( 1 895), kao vladar nacionalnog Parnasa kojemu 
u poklon dolaze živući autori 57 . Njegov je Osman predstavljen 
kao kruna kojom se ovjenčao, tako da ne zaslužuje manju slavu 
"verh Omera i Danta". Kao "zastupnik" i "prečisti glas naroda", 
Gundulić je reprezentativan autor koji pokazuje kako je tekao 
proces izdvajanja i kanonizacije tzv. starih hrvatskih (ilirskih) 
pisaca. Njegov je primjer znakovit, ne samo zbog trajnosti procesa 
i brojnosti priloga kojima je valoriziran, nego i zbog povlaštenog 
položaja koji je doista zauzimao. U nastavku će, bez pretenzije 
na potpunost u analizi, biti izdvojeni važniji tekstovi koji su utje- 
cali na kanonizaciju ovog već devetnaestim stoljećem proslavlje- 
nog autora. Na njegovu primjeru može se ustanoviti kako je proces 
kanonizacije nacionalnih književnih klasika vidljiv kroz nekoliko 
segmenata časopisne prakse. 

Autori, dakle, bivaju izdvajani i kanonizirani kontinuiranim 
objavljivanjem, samostalno ili u antologijama, izborima i pregle- 
dima stvaralaštva. Pri tome je izbor priloga koji se, sukladno ured- 
ničkoj moći, odigrava u kreiranju uredničke politike pojedinog 
časopisa već, kao što je spomenuto, vrijednosno obilježen. Kad 
je riječ o Gunduliću, dijelovi njegova Osmana objavljivani su 



57 Gundulićev tron s jedne strane ima perspektivu ilirske Atene, Dubronika, a s 
druge novi centar preporodnih aktivnosti, Zagreb. Dubrovnik kroz devetnaesto 
stoljeće postaje središnje mjesto (izvor) nacionalnog ponosa: stvarni prostor u 
imaginativnom projektu stvaranja nacionalnog identiteta. Ivan Kukuljević Sak- 
cinski, u svojim Putnim uspomenama (Zagreb, 1873: 76) piše: "Srdce mi kucaše 
od veselja i suza radostna pomoli se na licu, jer doživih dugo željeni čas da vidim 
Dubrovnik, o kojem svaki naobraženi mladić u Hrvatskoj u ono doba s ushitom i 
ponosom govoraše. . ." Više o Kukuljevićevu odnosu prema Dubrovniku, kao i o 
mjestu Grada i njegovih žitelja u imaginarnom krajoliku devetnaestog stoljeća u 
informativnom, premda ponešto suhoparnom i nekim suvremenim političkim 
stavovima opterećenom pregledu Ive Perića Dubrovačke teme XIX. stoljeća, 
Zagreb, 1997. 

kontinuirano od prvih brojeva "Danice" u kojima je funkcionirao 
na citatnoj razini, kao moto ili krilatica niza brojeva, preko Stoja- 
novićevih prepričavanja u "Nevenu" 58 do prvih brojeva "Prosvje- 
te". 59 Neizostavan je bio i u pregledima, izborima ili antologijama 
stvaralaštva. Antologije na poseban način osvjetljavaju nastanak 
književnog kanona, pa će o njima više biti riječi u zadnjem dijelu 
ovog središnjeg poglavlja 60 u kojem će biti razmatran evaluativni 
diskurs književne kritike, povijesti i znanosti. 

Autori se, osim toga, izdvajaju i upućuju u proces kanonizacije 
i kontekstualizacijom u književnopovijesnim pregledima i biogra- 
fijama, komparatističkim člancima, poetikama, programima i teo- 
rijskim pregledima. Kroz ove žanrove već dotičemo pitanja re- 
cepcije književnog djela i autorskog opusa, što je tema sljedećeg 



Mijat Stojanović je smatrao da, ukoliko nema izvornih domaćih novela, treba 
uzeti fabulu starog umjetničkog ili narodnog pjesništva, pa preraditi u prozu. 
Sam je preradio dijelove Osmana i objavio ih pod naslovima Sunčanica. (Pripovest 
od Mijata Stojanovića po Gunduliću iz pesme prenesena na razrešen slog) 
("Neven", II (1853): 6: 81-85) i Krunoslava. Po Gunduliću spisao M. Stojanović 
("Neven", IV (1855): 34: 528-529; 545-546; 559-561). 

Tako je u prvom godištu "Prosvjete" (1893: 22: 425) objavljenje Boj medju Di- 
laver pašom i Hajdarom, kraljevićem perzijanskim, za liepu Begum djevojku iz 
devetnaestog pjevanja Osmana. 

Kroz devetnaesto stoljeće u hrvatskoj književnosti nastaju njihove brojne inačice, 
od antologija starih pisaca (Razno cvetje iz "Danice", Slavjanska antologija Mede 
Pucića iz 1844. godine), antologija narodnog pjesništva (Tommaseo, 1844), 
suvremenog pjesništva (Kaznačićev Vienac iz 1872. i 1882) ili one koje obje- 
dinjavaju sve navedeno (Senoini Vienac izabranih pjesama hrvatskih i srhskih, 
1873. i Antologija pjesničtva hrvatskoga i srhskoga narodnoga i umjetnoga sa 
uvodom o poetici, 1876). Njihova je simbolička je vrijednost naglašavana i skupo- 
cjenim tiskom i opremom, kako se vidi na primjeru prve Senoine antologije. 
Smatralo se da su one reprezentativne po dosegnutoj književnoj vrijednosti, ali i 
po tome što čine zornom ideju književnog kanona (ili umjetnosti uopće) kao 
ishodišta narodnog (ilirskog, slavenskog, hrvatskog) genija, stvarateljskog duha. 
Izbor i selekcija antologija i pregleda svakako je vrijednosno označena, pa ih 
možemo držati prethodnicama eksplicitnijem načinu valorizacije autora i djela u 
književnim povijestima, pregledima i biografijama, o čemu će biti riječi u kasnijim 
poglavljima. 

dijela poglavlja o autonomizaciji književnosti. Ovdje, tek nazna- 
čujući ovu kompleksnu temu, recimo da je postupak direktne 
valorizacije književnog djela dio strategije polja kojim se ono 
počinje zatvarati i osamostaljivati unutar društvenog sistema. Kao 
što reče Jagić: književna je znanost znak zrelosti književnosti 
shvaćene kao proizvodnja djela. Ranije implicitno vrednovanje 
knjiženog djela izdvajanjem i bibliografiranjem u novim teksto- 
vima dobiva jasnije mjesto. Stručni i znanstveni književnopo- 
vijesni, kritički i teorijski tekstovi usmjeravaju čitateljsku po- 
zornost na posebne aspekte djela, izdvajaju naročite vrijednosti i 
jasnijom čine aksiomatku u kojoj nastaje njegovo razumijevanje. 
Književni povjesničar, teoretičar i kritičar funkcioniraju kao 
povlašteni čitatelji; oni kojima je unutar polja otvoreno mjesto 
moći nad autorizacijom autora. Oni izdvajaju djelo, ali se i sami 
izdvajaju svojim ukusom, naobrazbom i položajem unutar knji- 
ževnog polja. Kao takvi, oni su "posrednici" između autora, djela 
i publike - i time zapravo indikatori promjena u samoj instituciji 
književnosti. Kad je riječ o fenomenu Gundulićeva "otkrića" u 
devetnaestom stoljeću, moguće je pratiti izuzetnu i kontinuiranu 
produkciju, od Demetrovih članaka u prvim godištima "Danice", 
preko polemike između Armina Pavića i Franje Markovića do 
književnopovijesnih i estetskih sudova Gj. Šurmina ili Gj. S. Deže- 
lića u "Prosvjeti" početkom dvadesetog stoljeća. 

Cilj prvih stručnih i znanstvenih članaka bilo je argumentirano 
upućivanje na postojanje književnosti na narodnom jeziku. Njima 
se književnost neskriveno valorizirala, često u polemičkom tonu 
prema neistomišljenicima, čime se, kao stoje navedeno u prvom 
dijelu poglavlja, davao legitimitet koncepciji nacionalne književne 
povijesti i identiteta. Primjeri su već ranije spomenuti članci Dimi- 
trija Demetra, Pavla Stoosa ili Franje Račkoga. 61 Nakon njih se, 



Riječ je, dakle, o člancima Dimitrija Demetra Gundulić ("Danica", IV (1838): 
50: 197), Misli o ilirskom književnom jeziku ("Danica", Zagreb, IX (1843); 1-3: 

već sedamdesetih godina, u raspravi između Armina Pavića i Fra- 
nje Markovića 62 , uočava primarno stručno-estetska legitimacija 
iznesenih vrijednosti sudova. Armin Pavić piše nastojeći utjecati 
na revalorizaciju statusa starih dubrovačkih književnika u nacio- 
nalnom kanonu, posebno Gundulićeva Osmana, dok starina Fra- 
njo Marković nastupa kao zastupnik tradicije, norme i vrijednosti. 
Ne ulazeći u pojedinosti polemike, valja tek primijetiti da njihov 
diskurs, bez obzira na polazišta i stavove, pokazuje oznanstve- 
njivanje kritike, odnosno njezino okretanje prema kriterijima 
samog područja - estetskim, razumije se. Osim toga, u ovoj se 
raspravi potvrđuje da novi, institucionalno ovjereni načini uzdrma- 
vanja kanona starih pisaca zapravo podupiru njihovo postojeće 
mjesto. 

Jednom kada je pisac poput Ivana Gundulića zauzeo poziciju 
u univerzumu nacionalne književnosti postaje važno tko, kada, 
gdje i na koji način piše o njemu. Da bi se održao u kolektivnom 
kulturalnom pamćenju sada je dovoljno povremeno ga citirati ili 
spomenuti u književnim pregledima i kritikama, upotrijebiti ga 



1-2; 5-8; 9-11) i Prijateljem jugoslavenske sloge i prosvete ("Danica", XVIII 
( 1 847) : 1 7), Štoosovu Govoru prigodom svetkovanja dvestoletne uspomene Ivana 
Gundulića, deržanom u cerkvi sv. Katarine, u Zagrebu dana 20. Pros. 1838. 
("Danica", IV (1838): 52: 205-208), Babukićevu Kratkom izvestju o Osmanu 
Gundulićevu ("Danica", IX (1844): 3: 11-12), Veberovu članku u "Nevenu", (II 
(1853): 44: 690-693; 706-711), izvještajima Franje Račkoga Knjigopisi Gun- 
dulićeva Osmana i Palmotoćeve Krstovke u Vatikanskoj knjižnici ("Neven", VII 
(1858): 12: 189-191; 206-207) i Ivana Gundulića "Jeruzalem slobodjen" ("Vie- 
nac", V (1873): 7: 108-111). 

Pavić i Marković su raspravljali u nekoliko navrata, a njihovu raspravu navodim 
kao ilustraciju, u mjeri u kojoj je prisutna u periodici. Rad Armina Pavića Prilog 
estetičnoj ocjeni Gundulićeva Osmana zabilježen je u "Viencu" IX (1877): 6: 
95-96, a opširna Markovićeva kritika Estetičnoj ocjeni Gundulićeva Osmana po 
spisu A. Pavića, (Zagreb, 1879, Albrecht, 8. 40) objavljena je dvije godine kasnije 
("Vienac", XI (1879): 21 : 329-334). Pavić je, osim toga, napisao i O kompoziciji 
Gundulićeva Osmana, Rad JAZU, XXXII, 1875, a Marković reagirao tekstom 
Metoda g. Pavića u rasudjivanju Osmana, u: Estetička ocjena Gundulićeva Osma- 
na, peto poglavlje, Zagreb, 1880. 

kao mjeru vrijednosti nekog djela ili autora ili ga se spomenuti 
prilikom obilježavanja godišnjica. 63 U tim slučajevima se, povrat- 
nim djelovanjem, potvrđuje kanonski autor, ali i oni koji zauzi- 
maju instancu ovlaštenu da bi ga potvrdila: kritičari, povjesničari, 
teoretičari. Oni "koriste priliku" ili privilegij koji im je dan i reva- 
loriziraju Gundulićevo djelo stavljajući ga u kontekst relevantnih 
suvremenih političkih, ideoloških ili estetskih pitanja 64 . 

Zatim, kad je proces već pokrenut, kanonski se status autora 
potvrđuje citatnošću, intertekstualnošću, preradama i parodi- 
ranjem u suvremenim književnim djelima. Ovaj način ovjeravanja 
autora i/ili njegova djela je, zapravo, najneuhvatljiviji, jer se, 
vremenom upisani u kulturalno pamćenje zajednice, pojavljuju 
intertekstualno u najširem značenju riječi, na razinama koje su u 
nekim slučajevima posve skrivene. U drugim slučajevima se, po- 
gotovo u vrijeme prigodničarske poezije, sama nova književnost 
i novi autori legitimiraju pozivanjem, citiranjem i posvećivanjem 
posvećenom (kanonskom) autoru. Ovdje, stoga, tek nekoliko tako 
ekspliciranih posveta, citata i prerada vezanih uz Gundulića. 



Brojni su prigodni tekstovi koji nanovo kontekstualiziraju Gundulićev lik i djelo. 
Npr. Hugo Badalić: Tristogodišnjica poroda Ivana Gundulića. "Vienac", XX 
(1888): 2: 30-32; Milivoj Srepel: Ivan Gundulić i Hrvati u Banovini. "Vienac", 
XXV (1893): 26: 406-407; Stjepko Španić: Gundulićevo slavlje u Dubrovniku. 
"Vienac", XXV (1893): 30: 486-488; Gj. Šurmin: O rukopisu Gundulićevo 
"Osmana" . "Vienac", XXVI (1894): 41: 656-658; V. Milić: Gundulić otac novije 
književnosti hrvatske i srbske. "Vienac", XXVII (1895): 41: 653-654; 670-671; 
682-687; Alfred Jensen: Manji prinosi za poznavanje Gundulića. "Vienac", 
XXXIII (1901): 49: 989-991; 1007-1010; 1028-1030; Stojan Novaković: Prilog 
k tumačenju Gundulićevo "Osmana" . "Slovinac", II (1879): 5: 76-78; J. S.: Ivan 
Franjin Gundulić. "Prosvjeta", I (1893) 22: 426-430. 

Tako, primjerice, Stjepan Miletić piše o Gunduliću kao dramskom pjesniku 
("Vienac", XXV (1893): 26: 407-414), nepotpisani autoro stavu Ivana Gundulića 
o Srbima u Osmanu. ("Vienac", XXV (1893): 26: 414-415), a Gjuro Stj. Deželić 
članak Ivan Gundulić o ljepoti ("Prosvjeta", XII (1904): 3: 83-86; 112-115; 140- 
-142; 171-173). 

Poezija - Gundulićev je ep svoju prvu potvrdu dobio u 
slavnom dopjevu Ivana Mažuranića, kao i u načinu na koji je in- 
tertekstualno upisan i u njegove druge tekstove. Neki autori se 
eksplicite pozivaju na njegovo ime i djelo, čime stvaraju mitsko 
bardičko nacionalno okružje. Tako Davorin Slavjan iz Stajera 
piše sonet Duhu Ivana Gundulića ("Zora Dalmatinska", 1(1 844): 
9: 66-67), a Hugo Badalić pjeva U slavu tristagodišnjice Ivana 
Franjina Gundulića ("Vienac", XX (1889): 2: 17-18). Sasvim je 
druge provenijencije, razumije se, način na koji je ovaj kanonski 
autor prisutan u intertekstu Kranjčevićeva Mojsija, u Planeto- 
rijumu Krležinih Bala da ili Slamnigovoj pjesmi Šlaga Gunduo o 
prošastju (Dronta, 1981). Ranije sinovsko poklonstvo i veličanje 
snage nacionalnog genija, ali i Gundulićev barokni pesimizam i 
moralno zakonodavstvo, Slamnig ludički preokreće u perspektivu 
individualnog trajanja i topline vlastitog gnijezda. Njegova poezija 
uopće, dosljedno generacijskom programu i autorskoj realizaciji, 
obiluje referencama na stariju i preporodnu hrvatsku književnost. 
Ona je, uostalom, posljedica i njegova znanstvenog interesa: kako 
je sam isticao, zanimala gaje "knjiškost" pjesme, "njezino ogle- 
danje u tematskoj i formalnoj dijakroniji hrvatske i svjetske poe- 
zije" (Branimir Bošnjak, u: Nemec et al., 2000: 642). Slamnig je 
već u "Krugovima" objavio članak Pjesma kao faktor kolektivne 
svijesti, dajući time smjernicu časopisu, ali i potvrđujući vlastiti 
pjesnički vidokrug. Njihov i njegov reciklažan stav prema tradiciji, 
uvjerenje daje jezik glavni junak književnog djela i autoreferen- 
cijalan odnos prema narativnosti prepoznat će i preuzeti kasniji 
književnici postmoderne 65 . 

Proza - Spomenuti Mijat Stojanović kroz dva godišta "Ne- 
vena" prerađuje dijelove Gundulićeva Osmana, objavljuje ih u 
nastavcima kao Sunčanicu (Pripovest od Mijata Stojanovića po 



Više o tome u Branimir Bošnjak: Generacija Krugova i dezideologizacija hrvatske 
književnosti, "Republika", 48 (1992): 9-10: 92-95 i Cvjetko Milanja, Doba razlika, 
Zagreb, 1991. i Hrvatsko pjesništvo od 1950. do 2000, Zagreb, 2000. 

Gunduliću iz pesme prenesena na razrešen slog, "Neven" II 
(1853): 6: 81-85) i Krunoslavu ("Neven" IV (1855): 34: 528-529; 
545-546; 559-561). Tek kao analogiju spomenutoj opreci na pjes- 
ničkim primjerima spomenimo kako suvremeni autor Pavao Pavli- 
čić 1990. objavljuje roman Koraljna vrata, djelo koje uspostavlja 
intertekstualni i citatni odnos prema Gundulićevu spjevu. Osman 
je u ovom slučaju "prototekst i stalan referencijalni oslonac" su- 
vremenog romana (Nemec, 2003: 306), aPavličićje,uzSlamniga, 
još jedan književnik motiviran vlastitim znanstvenim habitusom: 
Koraljna vrata nastaju u vrijeme njegova (i ne samo njegova) 
zanimanja za književni barok kao "potonulo kulturno blago" 66 . 

Putopisi i bilješke - Novootkriveni žanr putopisa, kao što će 
se kasnije vidjeti, naročito koriste I. Kukuljević, Adolfo Veber i 
Antun Nemčić, u čijim tekstovima Gundulić funkcionira kao sto- 
žer kulturnog, geografskog i povijesnog legitimiranja vlastite za- 
jednice. S druge strane, Dragutin Jambrečak (Na palubi. Putni 
odlomci s dubrovačke slave Gundulićeve 67 ), lik Pisca Gospara 
postavlja kao temu teksta i cilj putovanja. 

Navedeni primjeri su tek skica višeslojne i dinamične prisut- 
nosti autora i djela koje je posta(ja)lo klasično. Status Ivana Gun- 
dulića i njegova Osmana u vrijeme ilirizma usmjeravaju estetski 
i ideološki naboj onog vremena. Preporoditelji su ovo djelo, kako 
je naznačeno, interpretirali dosljedno vlastitim stavovima, pa je 
Gundulić u njihovima čitanjima postao "ideologom južnoslaven- 
skog, ilirskog narodnog zajedništva, dok je u njegovu divljenju 
katoličkoj Poljskoj, kao zemlji plemićke demokracije i poten- 



Prije romana Pavličić je objavio Rasprave o hrvatskoj baroknoj književnosti 
(1979), Poetiku manirizma (1988), a nakon njega znanstvene studije Barokni 
stih u Dubrovniku (1995) i Studije o Osmanu (1996). Devedesetih su objavljeni i 
zbornik Hrvatski književni barok (1991. godine, ur. D. Fališevac) i knjiga Z. 
Kravara Das Barock in der kroatischen Literatur (Koln, Weimar, Wien). 
"Prosvjeta" I (1893): 24: 462-463; 492-495; 523-524; 541-542; 555-558; 573- 
-574; 587-589; 603-604. 

cijalnoj pobjednici nad polumjesecom, vidio izraz vlastitog devet- 
naestostoljetnog slavenofilstva" (Rapacka, 2002: 137). Pokušaji 
njegove estetske (Pavić) i ideološke (pravaši) revalorizacije ili 
reinterpretacije samo su, kako je navedeno, potvrdili njegov sta- 
tus kanonskog pisca. Ilirsko je čitanje uvelike predodredilo i 
kasniju recepciju Gundulićeva djela, posebno Osmana. "Prihva- 
ćanje ili rezerviranost prema epu povezivali su i nadalje se izravno 
povezuju", kao što ističe Rapacka, "s prihvaćanjem ili odbaciva- 
njem tradicije ilirizma, a prije svega njegove koncepcije južnosla- 
venskoga kulturnog zajedništva. S druge strane, društveni kon- 
zervativizam i programski katolicizam bili su razlogom što je u 
revalorizacijama nacionalne tradicije, koje su stizale s ljevičarskih 
pozicija (između ostalih Miroslav Krleža), Osman - zajedno s 
Gundulićevim stvaralaštvom - prvo mjesto ustupio djelima dra- 
matičara iz 16. stoljeća - Marina Držića." 

Značenje pojma klasika koje se, kao što je spomenuto, po- 
javljivalo u različitim povijesnim kontekstima, u devetnaestom 
se stoljeću prilagodilo nastanku nacionalne književne povijesti u 
kojoj se značajno mjesto otvara suvremenim remekdjelima i 
nastajućem nacionalnom kanonu. U nastavku ću navedene stra- 
tegije valorizacije klasičnih autora i djela razmotriti na primjerima 
kanonizacije recentnih autora. 

Autor, remek-djelo i kanon 

Pred smrću ja se skrih (koliko mogoh) 
U stihove. U žaru sam ih kovo. 
Al zatvoriš li za njih svoje srce, 
Oni su samo sjen i mrtvo slovo. 
Otvori ga i ja ću te prijeći 
Ko bujna rijeka u korito novo. 

Dobriša Cesarić, Pjesma mrtvog pjesnika 

Čitalice, nema mene, 
ni onog što nudili. 
Ostala si samo ti. 
E pa, sretna budi. 

Ivan Slamnig, 

Bukoličnom, trijeznom čitaocu 

Kanon je, po definiciji, usmjeren na prošlost: za ozbiljne prouča- 
vatelje književnosti vrijedi nepisano pravilo da je samo mrtav 
autor dobar autor. Kao što je u prvom poglavlju navedeno, kano- 
nizacijom se povlaštena autor/ica izdvaja iz toka vremena i "za- 
mrzava", "za potrebe tihe kontemplacije ili opštevažećeg tumače- 
nja" (Assman 2002: 60). Tako "zamrznut", književni se kanon 
ponovno oživljava u kontinuiranoj recepciji i nedovršivoj re/valo- 
rizaciji koja je sine qua noti održavanja svakog književnog kanona. 
Kanoni proizlaze iz potrebe "da se prošlost učini živom i utjecaj- 
nom u sadašnjosti. Opstanak društava i tradicija ne ovisi samo o 
sjećanju koje čuva prošlost već, iznad svega, o oblikovanju hijerar- 
hije slavljenih tekstova koji su preživjeli vrijeme" (G. Jusdanis, 
1991: 60). Ipak, nastanak književnosti kao institucije, njezino 
odvajanje unutar društvenog sustava, kako je pokazano, počiva 
na stabilizaciji funkcije autora i uvođenju estetskih kriterija u vred- 
novanje njihovih djela 68 . Stoga se ranije uvriježen pojam klasika 



Više o tome u knjizi On Literature J. Hillisa Millera, poglavlje The Author as 
Confidenee Man (2002: 107-111). 

i način njegova prihvaćanja i oživljavanja - kanonizacije u devet- 
naestom stoljeću koristi kao model vrednovanja suvremenih auto- 
ra. Oni su, prema poznatom ključu, predstavljani i valorizirani 
kroz časopisnu praksu, i to tako da najprije izrastaju ličnosti čija 
aktivnost pokriva različite kulturne i književne, ne isljučivo autor- 
ske aktivnosti. To su stjegonoše narodnog (nacionalnog) pokreta 
koji rade na reformaciji književnosti i jezika: jezikoslovci, po- 
vjesničari, znanstvenici, izdavači i književnici - često jedna osoba 
u više uloga. Oni su "izaslanici naroda" i duhovni vođe koji biju 
duhovni boj u slavu domovine i naroda. Povlaštena mjesta 
vrednovanja i legitimacije njihova života i rada postaju pogrebi i 
komemoracije, pa tako npr. pri ispraćaju Ivana Perkovca ("Vie- 
nac", III (1871): 16: 254-256) saznajemo da "tuguje za njim hrvat- 
ski narod, koga je vierno i neumorno privadjao k sviesti, k na- 
predku, sreći." Pogrebna povorka odražava strukture društva, 
pokojnikovo mjesto unutar njih i način njihove samoreprezen- 
tacije. Znakovit je pritom i jezik kojim se opisuje događaj: na 
oproštaju se sastalo "štovatelja njegovih iz svih stališa: bijahu 
medju inimi gg. Mrazović, Rački, Sušković, Mesić, Jagić, Crndek, 
Zajc itd; a i odlične gospoje i gospodične, pravnici, članovi 
pjevačkoga družtva "Kola". Po ulicah vijahu se crne zastave. (...) 
U drugom redu sprovoda idjaše mnogo obćinstva samoborskoga 
i štovatelja pjesnikovih; za njimi su se nosila dva lovor-vijenca: 
jedan zeleni i jedan mjedene boje; ovaj posljednji nosio je g. Dr. 
Dežman, uz kojega je sa svake strane išao jedan pravnik u sve- 
čanom odielu i golom sabljom u ruci, kao i uz nosioca zelenog 
lovor-vienca". 

Jedna slika i u ovom slučaju vrijedi više od tisuću riječi, pa 
vijenci, svečani žalobni dvokorak i gole sablje govore o onom u 
čiju su čast postavljene ali i o njihovim nosiocima i društvu, zajed- 
nici koju ovom ceremonijom zastupaju. Ceremonije proizvode i 
potvrđuju društveni status sudionika, situiraju ih unutar mreže 
društvenih odnosa, pri čemu se i sama ta mreža, još jednom, kroz 

njih ovjerava kao zakonita 69 . Časopisi u ovom slučaju preslikavaju 
i podupiru te odnose: otvaraju prostor primjerenim opisima cere- 
monija, ali iznalaze i vlastiti jezik za to: kroz ilustracije, bio/biblio- 
grafije i osvrte na (književno) djelovanje i pojedine aspekte rada. 
Književni i kulturni rad se i u vrijeme smrti Ivana Perkovca sma- 
traju iskazom domoljublja, a književno se polje tek razdvaja od 
drugih diskurzivnih praksi. Prosuđivanje autorstva je uvelike obi- 
lježeno biografizmom: prilike odrastanja, školovanja i života, kao 
i (deklarirana) lektira autora smatraju se prikladnim ključevima 
interpretacije djela. Ta evidentna međusobna prožetost života i 
rada analogna je simultanoj prožetosti književnosti drugim druš- 
tvenim sferama. Isto tako, duh pojedinaca koji se izdvajaju kao 
vođe postavljen je kao pandan duhu (geniju) naroda koji se budi 
i koji je izvor čistoće jezika i ispravnosti djelovanja. Pokojnicima 
se pripisuju izuzetna svojstva i sposobnosti: Senoa u nekrologu 
Perkovcu pripisuje status proroka, Zahar o Ljudevitu Gaju govori 
s uvažavanjem i zahvalnošću: "bio je prorok, veliki muž, reforma- 
tor". Kao što je već spomenuto, ovakvo vrednovanje nečijeg života 
i rada zapravo je čin koji ima povratnu snagu: legitimira onoga 
koji izgovara sud. Ponekad taj postupak vlastite reprezentacije 
zasjenjuje iskazni kontekst, kao npr. kada nakon smrti Petra Prera- 
dovića, 1 872. godine, Ivan Trnski, njegov pobratim, piše pokojni- 
kov životopis i nekrolog u kojem, bez uvijanja, koristi prigodu 
da bi osvijetlio vlastiti rad. Spominje Preradovićevo zadovoljstvo 
Kriesnicama, čije je autorstvo (kao što "usput" spominje) dugo 
tajio, pripovijeda kako ih je biskup Strossmaver jednom prilikom 
okupio oko sebe: "dičnoga spjevaoca Cengić-Age, Preradovića, 



Društveno sjećanje održava se, kako je pokazao Paul Connerton (2004), kroz 
različite vidove tjelesnog ophođenja, kroz komemorativne ceremonije, rituale, 
geste, odijevanje i drugo. Upravo je u tjelesnost upisano razumijevanje vremena 
i zajedničkih znakova. Društveno sjećanje, za razliku od povijesne rekonstrukcije 
koja mu je bliska upisuje se trajno i kontinuirano u svijest pojedinaca i članova 
društva. 

Utješenovića i mene, počastiv nas ondje i proboraviv s nama veseo 
dan, kakav pjesnikom ni u Olimpu nesviće." ("Vienac", IV (1872): 
35: 558). Ovdje se mitologizira vrijeme, izdvaja "olimpski" doga- 
đaj i njegovi sudionici: Mecena i odabrani pjesnici, bardovi nacio- 
nalne kulture. 

Znakovito je da kako i same formalne okolnosti objavljivanja 
teksta nose vrijednosni stav i odražavaju, reproduciraju i proizvode 
status pojedinog pisca ili ličnosti kulturnog života. "Vienac" je 
dosljedno pratio odlazak značajnih ljudi: od Perkovca, Gaja ili 
Dežmana do Dragojle Jarnević. Objavljivani su opisi sahrane, 
prigodne pjesme, nekrolozi, ponekad uz ilustracije: portrete, rodne 
kuće. Svom nekadašnjem uredniku, književniku Ivanu Dežmanu 
časopis otvara dvije stranice za opis pogrebne povorke i prigodnog 
protokola, za razliku do 1/5 stupca koju je dobio Ljudevit Gaj. 
Ipak, svakome od njih povorku krase predstavnici društvenog i 
kulturnog života, kako je spomenuto i kod Perkovca, što se nije 
ponovilo s "vjernom hrvatskom kćerkom" Dragojlom Jarnević, 
koja je, nakon angažiranog i srčanog djelovanja u kolu hrvatskih 
preporoditelja, umrla u provinciji, siromašna i sama. Kratak po- 
pratni tekst "Vienčeva" autora kaže: "Izim Karlovčana nije bilo 
književnika ni družtva kod toga sprovoda" (VI (1874): 12: 192). 
Pobratim Ivan Trnski, pisac prigodnog Vjekopisa Dragojle Jar- 
nević odbija dati sud o njezinu stvaralaštvu, deklarirajući se i 
izgovarajući autoričinim glavnim književnim mentorom i pobra- 
timom koji, pak, svoju odgovornost sužava, govoreći "jaju upući- 
vah, neka prouči estetiku i neka se onda dade na pripovijedanje" 
(ibid: 231). Štoviše, kako se izgovara, zbog službenog posla i 
obaveza, nije joj dospio pomagati oko kasnijeg rada niti se dopi- 
sivati s njom, što su mu, priznaje, neki zamjerili, jer "nije dovršio 
posao". Zanimljivo je kako Trnski i ovu priliku koristi da bi go- 
vorio o sebi, svojim ciljevima i razlozima, dok pokojnica čiji 
vjekopis zapravo piše, ponovno ostaje u sjeni njegove osobe i 
imena, sredstvo, a ne predmet iskaza. 

Za razliku od nje, Trnski je poživio dugo i dugo bio aktivan, 
propulzivan i priznat na književnom polju, što mu je, uz pobratim- 
stvo s preporoditeljima, olakšalo kasniju ulogu njihova predstav- 
nika, predstavnika onog vremena i barda nacionalne književnosti. 
Uskoro je postao nezaobilaznom figurom književnog života: nje- 
govo je pjesništvo kanonizirano (ovjereno u više kritičkih prikaza 
i književnopovijesnih pregleda). Za razliku od Mažuranića i Se- 
noe, prihvatili su ga i pravaši: Harambašić mu je u nekoliko navra- 
ta pjevao prigodnice™, a "Vienac" otvarao posebne brojeve posve- 
ćene vitezu Trnskomu. U 18. broju XIX (1887) godišta objavljena 
je prigodno napisana poezija, biografija i pregled njegova rada u 
"Viencu", kao i fotografije kuće u kojoj se rodio i stanovao. Sve- 
čano je i javno, desetljeće nakon toga, proslavljen i njegov osam- 
deseti rođendan, o čemu "Vienac", dakako, izvještava u 1 8. broju 

1899. godine. Tamo čitamo kako su mu pjesnici Mihovil Nikolić, 
Bude Budisavljević, Jovan Hranilović, pa čak i priznati Franjo 
Marković, prigodno zapjevali, pri čemu gaje Budisavljević oslo- 
vio kao poočima. Plejadi štovatelja pridružili su se i Ksaver Sandor 
Gjalski, pišući o njegovim Kriesnicama, Vjenceslav Novak i Mili- 
voj Srepel o njegovoj književnosti uopće, te neimenovani autori 
brojnih brzojava. Slavljenik ubrzo potom, čitamo u 51. broju 
"Vienca" iste godine, postaje novim počasnim članom Jugosla- 
venske akademije, a po osnutku Društva hrvatskih književnika, 

1900. godine, biva izabran za prvog predsjednika ove strukovne 
kulturne udruge. Za razliku od njega, autor onodobno najprizna- 
tijeg djela čiji status ni danas nije porečen, Ivan Mažuranić, takvu 
vrstu društvenog priznanja nije ni tražio ni dobio 71 . Mjesto ka- 
noniziranog autora i barda nacionalne književnosti Trnski neće 



Npr. u "Viencu" , XVIII (1886): 48: 753 i XIX (1887): 18: 273. 
Pišući o Vladimiru Mažuraniću, Franjo Marković navodi kako je bio izabran 
među prvim akademicima, ali je odbio čast akademika: "ljudi rekoše, da ga je 
boljelo, što ne izabraše i veleumnoga mu brata Ivana" (Smičiklas, Marković, 
1892: 299). 

zadržati dugo po svojoj smrti 1910. godine. Nedostajat će njegov 
osobni angažman unutar kulturnog polja, proizišao iz habitusa 
preporoditelja, učitelja i autoriteta, ali i, u prvom redu, relevantnost 
njegova književnog opusa koje bi ga učinile atraktivnim za nova 
intertekstualna upisivanja. Stoga će u pamćenju kasnijih genera- 
cija, izuzevši njegove versifikacijske radove zanimljive užem kru- 
gu stručno zainteresiranih, kako piše Slaven Jurić (u Nemec, Kre- 
šimir et al. (ur.) 2000: 735-736), ostati manje značajnim pjesnikom 
devetnaestog stoljeća. 

Kanonizirani autor i djelo: 
Ivan Mažuranić, Smrt Smail-age Čengića 

Poseban simbolički status, vrlo brzo po objavljivanju zadobiva 
Mažuranićev spjev Smrt Smail-age Čengića 12 , pa gotovo da nema 
nijednog ozbiljnijeg onodobnog kritičkog, književnopovijesnog 
ni teorijskog teksta u kojem ne bi bio barem spomenut, najčešće 
kao vrijednosna odrednica i mjerilo dosegnute umjetničke kvali- 
tete 73 . Smrt Smail-age Čengića do danas se smatra prvim klasičnim 



Djelo sastavljeno od pet pjevanja (Agovanje, Noćnik, Četa, Harač i Kob) 
objavljeno je u "Iskri", II (1846): 181-228, pod naslovom Smert Čengić-age, a 
napisano u Karlovcu na 29. studenoga 1845. Sastoji se od 1134 deseteračko- 
-osmeračka stiha raspoređena u pet pjevanja različitog opsega i narativne snage. 
Prikazuju zlodjela obijesnog krvnika Smail-age Čengića nad zarobljenim 
kršćanima i ustrašenim Turcima (Agovanje), odmetanje aginog nekadašnjeg povje- 
renika Novice i njegovo spremanje na osvetu (Noćnik), skupljanje osvetničke 
čete Crnogoraca i Novičino pridruživanje (Četa), eskalaciju Agina zlokobnog 
karaktera, napad Crnogoraca na turski tabor i silnikovu smrt (Harač), te epilog o 
sudbini koja od tiranina, hvališe i oholice učini lutku koja se ustrašeno klanja 
(Kob). U fikcionalni intertekst priče upisuju se povijesno provjerljiv boj glaso- 
vitoga hercegovačkog junaka Smail-age Čengića i Crnogoraca na Grahovu 1 836, 
te dijelovi Puta u Bosnu Matije Mažuranića. 

Tako, npr. August Senoa (1865: 61-62) piše: "Nije ga jošt majka rodila, koj će 
dokriliti Cengić-agi..." Vatroslav Jagić prigovara pjesnicima da olako shvaćaju 
pisanje "po narodnom", pa zapravo pišu u neskladu "sa zahtjevima umjetnosti". 
"Narodno uzima se u nas obično kao prosto, kao takovo koje se nemora pokoriti 

djelom "obnovljene i odsad jedinstvene naše književnosti" (Bre- 
šić, u: Nemec, 2000: 482; Frangeš, 1964: 247-253) 74 . Razlozi to- 
me su mnogobrojni: prema Dunji Fališevac (2003: 182), presudni 
su čimbenici sjedne strane "izvanknjiževne, ideološke i političke 
naravi, a s druge strane izviru iz neprijeporno najviših i superlativ- 
nih estetskih ocjena i procjena Mažuranićeva spjeva u hrvatskoj 
književnoj povijesti." Prema Joanni Rapackoj (2002: 162), za kas- 
niju su recepciju spjeva bili odlučujući: "odnos prema idejno- 
-kulturnoj opciji koju je predstavljao ilirizam i sam spjev, odnos 
prema konkretnoj političkoj orijentaciji njegova autora i najzad 
odnos prema njegovoj etičkoj dimenziji." 

Ako bismo pokušali slijediti okolnosti ili neke od navedenih 
razloga koji su odlučili status Mažuranića kao autora i njegova 



zakonom umjetnosti, kao da se narodno neda izgladiti, uljuditi i idealizovati! Do 
koje se izvrstnosti može uzdići naše pjesničtvo, kada se s narodnim sljubi umjetno, 
pokazuje nam divna pjesma Smrt Cengić-age, prema kojoj je sve ostalo jedna 
nedostiž!" (1866: 573). 
74 Literatura o Mažuranićevu djelu je i u kasnijoj književnoj povijesti, sve do danas 
iznimno bogata. Izdvojimo samo neke naslove: A. Barac: Maluranič, Zagreb, 
1945; Ljudevit Jonke: Narodne pjesme i Mažuranićev ep o smrti Smail-age 
Cengića, u: RadXI-g kongresa Saveza folklorista Jugoslavije u Novom Vinodol- 
skom 1964. godine, Zagreb, 1964; I. Frangeš: Mažuranić klasik, u: Studije i eseji, 
Zagreb, 1 967; Isti: Umjetnost Ivana Mažuranića, u zborniku Hrvatska književnost 
u evropskom kontekstu, ur. A. Flaker i K. Pranjić, Zagreb, 1978.; Ivan Krtalić 
(prir.): Polemike u hrvatskoj književnosti, knj. 6: Tko je napisao "Smrt Smail-age 
Cengića" , Zagreb, 1983; J. Vončina: Ilirizam i Gundulićev "Osman" , "Umjetnost 
riječi", br. 1, 2, Zagreb, 1985; P. Pavličić: Kojoj književnoj vrsti pripada Smrt 
Smail-age Cengića?, "Umjetnost riječi", br. 3, Zagreb, 1991; Milan Moguš: O 
leksikografskoj obradi Mažuranićeva spjeva "Smrt Smail-age Cengića" , "Radovi 
Zavoda za slavensku filologiju", 26 ( 1 99 1 ); str. 1-13; Antica Menac : Frazeologija 
Mažuranićeve Smrti Smail-age Cengića, "Forum", Zagreb, 31 (1992), knj. 63, 1- 
2 ; str. 261-269; D. Dukić: Figura protivnika, Zagreb, 1998., str. 136-156.; Zoran 
Kravar: Sinergetička misao u Mažuranićevoj Četi, "Dubrovnik", 9 (1998): 2/3: 
205-213; Joanna Rapacka: Leksikon hrvatskih tradicija, Zagreb, 2002; D. Fali- 
ševac: Romantički žanrovi i moderne ideologije naracije u stihu u doba preporoda, 
u: Kaliopin vrt II, Split, 2003, str. 173-186, T. Brajović: Identično različito. Kom- 
parativno-imagološki ogled, Beograd, 2007. 

(remek)djela valjalo bi, u kontekstu teme, razmotriti upravo okol- 
nosti izricanja visokih estetskih procjena kojima je bila sklona 
raznorodna kritika, književna publika, povijest - sve do Ante Ko- 
vačića i pravaša. Svakako, ovaj je Mažuranićev status pripremljen 
njegovim ranijim habitusom i mjestom unutar kulturnog polja: 
klasično naobražen, aktivan na književnom i kulturnom, a kasnije, 
od 1848, a naročito u vrijeme banovanja od 1873. do 1880. godine, 
i političkom polju. Započeo je objavljujući poeziju koja je metri- 
kom i motivima pisana u duhu klasicizma (Veneri, Melpomeni), 
pod utjecajem dubrovačkih pjesnika (Peru) i narodne deseteračke 
poezije (Javor, Nenadović Rade), čime su postavljene osnove iz 
kojih će nastati sinteza njegova poznatog spjeva. Na koncu, Mažu- 
ranić se već prije Smail-age proslavio "genijalnom" dopunom 
klasičnog Gundulićeva Osmana, djela imanentno visoke ili elitne 
dubrovačke književnosti, s kojim je Matica ilirska 1844. godine 
započela svoju izdavačku djelatnost, što je dominantno obilježilo 
njegov umjetnički habitus i usmjerilo recepciju njegova kasnijeg 
djela koje će biti ocijenjeno kao nastavak ili posljedica rada na 
kanoniziranom nacionalnom epu Osmanu, ali i kao korak dalje 
od njega. Iako ga s Gundulićevim epom, osim formalnih obilježja, 
kako navodi Rapacka, povezuje i "protuturska jezgra i južnosla- 
vensko domoljublje", Smail-aga je ubrzo vrednovan kao, u ono 
vrijeme estetski zadana (npr. Vukotinović, Jagić, Senoa), sinteza 
narodnog i umjetničkog genija - uspješan spoj deseteraca i osme- 
raca, narodne metrike i "umjetnog" dubrovačkog pjesništva, in- 
spirirano podjednako folklorom, Kačićem, Gundulićem i kla- 
sičnom metrikom. Osim toga, smatra se da je Smrt Smail-age 
Cengića "podigla ugled folklorističko-kačićevskih tradicija, koje 
su - zahvaljujući oplemenjivanju tradicijom visoke književnosti 
- stekle pravo građanstva u središnjem tijeku nacionalne visoko- 
umjetničke književnosti". 75 



Uspjeh povezivanja ovih dviju tradicija bio je, prema Rapackoj (2002: 161), 
kratkotrajan. "Nastavljačima folklorističkokačićevskih tradicija postali su 

Govorimo li o "izvanknjiževnim okolnostima" recepcije Ma- 
žuranićeva djela, oni su, prema Fališevac (2003: 182), posljedica 
"kulturnog ozračja i ideološke konstelacije onodobne zapadnoeu- 
ropske svijesti: (...) Crnu je Goru, krševitu, junačku i brđansku, 
onodobna Europa doživljavala kao legendarnu junačku zemlju 
koja bez ičije pomoći odolijeva stoljetnom neprijatelju, a isto- 
dobno kao pomalo egzotičnu zemlju koja, nedodirnuta civilizaci- 
jom, simbolizira iskonski duh svakog junačkog naroda. A za 
hrvatske je preporoditelje, koji su svojim kulturalnim nastojanjima 
željeli obuhvatiti i ujediniti cjelokupni balkanski prostor, crnogor- 
ska pobuna protiv zloglasnog silnika imala i dodatno, ne samo 
idejno nego i aktualno pragmatičko-političko značenje." Mora 
se, uz ovo, primijetiti kako se u spjevu eksplicira i propituje upravo 
ta "zapadnoeuropska svijest" i njezini orijentalistički stavovi. U 
Četi se, naime, uz povijesno i etičko utemeljenje pripadnosti zajed- 
nici, kroz svećenikov iskaz dovode u pitanje "puci svijeta ostali", 
pod kojima se misli Zapad i njegovi stavovi prema "graničnoj" 
Crnoj gori. "Ah, da vide svijeta puci ostali / Iz nizina, otkud vida 
neima, / Krst ov' slavni, nepobijeđen igda, / Vrh Lovćena što se 
k nebu diže; / Pak da znadu kako neman turska, / Grdnijem ždrije- 
lom progutat ga radeć, / O te krši zub svoj zaman krši: / Ne bi tro- 
me prekrstili ruke, / Dok vi za krst podnosite muke, / Nit bi zato 
barbarim ve zvali, / Što vi mroste dok su oni spali!" Pri tom nije 
problematičan samo pridjev "barbarskog" koji nepravedno pripi- 
suju tim "braniteljima kršćanstva" (civilizacije), već i sama per- 
spektiva tih naroda koji gledaju i sude iz svojih ideološki konta- 
miniranih "nizina, otkud vida nema". 



uglavnom drugorazredni pisci i njihova se životnost uskoro ograničila na knji- 
ževnost niskog optjecaja. U visokoj književnosti pobijedila je srednjoeuropska 
građanska opcija, čije je trajne temelje položio August Senoa, a koja je vrhunac 
doživjela u dvadesetom stoljeću u stvaralaštvu Miroslava Krleže." Veza narodno- 
-pučko-trivijalno i umjetn(ičk)o-dubrovačko-elitno u procesu autonomizacije i 
raslojavanja književnosti tema je narednog poglavlja. 

Mažuranić, kako ističe Fališevac, na idejnom planu istupa 
kao tipični preporoditelj , pravnik obrazovan i nadahnut revolucio- 
narnim idejama. "U stihovima on iznosi temeljne misli ilirskoga 
pokreta: važnost sloge, slavne prošlosti, veliča narodne vrijednosti 
pred stranima te potiče vjeru u budućnost. Poput ostalih iliraca, a 
u duhu Herderove filozofije, u slavenstvu on vidi mesijanističku 
ulogu (Vjekovi Ilirije)" (Brešić, u: Nemec, 2000: 481). Premda je 
njegovo remekdjelo često tumačeno kao nastavak niza protuturski 
pisane književnosti, popularne naročito kroz 17. stoljeće, u vrijeme 
njegova objavljivanja turske teme više nisu aktualne, pa se zbog 
toga može pročitati kako je ovim svojim spjevom Mažuranić "za- 
tvorio" protutursko pisanje. Ipak, argumente koji bi bili potvrđivali 
ili obarali vjerodostojnost statusa remekdjela možda i ne bi trebalo 
tražiti u prosuđivanju realističkih ili povijesno provjerljivih osnova 
fabulacije, kao što to u dijelu teksta čini Joanna Rapacka (2002: 
159): "Taj spjev sa samog vrha hrvatske nacionalne klasike djelo 
je koje se tiče drugoga naroda i pokreće problem koji za Hrvate u 
Mažuranićevo vrijeme nije bio ključan. S hrvatskog motrišta tur- 
sko pitanje već više od stoljeća nije značilo neposrednu opasnost 
za nacionalni opstanak i u praksi se svodilo na tlapnje o ujedinjenju 
s Bosnom." Ova tvrdnja, premda posve točna, zapravo gubi iz 
vida ono što sama Rapacka u nastavku kaže, daje u djelu povijesna 
zbilja zapravo samo labavo prisutna i da Mažuranić zapravo činje- 
nice prilagođava funkciji pjesničkih simbola u tekstu. Irele- 
vantnost ili anakronost turskih tema vrijedi za Mažuranića jednako 
kao i za onodobne i kasnije brojne autore tzv. hajdučko-turske 
novelistike. Ona je kod njih funkcionirala više kao slika povijesne 
kondicioniranosti zajednice za opstanak u neprijateljskim uvje- 
tima, slika otpora, pravde i posvećenosti zajedničkoj misiji. Osim 
tog protuturskog i nacionalnog aspekta, kroz izbor naroda (čete) 
kao kolektivnog junaka i kroz način legitimacije njegovih postu- 
paka u spjevu, kako je pokazala Dunja Fališevac (ibid), valja 
prepoznati "eksponiranje onodobnih vrlo aktualnih filozofsko- 
-pravnih koncepcija pravednosti odnosno prirodnog prava". Naro- 

du se, dosljedno revolucionarnim tekovinama 76 , a ne samovoljnom 
pojedincu, priznaje prirodno pravo na zasnivanje vlasti. Žanrovski 
nestabilno 77 mjesto kolektivnog umjesto individualnog junaka sto- 
ga je, kako vidimo, vrlo smišljeno postavljeno. Četa, simbol zajed- 
nice, u istoimenom poglavlju, posredovanjem starca svećenika, 
dobiva božji blagoslov i snagu za jedinstvo u posvećenoj misiji. 
Četa, kao kolektivni junak, valja naglasiti, ne simbolizira osvetu 
jedne vjere nad drugom ili jednog naroda nad drugim, nije pred- 
stavljena "ko krvav nož, kijem rana /Zadaje se smrtna i teška", 
već kao oruđe providnosti ili nužnog historijskog napretka, kao 
"pero sveto i zlatno", kojim povijest dolazi do svoje svrhovito- 
sti u hegelijanskom, postrevolucionarnom smislu - do nužnog 
svrgnuća svake tiranije. 



Ove su ideje jasnije očitovane u brošuri Hitati Mađarom. Odgovor na proglase 
njihove od ožujka mjeseca i travnja 1848. koju je Mažuranić, početkom travnja, 
1848. u Karlovcu, objavio kao odgovor na proglase koji su Mađari, inspirirani 
Francuskom revolucijom, uputili Hrvatima. Ohrabren pozivima na "slobodu, 
jednakost i bratstvo", Mažuranić koristi priliku u kojoj poziva na dosljedno pro- 
vođenje egalitarističkih načela među narodima. Smatra da se "neuglednom pro- 
šastnošću" može osigurati "ugodniju obojice budućnost" -jednakost svih naroda 
pod Ugarskom krunom. Stoga na početku svake cjeline u tekstu traži "jednakost, 
slobodu i bratinstvo za sve pod krunom ugarskom živuće narode i jezike." 
Djelo se u žanrovskom smislu smatra hibridnim. Epska je koncepcija narušena 
već izborom suvremenog događaja kao teme, fabulativnom ograničenošću, izbo- 
rom nejunačkih situacija, kao i značajnim refleksijama, liričnošću, asocijacijama, 
aforizmima i retoričkim pitanjima. Ne radi se ni o poemi: nedostaje viđenje radnje 
iz perspektive jednog od likova, istovjetnost vremena pripovijedanja i radnje, na- 
glašena autorska perspektiva. J. Pasarić ga stoga naziva epskom pjesmom, D. 
Prohaska ističe njegovo neepsko "jako osjećanje" i "lirska raspoloženja", dok A. 
Barac upravo u toj hibridnosti vidi naročitu posebnost Smail-aginu. P. Pavličić 
zbog toga predlaže naziv romantični spjev ili romantična pjesan za ovu epsku 
podvrstu kojoj pripadaju i Demetrovo Grobničko polje, Prešernov Krstpri Sovici 
i Njegošev Gorski vijenac, vrsti koja je prilagođujući tradicionalna obilježja epa, 
omogućila njegov kontinuitet i u vremenu romana. O tome više u: P. Pavličić: 
Kojoj književnoj vrsti pripada Smrt Smail-age Cengića?, "Umjetnost riječi", br. 
3, Zagreb, 1991. Instruktivna analiza Prešernova teksta, pogodna i za ove druge 
nacionalno utemeljujuće spjevove, može se pročitati u studiji Marka Juvana Ključ- 
ni tekst izvana i iznutra: (na primjeru Krštenja na Savici), 1990. 

Upravo se ovo pjevanje, prema interpretaciji Zorana Kravara, 
zasniva na sinergetičkom zajedništvu čete koja je, osim toga pri- 
kazana i kao instrument Božje primisli. Oba viđenja, kako otkriva, 
"podrazumijevaju srastanje individualnih osvetnika u višu za- 
jednicu, a u oba slučaja neku ulogu igra i "on (...) koj' je gori" 
(1998: 207). No četa prestaje biti skupinom individualno moti- 
viranih osvetnika (kakav je, primjerice Novica) i postaje sred- 
stvom ispunjenja stanovitog hibrisa lokalnog tiranina. Slika te 
božanski previđene čete uklopila se u sliku nacije koja preživljava 
nedaće povijesti zahvaljujući posebnoj božanskoj milosti i naumu 
koji Nebo ima s njom. U tom se smislu djelo može čitati i kao 
realizacija humanističke ideje prema kojoj je krvnik Smail-aga 
utjelovljenje tiranina uopće i kojega, kroz lik čete, dohvaća nemi- 
novna ruka pravde. Hod čete kroz noć u kojem zlodjela tiranina 
kulminiraju prispodobiv je hodu povijesti koja, u Mažuranićevoj 
viziji, nužno dolazi svome ispunjenju (svrsi, u spjevu domu) tek 
s njegovim svrgnućem. 

Ovime su, uz habitus pjesnika i spomenute stilske osobine 
djela, zadovoljeni osnovni preduvjeti za kanonizaciju spjeva. Te- 
ma osvete kolektiva nad silnikom aktivira zasnivajuću traumu 
ugroženog skupnog identiteta i time otvara prostor za projekciju 
kolektivnog iskupljenja u povijesnom trajanju. Pišući o Mažura- 
nićevupjesmotvoru, više od stotinu godina nakon njegova nastan- 
ka, Ivo Frangeš (2005: 127-128) poznatim argumentima potvrđuje 
njegov kanonski status: "Vidljivo je kako je Mažuranićevo djelo 
nastavilo hrvatsku epsku tematiku višestoljetnog sukoba kršćan- 
skih naroda i Osmanlija (od Mažuranića, Karnarutića, Gundulića, 
Vitezovića do Demetra, danas možemo dodati i Antuna Tresića 
Pavičića), ali je u artikulaciji radnje spjeva pokolebalo tradiciju 
žanra, klasičnu i klasicističku poetiku, i navijestilo novu, roman- 
tičnu estetiku i senzibilitet: umjesto opširne naracije sklonost figu- 
rativnom izrazu i aforističkoj konciznosti. Dokaz da pravila izviru 
iz ljepote, a ne obratno", zaključuje u duhu kantovski shvaćene 
autonomije i zakonodavstva umjetničkog genija, slično kao i Di- 

mitrija Demeter u spomenutom tekstu o Gunduliću 78 . S obzirom 
na to, ovi primjeri recepcije Mažuranićeva djela pokazuju kako 
je književni kanon ovisan o projekciji linearno progresivno shva- 
ćene književne povijesti i pojmu autora-genija, koji originalno, s 
onu stranu poznatih ili unaprijed danih estetskih zakona, stvara 
umjetničko djelo. Pri tome su podjednako važni originalnost kon- 
kretnog stvaralaštva i sposobnost sinergije i reevaluacije postojeće 
književne tradicije. Spomenuta folklornoestetska sinergija čitana 
u Mažuranićevu djelu učinila gaje stupcem nastajućeg književnog 
kanona, pa, primjerice u "Glasonoši" oglašavaju: "Tko predplati 
na čitavu godinu 1865 poslav u tome ime 6 for. franko, dobit će 
za nagradu četiri slike slavnih hrvatskih književnikah p. n. gospode 
Ivana Mažuranića, Petra Preradovića, dr. Franje Račkoga i Meda 
Pucića." 



Vrednovanje: zagovaranje i osporavanje stečenog statusa 

Mažuranićev kulturni, simbolički status, status njegova djela i 
politički utjecaj izazivali su reakcije i prije pravaških istupa. Do- 
vođeno je u pitanje Mažuranićevo autorstvo, spominjao se crno- 
gorski vladika i pjesnik Petar Preradović Njegoš kao "stvarni 
autor" 79 . Franjo Marković, u "Viencu" (VII (1875): 50: 821-822; 



U "Danici ilirskoj", IV (1838): 50: 197): smatra da je Gundulićev genij iznad 
znanja, jer u prsima nosi Prometejev životvorni plamen: "Baš da si i ćeli ocean 
znanostih iscerpio, mertva ostat ćedu uvek tvoga duha detca, ako narav u tebi 
onu božanstvenu iskru nestavi, koja jedina oživljujući silu sadržava, bez nje tvoja 
dela prama ženijalnim proizvodom ino biti nećedu, nego što je luč od svece prama 
jasnosti sunca!" 

Činjenica daje upravo pitanje autorstva potaknulo polemike govori o sve većoj 
važnosti instance autora. O tom je pitanju, naknadno, pisao Fran Mažuranić: Čiji 
je Cengić-aga? Izvadak iz dnevnika, od god. 1889, za koji je navedeno da gaje 
"Priobćio s dozvolom piščevom njegov stričević." "Vienac", XXIV (1892): 44: 
697. 



128 



2. STRATEGIJE OBLIKOVANJA KANONA U HRVATSKOJ KNJIŽEVNOJ PERIODICI 19. ST. 

835-839; 849-853) objavljuje studiju O "Čengijić-agi" Ivana Ma- 
žuranića m u kojoj, potaknut usporedbama između Mažuranićeva 
djela i narodnih pjevanja istog događaja, uspostavlja estetski krite- 
rij kao dominantnu razdjelnicu. Smatra da je, za razliku od svih 
verzija narodnog pjesništva, umjetničko djelo dovršeno i cjelovito, 
s jasnim krajem pobjedonosnog "fuit tvrannus". "Toliko se 
oddvaja ova umjetna pjesan od onih pučkih; razstavlja ih estetički 
ukus, razstavljaju ih klasici, Gundulić, visoki sviet prosvjetnih i 
poviest ljudsku ravnajućih ideja, i - trajni stariji poklad same 
narodne poezije" kaže Marković (ibid: 822). U nastavku teksta 
on razlaže likove, kompoziciju njihova djelovanja i "pjesnički 
govor". Lik Cengić-age uspoređuje s tragičnim Shakespeareovim 
Richardom III, a Mažuranićev pjesnički glas uspoređuje s Vergi- 
lijevim vodstvom kod Dantea 81 . Vrijednost spjeva vidi u Mažura- 
nićevoj sposobnosti da tragični usud balkanske raje estetizira i 
uzvisi pjesničkim govorom. "Četiri vieka Balkanova nadjoše svo- 
ga Homera" (ibid: 852) koji je učinio da se jednostavnost pučke 
poezije posve uzdigne do umjetničke ljepote: "Tu se signifikantna 
kratkoća i jedrina, mirna plastična slikovnost spaja i izmienja s 
retoričnim bujnim pathosom i uzvišenom (uviek estetski omje- 
renom) fantastičnošću." U zaključku analize djela Marković po- 
navlja ključna mjesta koja su u velikoj mjeri odredila recepciju 
Mažuranićeva djela sve do danas: 

1. djelo je plod umjetničkog i narodnog genija (jednostavnost 
pučkog i klasična naobrazba, već ranije zadobiven Mažura- 
nićev habitus); 



Studija je pisana za posebno luksuzno opremljeno šesto izdanje djela koje je te 
1875. godine objavila Sveučilišna knjižara Fiedlera i Albrechta. 
Polazeći od Eliotove definicije klasika, Ivo Frangeš u Mažuraniću vidi Vergilija 
hrvatske književne povijesti. Usp. I. Frangeš: Mažuranić klasik, u: Studije i eseji, 
Zagreb, 1967. 

"Samo pjesnik staroklasičnom knjigom uzgojen, koja izražaj 
dotjeruje tankoćutno do pjesničke i govorničke prave ljepote, 
pak zadahnut starim hrvatskim pjesničtvom, poimence Gun- 
dulićevim te njegovim mnogom većim savršenstvom od jed- 
nostavne pučke pjesme, a k tomu i ljepotu jednostavne pučke 
pjesme usvojivši si: samo takov pjesnik mogaše ovakvu dik- 
ciju stvoriti. A sve se ovo troje mogaše sastati u - Hrvatskoj" 
(ibid: 853); 

2. djelo je u protuturskoj ideji srodno Gundulićevu Osmanu, ali 
se i razlikuje po prikazu domaće (crnogorske) pobjede nad 
neprijateljem: "Za dva vieka prokročila je poviest dotle, da 
je sad tek hrvatski pjesnik mogao prikazati pobjedu jugo- 
slovinstva nad turstvom i anticipirati skori povjestni dogo- 
djaj" (ibid.); 

3. pjesma je iskaz narodne povijesti i duha naroda, pa ni jedno 
djelo nije tako popularno, jer "nije tako podpuno, vedro, 
muževno, posvećeno očitovanje genija narodnoga" (ibid.). 

U konačnici, ponavljajući kvalifikaciju "triezne i zanosne 
muževnosti" Mažuranićeva djela, Marković ga uzdiže kao estetski 
cjelovit, genijalan izraz narodnoga genija koji smjera prema 
utopijski zamišljenom dobu iskupljenja od tragičnog usuda. 
Njegov je tekst uvelike vođen potrebom da se, kroz uzvišenu 
tematiku djela, sagleda i vrednuje linearno zamišljena perspektiva 
nacionalne povijesti. Argumentacija koju pritom koristi, zasno- 
vana je na konceptu estetske nadmoći umjetničkog teksta, na 
vještini klasične naobrazbe i izvornoj snazi narodnog stvaralaštva. 
Estetsko za njega, ipak, nije u funkciji postizanja istine - poučava- 
nja, primjerice, povijesti vlastitog naroda. Vrijednost Mažurani- 
ćeva teksta počiva, među ostalim, na mogućnosti apstrakcije od 
tzv. "povijesne istine" koju Marković vidi u srodnim narodnim 
pjesmama. U odnosu na njih, Mažuranić je "mnogo promienio 
značaje, a posve motive čina, oplemenio i uzvisio ih (...) te je ta- 

ko od dogodjaja, koji u tadanjih okolnostih postavši pridrža i u 
fotografiji narodne pjesme obraz svoj neliep premda prirodan, 
izklesao idealan, a ipak ujedno nara vit lik..." (ibid: 821). Knji- 
ževnost je, prema Markoviću, estetski čin idealizacije od prirod- 
nog (i neestetskog) poretka/povijesti. Ona tako, kod njega, u skla- 
du s procesom autonomizacije i/ili estetizacije književnog polja, 
u vlastitom središtu ima upisan "idealan cilj" upotpunjavanja ideje 
čovjeka, dovršavanja njegove idealne naravi. "Idealni čovjek" 
manifestiranje kolektivno u narodu (puku), a pojedinačno u osobi 
stvaralačkog genija, umjetnika (Hevdebrand i Winko, 1996: 27). 
Markovićeva fascinacija "trieznom i zanosnom muževnosti" Ma- 
žuranićeva spjeva posljedica je u ono doba dominantne orijenta- 
lističke manire u stvaranju balkanističkog diskursa (Todorova, 
1998: 15-44). Može se čitati i kao razotkrivanje (ne)svjesnog 
maskulinizma u poimanju "genija", "stvaralačkog", pa čak i ideje 
čovjeka opće. Pojam književnog koji se iz ovoga izvodi dobiva 
razgraničavajuću ulogu, omogućuje odvajanje "književnih" od 
"neknjiževnih" djela i autora, čime se oblikuju kriteriji klasifika- 
cije kojima se "poetsko" i "estetsko", tj. ono što odgovara zako- 
nima formalne ili autonomne estetike, odvaja od onog što izlazi 
iz tih okvira. Mažuranićevo ime i djelo postaju valuta s visokom 
simboličkom vrijednošću, njima se mjere pokušaji i dosezi svih 
ostalih djela. "Unutarknjiževna vrijednost" koja im je dana nosi 
u sebi predodžbu trajnosti djela, njegove univerzalnosti i vremen- 
ske i prostorne neomeđenosti. Ipak, ti pojmovi "ozbiljne" knji- 
ževnosti, "idealnog čovjeka" koji počivaju na ideji univerzalnosti, 
kao što će se vidjeti u narednom poglavlju, nužno isključuju po- 
litički, rodno ili socijalno nekompatibilne čimbenike. 

Satira djela, imena i lika 

Unatoč tome što će Ivan Mažuranić zadnje godine svog života 
provesti daleko od javnog života - političkog i kulturnog, njego- 
vo će ime zadržati svoje mjesto u kanonu, a djelo će iznova biti 
objavljivano, citirano i vrednovano. 82 Time će mu, čak i onda 
kad je podvrgnuto kritici, satiri (travestiji) ili opovrgavanju, biti 
osiguravano trajanje u kolektivnom pamćenju zajednice. Satirični 
i parodijski tekstovi, naime, osim svoje subverzivne društvene 
funkcije, imaju i sposobnost detektiranja nosivih književnih tek- 
stova zajednice na čiju su senzibilnost upućeni. Prema tim 
tekstovima oni se, među ostalim, odnose na citatnoj razini. Da bi 
satiričko ili parodijsko djelo bilo shvaćeno kao takvo, potrebne 
su jasne reference na predložak koji se, zatim, izokreće i reinter- 
pretira u satiričkom kodu. Međutekstualni odnos koji nastaje 
između predloška i satiričkog teksta počiva na dvostrukom učinku: 
potvrde kulturne vrijednosti predloška i njegove subverzije u pre- 
ispisivanju novim tekstom. Događa se, iz perspektive nastanka 
književnog kanona, afirmacija primarnog teksta kroz negaciju 
sekundarnim, čime učinak sekundarnog satiričkog teksta na recep- 
ciju primarnog postaje usporediv s učinkom koji na istom planu 
imaju interpretativni i evaluativni metatekstovi žurnalističke, ese- 
jističke i akademske kritike (Juvan, 1990: 139). 



Sukladno već spomenutim strategijama uspostavljanja i očuvanja simboličke 
vrijednosti unutar zadanog polja, književna periodika bilježi konstantnu 
revalorizaciju njegova djela. Reguliraju se strategija pamćenja, obilježavaju se, 
prema spomenutim načelima, ključni događaji, poput Mažuranićeve smrti i 
sahrane. U "Viencu" (XXII (1890): 32 i 33) će, osim prigodnog nekrologa i pjes- 
nikove fotografije, Hugo Badalić posmrtno zapjevati Slavnomu pokojniku Ivanu 
Maiuraniču, Jovan Hranilović Veličajnoj sjeni najumnijega Ilira Ivana Mažura- 
nića, a Rikard Katalinić Jeretov Nad grobom Ivana Mažuranića. Nešto kasnije, 
primjerice, Vladimir Gudel otkriva da "i prije Mažuranićeve pjesni (ima) štampana 
narodna pjesma o Smail-agi Cengijiću", a Miroslav Hire uspoređuje djelovanje i 
važnost Mažuranića i Preradovića. "Preporod", II (1898): 6: 184-188. 

Satirički diskurz, omiljen među književnicima pravaške 
orijentacije, korištenje i za izokretanje i podrivanje simboličke i 
političke vrijednosti Mažuranićeva djela. Njegov je kulturni i po- 
litički habitus renomiranog književnika, vlastodršca i narodnjaka 
stajao u opreci s pravaškim političkim i kulturnim nastojanjima. 
Tako ga u onda popularnim feljtonima, naslovljenima Pisma 
Magjarolacah (1879) proziva pravaški duhovni stjegonoša Ante 
Starčević, služeći se cijelom paletom satiričkog izraza: duhovitom 
persiflažom, plitkim vicevima, pjesmama-rugalicama, dosjetkama 
i psovkama 83 . Kroz prvenstveno dijalošku formu, inspiriranu Pla- 
tonovim dijalozima i Sokratovim likom, on kritizira Magjarolce, 
tj. hrvatske sužnje Mađara i Tirolaca (Nijemaca) i Slavoserbe, tj. 
sve one koji ne pristaju uz Stranku prava, a naročito čelnike i pri- 
staše Narodne Stranke (našega Jozu, tj. Strossmavera i našega 
Ivšu, tj. Mažuranića) - prikazujući ih kao beskarakterne karijeriste, 
kao prevrtljivce i sofiste, a njihove političke odluke i kulturna 
ostvarenja (Akademija i Sveučilište) kao sredstva dodatnog pod- 
jarmljivanja naroda. Starčevićeva je društvena kritičnost inspirira- 
la kulturno i političko djelovanje tada aktivne generacije pravaša, 
potičući dinamizaciju književnog i kulturnog polja. Posebno se, 
kao njegov discipulus ili enfant terrible, istaknuo Ante Kovačić 



Izlažući osnovne teze svog ideološkog sustava, posebno naglašavajući stavove 
vezane uz politička zbivanja 1 869- 1 87 1 , Starčević za narativnog fokalizatora bira 
anti-junaka "Serboslava" koji izvještava o razgovorima sa "steklišima" u gostionici 
ili vlaku ili piše svom "ravnateljstvu", žaleći se na stekliške postupke. Gostionice 
kao mjesta zbivanja omogućavaju uvođenje "glasa naroda" koji redovito odobrava 
Stekliškim napadima a ismijava Slavoserbe, dok nazivi lokala (Slavenski dvor, 
Jugoslavenski car, Srbska kruna, Crnogorac ili Svabica) ironiziraju (južnosla- 
vensku ideologiju ili pak, prema Starčeviću, jednako neučinkovit, hrvatski regio- 
nalizam (Turopoljski kralj, Slavonski kralj). Vrhunski obrat njegove retorike svaka- 
ko je u konačnom odobravanju što ga Slavoserb daje Steklišima, čime se početni 
pesimizam pretvara u viziju "orijaškog koracanja" Stekliša prema slobodi i 
samostalnosti naroda. Usp. M. Gross: Izvorno pravaštvo. Ideologija, agitacija, 
pokret, Zagreb, 2000, str. 250-259. 

koji je u satirizaciji Mažuranićeva lika i parodiji njegova remek- 
djela otišao još dalje. Njegov spjev Smrt Babe-Cengićkinje , podna- 
slovljen kao Travestija posvećena rodoljubo-narodnjaka novoro- 
đenici g. 1880. objavljen anonimno, na Sušaku, 1880. na stilskoj 
i idejnoj razini izokreće Mažuranićevu Smrt Smail-age Cengića. 
Analogno predlošku, sastoji se od pet pjevanja (I. Babovanje, II. 
Mračnjak; III. Krdo; IV. Prasak; V. Praznina), pisanih izmje- 
njivim, nepravilno rimovanim osmercima i desetercima. Autor 
se iz pozicije pravaške ideologije obračunava s Mažuranićem, 
koji je tri mjeseca ranije napustio bansku funkciju, i njegovim 
kanoniziranim spjevom. Kao pravovjerni pravaš i Starčevićev 
sljedbenik, Kovačić iznosi nekoliko prepoznatljivih točki optužbe 
narodnjacima: političko sluganstvo, vazalski odnos prema Beču 
i Pešti, birokratizaciju vlasti, korumpiranost, kukavičluk i karije- 
rizam. Načela djelovanja travestije, "obrnuta stilizacija" originala, 
razotkrivanje konflikta vrijednosti i inkongruencije između for- 
malnih i sadržajnih, etičkih i svjetonazorskih karakteristika origi- 
nala i travestije ovdje se realizira kroz karikiranje likova: mjesto 
tiranina Smail-age zauzeo je sam ban pučanin, Ivan Mažuranić 
nazvan Ivša, Cengićkinja-Baba i karnevalizaciju Mažuranićeva 
visokog stila. Minimalne sintaktičke i stilske modifikacije Mažu- 
ranićeva teksta kod Kovačića rezultiraju najsnažnijim efektima 
(Nemec, 1991 : 569-579), a za ključne ideološke poruke bira naj- 
poznatije dijelove spjeva. Kovačićeva travestija potvrđuje prodor- 
nost pravaške satire i njezin učinak na dinamizaciju političkog i 
kulturnog života, pokazujući kako diskurs satire, parodije ili tra- 
vestije nema samo subverzivnu funkciju, već je, u svom podrivaju- 
ćem odnosu prema prošlosti, tradiciji ili kanonu zapravo ambiva- 
lentan. "Parodirati", drži Linda Hutcheon (1994: 98), "ne znači 
uništiti prošlost; ustvari parodiranje je istodobno pohranjivanje i 
dovođenje u pitanje same prošlosti". Učinak parodije za nju je, 
zapravo, oponašanje s kritičkim ironijskim odmakom, ponavljanje 
koje uključuje razliku kako je shvaća G. Deleuze u Difference et 

repetition (1968). To čini primarno inverzijama i ironijskim ver- 
zijama "transkontekstualizacije" (Hutcheon, 2000: 37) čime dolazi 
u sukob s manje ili više kanoniziranim tekstovima 84 . Hutcheon 
načelno razlikuje parodiju koja je uvijek metatekstualna od sa- 
tire koja je ekstratekstualna i koja može zadobiti striktnije ideo- 
loške dimenzije, što se podudara s tvrdnjom Vladimira Nabokova 
po kome satira poučava, dok se parodija poigrava 85 . Znakovito 
je, međutim, da i jedan i drugi, satiričar i parodičar, u svojoj na- 
mjeri ismijavanja, kritike i naglašavanja razlike računaju s prepo- 
znavanjem čitatelja. Upravo je čitatelj, prema Hutcheon (2000: 
86) instanca koja, nakon romantičarskog, autoru okrenutog inten- 
cionalizma i modernističkog, tekstu okrenutog formalizma, upo- 
zorava na širi iskazni kontekst. Autor tako postaje element teksta 
kojeg, jednako kao i druge upisane kodove, čitatelj otkriva i pre- 
poznaje, pa kad koristimo pojmove "proizvođač" ili "primatelj" 
teksta, valja, imati na umu da oni ne označavaju pojedinačne 



Teorija parodije koju izlaže Hutcheon uvelike se oslanja na rad teoretičara 
okupljenih krajem 1960-ih i početkom 1970-ih oko časopisa Te! Quel, posebno 
na redefiniranju Bahtinovih postavki o polifoniji, dijalogizmu i heteroglosiji koje 
je ponudila Julija Kristeva. Ona je iz ovih ideja "razvila striktniju formalističku 
teoriju nesvodive pluralnosti tekstova unutar i s onu stranu svakog danog teksta, 
skrećući time kritički fokus od stava o subjektu (autoru) ka ideji tekstualne produk- 
tivnosti" (Hutcheon, 1994: 98). Telkelovci su uzdrmali "utemeljujući subjekt" - 
humanistički pojam autora, na kojem se gradilo razumijevanje diskurzivnih praksi, 
uključujući književnost, od romantizma do danas, stoje dovelo u pitanje cjeloku- 
pan stav o "tekstu" kao autonomnom entitetu imanentnog značenja (ibid). 
Povijest kritičkog promišljanja parodije, satire, travestije i burleske, kako pokazuje 
M. A. Rose (1993: 54-100), čini niz autora koji su, s formalnih, tematskih ili 
uskoestetskih polazišta, pokušavali definirati ove i srodne pojmove. Neki autori, 
poput Richmonda Bonda, smatraju daje parodija "visoka burleska", a travestija 
oblik "niske burleske". Drugi se služe pojmovima pastiža, plagijata, citata, satire 
ili ironije, kako bi omeđili estetski i društveni djelokrug teksta. Općenito se, kako 
navodi, Rose, devetnaesto stoljeće naziva "razdobljem parodije", što nije slučajno, 
uzmu li se u obzir, nastojanja za reevaluacijom, kontekstualizacijom, stvaranjem 
i preispisivanjem (književne) povijesti koje parodijski modus u svom metafik- 
cionalnom impulsu implicitno provodi. 

subjekte, već prije "položaje subjekta" o kojima govori T. Eagle- 
ton u svojoj Teoriji književnosti ( 1 987), a koji su osnovni tvorbeni 
čimbenici teksta, napose, prema Hutcheon, parodijskog teksta. 
Stoga je romantičarski mit o autoru-stvaratelju ostavljen po strani; 
autor, prema Saidu (1983: 135), "manje misli o originalnom pisa- 
nju, a više o preispisivanju. Slika pisanja se od originalnog upisi- 
vanja pretvorila u paralelno pisanje". Moderna kritika je nakon 
Barthesovih tekstova, prema T. Eagletonu (1987: 152), proglasila 
"smrt autora", prokazujući diskutabilnost "originalnosti" vidljivu 
iz perspektive međusobne premreženosti književnih tekstova. Ta- 
ko shvaćena "intertekstualnost" znači da ne postoji "prvi" tekst i 
njegove izvedenice i da u književnosti "progovara jezik u svoj 
svojoj bujnoj "polisemnoj" pluralnosti, a ne autor. "Ako postoji 
mjesto na kojemu se trenutno stječe sva uzavrela mnogolikost 
teksta, onda to nije autor nego čitatelj". Stoga, Kovačićevo djelo, 
unatoč njegovoj snažnoj političkoj subverzivnosti, valja, kroz nje- 
gov intertekstualni učinak, tumačiti i kao ponovno upisivanje (po- 
tvrđivanje) Mažuranićeva lika i djela u pamćenje zajednice. Ono 
je tako, dosljedno žanru u kojim je napisano, pridonijelo kano- 
nizaciji primarnog teksta - Mažuranićeva spjeva, te, dugoročno, 
unatoč autorskoj političkoj motivaciji, autonomizaciji samog 
književnog polja. 



2.2.4. 
Status književnog djela: trivijalno i estetsko 

U prethodnom su poglavlju naznačeni uvjeti koji su usmjeravali 
postupak kanonizacije djela, Smrti Smail-age Cengića kanonizi- 
ranog autora, Ivana Mažuranića. Taj proces, vidjet će se u na- 
stavku, uvjetovan stabilizacijom kriterija evaluacije i instanci 
autoriziranih za njihovo provođenje. Drugim riječima, proces ka- 
nonizacije autora i djela omogućavan je cijelim nizom strategija 
kojima je u središtu pojam estetskog kojim već donekle barataju 

zagovornici kanona starih dubrovačkih pisaca. S druge strane osta- 
ju djela u kojima je estetska funkcija zanemariva, poput štiva 
pučkih kalendara ili popularnih (ljubavnih) romana omiljenih u 
višim društvenim slojevima. Ipak, dosljednije raslojavanje knji- 
ževnosti prema estetskom načelu nije moguće provesti ni sagledati 
prije nego se dosegne određeni stupanj njezinog institucionalnog 
uobličavanja: kroz časopise, prihvaćene književne povijesti, razvi- 
jenu književnu kritiku i, naravno, društvene institucije koje sve 
ovo podupiru: Maticu, Akademiju i Sveučilište. Stoga, kad govo- 
rimo o selektivnosti i kvalifikaciji estetske i "trivijalne" književ- 
nosti, valja imati na umu da se ona kroz devetnaesto stoljeće pro- 
vodi nekontinuirano i nejednakim intenzitetom. 

Svojevrsna distinkcija između umjetničkog (estetskog, obra- 
zovanog) i pučkog (jednostavnog, funkcionalnog) postoji već, 
kako je navedeno, u izboru između kanona pučkih autora (Kačić, 
Došen, Relković) odnosno starih Dubrovčana (Gundulić, Palmo- 
tić, Vetranović). Premda se radi o izboru koji je nastao iz potrebe 
ustanovljavanja vlastite književne tradicije, pa je prvenstveno 
distinktivan prema drugim narodima i kulturama, on je izveden 
iz razlikovnosti ukusa. Regionalne i socijalne razlike poduprle 
su, kako je pokazano, rascjep oko pitanja zajedničke književne 
tradicije i jezika, pa se s jedne strane oblikuje visoka "umjetnička" 
književnost, a s druge cvjeta izdavanje pučke književnosti, najviše 
u kalendarima. Književni kritičari i povjesničari, urednici i autori 
pregleda i antologija sve jasnije razdvajaju ostvarenja koja 
proglašavaju pučko-kalendarskima od onih visokoumjetničkih, 
građanskih. Ljudevit Vukotinović u Tri stvari knjiženstva ("Kolo", 
III (1843): 129-136) ističe važnost zdrave kritike i estetski dora- 
đene književnosti. Ipak, kako kaže, da bi se "čista i prava izobra- 
ženost" postigla "valja gledati strogo, da budu proizvodi naši kre- 
posni i puni dobrih daržanjah. Čednost i čisti moral švigde neka 
vlada. Čuvajmo se dakle lakardijah kojekakvih. Mi možemo da 
budemo veseli, mi možemo da budemo (rečju) sve samo ne sirovi, 
glupasti ili (štono se kaže) trivial. Trivialnost u kojekakve lakardije 
obučena najvećma kvari dobar ukus." 

Već četrdesetih godina se, dakle, razvijaju kriteriji razliko- 
vanja estetske (vrijedne) književnosti i, za njih, odlučujući pojam 
ukusa koji je, nužno, diskriminativan. Isključeno je, dakle, ono 
stoje trivijalno, stoje u direktnoj vezi s "nižim sferama" ljudskog 
postojanja, ili što je posve determinirano svojom praktičnom ulo- 
gom. Riječ je, dakako, o popularnoj estetici koja je, uopće, zasno- 
vana na pretpostavci kontinuiteta između umjetnosti i života, što 
implicira podređivanje oblika funkciji, odnosno odbijanje načela 
jasnog razdvajanja uobičajenih potreba od estetskih, što je, pre- 
ma Bourdieu (2002: 4), polazište visoke estetike. Visokoestetska 
ostvarenja traže čitatelja čiji je ukus odnjegovan tako da može 
prepoznati ljepotu u njihovu obliku, jer, premda je, prema Vukoti- 
noviću, ukus "prirođen" i ne može ga nadomjestiti nijedan nauk, 
krasnoslovje (estetika) može "sravnati" prirođene sposobnosti, 
"njih od krivih mnijenjah očistiti" (ibid: 1 30). Književnost se sma- 
tra, kako je rečeno, povlaštenom duševnom djelatnošću naroda: 
"U knjiženstvu se", prema Vukotinoviću, "vidja izobraženost ce- 
loga naroda. Knjiženstvo je ogledalo, u kojem se duševne sile 
vidjaju. Ako u njem dobar ukus nevlada, ćeli je narod duševno 
bolestan" (ibid). Zato je uvedeni sud ukusa način ozdravljenja 
književnosti i zajednice koju predstavlja. Autonomizacija knji- 
ževnosti, uvođenje "čistog zrenja", estetskih mjerila koja ravnaju 
proizvodnjom i recepcijom književnih djela uzrokuje, kako vidi- 
mo i kod Vukotinovića, odbacivanje neukusnog (glupog, Trivial), 
a prihvaćanje vrijedne i po poželjnim uzusima pisane književno- 
sti. Ta se književnosti prije svega smatra prepoznatljivom (prema 
narodnom duhu) i osobitom (izvornom, prema duhu pjesničkog 
genija pojedinca). Narodni genij je, kako je već istaknuto, smatran 
jedinim pravim izvorom uspješnog pisanja, materijal kojemu 
umjetnički postupak daje konačni prihvatljiv oblik. Umjetnička 
književnost je, prema Vatroslavu Jagiću (1866: 552-585), "viša 
potencija duha narodnjega", a pisanje po narodnom u praksi je 
često značilo pisanje u neskladu "sa zahtjevima umjetnosti". Zbog 
toga, u spomenutom odlomku piše: "Narodno uzima se u nas obič- 

no kao prosto, kao takovo koje se nemora pokoriti zakonom umjet- 
nosti, kao da se narodno neda izgladiti, uljuditi i idealizovati! Do 
koje se izvrstnosti može uzdići naše pjesničtvo, kada se s narodnim 
sljubi umjetno, pokazuje nam divna pjesma Smrt Cengić-age, 
prema kojoj je sve ostalo jedna nedostiž!" (ibid: 573) "Glavna je 
po mojem mišljenju nevolja ta, što su tek riedki od naših pjesnika 
izučili moderne forme pjesničtva, da u obće što riedki umiju pri- 
rodjenu darovitost pjesničku, ako je ima, uzgajiti naukom. Iz histo- 
rije pako svieh književnosti, iz životopisa najslavnijih pjesnika 
dokazano je i suviše, da neima ništa velika i savršena bez muke i 
nauke" (ibid: 574). 

Jagić, kako se vidi, zagovara obrazovanje kao nužan uvjet 
stvaranja vrijedne književnosti. S druge strane, kod izdavača 
pučkih kalendara podupirano je načelo zabave i praktične koristi. 
Ignjat Alojzije Brlić u pismu sinu Torkvatu od 8. veljače 1845. 
piše: "Sto se tiče podučavanja za prosti puk, to moj kalendar niti 
je imao, niti želim da ima. - Novine su podučavanje, Danica po- 
dučavanje, Zora je podučavanje, sve knjige što se pišu - sve je 
podučavanje? za nikoga jer nitko neštije. - Puk se podučava sa 
smišnim stvarima, ljudi traže Ezopovih fabula, traže Relkovića 
Satira, traže svake godine kalendar; koji ima više smišnoga taj je 
dražji, od novih traže kadkad pjesmarice - drugo puk neće da 
štije, još je dite, još se hoće da zabavlja. - Vox populi vox Dei - 
kroz fabule, pisme, pripovidke, poslovice, smišne dositke etc. 
etc. etc. - hoće se puk da podučava, to želi, to bi štio; za suhoparne 
stvari nemari. - A tko piše za puk? U ovo vrime nitko. Pametna 
mladež za pametnije od sebe piše, a tko štije? - nitko. Ergo mlati 
po praznoj slami" (cit. prema Tatarin, 2006: 113). 

Brlićevo odbijanje poučavanja nije poziv na pisanje književ- 
nosti koja bi bila autonomna, oslobođena zahtjeva za utilitarnošću/ 
podukom. Zabava koju Brlić navodi (Ezop, Relkovićev Satir) 
ustvari je poučna zabava, način da se kroz humor poduči čitatelje. 
Književnost koju, govoreći protiv pouke, potiče i smatra vrijed- 
nom je, upravo poučna, didaktična, usmjerena na korisnu primje- 

nu. Kako i sam piše: "Puk se podučava sa smišnim stvarima". 
Ono što je za tu pouku neprikladno je ozbiljnost i, kako kaže, 
suhoparnost, suvremenog knjiženstva. Za njega je, dakle, obrazo- 
vani književnik koji piše za obrazovanog čitatelja bio nusproizvod 
potrebe za dodvoravanjem višima od sebe, "mlaćenje prazne sla- 
me". 

Pučki književni kalendari, uključujući Brlićev, nastoje raditi 
drugačije. Čak i onda kad objavljuju djela koja su smatrana knji- 
ževnim kanonom, funkcija tih tekstova ostaje prvenstveno upo- 
trebna. "Kalendari", što potvrđuje Divna Zečević (1982: 97), 
"imaju zadatak da posreduju u prvom redu poznata književna 
djela ne radi njihove književne vrijednosti, Ovidijeve "Metamor- 
foze" na primjer, ili sredinom stoljeća Gogolja i Puškina, nego se 
prije svega prenosi priča o poučnom slučaju: u prvom je planu 
didaktična upotrebna vrijednost nekog književnog djela koje u 
kalendarskom kontekstu prolazi svojevrsnu pučku književnu 
metamorfozu." 

Vremenom je, dakle, profilirana distinktivnost u percepciji 
funkcije književnog teksta. Diskriminativnost suda ukusa koji 
zagovaraju obrazovani autori, književni kritičari i povjesničari 
reflektira se na društvenoj razini, njome se podupiru staleške razli- 
ke i produbljuje jaz između najobrazovanijih i posve neobrazo- 
vanih slojeva društva. Tome se ne odupire samo zagovornik puč- 
koknjiževnih mjerila, stari I. A. Brlić, već i August Senoa, pisac 
koji postaje zagovornikom srednje, građanske struje. "Intelektual- 
ne razlike među pojedinimi krugovi društva ne će nikad nestati", 
piše Senoa (1865: 43-44), "ali ona ne smije tako silna biti ko što 
je to u nas. Svi krugovi društva moraju biti spojeni tako, da se na- 
predak i razvitak proteže ne samo na kaputaše, neg' i na čohaše, 
a bude li sav narod jedna cjelina duševna, tko će mu branit napre- 
dak, ma i kako nezgodno vrijeme došlo?" 

On ovdje, dakle, podupire poznatu projekciju jedinstva 
narodne duše utjelovljene u duševnom radu naroda, njegovoj 
književnosti i zagovara jedinstven rad (prema Vukotinoviću slogu) 

u kulturnim poduhvatima poput kanona. On je jedan od autora 
koji na književnu i kulturnu scenu stupaju šezdesetih godina, a 
afirmiraju se u sedamdesetima, odričući diletantizam, zagovaraju- 
ći estetizaciju i rad na narodnim izvorima. Ta vizija, prepoznatljiva 
i kod Jagića, objašnjava i široku prihvaćenost Mažuranićeva djela, 
čitanog kao sinteza umjetničkog (estetskog) i narodnog. Legitimi- 
tet koji je Mažuranić svojim djelom dao folklorističkokačićevskim 
tradicijama bio je, kako je već spomenuto, kratkotrajan, pa je 
"pučki književni idiom" postao drugorazrednom robom. 

"... još gunđajuć Marka uz čobane..." 

Unatoč tome, smatram da, iz perspektive poetike "izvornog" stva- 
ralaštva, koja se oblikovala kroz "Neven", a potvrdila u " Viencu", 
Mažuranićev slučaj zapravo ne bi trebalo smatrati iznimnim uspje- 
hom sinteze umjetničkog i folklornog, već prije prepoznatim us- 
pješnim nadilaženjem, i to u smislu u kojem o tome govori Jagić, 
zadanosti folklornih elemenata. Sam pjesnik je, prema bilješkama 
njegova sina Vladimira Mažuranića (1895: 225-245), dosljedno 
"ljubio narodne pjesme kao more iz kojega se toliko blago crpe, 
ali on je prezirao sabiranja. On je znao govoriti da ne zna, je li šta 
koristi ili štete literaturi donijelo sabiranje i hvala tih narodnih 
pjesamah. On je vidio u njekih - velika većina bijaše mu bez 
pjesničke vrijednosti - predmet nauka za folklorista. - Koliko je 
pjesničkih talenata zamamljeno lahkoćom narodne poezije za- 
drijemalo na plandištu, još gunđajuć Marka uz čobane, jer jim se 
nije dalo iz debela hlada narodne poezije koraknuti po strmoj i 
vrletnoj stazi koja se tabje do Hvppokrene." 

Dakle, kao i kod Jagića i Senoe - narodno se smatra izvorom 
ili morem iz kojeg valja crpsti bogatstvo leksika 86 , tema, sliko- 



"Vidi se i to, daje naš jezik tiejm pravilniji, čijem je dublje zakopan u prošastnosti", 
pisao je Mažuranić (prema Živančević, 1974-78: 86), "tijem zdraviji, jedriji i 
čistiji, čijem je, bud u koje doba, zakopan u puku." 

vitosti i fabulacije, ali koje, zatim, valja preraditi umjetničkim 
postupcima, usklađenima s estetikom razdoblja. Sve to proizlazi 
iz dugotrajnog i pomnog proučavanja narodne poezije i umjetnič- 
kih postupaka. Mažuranić je pisao o potrebi da se izbjegne šabloni - 
zacija i monotonija u poeziji: "Naročito samo velikom mukom 
može se izbjeći u pjesništvu dosadnom romonu dvoslovčanih 
riječi, koje često jednoličnošću ritmike slušatelja uspavaju, mjesto 
da ga uznesu. Tu ne ima druge, nego prislonit versifikaciju uz ta- 
lijanska pravila, a kad pjevaš predmeta radi u pučkih osmercih i 
desetercih, tad pazi da ti pjesma ne bude dugačka, i mijenjaj, za 
boga, metar!" (Mažuranić, prema Živančević, 1974-78: 85-86). 
Visoka ili estetska književnost, kako je prikazuju i vide pisci 
poput Jagića, Senoe ili Mažuranića, nastaje, dakle, na "izvorima" 
narodne poezije, ali ih nadilazi pomnom umjetničkom izvedbom. 
Pri tome se upravo umjetnička izvedba, taj pečat autorskog 
rukopisa, izdvaja kao mjerilo estetizacije. Autorstvo je, kako je 
istaknuto u prethodnom poglavlju, ključ razumijevanja djela i 
ključ poimanja estetike genija. Implicirana funkcija autora je jedna 
od prvih koja razdvaja pučki od umjetničkog iskaza, unutar kojeg 
se sve jasnije razlučuje i funkcionalna determiniranost teksta, ali 
i način percepcije i diferencijacije književnih žanrova, što je tema 
sljedećeg poglavlja. 

2.2.4.1. 

Status književnih žanrova 

Slijepi su progledali, nijemi progovorili, 
sakati prohodati, to je bilo vrijeme čudesa, 
vrijeme poezije. 
August Šenoa, "Slavische Blatter", 1865: 413 

Novele se žacaju naši prijatelji, dakako, tu 
treba više misli, više reda, više obrazovanja. 
Prijatelju pošaljite nam proze! 

August Šenoa, "Vienac", VI (1874): 23: 368 

U prethodnim je poglavljima pokazano kako tretman pojedinih 
autora unutar časopisa odražava njihov status unutar kulturnog 
polja i simboličku moć koju su zadobili ili na koju pretendiraju. 
Na sličan se način reflektira i status književnih djela i žanrova: 
mjesto koje oni dobivaju na stranicama periodike ili u recepciji 
svjedoči o dinamici njihove hijerarhizacije i snazi imena koja 
stoje iza njih. 

Autorska estetska književnost, bez obzira na žanr, kako je 
spomenuto, nastaje u otklonu od šablona, jednako narodnog izri- 
čaja kao i popularnih stranih ljubavnih romana. Sablonizacija se 
ističe kao znak lošeg izraza, bilo da se radi o "gunđanju Marka 
uz čobane", kako kaže Mažuranić, o frazama "o časnom krstu i 
slobodni zlatnoj" ili ljuvenim spletkama načinjenima po tuđem 
kalupu, koje spominje Šenoa (1865: 60-61). Gotovo u pravilu se 
radi o trivijalnim obrascima, za koje se kaže da su bez utemeljenja 
u "narodnoj povijesti" ili "narodnoj poeziji". Trivijalizacija se 
posebno isticala u recepciji strane popularne književnosti, od koje 
je valjalo odvratiti i čitatelje i autore. Posebno su lošima smatrani 
tekstovi nastali pukim oponašanjem šablona stranih romana koji 
nestvarnim ili grešnim slastima opasno zamamljuju naročito 
čitateljice, nude nestvarnu sliku svijeta, te na neprikladan način 
zadiru u "niže sfere" ljudskog postojanja, tjelesnost i erotičnost 
ili seksualnost. Zbog tog je razloga, među ostalim, bio prohibiran 

i termin "roman", kao oznaka za specifičan žanr trivijalnih lju- 
bavnih romana. 

U vrijeme ilirizma poezija zauzima povlašten položaj - "pjes- 
ničtvo" je označavalo svu, kasnije nazvanu, "liepu književnost". 
Lirika, kao osnovni književni izričaj, korištena je u različite svrhe, 
od prigodnica i budnica do ljubavnih pjesama (Barac, 1964: 72- 
80). U nastojanju da se, kako kaže Goethe, učvrsti snaga jezika, 
da ga se učini relevantnim medijem akumulacije književnog kapi- 
tala, prepjevati je bilo jednako važno kao i progovoriti ili kao či- 
tati na "narodnom" jeziku - i jedno i drugo i treće je smatrano 
domoljubnim činom. "Tko prevrće Danicu ilirsku i Nevene prije 
i poslije god. 1853., nauči se", piše Tade Smičiklas (1898: 30), 
"već na čelu lista pjesmi" 87 Ilirizam profilira i za devetnaesto 
stoljeće karakteristične putopise koji su recentnim žanrom ispi- 
sivali vlastiti kulturni prostor, spajajući geografiju, književnost, 
jezik i povijest naroda. Pisali su ih autori od Matije Mažuranića, 
Antuna Nemčića, Stanka Vraza, Ivana Trnskoga do Ljudevita 
Vukotinovića i Ivana Kukuljevića, kojima će se kasnije pridružiti 
i Adolfo Veber Tkalce vić. U putopisima hrvatskoga romantizma 
vidljiva je dominacija domovinskoga itinerarija, što je, prema Dea- 
nu Dudi, razumljiva posljedica ideološkoga povijesnog okvira.: 
"Zanimanje za jezik, običaje i svakodnevni život naroda, izgled 
domaćega krajolika, kulturnu baštinu i nacionalnu povijest započi- 
nje neposrednim iskustvom, a nastavlja se posredovanjem steče- 
noga znanja na hrvatskom jeziku". 88 



Vrednovanje lirike pokazuje i "šema" honoriranja suradničkih priloga koja se 
zadržala i u vrijeme Senoina preuzimanja "Vienca", 1874: za pjesmu na cijeloj 
prvoj strani plaćala su se 3-4 for., za izvornu dramu ili pripovijetku 2, a za 
prevedenu 1 for., po strani, za izvornu pouku, putopis, literarne crte, umjetničke 
i estetičke članke 2, kompilirane 1.50, a prevedene 1 for po strani, dok se "glas- 
botvori i risanje" posebno honoriraju (prema podacima koje S. Ježić navodi uz 
Djela Augusta Šenoe, knj. XII, Zagreb, 1936: 347-349, usp. Brešić, 2005: 95). 
Usp. Dean Duda, Priča i putovanje. Hrvatski romantičarski putopis kao pripo- 
vjedni žanr. Zagreb, 1998, str. 103. Potpuniji prikaz tekstova i tema nudi A. Franić 
u knjizi Hrvatski putopisi romantizma, Zadar, 1983. 

Kazalište je, prema P. Casanova (2004: 228), uz nacionalne 
priče, legende i poeziju, izvor nastajućeg književnog prostora, 
institucija koja lavira između govornog i pisanog jezika. Široko 
izvođena u područjima visokog stupnja nepismenosti i niskog 
stupnja književnog kapitala, drama je, prema Casanova, kao 
govorno djelo par excellence, istodobno popularni žanr i instru- 
ment standardizacije jezika. Ona afirmira popularne tradicionalne 
priče, preobražavajući ih pritom u kodificirane i legitimirane 
književne izvore čime, zapravo, popularnu publiku preobražava 
u nacionalnu publiku, što će zapravo motivirati Senoinu oštru i 
angažiranu kritiku u člancima o kazalištu. U tridesetak godina 
djelovanja, između Demetra i Senoe, prema Nikoli Batušiću 
(1976: 8-9), hrvatski dramatičari kroz niz žanrova (povijesno- 
-romantička tragedija, junačka drama, politička satira, vesela igra, 
pučki igrokaz s mnogobrojnim stilskim fizionomijama), kroz 
oporu lakrdiju i jeftinu šalu modificiraju popularni izričaj. Ta 
estetski slaba ostvarenja, koja su već pedesetih godina prestala 
biti zanimljiva izvođačima, prema Batušiću, nisu pokazivala ni- 
kakve lingvističko-stilističke posebnosti osobnoga stvaralačkoga 
značaja. Ipak, u razvojnoj liniji od Kukuljevića, mladoga Demetra 
do zrelijega stvaraoca u Teuti pa sve do Bogovića, prepoznaje se, 
kako pokazuje, razvitak novouvedene štokavštine do oblika knji- 
ževno-izražajnoga standarda u dramskome obliku, no taj jezik u 
hrvatskoj dramatici nikada nije "dosegao jedrinu Demetrovih sti- 
hova za Grobničko polje, niti se ikada približio Mažuranićevu 
majstorstvu iz Smrti Smail-age Cengića" (ibid: 16). Marijan Bo- 
binac (200 1:11 -24) se u analizi pučkog komada također zadržava 
na opasci kako mu je svojstvena "nedovoljna estetska aura", iako 
Antun Barac (1960: 73) kao najveće dostignuće hrvatske književ- 
nosti u doba apsolutizma izdvaja drame Mirka Bogovića, smatra- 
jući ih prvim novijim djelima o kojima su kritičari mogli pisati 
"u vezi s krupnim i načelnim pitanjima umjetnosti: problem tra- 
gične krivnje, kompozicija tragedije, građa i oblik, problem oce- 
ubijstva kao tragični problem i t. d. To je njihova nesumnjiva 



145 



STVARANJE KNJIŽEVNE NACIJE 

prednost, bez obzira na njihovo umjetničko značenje. Napisavši 
ih i izdavši u knjizi, Bogović je time u jalovom i kukavičkom 
svome vremenu pokazao, koliko se hrvatski književnik ipak može 
uzdići nad sitno svagdašnje piskaranje i kušati da se približi naj- 
višim uzorima umjetnosti." 

Etička i estetska pitanja koja otvaraju Bogovićeve (nesumnji- 
vo i druge) tragedije, prvenstveno pojam uzvišenog na kojem 
počivaju, otvaraju, iz ove Barčeve ocjene, prostor za razumijeva- 
nje popularnosti uzvišenih tragičnih zapleta u svim, a ponajprije 
u narativnim žanrovima. Ti će zapleti procvjetati baš u vrijeme 
zasnivanja književnog polja, od tridesetih do pedesetih godina 
devetnaestog stoljeća, nakon čega će ih, zajedno s prevladavaju- 
ćim stilskim i narativnim postupcima, zagovornici "estetskog" 
prozivati. Tako, primjerice, Janko Jurković u članku Moja o kaza- 
lištu ("Neven", 1855) smatra da je tragedija njegova vremena 
loša jer je "nenaravna", pretjerano "apstrahira od istine i života": 
"Kome nije već dodijalo u naših tragedijah ono neprestano razlie- 
vanje čuvstavah, u kojih mora da se svaka misao utopi; ono nepre- 
stano umiranje, kao od besposlice; one stereotipne ljubezne intri- 
ge, bez kojih naša nijedna drama nije i u kojih je toli malo istine, 
da se čovjek tuzi u oči mora smejati, a od premnoga škakljicanja 
otupiti". Od tragedije je, danas, smatra Jurković, primjerenija ko- 
medija i to ne samo zbog popularnosti komičnoga, već i zbog 
njezine "uporabive" (moralne) vrijednosti: "Mi ne treba da naše 
općinstvo pretjeranom sentimentalnošću tragedije mazimo; tud 
su učinili sve što se može, tužni novi francezki romani, novele, a 
i novija tragedija. Mi treba da ta čuvstva sa stramputicah trijeznim 
naukom na pravi put izvodimo i od prekomjemosti na pravu mjeru 
dotjeravamo; riečju, ne da a defectu, nego ab excessu liečimo. I 
osim drugih nebrojenih mana našega današnjega života, i sama 
ta bolest pruža upravo najobilnije gradivo za komediju." Preko- 
mjemosti književnih postupaka tako su, prema Jurkoviću, već 
same dovoljno gradivo za valjanu književnost (komediju). On, 
dakle, u parodiranju vidi mogućnost estetski dorađenog stvaranja, 

čime upućuje na stanovitu razinu žanrovske i društvene autore- 
fleksije koja je nužna za uspostavljanje autonomije književnog 
polja i njegovu legitimaciju u širem društvenom sustavu 89 , što je 
na različitim razinama "književnog života" vidljivo već pedesetih 
godina - i to kroz profiliranje proze uopće, a zatim i romana. 

Ranije je navedeno kako periodika, svojom dinamikom i me- 
đudjelovanjem s drugim društvenim područjima podržava ili čak 
generira razvoj i afirmaciju pojedinih književnih žanrova, poput, 
primjerice novele ili romana kroz sedamdesete i osamdesete 
godine. Ovdje se nećemo upuštati u detaljniju razradu unutaržan- 
rovskih promjena kroz devetnaesto stoljeće, već će nas zanimati 
spomenuta promjena u hijerarhizaciji žanrova, i to prije svega 
popularizacija proze, naročito romana 90 . Razlog tome je što upravo 
ova promjena pokazuje proces estetizacije književnih djela. Isto 
tako, u zadnjem poglavlju središnjeg dijela rada, razmotrit ćemo 
osnovne implikacije afirmacije književne kritike. Sto se žanrovske 
razdiobe tiče, i prije "Vienca" koji, kao što potvrđuje Krešimir 
Nemec (1995: 103), usmjerava uspon hrvatskog romana i afirma- 
ciju "lijepe književnosti", već "Nevenovo" 91 kazalo, kako je već 
spomenuto, razlikuje novele, pripovedke, narodne povesti, histo- 
ričke čertice i pričice. Kad govorimo o autoreferencijalnoj svijesti 
i odnosu prema žanrovima, zanimljiv je primjer uredničke bilješke 
uz pripovijetku Mijata Stojanovića Turci u Slavoniji ("Neven", 



Usp. Protrka, 2006: 319-340. 

Promjene u poetološkom statusu romana kroz 19. stoljeće tumači K. Nemec (2006: 

95-127). 

"Neven" značajnije otvara prostor prozi, ali i njenim prvim poetičko-estetičkim 

promišljanjima. Tako je Ivan Macun u prvom godištu (I (1852): 14: 216-222; 

234-237; 244-249; 279-285; 296-302 objavio Kratko krasoslovje, pisano za 

neštampani antologijski izbor Cvetje pesničtva ilirskoga Više u K. Nemec ( 1 995 : 

59). Mirko Bogović je napisao pregled Naša književnost u najnovie doba ( I 

(1852): 1: 7-8), aAntunMažuranić Kratak pregled stare literature hervatske (IV 

(1855): 32: 501-505). Dinamika kanonizacije "refleksivnih" žanrova tema je 

zadnjeg po-glavlja središnjeg dijela rada. 

1854) koja glasi: "Ovu pripovedku priobćujemo kao osobito 
izverstni pokus narodnog opisujućeg pripovedanja, ne pako kao 
novelu ili peripovedku u novoknjiževnom smislu, po kojem no- 
vela ako hoće daju ljudi za novelu priznaju, mora se deržati ob- 
ćih naše dobe pravilah ukusa i umetničkog izvedenja u pripove- 
danju i kar akter istiki, nu za to se nemora značaja i forme čisto- 
narodne (istaknula M. P.). Ovo se neda teoretički naznačiti tako 
kako bi se to dalo primerom, kad bi se oni naši književnici, koji 
su u ovoj struci veštinu svoju pokazali, opet pojavili na beletri- 
stičkom polju, gde bi ih obćinstvo naše radostnom dobrodošlicom 
dočekalo." 

Ovaj primjer uredničkog komentara Josipa Prausa otkriva jas- 
no postavljena "pravila ukusa i umetničkog izvedenja u pripove- 
danju i karakteristiki" 92 , dakle, jasne estetske kriterije i svjestan 
otklon od njih, u prilog pisanju "čistonarodnim formama". Sto- 
janovićeva novela ni u kom slučaju nije smatrana dostignućem 
"narodnog duha": ona je nudila samo "osnove", dohvaćen izvor 
narodnih formi, ali bez one estetske "nadgradnje" koju spominje, 
primjerice, Jagić. Tu perspektivu visoke književnosti koja nastaje 
kao posljedica rada i obrazovanja autora i čitatelja zadržava i Jo- 
van Hranilović u svojoj teoriji novele ("Hrvatska Vila", 1882). 
Novelistika, kao i kritika njegova vremena pati, kako kaže, od 
nedostatka učenja i stručnosti, pa kao uzore citira Vischera, Gott- 
schalla i Carrierea, hvali Senou i Fedora Brestova koji, kao i Tur- 
genjev, znaju napisati novelu bez suvišnih kompozicijskih i temat- 
skih izleta, a isključuje lake književne note Montepina, Suea i 
Dumasa kao i Jorgovanićeve jezovite i dekadentne likove i zaplete. 
Hranilović nudi linearnu progresivnu viziju književne povijesti, 
smatra daje suvremena književnost zrelija od književnosti "ilirske 



92 Praus, osim deklariranja umjetničkih pravila, otkriva i vlastitu uredničku moć i 
autoritet: poznavanje estetike, poznavanje "čistonarodnih formi" i moć da odluči 
o konkretnom književnom djelu ne samo odabirom i objavljivanjem, nego i komen- 
tarom. O instancama autorizacije autora više u sljedećem poglavlju. 

dobe" i da bi onodobni pisci (Mažuranić, Preradović), da su poži- 
vjeli, sazreli kao pisci i nadrasli ideološku zanesenost i književni 
diletantizam svog vremena. Iako je njegova teorija, uostalom kao 
i one ranije spomenute, zaogrnuta građanskim moralizatorskim 
postavkama koje je Jorgovanić mogao sablažnjavati, kroz nju se 
ipak uočava jasno podupiranje stila i estetike kao okosnica "dobro 
napisanog" književnog dijela. Od vremena poezije, "ideološke 
zanesenosti" i "diletantizma" o kojima govori Hranilović, do nje- 
mu suvremene književnosti koju smatra estetski i stilski zrelijom 
možemo, kroz sve narativne žanrove, pratiti prepoznatljive po- 
stupke u gradnji napetih fabula i "labirintskih zapleta" (Nemec, 
1995: 58). Humor i zapleti pučkih komada, karakterizacija i fabu- 
lacija narativnih stihovanih djela zasnovani su na elementima 
romanse kojima obiluju i prvi romani devetnaestog stoljeća - žan- 
ra koji u jeku estetizacije književnosti zauzima središnje mjesto 
u njezinu žanrovskom univerzumu. 



2.2.4.2. 
Proza, roman, romansa 

Terminološke oznake za roman, premda ga već objavljuju, me- 
đu žanrovima iz "Nevenova" kazala nema 93 . Slično, u sadržaju 
"Vienca" su, također, kao pripovjedke navedeni romani Ante Ko- 
vačića Baruničina ljubav, kao i Senoine Seljačka buna i Čuvaj se 
senjske ruke. Roman je u ovo vrijeme označavao trivijalnu formu 
popularnih ljubavnih romana koje je valjalo potisnuti adekvatnom 
domaćom produkcijom. Romani su prozivani u književnim i teo- 



9i Tako je, primjerice, u prvom godištu objavljen popularni Alamontade Heinricha 
Zschokkea, u drugom odlomak iz Ciča Tomine kolibe Harriet Beecher Stowe, u 
trećem dio iz nedovršenog Nemčićeva romana Udes ljudski, u četvrtom Gogoljev 
TarasBuljba. Usp. Brešić 2006, knj. 1: 311-393; Protrka, 2002: 78. 

rijskim tekstovima 94 , pa su kroz devetnaesto stoljeće brojni pri- 
mjeri unutarknjiževnog komentiranja žanra. Tako je, primjerice, 
Adolfo Veber Tkalčević u kritičkom tekstu Niešto o kazalištu 
("Danica", XIV (1848): 11: 45-47; 49-51; 54-56; 58-60; 62-64; 
66-68) osudio širenje popularnih romana objavljivanih na nje- 
mačkom, za koje je držao da kvare mladež i uništavaju društvo. 
Posebno je izdvojio romane Eugena Sua, kojeg drži nesmotrenim 
uzurpatorom čitateljskih (ženskih) duša: "Što da kažem o nesmo- 
trenom nastojanju Eugena Sua, da emancipira, i to onako kako 
što veli, krasotice ispod jarma njihovih muževah? Ta ono mu je 
naricao duh paklenski. Ta ono smjera na razvrgnutje obiteljskog 
života nesposredno, a posriedno na upropaštenje domovine! Da 
su njegova načela u toj struci obieručke zagarlile naše nadrimudra- 
šice, nemožeš dvojiti. Ta otuda biva, da je u našoj domovini, 
osobito u Zagrebu piesnički život u obće, a kod krasoticah napose 
mah preoteo. O mladosti tašta i plaha, kuda sarneš s nerazbora, 
gdie pogiba tva se otvora! Ali biedna domovino, koja takovih 
gojiš sinovah!". Nekoliko godina kasnije, u noveli Zagrepkinja 
("Neven", IV (1855): 1: 1-7; 17-23; 33-39), kojoj ćemo se još 
vratiti, konkretizira ranije izrečenu tezu o moralno razarajućem 
učinku romana. Ti su njegovi stavovi bili rasprostranjeni i široko 
prihvaćeni. Tako je u noveli Mala kraljica Gjure Kovačevića, 
("Danica" XVIII (1864): 19: 149-151; 158-160; 166-168; 175- 
-176; 183-184) vrijednost djevojačke čistoće predočena sljedećim 
opisom Anice: "Zabavljena timi poslovi, nije petnaestgodišnja 
Anica ni pomisliti mogla na stvari, koje mnogim gradskim die- 
vojčicam nikada ni neidu iz glave. Romanah, kojimi su često kano 
bedemom obasute gradske liepotice naše, nije Anica ni po imenu 
poznavala, al joj je zato pamet ostala čista od nedopuštjenih mislih 



94 Terminološku varijabilnost i otpor prema specifičnom načinu pisanja pokazuju 
fikcionalni i nefikcionalni tekstovi. Više o tome i drugim problemima vezanima 
uz početke hrvatskog romana, usp. K. Nemec, 1995: 10 i dalje i 2006: 95-127. 

serdce čisto kano sunce i netaknuto nijednom zlom požudom" 
(ibid: 151). 

Ljudevit Tomšić smatra da su ljubavni romani zlo skriveno u 
zamamnoj slici: "U zlatnoj posudi gnjilu trulež ima" (Niešto o 
važnosti piesničtva uopće, a osobito slavjanskoga za našu mladež, 
"Danica", XVI (1853): 30:1 17), dok u opsežnijoj pripovijetci Vil- 
ka Slavoja Jesam li ljubio? Iz djačkoga života ("Dragoljub", II 
(1868): 16: 247-250; 261-265; 278-280; 293-295; 313-315; 326- 
-329; 342-344; 358-361; 375-378; 389-392) jedan od likova ko- 
mentira ispripovijedano: "Ala si nam ti moj Vilko, veliki mudrijaš, 
ozva se Pretendent. Ivku si sproveo čak i kroz samostan u naručaj 
neznanoga supruga, ljubljenoga nuzljuba, Milovana si zapopio; 
šteta samo, što se nisi, ti kao nesretni ljubovnik ubio, onda bi bio 
gotov roman. Šteta ja velim, a to za to; jer našoj hrvatskoj knjizi 
treba romana. [...] Da, imaš pravo. Al ja sam si mislio ovako: 
Bolje obična pripoviedka, i ja živ, nego kakav strašni roman 
a ja mrtav" (Istaknula M. P.). 

Ovaj zazor od romana (romanse) možemo tumačiti posljedi- 
com strahovanja od učinka utopijske projekcije njegova snovitog 
svijeta (Beer, 1979: 12) na patrijarhalnu kulturu (Radway, 1991: 
13, 219) usmjerenu na stvaranje nacionalnog identiteta. Bedem 
opojnih romana kojim su opasane nedostupne gradske djevojke 
svakako je nepoželjan u pridobivanju njihovih snaga u zajednič- 
kom projektu. Umjesto čednosti i čistoće njima, kako je sugerira- 
no, vladaju nedopuštene misli i zla požuda. Kroz navedeni citat 
iz Slavojeve pripovijetke vidimo da spomenuto deklarativno is- 
ključivanje trivijalnih žanrova, ipak, nije značilo i odbacivanje 
narativnih osobina koji su im svojstvene. Dapače, klišeji pro- 
zvanih "romana" meandriraju kroz sve vrste narativa, proznih i 
stihovanih, dramskih i lirskih. Ta se asimilacija trivijalnih postu- 
paka u književnosti šezdesetih i sedamdesetih godina, pa i kasnije, 
često tumači potrebom "zadobivanja" ili privlačenja čitateljstva. 
Prepoznatljiva struktura romanse, vidljiva u fabulaciji i karakte- 
rizaciji likova, naročito u narativnim žanrovima od ilirizma do 

realizma može se tumačiti i međustupnjem estetizacije postupaka, 
gdje književni tekst postaje predmetom konzumacije, nestvarnim 
svijetom kojim vladaju stvarno poželjne vrijednosti: čednost, bla- 
gost, odanost, domoljublje i istinoljubivost 95 . Kako pokazuje 
Northrope Frye (2000: 212), "u svakom razdoblju vladajući druš- 
tveni ili duhovni stalež naginje tomu da svoje ideale projicira u 
neki oblik romanse u kojoj čestiti junaci i lijepe junakinje pred- 
stavljaju ideale njegova uspona, a hulje ono što taj uspon ugrožava. 
To je opća značajka viteške romanse u srednjovjekovlju, aristo- 
kratske romanse u renesansi, građanske romanse nakon osam- 
naestog stoljeća i revolucionarne romanse u suvremenoj Rusiji." 
Taje polarizacija u karakterizaciji dobrih i loših junaka u hrvatskoj 
književnosti dio strategije oblikovanja nacionalnih identiteta, gdje 
su domaći vrli protagonisti, a stranci uljezi, antagonisti i uzurpa- 
tori. Pri tome se stvaraju i održavaju kulturni stereotipi koji kari- 
kiraju likove i polariziraju suprotnosti, ostavljajući "u vlastitom 
neprepoznato strano i u stranom neprepoznato vlastito" (Fried, 
2006: 75) 96 . "Iznoseći gradivo iz hrvatske prošlosti (...) hrvatski 
su novelisti", piše Antun Barac (1952: 9), "ipak više-manje upo- 



95 Prepoznatljiv odnos prema "romanima" vidljiv je, kako pokazuje Masa Kolanović 
(2006: 327-358) i kroz dvadeseto stoljeće. Tako u Maloj reportaži: Zašto žene 
čitaju romane, Marija Jurić Zagorka prikazuje negodovanje supruga jedne 
pasionirane čitateljice romana (romansi): "Pokvarili su te, kao što kvare i druge 
žene. Neka djavo odnese i ove romane i njihove pisce. (...) Ubijaju u vama svaki 
smisao za realni život. Ovi vaši ludi junaci, koji se za svoju ljubav biju, žrtvuju, 
stavljaju deset puta svoj život na kocku - i što ti sve ne znam - prava su nakaza! 
Oduševljavate se za njih, ludujete, dršćete za njih i onda ih prispodabljate sa svo- 
jim vjerenikom i mužem. Htjelo bi vam se sentimentalne, trubadurske ljubavi. 
Realni život ne podnosi tih vaših junaka" (prema Kolanović, ibid: 340). Slično se 
protivljenje može pročitati i u Krležinu romanu Tri kavaljera frajle Melanije: 
"Rinaldo! Prokleti taj Rinaldo! Prvo će mi biti da bacim tog prokletog Rinalda iz 
svoje kuće! Metlu u ruke pa kuhače, a ne romane! Dat ću ja njoj već tih romana! 
Ha-ha! Romani! Dvojke dojiti, a ne romane! To!" koji se, prema Kolanović, u 
iznevjeravanju njezine arhetipske strukture, može tumačiti i kao parodija romanse. 

96 Kulturni stereotipi kao imagološki plodni konstrukti vlastitog i tuđeg identiteta 
česta su tema novijih istraživanja. Usp. Oraić Tolić, Kulcsar Szabo, 2006. 

trebljavali motive i fabule običajne u vrijeme europske romantike. 
(...) u tadašnjim se hrvatskim novelama priča o bezgraničnoj 
mržnji između pojedinih velikaških obitelji, između očeva i djece, 
između nekadašnjih prijatelja, a zatim o ljubavima djece, kojima 
su roditelji neprijatelji (Vukotinović: Franjo Talovac, Demeter: 
Ivo i Neda, Otac i sin). Tu se prikazuju osvete, izvršene nakon 
mnogo godina. Pripovijeda se o ljubavi na prvi pogled i o zapreka- 
ma, što ih mladim ljudima postavljaju imutak, rod ili porodične 
opreke. Slikaju se otmice, hajduci spletke, nepoznati ljudi kao 
spasioci, i si." 

S druge strane, pogotovo nakon šezdesetih ili čak početkom 
sedamdesetih godina devetnaestog stoljeća 97 , možemo govoriti i 
o počecima žanrovskog raslojavanja i stabilizacije romana koji, 
prema Fryu, nastaje kao realistična reinterpretacija romanse u 
suglasju sa svakodnevnim iskustvom. Roman pritom zadobiva 
sebi svojstvenu parodičnost u odnosu na bajkovitost romanse, pa 
se stoga, od Don Quijotea i Mme Bouvarv do Tkalčevićeve "Za- 
grepkinje" Milice ili Vojnovićeve Mare iz Geraniuma, pojavljuje 
cijela plejada likova zbunjenih neskladom između stvarnih okol- 
nosti vlastitog života i romantičnih očekivanja poduprtih popu- 
larnom književnošću. Ovi se likovi i pripadajuća djela, dakako, 
međusobno uvelike razlikuju, ne samo po formalnim, stilskim ili 
ideološkim osobinama, već i po, ovdje zanimljivom, odnosu pre- 
ma podtekstu romanse. Tako je Tkalčevićeva reinterpretacija ro- 
manse u Zagrepkinji vođena moralizatorskom perspektivom 
osobnog grijeha i kazne u odnosu prema građanskoj javnosti i 



Prema Nemecu (2006: 99) "tek početkom sedamdesetih godina 19. stoljeća dolazi 
do postupne promjene u pogledima na veliku proznu formu", pa je proizvodnja 
romana poduprta i njegovom književno-teorijskom rehabilitacijom (F. Ciraki), 
da bi se nakon polemike o naturalizmu koja romanu daje sve veći legitimitet, 
njegova "poetološka kanonizacija" dovršila krajem osamdesetih. Nemec smatra 
da je rasprava Jakše Čedomila O romanu (1888) zatvorila krug kojim je roman 
"od autsajderskog, marginalnog statusa" postao "glavni tumač stanja i težnji mode- 
rnog čovjeka" (ibid: 127). 

kolektivnoj sudbini naroda. Implikacije Vojnovićeva Geraniuma, 
objavljenog dvadesetak godina kasnije 98 , sasvim su druge naravi. 
Ovu svoju pripovijetku je znakovito, najprije objavio s podnaslo- 
vom Crta iz dalmatinskoga života, a zatim kao Roman jedne osi- 
delice, što nikako nije nepažnja pri žanrovskom određivanju djela 
(crta ili roman umjesto pripovijetka ili novela), već pedantan rad 
na usmjeravanju čitateljske perspektive. Autor je u prvom slučaju 
svoje djelo kontekstualizirao do tada prepoznatljivim realističkim 
poduhvatom prenošenja zbilje "dalmatinskoga života" u kojem 
bi sudbina Mare predstavljala pravilo ili jedan od mnogih sluča- 
jeva tragične sudbine zapuštenih malograđanskih djevojaka. U 
tom je slučaju relevantna društvena pozadina događaja, a u recep- 
ciji se naglašava kritički impuls. U drugom je slučaju jasnije žan- 
rovsko problematiziranje kojim se, prema postupku koji spominje 
Frye, parodiraju zakonitosti pisanja i čitanja romanse, čime se 
podupire estetizacija književnosti i njezino odvajanje od funkcio- 
nalnosti u praktičnom životu. Najprije Marin primjer svjedoči 
kako "trivijalno" štivo, konkretno "Pavao i Virginija ispod trop- 
skog lišća i sablasti Ratklifovih romana", može izazvati nerealna 
očekivanja te tragično usmjeriti sudbinu čitateljice. S druge strane, 
već modernističkim postupkom prizivajući simboličku vrijednost 
cvijeća i krajolika, autorski glas iz okvira pripovijesti, ne slučajno 
referirajući na Flaubertovo Jednostavno srce, uspostavlja razdjel- 
nicu između tzv. dosadne i zabavne književnosti. "Roman jedne 
osiđelice" bi, zapravo, iz perspektive pisaca i konzumenata zabav- 
ne (trivijalne) književnosti bio contradictio in adjecto, nespojiva 
suprotnost. Upravo zato taj autorski glas, najavljujući pripovijest, 
u svojoj poslanici iz okvira kaže "Ne znam da li će te zanimati, 
entre nous, cijenim daje prilično dosadna!" Nije to, dakako, lažna 
skromnost mladog Vojnovića koji objavljuje na prvim stranicama 



Objavljen kao Geranium. Crta iz dalmatinskoga života pod pseudonimom Sergij 
P., u "Viencu" XII (1880): 1: 1-4; 17-24; 33-36; 49-52; 65-67; 81-84; 97-99; 
113-115; 129-131; 145-148; 161-163. 

renomiranog "Vienca", već, dapače, potreba da se vlastito djelo 
predodredi u "dosadnu", visoku književnost. On se pri tom poigra- 
va s cijelim nizom detektora "romantične književnosti": od ka- 
rakterizacije Marina lika koja pripovjedača usmjerava na pogrešno 
kontekstualiziranje u "vrtoglave zanimljivosti nekih romana veli- 
kih dama" do komentara koje izgovara sam taj pripovjedač, Vlado, 
utjelovljenje romantičara sklona sanjarenju i promatranju iz za- 
kutka. Njegovu potrebu za grandioznim fabulacijama ("Vidjevši 
tu ženu - zavrte se mojom maštom tisuće misli. - Stvorih u 5 mi- 
nuta katastrofu, dostojnu kakvog Montepina") realnost (tetka, 
Nika), ubrzo vraća "na pravi put": "Vi mladići gledate u svijet 
uvijek Dumasovim sanjarijama! - reče tetka sa svijećom u ruci. 
- Najjednostavniji ali i najstrašniji su romani bez spletaka, - bez 
otrova i - bez krvi, - bez dekoracija. - Dosta proučiti jedno čo- 
vječje srce - pak ćeš naći u njem gradiva, koje će te potresti više 
negoli sve nevjerojatnosti romantika". 

Vladi, tom romantičaru-promatraču/čitatelju/slušatelju, 
zapravo je i upućena pripovijest: on je njezin lik i našlo vljenik 
koji zajedno s njome doživljava transformaciju. "Realizam" pripo- 
vjedačice - tetke, kao i usporedna karakterizacija Vlade sanjara i 
realistične direktne i živahne Nike, razjašnjavaju put koji knji- 
ževnost i njezini čitatelji trebaju preći na putu do "zrelosti" rea- 
lizma. Slično je u noveli Mira Kodolićeva Josipa Kozarca opisano 
literarno i životno sazrijevanje naslovnog lika". Ona je na početku 
prikazana kao nježno i prozirno bljedunjavo nedozrelo biće izgle- 
dom kakve gospođice a ne malogradske gospođe (Kozarac, 1997: 
140) čija je duša bila još "vedra poljana sa nizkom, mekom travom 
i mahovinom, na kojoj ništa nije traga ostavljalo" (ibid: 144). 
Njezina djetinja naivnost "još nije došla do sgode, da jače nategne 
luk svojih čuvstava a da bi oštre strjelice razarajućom silom od- 



Objavljenaje u "Prosvjeti", III (1895): 13: 385-387; 417-419; 449-451; 481-483; 
513-515; 545-547; 577-579. 

zviždale u nedoglednu daljinu; strjelice njezinih pitomih osjećaja 
padale su tik pred nju, ne ozlieđujuć niti nje same, niti koga dru- 
goga" (145). Uz to slabo obrazovana lošom lektirom i slabim 
čitanjem, Mira Kodolićeva pod vodstvom senzibilnog i obrazova- 
nog Emilijana pl. Vukovića počinje čitati književne klasike - Sha- 
kespearea i ruske realiste, što je, uz prijateljstvo i ljubav s njim, 
dovodi do samoosvještenja i zrelosti: "Njoj se počeo razjasnjivati 
sviet, i ona se počela samoj sebi otvarati; ona nije ni mislila da se 
sve to može i smije riječima izreći, što u našoj duši kipi" (ibid: 
145). Nakon toga ona više ne može čitati tek radi zapleta, kao što 
je, kako kaže, činila prije: "... čitala sam samo do trećine, ili do 
polovice, - pa onda preskočiv sve ostalo, odmah konac, pa sam 
ipak sve znala; ali kod tih ruskih novela nije se tako dalo" (ibid: 
146). Usporedo s lektirom jača njezin "duševni razvoj" da bi, pro- 
šavši kroz vlastiti grijeh i iskupljenje, od nekadašnje sjenke malo- 
građanskog braka postala emotivno i intelektualno potpuna osoba 
koja zrelo odlučuje o vlastitoj budućnosti i time budućnosti svog 
djeteta, braka i supruga. Spomenuta Tkalčevićeva Milica iz Za- 
grepkinje također, čitajući svoju "laku" lektiru (Tschokkeova 
Alamontadu), dobiva upute o "direktnom" čitanju u potrazi za 
napetošću: "Kadšto je bolje, da se u sredini počme (čitati), pa ta- 
ko će vam se jamačno dopasti - opazi Vojko" pa, "ustav, uze 
knjigu, pa premetnuv njekoliko listovah o dosadnom onom filo- 
zofiranju, poče čitati samu novelu. Milina njegova glasa, razgo- 
vietno čitanje, njegovo rekao bih rosom ćućenjah ovlaženo oko i 
zanimivost pripoviesti tako omami Milicu, daje kano prikovana 
sjedjela. Glavnu je stvar čula, na opise značajah nije mnogo pazila, 
kod prelazah je nadimala ustnice, kano da hoće zievnuti, a kad se 
je govorilo o ljubavi, o kipećem i prekipjelom srdcu, oči bi raz- 
valila, usta kano na pol otvorila i cielim tielom prama čitatelju 
nagnula. To pozorni Vojko skoro spazi, te kad su se njoj oči oti- 
male po sobi, prevrnu brzo njekoliko listovah, pak uze čitati o 
sastanku Alamontada s Ljubicom Bertolonovom" (Tkalčević, 
1886: 125-126). 

Ovaj Tkalčevićev antologijski opis čitateljice opijene "lakim" 
štivom ("razvaljene" oči, napola otvorena usta, opasno nagnuto 
tijelo) trebao je poslužiti kao uvod u njegovu nacionalnu moralku 
u kojoj su vjernost i radinost žene stup obitelji i društva. Njegov 
tekst nosi direktnu poruku o štetnosti "zamamne" književnosti i 
stranih odgojnih internata. Uporabna vrijednost književnog teksta 
kod njega nije upitna: važan je tek registar njegove upotrebljivosti, 
što nije slučaj ni kod Vojnovića niti kod Kozarca. Književnost, 
kako je implicirano u Kozaračevoj noveli, nije predmet direktne 
praktične upotrebljivosti, već je estetski cjelovit proizvod koji, u 
konačnici, ima utopijsku perspektivu, "idealni cilj" upotpunjava- 
nja ideje čovjeka, dovršavanja njegove idealne naravi. To, kako 
je prikazano u prvom poglavlju, u potpunosti odgovara konceptu 
autonomne književnosti kako je definiraju Renate von Heyde- 
brand i Simone Winko (1996: 26). Tako zasnovana književnost 
(književno polje) funkcionira prema sebi inherentnim (estetskim) 
pravilima i razdvaja se od primarne funkcionalnosti u drugim 
područjima. Književno polje tako uspostavlja vlastitu relativnu 
autonomiju, razdvaja se od ekonomskog, političkog, pedagoškog 
ili religijskog polja, a njegova izvanjska distinktivnost ima svoj 
pandan u distinktivnosti unutar polja. Drugim riječima, načela 
razlikovanja "prave", "visoke", estetske književnosti od "trivijal- 
ne", "niske" popularne impliciraju i razlike među proizvođačima: 
autorima, ali i među potrošačima: čitateljima književnosti, o čemu 
će više riječi biti u sljedećem poglavlju. 

Zadržimo li se, zaključno, na distinkciji između popularne i 
estetske književnosti implicirane unutar samih književnih djela, 
valja naglasiti kako se, nakon eksplicitnih polemika oko dubro- 
vačkog, odnosno narodnog kanona u ilirizmu i nakon spomenutih 
Vrazovih istupa u "Kolu", prvi znaci autonomizacije književnog 
polja pojavljuju već u "Nevenu" krajem pedesetih godina s Jurko- 
vićem i Pacelom (usp. Protrka, 2006: 3 19-340) u čijim tekstovima 
nalazimo autoreferencijalne refleksije i ironizaciju prevladavajuće 
paradigme. Taj postupak biva snažniji nešto kasnije, u vrijeme 

realizma kada je proza, što se vidi iz analiziranih primjera, a naro- 
čito roman kao njezin visokokotirajući žanr, uvelike obilježena 
parodijskim impulsom 100 . Među najvažnijima su pritom estetiza- 
cija i distinkcija koja nastaje parodiranjem obrazaca romanse u 
njezinu najpopularnijem obliku kroz devetnaesto stoljeće. Rea- 
lizam i naturalizam, uopće, kako je ustanovio Erich Auerbach 
(1978: 491), nisu tek izazov udobnosti malograđanskog morala, 
već u prvom redu bunt protiv estetske osrednjosti i etičke mlakosti 
nastalih širenjem čitateljske publike i "kvarenjem ukusa" popu- 
larnom lektirom. Jačanje anonimne "građanske" publike u rea- 
lizmu, upad metoda i tehnika posuđenih iz ekonomske sfere, poput 
skupne proizvodnje ili oglašavanja kulturalnih proizvoda koje 
možemo, kako pokazuje V. Brešić (2005: 27-78), pratiti i u knji- 
ževnoj periodici, paradoksalno, prema Bourdieu (2002: 4), koinci- 
diraju s odbijanjem građanske estetike i metodičkim razdvajanjem 
umjetnika i intelektualaca od drugih građana. U daljnjem hodu 
kroz tematizaciju estetskog doživljaja, u moderni opijenoj siner- 
gijskim učinkom osjetilnog svijeta, realistički estetski projekt svoj 



100 Roman će, doista, postupno zauzeti svoje visoko mjesto u hijerarhiji književnih 
žanrova. Razdoblje između 1 880. i 1 900. godine Krešimir Nemec naziva zlatnim 
dobom hrvatskog romana, smatrajući da je upravo produkcija u ovo vrijeme 
potvrdila njegov status i "privilegiran položaj u odnosu na druge vrste" (1995: 
164). Postupno će biti prihvaćen i sam termin, na što će uvelike utjecati i 
stabilizacija književne vrijednosti. Već početkom sedamdesetih, Franjo Ciraki u 
jednom od svojih predavanja "liepom spolu" govori o Madame Stael i George 
Sand, (objavljeno u"Viencu", 1871 (III): 48: 770), pa već u uvodu, smatrajući da 
je potrebno razjasniti osnovne pojmove, piše o predrasudama vezanima uz žanr 
romana. U definiciju romana uvodi načelo ukusa, razlikuje "puke krpanje, koje 
si to ime prisvojiše, i koje su napisane jedino da ugode pokvarenu ukusu 
mnogobrojna estetično neobrazovana obćinstva". S druge strane, roman koji zaslu- 
žuje to ime predstavlja "pjesnički proizvod duha, koji nam predočuje raznoliki 
duševni razvitak ili pojedinca čovjeka ili cieloga kojega stališa ili naroda tako, da 
se u zgodah i udesu glavne osobe romana i u zgodah svih drugih osoba, koje nanj 
uplivaju, zrcali duh stanovite dobe ili stanovita stoljeća, u kojemu se čin romana 
zbiva." 

telos dostiže u larpurlartizmu kao potpunom odricanju kontinuiteta 
između života i umjetnosti. 

Prije toga, estetsko je definirano prvenstveno odmakom od 
praktično uvjetovanog popularnog ("trivijalnog"). Taj se odmak 
i distinkcija između "trivijalnog" i "visokoknjiževnog" predočava 
kao stabilno utemeljujuće mjesto književne institucije. No ona 
već u dvadesetom stoljeću otkriva svoje klimave noge pokazavši 
se, prema J. G. Kronicku (200 1 : 37-66), kao mjesto procjepa koje 
je otvorilo suvremenu krizu književnog kanona, o čemu je bilo 
riječi u prvom poglavlju. Ukratko, premještanje interesa s kanona 
djela na kanon autora unio je velike promjene u književnu institu- 
ciju, u način pisanja i razumijevanja tekstova. Povezivanje kanona 
s autorima donijelo je pečat inovativnosti, uvedeni su pojmovi 
genija, originalnosti i imaginacije, pa se nekoć stabilan kanon 
zasnovan na izboru djela počeo dijeliti na djela koja jesu kanonska 
i ona koja to nisu. Takav rascjep pokazuje, među ostalima i Jagi- 
ćeva recepcija Frankopanova Vrtića, zbirke lascivnih pjesama, 
gdje se autorovo obilježavanje pjesama sintagmom "za čas kratiti" 
tumači kao vrijednosni sud. Jagić, naime, smatra da ih ni Fran- 
kopan nije držao pravim proizvodima duha - uzor mu je bio "aka- 
demik Crescent", tj. austrijski nadvojvoda Leopold Vilhelm, po 
rodu i staležu visok, ali po pjesništvu "jako nizak" -pa te "runjave 
i patuljaste" komade, iz pristojnosti nije mogao ni tiskati. Isto 
tako, Jagiće ističe kako njegovo zanimanje za ovu zbirku proizlazi 
iz okolnosti njezina nastanka, pred Frankopanovu pogibiju, a ne 
iz činjenice da bi u njoj bilo kakve poezije. Interpretator pritom, 
lojalno Kruni, činjenicu da se u zbirci ne nalazi nikakva spomena 
na povijesne okolnosti interpretira pjesnikovim odustajanjem od 
nelegitimnih nauma i gorkim kajanjem zbog učinjenih djela. 

Kanon autora i u ovom slučaju usmjerava recepciju djela koje 
bi, u suprotnom, ostalo prepušteno povijesnom zaboravu. Instan- 
ca autora, kako je pokazano, postaje središtem književnog života. 
Autori se smatraju "stvarateljima" na kojima počiva institucija 
književnosti: oni stvaraju djela, pridobivaju i oblikuju publiku 

(npr. Senoa), a književna kritika i povijest nastaju kao naknadni, 
donekle parazitski, nus/proizvodi njihova rada. Ova je perspektiva, 
karakteristična za devetnaesto stoljeće, odricala samostalnost u 
odlučivanju i kreiranju književne vrijednosti podjednako "obič- 
nim" čitateljima i "privilegiranoj" kritici i znanosti. Književnu 
publiku, trebalo je, dakako, stvarati, što su popularni književnici 
onog doba, poput Senoe, i činili - pogotovo u mjeri u kojoj su 
njihovi tekstovi eksplicirali svoje težnje. Usmjeravanje recepcije 
djela njim samim kakvo pokazuje spomenuti Vojnovićev Gera- 
nium nije bilo nikakva rijetkost: dobar je primjer za to uvod Se- 
noina Prijana Lovre. Ipak, direktan utjecaj na stvaranje i obliko- 
vanje književne publike imali su tekstovi i izvedbe koje su nasta- 
jale s tom izričitom svrhom: javna predavanja, poput onih koja 
je, "namienjena krasnom spolu" organizirala Matica hrvatska 101 , 
a koja su održavale vodeće kulturne, književne i znanstvene lič- 
nosti onog doba, zatim književne kritike, poetike, teorijski tekstovi 
i, nadasve, časopisna praksa u kojoj je urednička politika kroz 
selekciju i tretman u prostoru časopisa sugerirala važnost pojedi- 
nih naslova. Važnost uredničke ruke vidljiva je posebno u spome- 
nutim "Vienčevim" odgovorima uredništva, posebno za vrijeme 
djelovanja Augusta Senoe. Postupno se uviđa i potreba analognog 
raslojavanja prema djelima/čitateljskoj publici unutar pojedinih 
institucija, pa se profiliraju i izdavači specijalizirani za posebnu 
vrstu lektire, odnosno književne komunikacije: Akademija preuzi- 
ma književnu znanost, Matica izdavanje knjiga prikladnih zabavi 



1 Franjo Marković je 1869. održao predavanje O baladah i romancah, a nakon 
njega Franjo Ciraki o Madame Stael i George Sand te o Shakespeareovu Romeu 
i Juliji, Ivan Dežman o srcu i čuvstvenosti, I. Perkovac o Turgenjevu, I. Zahar o 
Stanku Vrazu, T. Smičiklas o Katarini Frankopanki, itd. Predavanja su se održavala 
u velikoj dvorani Narodnog doma u 18 h, a oblikovana su načelom "pouke i 
zabave", s ciljem obrazovanja: upotpunjavanja znanja i usmjeravanja pozornosti 
na estetske, etičke i nacionalne vrijednosti. Tako T. Smičiklas, predstavljajući 
biografiju "umne Frankopanke" Katarine, preporučuje njezin uzor "mehkom srdcu 
vrlih Hrvatica". 

i obrazovanju najšireg čitateljstva: pa objavljuje vrijedna suvre- 
mena djela i zamišljeni nacionalni i svjetski kanon, a Društvo sv. 
Jeronima izdaje popularne kalendare i knjižice za najširi puk. 



2.2.5. 
Čitatelji: publika, kritika, znanost 

Ako postoji mjesto na kojemu se trenutno 
stječe sva uzavrela mnogolikost teksta, 
onda to nije autor nego čitatelj. 

T. Eagleton 

Već se u prošlom poglavlju, preko Geraniuma i Mire Kodolićeve, 
pa i Zagrepkinje, moglo vidjeti kako sami autori unutar vlastitog 
djela tematiziraju ili nagovaraju apostrofiranog čitatelj a/icu. Time 
postaje očito da, unatoč deklariranom centralizmu autorske in- 
stance, ondašnja književna komunikacija itekako prepoznaje čita- 
telje kao instancu valorizacije teksta. Njihova se pozicija u lancu 
proizvodnje značenja književnog teksta redovito ističe već u prvim 
rečenicama teksta. Pripovjedači ili autorski glasovi iz okvira, kako 
je pokazano, apostrofiraju čitatelja ili još češće milo lice drage 
čitalice, obično pripadnica viših društvenih slojeva, plemenitaši- 
ca i građanki koje su u to doba jedine bile pismene. Odgajane po 
zavodima i internatima u kojima su se susretale s prohibiranom 
"opojnom" književnošću poput romana Eugena Suea, one su pro- 
zivane kao majke i odgajateljice na kojima počiva ne samo bio- 
loška, već prvenstveno duhovna (ideološka) odgovornost za nacio- 
nalni napredak. Stoga ih se često apostrofira, dodjeljuje im se 
stanovita uloga i otkriva način njihova percipiranja u onodobnoj 
književnosti. Tako pripovjedač u Vladislavu Ferde Filipovića na- 
kon detaljnog opisa bitke zastaje da bi upozorio čitateljicu: 

Tako ti bora, mila čitateljko! odvrati tvoje krasno lišće, tvoje rajske 
oči, da ti neukosi mehko srdašce toli žalostan prizor. Nije krvca za tvo- 

je angjeoske oči, nije bojna vika, zveka, neprijateljsko kreševo za tvoje 
nježne ćuti, a smrt neka se uklanja bez traga tvomu nadzemnomu biću. 
[. . .] Nije za to milo lice, za te razpupane grudi cviliti i jadati; tek da 
uživate slasti cvjetajuće mladosti, da nam radjate orle i sokole za junački 
megdan, da nam odgajate vrle sinove i plemenite kćerke, koji će nam 
biti stup, slava i ponos domovine i naroda} 02 

Isto tako, otvarajući pravašku "Hrvatsku" (1880-81) čitamo 
pozdrav: "Štioče! Od Boga ti zdravlje a od nas pozdravljenje", a 
u jednoj od tamošnjih nepotpisanih novela (Hrvoj) pripovjedač 
liepim čitateljicama objašnjava kontekst jednog razgovora "jer 
bi inače riedka shvatila ovo mjesto!" 103 

Galantnost ovih pripovjedača u ophođenju s pretpostavljenom 
publikom nije samo "kavalijerska" manira, već i način da se knji- 
ževna komunikaciju upotpuni stanovitim socijalnim i pedagoškim 
komponentama. To "opterećivanje" komunikacije je i njezino 
društveno i kulturno situiranje kojim se u "bajkoviti" sadržaj ro- 
manse upisuju okolnosti stvarnog života pojedinca i skupine, roda 
i naroda, čime se čitanje nastoji disciplinirati. Ovakva vrsta komu- 
nikacije pripovjedača s čitateljima mogla bi se, dakle, razumjeti 
kao pokušaj ovladavanja neuhvatljivim obzorima interpretacije 
koje su im dostupne. Pri tom se, kao što pokazuje Gerald Prince 
(A Grammar ofStories, 1973), izdvaja taj tzv. naslovljenik pripo- 
vijedanja (narratee, narrataire) koji je, za razliku od uznemiru- 
jućeg zbiljskog ili neuhvatljiva implicitnog čitatelja, dio unutar- 
tekstualnog univerzuma. Pripovjedač time, kako pokazuje Prince, 
"manipulira hipotetičnim prijemom zbiljskog čitatelja" (usp. Biti, 
2000: 55). "Romantični" zapleti, pisani po uzoru na popularna 
"trivijalna" pučka i književna ostvarenja, o kojima je bilo govora 
u prethodnom poglavlju, "prevođeni" su time u "stvarni" život 



"Slavonac"I (1863): 29: 467[457!]-471[455!]; 466-472; 482-486; 498-503; 514- 
-519; 531-535; 548-555. 
"Hrvatska", II (1881): 77-105. 

zajednice, čime se nastojalo poništiti isključivo "opojni" učinak 
"opojne" književnosti, a naglasiti njezina uporabna i poučna svrha. 
Ipak, unatoč impliciranom i ekspliciranom dijalogu s njime, apo- 
strofirano je čitateljstvo "narodne književnosti" bilo malobrojno: 
puk je bio neobrazovan, a "gospoda debelom korom aristokra- 
tizma stegnuta". 104 To je značilo da, osim spomenutog snažnog 
regionalizma, projekciju zajedničke pripadnosti kroz povijest, 
kulturu: književnost i jezik otežavaju i klasne i obrazovne razlike 
među potencijalnim čitateljima. Glavnina obrazovanih, isprva ne 
samo aristokracije, već i građanstva i srednjeg plemstva, tako je, 
barem u središnjem horvatskom dijelu zemlje, favorizirala nje- 
mački jezik i književnost. Tek četrdesetih godina, prema VVolfgan- 
gu Kessleru (1982: 217-222), nakon stoje uveden u škole, i mlađa 
se inteligencija priklanja novoštokavskom književnom jeziku, koji 
postaje i jezikom književnosti, kajkavština pada na razinu dijalek- 
ta. Ipak, sudeći po unutarknjiževnim referencama, popularna 
književnost na njemačkom će, kao što je već spomenuto, još dugo 
biti mjestom otklona u legitimiranju domaće književne proizvod- 
nje. Razlozi tome, kao što je pokazano u prethodnom poglavlju, 
nisu samo potreba nacionalnog, već i estetskog razgraničavanja. 
Općenito uzevši, estetski kriteriji u vrednovanju književnosti im- 
plicirat će status autora, razlike među djelima, ali i među čitate- 
ljima, što će vremenom, utjecati i na profiliranje pojedinih izda- 
vača, časopisa i institucija. 



A. Veber Tkalčević, Razmatranja domorodna, "Danica", XIV (1848): 23: 100. 

2.2.5.1. 

Čitatelji, izdavači, institucije 

... izdajice, poturice, neprijatelji ilirštine 
(. . .) Cincari, Švabe, ljudi iza crne gore. . . 
primaju naše knjige, pa ih pobačaju po 
kutih, gdje bi čekale do dana uskrsnuća, 
ako ih mi za njekoliko godina opet zahtije- 
vali ne bi. 

S. Vraz 

Brojnost i zanimanje čitateljstva za književnost pisanu "narodnim" 
jezikom (zapravo jezikom na nastajućem novoštokavskom stan- 
dardu) od početka su odlučivali o opstanku, statusu i mogućno- 
stima te književnosti, pa je njezino kupovanje i čitanje, jednako 
kao i pisanje, predstavljano kao domoljubni čin. Adolfo Veber 
Tkalčević, čiji smo kritiku odnarođenih čitateljica vidjeli u Za- 
grepkinji, u svojim Domorodnim mislima {Djela IX, 1847: 185) 
poziva: "Pisati knjige! Knjige neka nam kao iz neba cure! svatko 
tko ćuti u sebi snage zasuči rukave pa škripi perom. Samo tako 
doći ćemo glave tome zmaju koji nam guta naše krasne, našega 
života zvijezdo jasne! Pišimo dakle, braćo, pišimo neumorno!" 
To će se, kako je već spomenuto, uvođenjem estetskih kriterija, 
već početkom druge polovice stoljeća, promijeniti, pa će "borba 
za čitatelje" sve rjeđe značiti agitaciju, a sve češće modificiranje 
unutarknjiževnih strategija. Prije toga valjalo je aktivizmom podu- 
prijeti slabu biljku narodne knjige koja je teško napredovala izme- 
đu nepismenog puka i spomenute "debelom korom aristokratizma 
stegnute" gospode. Tako su se, prema izvještaju Gjure Surmina 105 , 
njemačke novine, u usporedbi s "Danicom" prodavale u puno 
većem boju. Dok je "Danica" kroz tridesete godine razašiljana u 
tristotinjak primjeraka da bi 1843. godine dosegla broj od 600 



Kulturne i književne prilike, "Savremenik", 1913: 103; 106. Cit. prema Barac, 
1964: 142. 

komada, njemačka "Luna" je te iste godine je štampana u dvo- 
struko većem broju 106 . "Narodni" pokret i hrvatsku književnost 
podržavali su "intelektualci, niži svećenici, niže plemstvo, a dale- 
ko su joj bili aristokrati, trgovci i obrtnici" (Barac, 1964: 142) - 
čitateljstvo koje je, premda revno, uglavnom, kao i autori koje je 
valjalo poduprijeti, slabijih imovinskih prilika. Autori su, prema 
Stanku Vrazu (ibid: 144), često bili prisiljeni sami izdavati svoje 
knjige, pri čemu nisu mogli računati ni na zadovoljavajuće ogla- 
šavanje niti na distribuciju. Postojeći izdavači i knjižari 107 nisu 
bili voljni upuštati se u financijski rizično poslovanje sa slaven- 
skim knjigama, pa ih Vraz, ogorčeno, naziva "izdajice, poturice, 
neprijatelji ilirštine (...) cincari, Švabe, ljudi iza crne gore" koji 
"primaju naše knjige, pa ih pobačaju po kutih, gdje bi čekale do 
dana uskrsnuća, ako ih mi za njekoliko godina opet zahtijevali ne 
bi". Zbog toga su sami književnici, uključujući Vraza, često pre- 
uzimali kolportažu svojih knjiga. Po tom poslu on piše Francu 
Prešernu, moleći ga da preuzme neke ilirske knjige na rasprodaju 
i ispričavajući se što njega, "ljubimca helikonskih sestara i ocpyu- 
p6xot,oc, 'AnoAAcov-a rabimo za ovakve komisije. Pomisli, da pri 
sadanjem stanju naše knjige mi književnici moramo biti sve u 
svemu. Safafik, božanski sin majke Slave, prodaje to isto djelo, 
koje Tebi poslasmo. I ja sam - ako je slobodno prispodabljati 
male sa velikima - nosim na mojim izletima u torbi slavenske 
knjige, koje prigodice prodajem prijateljima naše knjige. Tako 
sada činimo svi" (Smičiklas, Marković, 1892: 249). Klimave no- 
ge domaćeg knjiženstva stajale su, dakle, na osobnom angažmanu, 



Vinko Brešić (2005: 99), pak, analizirajući rast naklade Šenoina "Vienca" koja 
se 1876. godine popela na, ranije nezamislivih, 1450 primjeraka, navodi da su 
prosjek i granica rentabilnosti književnih časopisa bili cea 600 primjeraka. Prema 
njegovim nalazima, "Gajeva je 'Danica' startala sa 750 primjeraka, dok je nje- 
mačka 'Luna' tih godina brojila 400." 

Wolf'gang Kessler potvrđuje nezainteresiranost knjižara za prodaju slabo isplativih 
knjiga na ilirskom (hrvatskom) jeziku, pa ih tako knjižar Suppan (Župan) tek 
1844. godine uvrštava u svoj katalog knjiga (Kessler: 1976: 451). 

na sustavu pretplate i povremenom mecenatstvu, zbog čega se 
već četrdesetih godina čuju pozivi na osnivanje društava za podu- 
piranje knjige. Nakon zametaka domaćeg knjižarstva kroz Čitao- 
nicu, u kojoj je kao "duša svemu knjižarskom poslovanju" (ibid.) 
stajao Vjekoslav Babukić 108 , Ljudevit Vukotinović u Ljetnim 
mislima ("Danica", IX (1843): 39: 153-155; 202-204) potiče osni- 
vanje slavenske knjižarnice. Nešto kasnije, Vatroslav Jagić u član- 
ku Živi li, napreduje li, naša književnost? ("Vienac", I (1869): 1: 
19-23) potiče okupljanje domaćih filologakoji bi zajednički mogli 
unaprijediti postojeći kaos književnog života jer je osnovni pro- 
blem nepoznavanje načina njegova funkcioniranja: Mi "ne 
poznajemo još pravo ni samih sebe ni naših književnih potreba. 
Tko će mi na priliku jamčiti za uspjeh, kada se trudim i mučim, 
samo da napišem "hrvatsku knjigu", a niti znam, za koga je pišem, 
niti poznam ćudi onoga, komu sam je namienio - da i ne govorim 
o tome, kako se riedko laćaju posla ljudi, koji su mu zbilja vješti, 
koji su valjano proučili stanje nauke onoga kruga, u koji spada 
njihovo poduzeće." 

Uspostavljanje suda ukusa u vrednovanju književnog djela i 
paralelna postupna distinkcija između "umjetničkog" i "trivijal- 
nog", o kojoj je bilo govora u prethodnom poglavlju, implicirali 
su i distinkciju među čitateljima. Već se pedesetih i šezdesetih 
godina, prema Barcu (1960: 90) paralelno s nastojanima oko "usu- 
stavljivanja" književnog života, poput navedenog Jagićeva 1869. 
godine, javljaju i razmirice između pisaca i čitatelja: "publika se 
tužila na pisce, a pisci na publiku. Publika, naše građanstvo, tvrdila 
je, da se ne može zadovoljiti hrvatskom književnošću, jer joj ne 
pruža ono, što može naći u njemačkoj ili francuskoj literaturi. 



Najtočniji između svih Ilira, kako mu pjeva Vraz, Babukić je kroz Čitaonicu bio 
višestruko eksponiran. Već od 1839. godine brine se oko sakupljanja priloga za 
narodno kazalište, kao i za budući muzej. Dvije godine kasnije, u Čitaonici orga- 
nizira osnivanje Matice ilirske i tiskanje Gundulićevih djela, a godinama je aktivan 
član uredništva Gajeve "Danice". Usp. Smičiklas, Marković, 240-250. 

Pisci su opet, s druge strane, upozoravali, kako kod nas najbolje 
prolazi najgora roba - kalendari i izdanja slične vrste." 

Ijedni i drugi, znakovito, uspostavljaju kriterije distinkcije u 
vrednovanju književnosti i time, posredno, vlastitog i tuđeg ukusa 
(obrazovanja, očekivanja, društvene pripadnosti). Uspostavljanje 
estetskih kriterija vrednovanja i postupna autonomizacija književ- 
nosti koju tim profiliranjem autora, čitatelja i djela možemo pratiti 
postaje vidljiva i kroz ranije spomenutu specijalizaciju pojedinih 
izdavača i institucija koja postaje vidljivija od sredine stoljeća, 
pogotovo nakon osnivanja Akademije (1867) i reforme Matice 
ilirske/hrvatske (1874) 109 . 

Matica ilirska počela je djelovati 1842. godine u sklopu Ilirske 
čitaonice, kao književno društvo čiji bi prvi cilj bio izdavanje i 
podupiranje "svakojakih korisnih knjiga", pod čime se, prema 
riječima prvog Matičina predsjednika, grofa Janka Draškovića, 
ponajprije mislilo na "stara i glasovita djela XVI. i XVII. vijeka: 
Čubranovića, Ranjinu, Zlatarića, Gundulića, Palmotića, Dorđića". 
Tako je najprije, 1844. godine, izdan Osman Ivana Gundulića, s 
dopjevom Ivana Mažuranića, a zatim su, u nastojanju da se olakša 
distribucija i suvremene domaće književnosti, tiskana npr. Drama- 
tička pokušenja Dimitrije Demetra, Vrazov književni časopis "Ko- 
lo", te kasnije "Neven", "Književnik", "Vienac" i dr. U nastojanju 
legitimiranja vlastite kulture i stjecanja nužnog književnog kapi- 
tala objavljivana je, dakle, najprije "stara hrvatska književnost", 



U međuvremenu, od 1868. do 1873. godine, stagnacija poslovanja nagnala je 
Maticu da spas potraži kroz spajanje s novoosnovanom Akademijom i to na način 
da Matica raspolaže s postojećom novčanom glavnicom, a Akademija vodi 
književni rad. Prvi zajednički poduhvat objedinjenih institucija bio je pokretanje 
novog beletrističkog časopisa, "Vienca" čije uređivanje preuzima dotadašnji 
"Dragoljubov" urednik Gjuro Deželić. "Dragoljub" je, radi štednje književnih 
snaga i "nepotrebnog nadmetanja" ugašen, a novopokrenuti časopis uvodi niz 
novina, među kojima je i honoriranje suradnika, umjesto dotadašnje tzv. nagrade. 
Stasanje "Vienca" poduprlo je zahtjeve za njegovom "privatizacijom" i razvrga- 
vanjem ugovora o suradnji Matice i Akademije. Usp. Brešić, 2005: 84. 

zatim povijesni pregledi, a onda i prijevodi i suvremena djela. 110 
Ipak, kako navodi Josip Bratulić, "tek će se u obnovljenoj Matici, 
s članovima radnicima (u potonjem nazivu povjerenicima), koji 
su skupljali pretplatu i dijelili o Novoj godini Matičine knjige 
članovima Matice, naći pravi način inseminacije knjige u najšire 
slojeve hrvatskog društva, u obiteljske, gradske, školske i seoske 
knjižnice" (Mažuran, Bratulić, 2004: 94). Inicijative za reformom 
Matice pokretane su i ranije: u "Viencu" 1872. godine (16: 255- 
-25 6) Ivan Dežman evocira razdoblj e preporoda kao ' 'zlatno doba' ' 
Matice, kad je "bujala i evala samo zato, jer je bila pravim ogle- 
dalom tadanjih nam težnja i misli jer se je bila s tadanjim nam 
preporodom tako spojila i srasla, da mu je donekle i prednjačila". 
Dežman smatra da se to doba "nikad povratiti nesmije, jer bi to 
bilo očito nazadovanje. Naša poezija teži sada dublje zaroniti u 
vrelo dobra, istinita i liepa ", pa, prema njegovoj zamisli, s obzirom 
da joj je znanost nedostiživa, a da je tek osnovano Društvo sv. 
Jeronima "prigrlilo mal da ne sve hrvatske čitatelje te mu Matica 
nikad više doskočiti neće", ona (Matica) treba od beletristične 
postati muzikalnom. Godinu dana kasnije, Matica od Akademije 



Nakon Gundulića su izdavani i drugi stari pisci poput Ignjata Đorđevića (Uzdasi 
Mandalijene pokornice 1851, Saltjer slovinski), Junija Palmotića (Kristijada 1852) 
ili Andrije Kačića Miošića {Razgovor ugodni, 1 862). Osim toga, objavljivane su 
estetike i poetike (npr. Uputa upjesmenu umjetnost Emanuela Sladovića 1852), 
leksikografska i jezikoslovna djela (npr. llirsko-njemačko-talianski mali rječnik 
1849), te autori i pregledi svjetske književnosti, povijesti i popularne znanosti. 
Među prvim knjigama obnovljene Matice izdane su i knjige Julesa \emsa. Izvan- 
redna putovanja : Od zemlje do Mjeseca, Oko Mjeseca i Put oko Zemlje za osamde- 
set dana. Sedamdesetih se oblikuju i pojedine specijalizirane edicije poput "Za- 
bavne" ili "Poučne knjižnice" (1877), koje od usko estetski oblikovanog teksta 
(kanonizirana domaća i svjetska djela), odvajaju poučno i odgojno funkcionalno 
štivo. Nakon ranije objavljenih knjiga namijenjenih mlađoj publici (1877. 
Andersenove Priče, Pavao i Virginija Bernardina Saint-Pierrea), kao prva knjiga 
Zabavne knjižnice objavljenje Nahod Franjo George Sand. Poučnu je knjižnicu, 
koja je postala temelj Matičinih nastojanja oko "obrazovanja građanskog sloja u 
Hrvatskoj" i koja je izlazila "u nekoliko nizova knjiga za opće obrazovanje inte- 
lektualaca, obrtnika, đaka i studenata, otvorio Prirodni zemljopis Hrvatske Vje- 
koslava Klaića. Usp. Mažuran, Bratulić, 2004: 103-109. 

preuzima vodstvo književnih poslova, a najavljuje se njezin pre- 
ustroj prema pravilima češke Umelecke besede i Matice lidu. Ta- 
da, pod predsjedanjem Matije Mesića, Matica se usmjerava prema 
"njegovanju beletristike i popularnim znanstvenim spisima", s 
namjerom da se "za enciklopedijsku prosvjetu srednjih razreda 
našega naroda" pretvori u "onakvo ognjište, kakvo je jugoslaven- 
ska akademija za strogu znanost, a svetojeronimsko društvo za 
prosvjetu puka" ("Vienac", V (1873): 6: 96). Uz to se, sve jasnije, 
prema riječima njezina novog potpredsjednika, Ivana Trnskoga, 
Matica okreće stasajućem građanstvu, nudeći mu ne samo pri- 
kladno književno štivo, već i popularna predavanja i spise "o svih 
strukah znanja, koje osobito u obrtni i prometni život zasiecaju, a 
to dosele ne bje smjer nijednom drugomu družtvu" (ibid: 16: 249- 
-250) 111 . 

U to vrijeme Matica, iako sa glavnicom znatno manjom od 
Svetojeronimskoga društva i Akademije, nastoji ispuniti vrlo ši- 
roki niz funkcija: od izdavača, nakladnika i organizatora distribu- 
cije knjiga do strukovne udruge koja socijalno podupire potrebite 
članove. 112 Ona time, istina, pokriva sasvim određeni dio čita- 



Trnski će u ovom svom programatskom članku iznijeti ciljeve koje bi reformirana 
Matica trebala imati pred sobom: 

1. unapređivanje "liepe knjige" - "čitanjem i vlastitim radom, n.pr. izdavanjem 
almanaha, podpunih antologia, skupljanjem i izdavanjem narodnih pjesama, 
pripoviedaka, priča i poslovica, izdavanjem Rakovčevih, Demetrovih i Per- 
kovčevih spisa, izpravljanjem glumištnoga repertoara itd."; 

2. unapređivanje glazbene i likovne umjetnosti; 

3. podpomaganje zaslužnih pisaca i umjetnika "nagradjivanjem njihova 
književnoga rada, namicanjem putnih troškova..."; 

4. "pomoć udovicam i sirotam zaslužnih pisaca i umjetnika", poput Preradovića; 

5. uz pomoć gospodarskog odbora omogućiti "da se dobro uredjenim knjižar- 
stvom sva domovina zamreži i prodaja družtvenih knjiga osigura". 

O preustroju Matice, njenoj samostalnosti i preraspodjeli područja kulturnog 
djelovanja vidi u Smičiklas, Marković, 1892: 44-60. Tamo Smičiklas napominje 
kako je trajna zadaća Matice osnivanje "lijepe i čiste knjige za obitelj hrvatsku", 
usuprot svima koji "računaju na najobičniju zasladu knjige, koja da čovjeku ugadja 
poput slasna jela i pila" (ibid: 53). 

teljstva: srednji, građanski sloj, ali to čini ispunjavajući ulogu 
proizvođača, distributera i valorizatora književnih i kulturnih 
vrijednosti. Tek će dovršetak reforme, s novim predsjednikom 
Ivanom Kukuljevićem, osigurati izdavanje "obće knjige za inteli- 
genciju hrvatsku" i, posebno, prema riječima Tadije Smičiklasa, 
okrenuti Maticu zadatku premošćivanja golemog jaza koji se zad- 
njih godina ispriječio između akademskog diskursa i pučke knji- 
ževnosti. Organizacijski, reforma je uspjela tek decentralizacijom 
moći, kad je dio ovlasti i obveza s upravnog odbora prenesen na 
spomenute radnike (povjerenike) "koji se obvezuju unapređivati 
smjer društva svojom književnom ili umjetnom radnjom, čitanjem 
na zabavah, zajedničkom radnjom u strukovnih odborih" (Mažu- 
ran, Bratulić, 2004: 104). 

Dakle, dok Društvo sv. Jeronima izdaje kalendare, molitvene 
knjižice i popularnu književnost, predstavljajući se kao izdavač 
za najširi puk, a Akademija znanosti i umjetnosti postaje arbitar 
književnih i drugih vrijednosti, autoritet akademskog života i 
znanja koje se doživljava kao superiorna instanca književnog i 
kulturnog života, Matica se, kao "živa akademija", sve više profi- 
lira kao društvo i izdavač koji podupire knjige široke i "trajne" 
vrijednosti: književne klasike, suvremena vrijedna književna djela, 
te preglede i udžbenike svjetske književnosti, povijesti, zemljopisa 
i biologije. Time u njezinu djelokrugu prvenstveno vidi inteligen- 
cija, učenici i studenti, srednja klasa, stalež koji, kao što je rečeno 
na Glavnoj skupštini 4. svibnja 1874, nije "niti učen niti pučke 
naobraženosti, građanski stalež". Matica i "Vienac" u ovom vre- 
menu, barem sljedećih sto godina, a u određenom smislu i do 
kraja stoljeća i osnivanja Društva hrvatskih književnika (1900) 
koje preuzima funkciju strukovne udruge pisaca, imaju analognu 
ulogu u profiliranju književnog i kulturnog polja. Ijedna i druga 
institucija imaju za cilj "da hrvatskoj kući, bila velikaška, sveće- 
nička ili gradjanska, podaje zabave i pouke, da se budi pregnuće 
za svim stoje liepo i koristno; da podjednako ocieni beletrističku 
i umjetničku radnju u našoj domovini" ("Vienac", 1874: 51: 801- 

-802). Time je njihovo djelovanje u tom razdoblju usmjereno na 
posrednu i neposrednu valorizaciju književnih tekstova 113 i tako 
na izgradnju književnog kanona. Osim toga, kako je navedeno, 
izdavači, urednici i časopisi, svojim izborom autora i tekstova, 
načinom njihove prezentacije čitateljima, kao i trudom oko usmje- 
ravanja njihova djelovanja u književnoj komunikaciji posredno 
otkrivaju i vlastitu percepciju čitatelja. 



2.2.5.2. 
Povlašteni čitatelji: instance prisvojenog/dobivenog autoriteta 

Kakova i kolika nanije literatura naučna, 
upravo onakva i onolika je i liepa književnost. 

Vatroslav Jagić, Kratki pri e gle d 

Unutarknjiževna percepcija čitateljstva vidljiva je, kako je poka- 
zano, na nekoliko razina komunikacije koju otvara samo djelo: u 
okvirima književnih tekstova, opisima, karakterizaciji likova i 
gradnji zapleta. Ako te stavove verbalizira (implicitni) autor, onda 
možemo smatrati da su mu s druge strane analogni (implicitni) 
čitatelji koji sami aktivno sudjeluju u vlastitom pozicioniranju u 
interpretativnom i evaluativnom univerzumu djela. Drugim rije- 
čima, značenje književnog teksta, ali i književna vrijednost uopće 



U prethodnom je poglavlju više rečeno o distinkciji spram zakonitosti "trivijalnih" 
žanrova i "niskog" ukusa koja se u "Viencu" može pratiti od prvog broja, 
usmjerenog spomenutim člankom Živi li, napreduje li naša književnost? Vatro- 
slava Jagića. Ta vrsta distinktivnosti bit će odlučujuća i za profilaciju ovog časo- 
pisa, ali i za autonomizaciju hrvatske književnosti i kulture kroz čitavo devetnaesto 
stoljeće. Krajem osamdesetih godina, kad su konture tog procesa uvelike izvjesne, 
pojavljuje se ilustrirani časopis "Dom i sviet", što "Vienčevo" uredništvo prati 
sljedećim upozorenjem: "Izdavači neće sigurno dopustiti da njihov list bude ono 
što je u Niemaca Das interessante Blatt, pa će se u svakome obziru što žešće 
protiviti književničkoj prostituciji". Usp. Brešić, 2005: 77. 

nastaju kao posljedica složenog komunikacijskog lanca između 
autora, čitatelja i svijeta u najširem značenju riječi. Kao društveni 
subjekti, čitatelji se, kako je već spomenuto, međusobno izdvajaju 
razdvajanjima koje proizvode u recepciji književnih tekstova. 
Ipak, unatoč njihovoj aktivnoj ulozi u stvaranju značenja i vrijed- 
nosti književnog djela, književna je komunikacija ovisna o kon- 
stantnom usmjeravanju iz povlaštenih mjesta recepcije i valo- 
rizacije književnih tekstova i autora. U tom smislu, kritičari, teore- 
tičari, povjesničari, antologičari i drugi dijele položaj autoriteta 
koji autoriziraju autore. Za književni kanon ključni proces vred- 
novanja djela i autora direktno utječe na stabilnost simboličkog 
sustava vrijednosti u kojem mjerljivu moć imaju autori i kritičari, 
ali i, posredno, čitatelji. Ovi potonji, često najslabije vidljivi u 
borbama za mjesto u simboličkom poretku, predstavljaju nezaobi- 
lazne instance njegova potvrđivanja (Bourdieu, 1993: 76). Radi 
toga se, kako će se vidjeti, književne borbe i vode pred očima 
javnosti: arena simboličkih dobara željno iščekuje odbijanje ili 
suglasnost promatrača (čitatelja). Struktura polja, tj. prostora pozi- 
cija koje određeni autori zauzimaju unutar njega, prema Bourdieu 
(ibid: 30), nije drugo do struktura distribucije simboličkog kapitala 
koji označava uspjeh unutar samog polja i zadobivanje profita 
kakav je primjerice književni prestiž: "Književno ili umjetničko 
polje je polje snaga, ali istodobno i polje bitki koje nastoje pre- 
oblikovati ili zadržati postojeće stanje tog polja snaga." To, razu- 
mije se, traži konstantan rad: književni konzument, prema Trevoru 
Rossu (1996: 407), jednako kao i majstor govorništva prije njega, 
"nije rođen, već je nastao pri čemu je kao i majstor imao vodiče 
na raspolaganju. Knjige poetika iz osamnaestog stoljeća nastavlja- 
ju poučavati kompoziciji i izražavanju ali sve više, također, poka- 
zuju brigu oko ispravnog prihvaćanja i razumijevanja pjesništva." 
Pitanje recepcije i valorizacije književnosti direktno je po- 
vezano s radom na književnom kanonu i time na autonomizaciji 
književnog polja, te na, prema Jagićevim riječima, unošenju "re- 
da" u kaos književnog života. Posljedica takvih pokušaja unošenja 

kritičarskog "reda" u književnu proizvodnju su i prve kritike i 
polemike Stanka Vraza, Adolfa Vebera Tkalčevića, Ljudevita Vu- 
kotinovićai JankaJurkovića. Poziciju povjesničarskog autoriteta 
p(r)opisivanja svojevrsnog kanona zauzimaju i autori povijesnih 
pregleda (Seljan, 1842; Kukuljević, 1856, 1869; Jagić 1867, 
1868), kao i autori prvih antologija i udžbenika književnosti (Sto- 
kan, 1863; Ljubić, 1864). Teorija novele Jovana Hranilovića, 
vidjeli smo, također uspostavlja sud ukusa: on isključuje podjed- 
nako Montepina, Suea i Dumasa, ali i Jorgovanića zbog njegovih 
jezovitih zapleta i dekadentnih likova, pri čemu, kako je već istak- 
nuto, uspostavlja mjerila ukusa, profilira kanon, ali i nadležne 
evaluativne i autorizacijske instance. 

Recepcija književnog teksta tako otvara prostor moći kojom 
se valoriziraju pojedini autori i tekstovi, ali i legitimira prostor 
vlastitog kritičarskog i/ili znanstvenog autoriteta. Kao posljedica 
toga nastaju različite čitateljske (kritičarske, znanstvene) interpre- 
tativne zajednice čiji se subjekti iskaza razlikuju svojom moguć- 
nošću prepoznavanja vrijednosti pojedinih objekata (autora i dje- 
la) i praksi. Diskursi vrednovanja, kao što je pokazao Bourdieu 
(2002), bez obzira radi li se o književnosti, umjetnosti, odijevanju, 
sportu ili hrani, istodobno proizvode pravila vlastitog iskaza, raz- 
vrstavaju objekte i legitimiraju subjekte vrednovanja. Oni, subjek- 
ti, sposobnošću ispravne primjene postojećeg sustava vrijednosti 
koji je zakonodavan unutar konkretne zajednice, postaju i objekti 
vlastitog iskaza. Pojedinačno vrednovanje tako, prema T. Ben- 
nettu (1995: 151-152), legitimira pojedinca kao prosudbenu in- 
stancu i kao konačni objekt vrednovanja. Univerzalistička per- 
spektiva takve prosudbe projicira ideal osobe koja je, u odnosu 
prema svojim fizičkim i psihičkim aspektima, prozvana kao 
vrednujući, vrednovan i samovrednujući subjekt. U nastavku tek- 
sta bit će razmotreni različiti načini vrednovanja, implicitni i 
eksplicitni, kroz koje se legitimira prostor evaluativnog iskaza. 

Predvorje kritike i znanosti 

Kao što je već spomenuto, časopisi se, među ostalim, definiraju 
stupnjem svog ograničavanja (Brešić, 2005: 36) u odnosu na seg- 
ment društvenog ili kulturnog polja kojemu su posvećeni. Ograni- 
čavanje i izbor su načela kojima je vođen svaki pregled bilo kojeg 
književnog "korpusa", pa i antologijski. Ipak, antologije nastaju 
kao rezultat nastojanja da se trajnije utječe na oblikovanje zamiš- 
ljenog popisa vrijednih književnih djela: kanonskih. Brojne anto- 
logije koje nastaju kroz devetnaesto stoljeće pokazuju ustrajan 
rad na oblikovanju nacionalnog književnog kanona. Književna 
se proizvodnja smatra poljem na kojem raste svakojako bilje, a 
zadatak je antologičara sakupiti ono izvrsno i vrijedno cvijeće 
(grč. anthos) i od njega načiniti kiticu (znanje, logos). Antologija 
je tako i hrestomatija (grč. khrestomatheia od khrestos: koristan 
i manthdnein: učiti), skup tekstova korisnih za učenje, poučavanje 
i napredak (individualni i nacionalni). Tako je npr. kroz treće i 
četvrto godište "Danice ilirske" objavljivano Razno cvetje iz iz- 
verstnih pesnikah ilirskih: pjesme Vida Došena, Kanižlića, Pal- 
motića, Gundulića i drugih starijih pisaca 114 . Istodobno su samo- 
stalno objavljivane antologije poput Slavjanske antologije Mede 
Pucića za koju se u oglasu iz 11. broja "Danice" 1844. godine 
kaže: "U ovom izboru biti će kao u vencu spleteno najmirisnije 
cvetje dubrovačke bašće, koji si svaki rodoljub lahko će moći 
pribaviti, i vidivši, kako su naši stari prie četiri sto letah govorili 
i pisali, nagledat se njihove krasote i izglede ove sledit i pridobit". 
U četvrtom godištu "Nevena" Ivan Kukuljević Sakcinski započi- 
nje s izdavanjem pregleda Pjesničtva hrvatskog srednjega vieka, 
koji naziva "anthologia iliti cviet starog pjesničtva hrvatskog". 



"Daničin" antologičar vjerojatno je bio Ivan Kukuljević Sakcinski, koji je potpisao 
i jednu od antologija "starog hrvatskog pjesničtva" objavljenih u "Nevenu", IV 
(1855): 3: 30-49. 

Nakon Pucića, u Dubrovniku 1872. i 1882. izdaje I. A. Kaznačić 
Vienac gorskog i pitomog cvietja, antologiju pretežno suvremenih 
autora, nekoliko narodnih i dio prevedenih pjesama iz stranih 
književnosti. Nakon njega, svoje antologije 1873. i 1876. objavlju- 
je i August Senoa 115 . Uz drugu je antologiju, koja gaje, unatoč 
tome što je to mjesto kasnije dano Hrvatskoj antologiji (Zagreb, 
1892) Huga Badalića, afirmirala kao prvoga antologičara, Senoa 
"po Gottschallovoj poetici", sastavio poetički uvod. 116 Tamo de- 
finira vlastitu ulogu i ističe estetsko načelo: "Literatura nemjeri 
se po krsnom listu pisca, nego po valjanosti pjesmotvora". Zbog 
toga, iako poštuje kronologiju i autorstvo, njegova antologija po- 
najprije slijedi načelo pjesničkih vrsta i razdiobu koja je ekspli- 
cirana u prvom, poetičkom dijelu knjige. 

Antologije su stoga, kao pokušaj sabiranja djela koja preten- 
diraju biti očuvana kroz određeno vrijeme, posredan put do kanona 
- i to ne samo kao sukus napisanog, već i kao pokazatelj ukusa 
antologičara, kao i njegovih očekivanja vezanih uz ukus čitatelja. 
"Njihove odluke, kao i one autora, učitelja, knjižničara, recenze- 
nata - razdvajaju ono što je središnje od onog što je sporedno, 
ono što će biti tiskano od onoga što neće. Naravno, uvrštavanje 
nekog teksta u antologiju ne osigurava njegov kanonski status. 
Antologije, svojim počecima, reflektiraju kanon time što uvršta- 
vaju poznate tekstove. Nakon što su objavljene, one ulaze u knji- 



Opširno o prvoj Šenoinoj antologiji piše Franjo Marković: O antologiji hi-vatskoga 
pjesničtva svih vjekova, "Vienac", "Vienac", V (1873): 18: 283-285; 300-301; 
314-315; 346-348; 381-383; 397-399; 409-410; 425-427. 
O Badalićevoj antologiji izvještava Jovan Hranilović: Hrvatska antologija, umjet- 
no pjesničtvo starijega i novijega doba. Sastavio Hugo Badalić. Izdanje "Matice 
Hrvatske", godine 1892. "Vienac", XXV (1893): 12: 183-187. "Vienac" prati i 
objavljivanje slavenskih antologija u drugim sredinama. Tako se 1894. bilježi 
pojava antologije Jaroslava Vrchlickoga (XXVII (1894): 1: 14) i Gregorija Kreka 
o kojoj piše Milivoj Srepel u broju br. 8, str. 119-120. O ovome i drugim pitanjima 
vezanima uz antologije u hrvatskoj književnosti usp. Brešić, 2000: 333-345. 

ževni diskurs i postaju glavnim čimbenicima (pre)oblikovanja 
kanona" (Jusdanis, 1991: 66). 

Kroz devetnaesto stoljeće, kao što je već spomenuto, u hrvat- 
skoj književnosti nastaju brojne inačice antologija: 

1. antologije starih pisaca, poput Raznog cvetja iz "Danice" ili 
Slavjanske antologije Mede Pucića iz 1844. godine; 

2. antologije narodnog pjesništva (anonimnog!) iz 1844; 

3. antologije suvremenog pjesništva (Kaznačićev Vienac iz 
1872. i 1882.); 

4. one koje objedinjavaju sve navedeno, poput Senoinih Vienca 
izabranih pjesama hrvatskih i srbskih (Zagreb, 1873) i Anto- 
logije pjesničtva hrvatskoga i srbskoga narodnoga i umjetno- 
ga sa uvodom o poetici (Zagreb, 1876). 

Njihova je simbolička vrijednost naglašavana pažljivim estet- 
skim dotjerivanjem. Često su pisane s namjerom da uđu u salone 
bogatih, pa je tako luksuzno opremljeni Senoin Vienac izabranih 
pjesama, nastao prigodno, za svjetsku izložbu, tiskan na najfinijem 
žutom papiru i opremljen brojnim ilustracijama. Ovo tipografski 
reprezentativno djelo na koricama "od fine tamne kože" nosi zla- 
tom naslikanu sliku jake simboličke vrijednosti: "Okvir slike sači- 
njavaju dvie mlade lipe, pod kojima se lira vidi. Sgora, gdje se li- 
pe sastaju, stoje grbovi trijuh naših kraljevina, nad kojima lebdi 
zviezda prehodnica. Sama slika prikazuje nam gorsku krajinu. S 
lieva na brdu stoji vilin grad, iza koga sunce izlazi, u sriedi vidi 
se kako vila na zlatnu jelenu leti svojim dvorovom." ("Vienac", 
V (1873): 20: 320). Idilična slika korica i "vanjski lik" zbirke uop- 
će, kako ističe u svom prikazu Franjo Marković (ibid: 283), tek 
su naznaka bogatstva njezinoga "četiri i više sto godina" trajnoga 
unutarnjeg bogatstva u kojem je sila junaka i slavnih i tužnih do- 
gađaja: "tolika bojišta, tolike razvaline, tolike sjajne gradove, slav- 
ne svojom trgovinom, obrtom i umiećem". Ona zornom čini ideju 
književnog kanona (ili umjetnosti uopće) kao ishodišta narodnog 
(ilirskog, slavenskog, hrvatskog) genija, stvarateljskog duha. Osim 

toga, u Markovićevoj eksplikaciji, ona sadrži i "sliku pjesnika 
umnih i pjevača sljepaca i djevojaka milotnih", njihovih misli i 
čuvstava, "hrabre čine junačke pjesme i sva čuvstva lirične pjesme, 
od vedre popievke uz žetvu, uz zabavu, kolo, svu dragost i žalost, 
smieh i nestašnost ljubavi, pak do najuzvišenije ode na boga, na 
veličajnu narav, na velike muževe naroda, napokon elegična čuv- 
stva na razvalinah slobode, na ruševinah sjajnih gradova". Pri tom 
se pjesništvo smatra emanacijom narodnog duha, njegove po- 
vijesti i geografije: "sinje more i velebne gore i ravna polja i pito- 
me gorice naše", izrazom "mnogovječnoga duševnoga života hrvat- 
skoga". Čak i kad se radi o tzv. "umjetnom pjesničtvu" u kojem 
su ostvarenja individualizirana, a autorstvo istaknuto, njihova je 
vrijednost u korijenima i izrazu narodnog duha i povijesti. 117 



Književne nagrade 

Kao i antologije, i književne nagrade koje se počinju raspisivati 
polovicom stoljeća, stimuliraju književnu proizvodnju, podupiru 
nastajanje književnog kanona, ali i legitimiraju prostor (autoritet) 
iz kojeg proizlaze. Dobitnici nagrada, slično kao i autori uvršteni 
u antologije, zauzimaju posebno mjesto u hijerarhiji vrijednosti. 



117 



Estetizacija tiskanog materijala visoke simboličke vrijednosti kakva je spomenutih 
antologija vidljiva je i u uređivanju periodike u kojoj se sve više pažnje poklanja 
grafičkom izgledu, likovnoj opremi, glazbenim i modnim prilozima. Prve naznake 
takva tretmana vidimo u pa tako prikazu Havličekova almanaha "Iskra" (1844) 
iz pera Bogoslava Šuleka. Almanah predstavlja kao najljepši ures ženske toalete, 
riječima: "Hvala Bogu, što smo ipak jednom dobili knjigu, koja će moći i 
izvanjskom lepotom ljubopitljivu pozornost naših gospojah probuditi i shodnim 
sadaržajem iskru ljubavi prama domovini i narodu u šarcu nihovom užeći." Navodi 
pjesme, članke, putopise, drame i ilustracije koje donosi i zaključuje da stoga jer 
je na prekrasnom papiru "sa zlatnim urezom i tokom; tako da stvar nećemo pre- 
terat, ako reknemo, da je ovo glede izvanjske forme najkrasnija knjiga izmedju 
svih, koje su dosad u našem jeziku izašle, i da će bit ures toiletti svake gospoje i 
pored inostranih knjigah" ("Danica", XI (1844): 16: 63-64). 

Oni, prema Šarah M. Corse (van Dijk, 1999: 127-128), dobivaju 
svojevrstan "predkanonski" status kao "obrazovani pokušaj pret- 
kazivanja onoga što bi moglo preživjeti nestalnost i kritiku vre- 
mena te postati klasik sutrašnjice". Kao takvi, dobitnici književnih 
nagrada i diskurs koji ih okružuje imaju nekoliko funkcija: 

1. podupiru elitističku verziju književne estetike, znane kao 
"dobro" pisanje; 

2. kontinuirano vrednuju pojmove "čiste" književnosti i estetske 
hijerarhije vrijednosti; 

3. kao i književni kanon opće, služe kao međunarodno mjerilo 
stanja nacionalne kulture; oni su znak zdravlja i životnosti 
koji suvremena nacionalna kultura pokazuje drugima. 

Hrvatski književni časopisi kroz devetnaesto stoljeće oglaša- 
vaju ali i sami otvaraju natječaje za različite književne nagrade. 
One su uglavnom posljedica usmjerenijeg podupiranja bilo po- 
jedinog književnog žanra, bilo pisanja "izvornih" djela na književ- 
nom standardu uopće. Tako "Neven" od trećeg godišta, 1854. 
godine ustanovljuje nagrade za izvornu prozu, pa u 28. broju, 13. 
srpnja objavljuje: "Sa zahvalom moramo ovde napomenuti veli- 
kodušje jednoga člana družtva Matice, koji je ovaj časopis sa 4 
nagrade od 26 dukatah svake pol godine uza najbolje izvorne 
pripovedke nadario, te si time o napredku istog lista veliku zaslugu 
pribavio". Dva mjeseca kasnije, 7. rujna (br. 36: 575-576), dozna- 
jemo i dobitnike spomenute nagrade: "Po pismenom glasovanju 
št. obćinstva Nevenova najviše su zadobile glasovah sledeće 4. 
pripovedke i to po redu kakao sede: 1. "Pobratimstvo", spevana 
pripovest od L. Botića. 2. "Vidov dan na Lobor gardu", hist. pri- 
povedka od M. B. 3. "Hajdukova zaručnica", hist. pripovedka od 
J. Tombora. 4. "Prijateljice", pripovedka od Dragojle Jarneviće- 
ve... perve dve nagrade svaka po 8 dukatah, a ... druge dve na- 
grade po 5. duk". Nakon novela, na red za nagrade su došla i 
izvorna dramska djela: "Kazališni odbor oglasio je u Nar. Nov. 
ovaj Razpis nagrada za proizvode dramatične književnosti... I. 

Za najbolju izvornu dramu višju, bez obzira na predmet i formu; 
trista forinta. II. Za najbolju pučki igorkaz, ili veselu igru, iz do- 
maćega ili u obće iz jugoslavenskoga života narodnog crpljenu: 
dviesta forinta. III. Za najbolji prievod komada od gore naznačenih 
struka: sto forinta... u Zagrebu 1. rujna 1858. Ljudevit Vukoti- 
nović, predsjednik kazal. odbora.] ("Neven", VII (1858): 23: 367- 
-368). 

Kao i kod antologija i pregleda, oglašavanje, izbor i selekcija 
književnih nagrada je uvelike vrijednosno označena: vrednuju se 
žanrovi i djela, iz čega se projicira hijerarhija Bogović i Botić vs. 
Tombor i Jarnević, odnosno "izvorna drama višja" vs. pučki 
igrokaz, ili vesela igra, odnosno, na trećem mjestu, prijevod. Osim 
toga, vrednuje se, povratno, i sam postupak raspisivanja nagrade 
- ona će osigurati "napredak" lista ("Nevena") koji će ne samo 
dobiti nove materijale, već će se dodatno legitimirati unutar knji- 
ževnog i kulturnog polja. Rad na antologijama, izborima i nagra- 
dama uvjetovan je evaluacijskim autoritetom: simboličkom, ali 
i, pogotovo kad je riječ o nagradama, ekonomskom moći koja ih 
podupire. Književne su nagrade raspisivali institucije i pojedinci: 
mecene koji su bili znani (Ivan Nepomuk Drašković, Haulik 118 , 
Strossmaver) ili, kao u navedenom slučaju, nepoznati. Strossma- 
yer je svojom mecenatskom ulogom uvelike podupirao stasanje 
nacionalne kulture: njegovim su zalaganjem osnovani i Jugo- 



Iz zaklade grofa I. N. Draškovića u Matici je od 1869. godine objavljeno na de- 
setke knjiga, od Homera, Herodota i Demostena do Franje Kuhača, Marije Jam- 
brišak i Mijata Stojanovića. S druge strane, kardinal Haulik, prvi zagrebački 
nadbiskup i pripadnih prve generacije preporoditelja, kako navodi Vinko Brešić 
(2001 : 29-30), podupirao je cijeli niz aktivnosti, socijalnih, obrazovnih, znanstve- 
nih i umjetničkih: potpomagao rad Matice ilirske, Akademije, i Sveučilišta, 
Glazbenog zavoda, uređenje maksimirskog parka i osnivanje "Hrvatskog knji- 
ževnog društva Sv. Jeronima", kasnijeg Ćirilometodskog društva i Metropolitane 
sa 194 srednjovjekovna kodeksa na pergamentu i oko 50 000 svezaka knjiga. 
Ipak, prema Brešićevim riječima, ime hrvatskog mecene ili najvećeg hrvatskog 
mecene "tek uz Strossmaverovo ime dobiva emblematsku ulogu". 

slavenska akademija znanosti i umjetnosti (1867) i Zagrebačko 
sveučilište (1874) 119 , institucije koje su presudno usmjerile cen- 
tralizaciju simboličke moći nad određivanjem nacionalnog knji- 
ževnog kanona. Strossmaver ih je vidio kao kulturnu osnovu 
ostvarivanja jugoslavenske ideje koja bi objedinila Južne Slave- 
ne 120 : "središte tog procesa trebao je biti Zagreb, kojemu je na- 



Nisu bili podupirani samo časopisi (primjerice "Književnik") ili institucije, već i 
pojedinci. Kako navodi Ivo Frangeš (1975: 261), "od Augusta Šenoe dalje, teško 
je naći hrvatskoga književnika koji od Strossmavera nije dobio pomoć, ako mu 
se obratio." Politički i ekonomski utjecaj ovog najvećeg "Vienčeva" dioničara 
time se uvelike širio, pa je postupno, prema riječima Vinka Brešića (2001: 34- 
-35), Strossmayer izrastao u supstituciju nepostojeće nadležne državne institucije, 
"odnosno državu samu". Stoga, iako je podupirao nastanak i djelovanje institucija 
kojima bi trebala biti inherentna vlastita neovisnost o političkim, ekonomskim i 
religijskim institucijama, njegova se moć disperzirala upravo kroz ove sfere. 
Stoga se i pravaški (Kovačićev) otpor prema njegovu utjecaju i institucijama iza 
kojih je stajao može čitati ne samo kao zagrižljivost političkog neistomišljenika, 
već i kao legitiman način suprotstavljanja centralizmu moći. Znakovita je, u tom 
smislu, i ambicija "Vienca" koji godinama svesrdno podupire Mecenin status, 
izvještavajući o njegovim donacijama, aktivnostima i obljetnicama. Godine 1 872 
(str. 682) autor potpisan kao K. N. V. opisuje sliku (naličje) biskupovo koje je za 
Akademiju načinila slikarica Amalija de Angelis: "U pristojno sjajnoj velikoj 
izbi sjedi pokrovitelj u navadnom biskupskom odielu (...) Plemenita ozbilj 
bodrost oživljuju mu obraz, živahne oči izdaju živo visoki mu pronicavi um 
rekao bi, da su mu usta spremna prosloviti kojugod svetih i znamenitih istina 
Ruku prevrsno risanih, i kanda za života odrubljenih, desnu mirno složio na desni 
stolcu oslon, a u ljevici prislonjenoj o stol sa pisaćom spravom drži kožu bjelicu 
- na kojoj su čitljive ove rieči one nezaboravne saborske besjede: "Akademija 
znanosti ima biti... najplemenitiji cilj radnje duševne... To pako može samo 
tada biti, ako se znanosti otvori vrelo u sveučilištu. 29. travnja 1861". Sljedeće je 
godine (1873: 96) objavljen oglas u kojem stoji kako se reprodukcija tog Stross- 
maverova portreta može kupiti za 15 fr. "kao liep kućni ures". 
Osnivanju Sveučilišta prethodila je biskupova izdašna potpora osnivanju Galerije 
slika koje je sam godinama sakupljao i bio poklonio Akademiji. Naslovnica 
drugog broja "Vienca", na Uskrs 1875. godine u obliku oglasa donosi velikim 
boldom tiskan tekst u kojem se kaže: "Ruka blagoslovna, koja je uzkrisila našu 
akademiju znanosti, ruka, koja je udarila temelj sveučilištu hrvatskomu, ruka, 
koja nosi pred narodom sjajnu luč prosvjete, ruka slavnoga našega biskupa 
Josipa Jurja Strossmavera namieni rodu hrvatskomu na Uskrs pisanicu od 40000 

mijenjena negdašnja uloga Toskane u oblikovanju zajedničke 
talijanske kulture" (Rapacka, 2002: 97). Kao posljedica tih na- 
stojanja, Strossmaver je intenzivno podupirao institucionalizaciju 
hrvatske kulture i njegovanje njezinih raznorodnih tradicija što 
je uvelike odredilo smjer "novog programa nacionalne integracije 
i značajno pridonijelo jačanju nadregionalnoga svehrvatskoga 
kulturnog univerzuma" (ibid: 98). Političku i kulturnu protutežu 
Strossmaveru i njegovim istomišljenicima Franji Račkom, Ivanu 
Mažuraniću, ali i Augustu Senoi pružili su svojom kritikom pri- 
padnici Stranke prava koja se, za razliku od narodnjaka koji su se 
oslanjali na građanske intelektualne elite, "obraćala širokim druš- 
tvenim slojevima, uglavnom sitnom građanstvu". Ante Kovačić, 
čiji je kritički impuls protiv centralizma političke, ekonomske i 
simboličke moći već istaknut, uz svog političkog, kulturnog i ideo- 
loškog vođu, Antu Starčevića, jedan je od Strossmaverovih najgor- 
ljivijih protivnika. U registraturi (1888), kroz lik Mecene, karikira 
njegov habitus i djelovanje 121 . 



for., da se podigne liepa palača u gradu Zagrebu, u koju će se smjestiti znamenita 
sbirka slika, koju je slavni naš dobrotvor naroda već odprie poklonio bio aka- 
demiji znanosti" [istaknula M. P.]. Vidimo da se, dakle, Strossmayeru daju prome- 
tejanska obilježja: njegova ruka u ovom je tekstu simbol aktivnog patriotizma 
koji djeluje na dobrobit naroda. Narod je, i ovdje, kao i u preporodno vrijeme, 
subjekt i objekt iskaza: iz njegova izvora se cipi vrelo nacionalne distinktivnosti, 
ali se na njega i prosvjetljuje: sjajna luč prosvjete ima rasvijetlili tamu neobra- 
zovanosti i nacionalne neosviještenosti. Sam Strossmaver, čije je geslo bilo 
Prosvjetom k slobodi, spomenuti svoj čin također tumači posljedicom nakane da 
njegova zbirka postane dobrom čitavog naroda: "ogled prijateljem umjetnosti i 
za širenje boljeg ukusa u narodu", ali i kao potpora sveučilištu čijoj je katedri 
(stolici) za povijest umjetnosti, kako kaže, skoro nada. 

Kasnija politička i kulturna previranja donijela su, nakon Prvog svjetskog rata, 
razočaranje idejama čijim je zagovornikom ili čak utemeljiteljem držan Stross- 
maver, pa su, prema J. Rapackoj (2002: 172-173), stizale optužbe na njegov ra- 
čun ne samo od pristaša ekskluzivističkih orijentacija, nego i ljevičara poput 
Miroslava Krleže u čijim je Baladama Petrice Kerempuha (1936) biskup prikazan 
kao jedna od lažnih zvijezda hrvatskog planetarija na vječnom i samoubilačkom 
putu u Beč. 



181 



STVARANJE KNJIŽEVNE NACIJE 

Svakako, onda, kao i danas, raspisivanje književnih nagrada 
traži ekonomsku podršku koja je nužan ali ne i dovoljan uvjet 
njihova ostvarenja. Ono što nagrade čini nagradama je simbolička 
vrijednost koju nose, a koja im je dana simboličkom moći i ha- 
bitusom autoriteta koji ih raspisuju, tradicijom same nagrade - 
kontekstom i učincima njihova provođenja. Antologije i nagrade 
u svom implicitnom vrednujućem impulsu mogu se smatrati pret- 
hodnicom eksplicitnijem načinu valorizacije autora i djela u knji- 
ževnim povijestima, pregledima i biografijama i zajedno s njima 
promatrati kao predvorje kritičkog i znanstvenog promišljanja 
književnih djela i autora. 



2.2.5.2.2. 
Književna kritika i znanost 

Iako je kritika 122 u najširem smislu shvaćena kao recepcija umjet- 
nosti, stara koliko i sama umjetnost, kao književna vrsta "sa svojim 
različitim metodama i ciljevima", prema Albertu Thibaudetu (Ba- 
rac, 1938: 310), oblikuje se u devetnaestom stoljeću, kao proizvod 
europskoga liberalizma. Liberalni se humanizam, tvrdi Terry 
Eagleton (1987: 214), nastoji "suprotstaviti ideologiji, ili je barem 
modificirati, otvorenim pokazivanjem prezira prema tehnokraciji 



122 Etimologija riječi: potječe od grč. krinein, suditi, lučiti, iz čega je izveden kritiis, 
sudac i kritikos, prosuditelj, ocjenjivač književnosti, u ranijim razdobljima, od 
antike do 17. st., shvaćen uglavnom kao tumač tekstova i riječi, u smislu današnje 
oznake "kritičkog izdanja". Ipak, ranije postojanje takvih vrsta tumačenja knji- 
ževnosti, kako tvrdi V. Biti (1986: 75) , ne bi valjalo poistovjećivati s današnjim 
pojmom kritike jer se time "brkaju mikrostrukturne anticipacije s makrostruk- 
turnom, dakle osviještenom, pojavom. Teorijsko određenje književne kritike može 
biti isključivo povijesno utemeljeno". Drugim riječima, kao i kad je riječ o književ- 
nom kanonu, za anticipaciju kritike presudne su promjene koje se događaju unutar 
književnog polja, a koje reflektiraju status žanra i njegov položaj unutar oblikovane 
hijerarhije žanrova, položaj njegovih nositelja i njihov simbolički status. 

i njegovanjem duhovne cjelovitosti". Profiliranje književne kritike 
kroz devetnaesto stoljeće znak je usmjeravanja književnosti prema 
sferi vlastite autonomije, vlastitog zakonodavstva. Ona pritom 
regulira načine govora o sebi (kritički diskurs), instance tog govora 
(vrednovanja), tj. mjesta autoriteta i vlastiti djelokrug koji se, 
prema Eagletonu (ibid: 218), oblikuje kao "odnos moći između 
onih koji definiraju i čuvaju diskurs i onih koje takvi moćnici se- 
lektivno pripuštaju diskursu. To je dakle moć priznavanja ili ne- 
priznavanja onih koji - po mišljenju odabranih - bolje ili lošije 
vladaju diskursom. Najzad, to je pitanje odnosa moći između knji- 
ževno- akademske ustanove (u kojoj se ovo zbiva) i vladajućih 
interesa društva, kojemu očuvanje i kontrolirano proširivanje po- 
stojećeg diskursa osigurava reprodukciju istomišljenika i garantira 
zadovoljenje ideoloških potreba". Ovaj Eagletonov ponešto she- 
matizirani prikaz funkcioniranja instanci proizvodnje književne 
vrijednosti valja, kako će se pokazati, uzeti s određenim odmakom. 
Naime, jednako kao što se izdvajanje povlaštenih instanci vred- 
novanja, čuvara diskursa, jezika i moći odvija nepravocrtno i ne- 
jednakom dinamikom, tako su i te same instance unutar sebe ne- 
homogene i podložne dinamici samog pripadajućeg polja. Osim 
toga, u proizvodnji književnog značenja i vrijednosti, sudjeluju, 
kako je navedeno, i instance konzumenata, deprivilegiranih čitate- 
lja koje ne bi valjalo iz bilo kakva elitističkog, uključivo marksi- 
stičkog intencionalizma, shvaćati kao masu podložnu manipula- 
cijama povlaštenih. Književna kritika se, tako, kroz devetnaesto 
stoljeće izdvaja kao žanr bez kojeg književnost u suvremenom 
značenju riječi ne bi bila zamisliva. Paralelno s ranije opisanim 
promjenama, s kojima se kategorija "književnosti" počinje od 
pismenosti uopće ograničavati na tzv. "kreativno" ili "maštovito" 
djelo, izdvajaju se instance zadužene za prosuđivanje kreativnosti 
i maštovitosti autora i djela. One, kao što će se vidjeti, stvaraju i 
podupiru središnji pojam autora-stvaratelja, definiraju estetske 
kriterije i njihovu primjenjivost, čime posreduju u koncipiranju 
književne povijesti, nacionalnog književnog kanona i odvajanju 

književnosti od drugih diskurzivnih područja. Književno djelo 
se, dakle, tek s osamnaestim i devetnaestim stoljećem izdvaja 
kao "estetski objekt" koji je izdvojen iz sfere svakodnevnog življe- 
nja. Objektivacij a književnosti, njezinih ostvarenja i učinaka može 
se tumačiti i kao prelazak iz usmenosti u pismenost, koju, kako 
je vidljivo i u domaćoj književnoj povijesti, prati "sabiračka in- 
tencija" (Biti, 1986: 83). Kroz devetnaesto stoljeće, još od pozi- 
va nadbiskupa Maksimilijana Vrhovca duhovim pastirima da sa- 
kupljaju narodno blago, objavljenog 1813. godine, traje sustavno 
sakupljanje, objavljivanje i oponašanje tzv. narodne književnosti. 
"Otkriće naroda" i njegova kreativnog duha, kao i isticanje njego- 
ve "prirodnosti" i "neiskvarenosti", povezano je s preuzetim ru- 
soovskim konceptom koji je ovdje, kako pokazuje Peter Burke 
(1991: 27; 30-31), zapravo dio poriva za egzotičnim među pri- 
padnicima viših klasa. Sakupljanje narodnog stvaralaštva samo 
po sebi, smatra Burke (ibid: 35), indicira već započeti proces raslo- 
javanja između "visoke" i "pučke" kulture. Prije tog vremena, u 
ranijim stoljećima, obrazovane klase "balade, pučke pjesmarice 
i slavlja još ne dovode isključivo u vezu s običnim ljudima, upravo 
zato što i sami sudjeluju u tim oblicima kulture". Izdvajanje visoke 
književnosti iz sfere svakodnevnog življenja, kako navodi Biti 
(1986: 93), poništava mjerodavnost "običnog čitateljskog isku- 
stva", pa se uspostavljaju instance njezinog tumačenja i posredo- 
vanja - kritike, prikazi, recenzije. One istodobno prate i usmje- 
ravaju njezin put na nastajućem tržištu književnih vrijednosti 123 . 



"O vrijednosti književnosti", piše Milivoj Solar (1978: 135), "ima pravog smisla 
govoriti tek onda kad se književna djela proizvode za tržište. (...) Književnost 
(...) mora biti 'otuđena' od mene da bih ja znao kako mije ona potrebna, i kako 
je ja sam ne mogu stvoriti. Tek u toj situaciji književnost je ona 'specifična 
vrijednost' koja je osobita i razmjenjiva istodobno". Kritika je, dakle, ta koja se, 
u vremenu u kojem se otvara jaz između neposrednog iskustva i književne vrijed- 
nosti sadržane u djelu, predstavlja kao posrednik između autora (djela) i čitatelja. 
Svetozar Petrović (1972: 33) smatra daje "specifična funkcija književne kritike 
kreativno utvrđivanje konteksta u kojemu se književno djelo doživljava". Za 

2.2.5.2.2.1. 
Kritika: objektivnost, imanentizam, imagi/nacija 

Prvi znaci takvih pomaka u hrvatskoj su književnosti vidljivi u 
angažmanu dijela suradnika "Danice", prvenstveno Stanka Vraza, 
Ljudevita Vukotinovića i Dragutina Rakovca, na pokretanju "Ko- 
la", časopisa koji u svoj zadatak stavlja anticipaciju neovisne knji- 
ževne kritike. Profil časopisa dan je i u oglasu objavljenom u 
"Danici" (IX (1844): 17: 91-92) u kojem se naglašava važnost 
kritike koja je, zdrava i umjerena, potrebna pogotovo mladoj knji- 
ževnosti: "Kritika, prava kritika, opredelit će svarsi shodni pravac 
duhovnomu, imenito pako književnomu životu; izbrojit će spisa- 
teljem njihove pogreške i prednosti, čuvat ih od stramputicah i 
objavit im put, kojim će najsigurnije do svarhe dopreti". Pisanje 
kritike je, ističe autor oglasa, posao koji je u maloj sredini optere- 
ćen osobnim odnosima i često gaje nemoguće valjano izvesti, pa 
se stoga nitko ne treba čuditi "što smo dosad, želeć se ukloniti 
gori spomenutoj nevolji, u listu našem ("Danici", op. M. P.) samo 
malo prostora posvetili kritici" i što sada prenosimo sud iz češkog 
časopisa "Kwety" o trećem svesku "Kola". Taj tekst Dr. Cejke 
detektira postojeći jaz između autora i čitatelja unutar kojeg se 
javlja potreba za kritikom kao njegovim posredovanjem. Upravo 
to je mjesto na kojem se, prema Cejki, vidi uspjeh kritičke aktiv- 
nosti "Kola". 

Kroz ovaj je časopis uopće, a posebno zahvaljujući djelovanju 
Stanka Vraza, jasnije usmjereno vrednovanje književnosti, pa je 
već u njegovoj prvoj knjizi, prema Antunu Barcu (1938: 4), 
objavljen "prvi ozbiljni kritičarski program u novijoj hrvatskoj 
književnosti" u kojem kaže: "Teško je naime rasuđivati objek- 



Petrovića je u recepciji djela odlučujući upravo doživljaj, a kritika se ne bavi 
toliko iskazivanjem ili vrednovanjem koliko obrazlaganjem kritičkog suda, "jer 
je to jedini način da subjektivni stav objelodani svoje objektivne uvjete i tako 
omogući komunikaciju s čitaocem" (Biti, 1986: 75-76). 

tivno stvari ondje gdje još spisatelji nisu naučni gole slušati 

istine. Taj je bio običaj dosad i kod nas. Svaka se nova, ta bila i 
najgora knjiga, hvalila, i pisalac u zviezde kovao. Nu kad je naša 
književnost već u osmoj godini, to je istina već krajno vrijeme da 
se jedared pisaoci od slatke sise odbiju, dječinski im se bašmaci 
svuku i da se postavljaju na mladosne noge svoje. . . Treba da se 
osviestimo, da rieč zametnemo o stvarih našega knjiženstva i 
vrhu njih da se triezno razgovaramo ne gledeć na prijateljstvo, 
srodstvo i druge okolnosti" (istaknula M. P.). 124 

Iz ovoga se ponajprije uočava jasna perspektiva napretka 
(razvoja) nacionalne književnosti čije početke Vraz vidi u 1835. 
godini i koja je te 1842. godine, dakle, iz djetinjstva prešla u mla- 
dost, pa je sada valja prikladno vrednovati, postaviti "na mladosne 
noge". U tome je nezaobilazna adekvatna (objektivna) kritika kao 
znak duhovne zrelosti nacionalne književnosti unutar koje se kri- 
tičar postavlja kao arbitar književne vrijednosti koji svoj sud (golu 
istinu) upućuje piscima koji moraju biti spremni čuti taj sud. Takva 
vrsta opisa kritike koja je usmjerena na instancu autora (stvarate- 
lja) otkriva već spominjani romantičarski imanentizam. Kritika 
je, dakle, upućena autoru i njegovu radu, ali se istodobno smatra 
aktivnom posrednicom između autora i čitatelja, onom koja daje 
potrebna objašnjenja o djelu koje, kako bi to rekao Frye, o vlasti- 
tom interpretacijskom kontekstu šuti. Istodobno se donosi i sud o 
dotadašnjoj kritici koja je, ako se uopće može nazvati kritikom, 
bila previše okrenuta izvanknjiževnim (nacionalnim, rodbinskim, 
prijateljskim) kriterijima, pa je njezino vrijeme prošlo: sada je 
vrijeme "da rieč zametnemo o stvarih našega knjiženstva". Vraz, 
dakle, zagovara "objektivne" kriterije vrednovanja književnosti, 
"golu istinu" koja je, upravo kantovski, "triezna" - neovisna o 



Potpisan kao Jakob Rešetar iz Cerovca, piše pod naslovom Narodne pisme u 
Slavonii, ("Kolo", I (1842): I: 124-128. Osim ovoga, Vraz se, prema Marcelu 
Vidačiću (1951), potpisivao i kao Frass Jakob, Stanko, Cerovčan Jakob i Mirko 
Jurišić. 

bilo kakvim interesima. Ono lijepo, za Kanta ( 199 1 : 24 1 ), "dopada 
se neposredno (ali samo u refleksivnom opažaju, a ne u pojmu 
kao moralnost)", "dopada (se) bez ikakvog interesa (doduše u 
etičkom smislu nužno je povezano sa nekim interesom, ali ne sa 
takvim interesom koji prethodi sudu o dopadanju, već koji je tim 
sudom tek izazvan)". Objektivni kriteriji suda ukusa predstavljeni 
su time kao svevažeći (univerzalni) (ibid: 240), čime su svima 
propisani kao dužnost: "lepo izaziva dopadanje koje polaže pravo 
na odobravanje svakog drugog čoveka, pri čemu je duševnost u 
isto vreme svesna izvesnog oplemenjivanja i uzdizanja iznad pro- 
ste prijemčivosti za zadovoljstvo koje dobija preko čulnih utisaka" 
(ibid.). "Autonomna estetika" koja se time oblikuje povezuje lije- 
po, dobro i istinito, pa godinu dana nakon ovog Vrazova programa, 
Ljudevit Vukotinović u "Kolu" (111(1843): 129-136) objavljuje 
Tri stvari knjiženstva gdje, zasnivajući autonomnu estetiku, ističe 
sljedeće: da bi se "čista i prava izobraženost" postigla "valja gle- 
dati strogo, da budu proizvodi naši krepostni i puni dobrih dar- 
žanjah. Čednost i čisti moral švigde neka vlada." Ivan Dežman, 
isto tako, u spomenutoj analizi Matičina djelovanja kaže "Naša 
poezija teži sada dublje zaroniti u vrelo dobra, istinita i liepa" 
("Vienac", IV (1872): 16: 255-256). 

Taj se moralni interes poezije (književnosti) koja se oblikuje 
u distinkciji prema heteronomnim ciljevima može činiti nespo- 
jivim ili paradoksalnim, no on, prema Kantu, kako vidimo, ne 
prethodi sudu ukusa nego ga slijedi, njime je izazvan. Vrazova 
nastojanja s "Kolom" išla su, kako navodi Antun Barac (1893: 4- 
-5), u pravcu jasnog razdvajanja "umjetničke vrijednosti" od do- 
minantnih nacionalnih. On je, dosljedno romantičarskoj perspek- 
tivi, smatrao da književnost (poezija) ne pripada ovom svijetu i 
da je nije moguće propisivati njegovim zakonima: "Tko god 
poznaje poeziju, zna da je čedo to nestašno - dijete rajsko, koje 
se ne rađa na zemlji, nego rođeno silazi s neba da kiti tužni život 
čovječanski zracima duha svevječnoga, rajskoga, nebeskoga, kao 
iskra neumrlog božanstva. Poezija se ne oblači u svilu i kadivu, 

ne hrani se šećerom, ne poji se šampanjštinom, ne traži sjajnih 
dvorova i zlatnih palata, da tu hodi po svilenih stazih i spava na 
mehkih dušecih, već slobodna dolazi kad njoj drago (...) K uspije- 
vanju poezije ne treba dakle ni zapovjedi carske ni Stjepanova 
blaga. Ona sama po sebi niče gdje je njoj drago, a gdje je nije vo- 
lja niknuti i cvasti, tamo si je nećeš dozvati, ma potrošio svu silu 
i blago ove zemlje". 125 

Iako Barac (1938: 5) smatra daje Vrazov kritičarski rad bio 
sporadičan i bez posljedica koje bi se "mogle snažnije osjetiti u 
živoj književnosti", ovi njegovi tekstovi pokazuju jasnu percepciju 
književnog polja kao autonomne sfere, neovisne o "carskoj volji" 
ili "Stjepanovu blagu". Za njega je prostor književnosti prostor 
genija - individualnog i narodnog koji je predočen, kako je ranije 
pokazano, kao prirodan i izvoran 126 . Genij je zakonodavac "lijepim 
umjetnostima" (Kant, 1991 : 196), "talent da se proizvede ono za 
šta se ne može propisati nikakvo određeno pravilo", original ko- 
ji za kasnije nasljedovatelje postaje egzemplar. Stoga Vrazov, a 
kasnije i Senoin (1865) ili Jagićev (1869), poziv za "narodnim" 
razvitkom domaće književnosti ne znači folklorizam, već pokušaj 



125 Antun Barac (1938: 4-5) ovaj članak, objavljen nepotpisan, pripisuje Vrazu. Usp. 
Pregled knjigopisni, Knjiienstvo južnih Slavjanah. God. 1846, "Kolo", III (1847): 
V: 85-92. 

126 Peter Burke (1991: 31) upozorava da je pojam narodnog genija koji je uvelike 
oblikovao romantičarsku ideologiju zasnovan na tezama Johanna Gottfrieda 
Herdera i braće Grimm o "izvornosti", "kolektivnom stvaralaštvu" i "čistoći 
narodne duše": "Prva se teza odnosi na starost pjesama i priča i običaja i vjerovanja 
što su ih bili otkrili. Nastojali su ih smjestiti u neko neodređeno "prvotno 
razdoblje" (Vorzeit) i vjerovali su da se pretkršćanske tradicije tisuću godina 
prenose nepromijenjene. [...] Druga teza sadržana je u glasovitoj teoriji braće 
Grimm o kolektivnom stvaralaštvu: Das Volk dichtet." Burke drži da je, kao 
metafora izreka braće Grimm prokrčila nove putove, no daje u doslovnom smislu 
ona zapravo - pogrešna "rasprave o narodnim pjevačima i pripovjedačima poka- 
zale su da prenošenje usmene tradicije ne sprečava razvoj individualnoga stila". 
Treća teza počiva na pojmu "čistoće narodne duše" i na njoj se grade identifikacije 
i pripadnosti: "Čija je narodna kultura? Tko je narod?". 

da se, nasljedovanjem narodnog genija, pronađe autentičan knji- 
ževni izričaj. Provedbu njegova kritičarskog programa možemo 
u neravnomjernom ritmu odmicanja i približavanja moralizmu, 
pedagogiji, Crkvi i politici pratiti do kraja stoljeća. Prvi je kamen 
kušnje prepoznavan u kritičkom radu jednog od prvih sustavnijih 
kritičara - Adolfa Vebera Tkalčevića. Deset godina nakon pokre- 
tanja "Kola", on u "Nevenu" piše prvu opširniju književnu kri- 
tiku 127 : moralistički intoniran sud o Mejrimi Matije Bana. Mo- 
raliziranjem će biti obilježeni i kasniji njegovi književni sudovi, 
primjerice o Cvieti Mede Pucića, Krvavoj košulji Jovana Sunde- 
čića i stihovima Gjure Kovačevića i Josipa Eugena Tomića, koje 
je objavio u Najnovijim pojavimo našega pjesničtva ("Književ- 
nik", II (1865): 2: 242-249). Tamo Puciću, kojeg istina preporučuje 
na čitanje, zamjera što je dio glavnog predmeta spjeva "moralno 
grd": Cvieta je bludnica s kojom se glavni lik pred njezinu smrt 
vjenča, te što uvodi cijeli niz "nepjesničkih" motiva poput kon- 
tekstualizacije radnje (francuska okupacija Grada) ili objašnjenja 
okolnosti Cvietine smrti (pogiba od prehlade zadobivene u poža- 
ru). Sundečiću zamjera nemaštovitost, a mlade pjesnike Kovače- 



Ozbiljnost Veberova pristupa, izazvala je, unatoč njegovim ograničenjima, 
pozitivne reakcije, pa urednik "Nevena" J. Praus kritiku prati sljedećom bilješkom: 
"Treba već jednom da se i kritika pojavi na literarnom našem polju, jerbo to 
znači, da smo ono doba pervog književnog razvitka - reko bi detinstva - prevalili, 
gde nas je odmah vredjala svaka, ma bila i najpravednija rečca, koju progori kri- 
tika rasudjujući dela naša. - Iskrena, bezpristrana i na razlozih osnovana kritika 
svagde očevidno pospešuje razvitak, dakle se i kod nas tomu nadati možemo." 
Praus komentira i pretjerani Veberov moralizam: " Što se dakle suda g. Ad. Ve- 
bera o Mejrimi tiče, mislimo skoro sasvim tako, kao što naš dopisatelj P. misli, 
pa baš zato i mi priznajemo, daje g. V. verlo vesto ocenjivao sve ostale značaje 
u Mejrimi, izim jedino Živana. G. V. je značaj Živana smatrao sa gledišta prav- 
nonaravnog, a ne, kao što bi tu trebalo, sa gledišta strastnog, pa je k tomu valjda 
i zaboravio, daje tragedia već po svoj naravi glavno terkalište strastih, i da ljudi 
bolujući u ognjici strastih, ako su i najkrepostnii, nemogu se ipak sačuvati od 
svake i najmanje moralne pogreške, te zato nemogu da budu dosledni u svojim 
mislima i delima, buduć daje upravo nedoslednost plod njihove strasti boreći se 
sa krepostju" ("Neven", I (1852): 50: 792-796). 

vica i Tomića istodobno hvali kao talentirane i maštovite, ali i 
kudi s pozicije moralnog i literarnog autoriteta. Kovačević "mora 
još mnogo učiti" da bi mu pjesništvo bilo uvjerljivije, a radnja 
bolje motivirana, te voditi računa o tome da je "prenježan, pače 
razbludan": "Nije on zadovoljan, da se dvoje grli i cjeluje, već se 
moraju i za grudi, dojke ili sise dirati, pa na takovo draganje mora 
žena izazivati i u svakoj ga zgodi spominjati; njemu nije dosta, 
da se djevojka grudi prozirnom koprenom pokrivenih pokaže na 
prozoru, već mora ona koprena posve pasti, da se svietu pokaže, 
mjesto krasote, prostota i grdoba; po njem se nerone samo suze 
niz lice, već padaju u žlieb medju dojke. Takove se slike protive 
pravome pojmu krasote, koja mora biti čedna, stidna, moralna. 
Ženske dražesti dotle zaslužuju to ime, dok se izdaleka, kroz ma- 
glu tek naziru, na dlanu postaju predmetom ranarskih operacija, 
lišenih krasote, dražesti, pjesničtva. Takve prizore osudjuje 
svakdanji ukusnji život, kamoli ga neće pjesničtvo, stojeće nad 
njim plamenećom snagom svojom". Slično je i s Tomićevim Le- 
Ijinkama koje hvali sve dotle dok nisu nauštrb djevičanstva "kojim 
se obično mlad pjesnik razblažuje". No, kad u tome pretjera, pa 
se "odviše grli, cjeluje i s grudi se vjereničimi srašćuje", onda 
nastaju pjesme poput Razlike koja je, prema Veberovu sudu, "ne- 
estetična i nepsihologična" jer se u njoj kaže "da zaručnica njegova 
tako navaljuje nanj tražeći cjelova i grljenja, da on već nemože 
da smaže". 

Veberove prosudbe danas izgledaju rigidne, no, možda ih, 
unatoč njegovu vlastitom habitusu, ne bi trebalo čitati kao puki 
moralizam crkvenog čovjeka ili malograđanina, već kao već tada 
poznat, premda pomalo staromodan način percepcije književnog 
kao uzvišenog, dobrog i lijepog, pri čemu je svaki otklon od toga 
puka "proza života". 128 Njegovi sudovi, stoga, obiluju popisom 



Veberovo shvaćanje lijepoga kao jedinstva u mnoštvu, kao i shvaćanje Ivana 
Macuna (Kratko krasloslovje, 1852) i Emanuela Sladovića (Uputa u pjesmenu 
umjetnost, 1 852), popularnih estetičara polovice stoljeća, herbartovske je prove- 

"nepjesničkih" inventara koji se kreće od političko-povijesnih 
do tjelesnih implikacija primjerice Pucićeva ili Tomićeva ("prosti 
nepjesnički motiv" o kurjem oku na 132. str. Leljinki) teksta. Nje- 
gov pojam "nepjesničkog" koje odudara od poželjnog uzvišenog 
srodan je Vukotinovićevu pojmu "trivijalnog" iz Tri stvari knji- 
ženstva. Oba se zasnivaju na sudu ukusa koji je, dakle, kao i kod 
Vraza, smatran bezinteresnim i univerzalnim i koji, upravo zbog 
toga, otvara široki prostor moći književne i znanstvene arbitraže 129 . 



Kritičar kao arbitar ili kao autorova sjena 

Zanimljivo je kako je upravo taj status kritičara, kod Vraza otvo- 
reno postavljen na položaj arbitra, na deklarativnoj razni dugo 
ostao podređen funkciji autora-stvaratelja. Tako, primjerice, kad 
mu, u prepisci oko svogNedjeljka Ognjeslav Utješenović Ostro- 
žinski u "Naše gore listu" 1861. prigovori Goetheovim citatom, 
a da ne navodi njegovo ime - "Willst den Dichter du verstehen, 



nijencije (Barac, 1938: 312). Johann Friedrich Herbart (1776-1841), njemački 
filozof, psiholog i osnivač pedagogije kao akademskog predmeta, jedan je od 
najvećih postkantovskih estetičara suprotstavljenih Hegelu. Iako se to ne podudara 
s njegovim mislima o odgoju, smatra da pojam lijepog treba pažljivo odvojiti od 
pojmovi korisnog ili dopadljivog koji ovise o vremenu, mjestu i osobi koja pro- 
suđuje o njima. Lijepo je, kao i kod Kanta, potpuno i bezinteresno dohvatljivo 
svima koji kreću od odgovarajućeg polazišta. Etika, za njega samo jedna, premda 
glavna, grana estetike, razmatra odnose između voljnog (Willensverhaltnisse) i 
bezinteresnog sviđanja. Macun je svojom raspravom, prema Barcu (1938: 22), 
donekle nastavio rad Ognjeslava Utješinovića Ostrožinskog čije su Misli o kras- 
nijeh umjetnosti (Dodatak Vili Ostrožinskoj, 1 845), prema Barcu, prva popularna 
estetika onog vremena. 

Sinteza Veberovih književnih stavova može se, smatra Barcu (1938: 17), naći u 
članku Predmet pjesništva koji je napisao u svojoj čitanci za srednje škole iz 
1867, koji zasniva na Herbartovim postavkama prema kojima je krasota cijelost 
u mnoštvu, moral osnova ljepote, a umjetnička ljepota idealizirana narav. O ukusu 
je pisao u istoimenom članku objavljenom u vrijeme najvećih rasprava o realizmu 
1882. godine. 

musst in Dichters Lande gehen", 130 Veber ne brani autonomiju 
vlastitog iskaza, već skrušeno odgovara: "Kritik nije sam pjesnik, 
al on se u tom nije ni oslonio samo na svoj sud; isti je on sud čuo 
od jednoga od naših najizvrsnijih pjesnikah, koji će valjda biti 
kompetentan." Ovime se, dakle, Veber ne otima očito domi- 
nantnom stavu o izvornosti i prvenstvu autorske instance, ali ipak 
svoju kritičarsku poziciju legitimira potrebom posredovanja 
između "Dichers Land" i mjesta kojim kroče obični smrtnici, pa 
dodaje: "Istina, da naš pjesnik hoda posve drugačijom zemljom; 
ali valja paziti, nije li ona za većinu putnikah neprohodna, pak 
onda nije njihova krivnja, što nemogu za njim". Kritika je tako 
shvaćena kao hibrid, kao naknadna, pomalo parazitska djelatnost 
koja romantičarskim, autoru okrenutim intencionalizmom (Hut- 
cheon, 2000: 86) čitateljima predstavlja, prosuđuje i tumači pišče- 
vu poruku (tekst). 

Mnogo je vehementniji u definiraju kritičarskog prostora bio 
Janko Jurković koji u članku Naši kalendari ("Pozor", 1862: 50) 
piše: "Naše ljeposlovno knjištvo postalo je mjesto đulistana, u 
kom da ruže cvatu i slavuju biglišu, smradnom močvarom, u kojoj 
haluga raste i žabe se legu. To polje, pridržano ljudem bistra 
duha, prosvijetljena uma i uglađena ukusa, postalo je od neko- 
ga vremena vježbalištem nezvanika bez dovoljna znanja, a 
upravo nikakva ukusa" [istaknula M. P.]. Nešto kasnije, u Pismu 
tijekom mladom prijatelju o spisateljskom zvanju ("Pozor, 1862: 
68 i 69) ovome dodaje sljedeću tvrdnju: "Narodni Parnas napučili 
su nam bez broja nadripjesnici i stihokrpi, te ne moguć se dignuti 
u vrhove gmižu po obroncih, i već je došlo do toga da bi trebalo 
upravo dignuti lov na te kreštelice, futavice i ose štono nam 



Riječ je o stihu iz West-Ostlichen Diwana: "Wer das Dichten will verstehen, / 
Muss ins Land der Dichtung gehen;/ Wer den Dichter will verstehen,/ Muss in 
Dichters Lande gehen." Goetheov iskaz, dakako, ne smjera, kako gaje Utješenović 
interpretirao, osporavanju kritičarske kompetencije uopće, već je prije dio ro- 
mantičarskog orijentalističkog zanimanja za daleke kulture. 

svojim krečanjem u zujenjem kvare užitak rajskoga sklada nadah- 
nutih pjesama venuzinskih labudova, lezbičkih slavuja i keolskih 
cikada, združen nebotresnim romonom žica višega pjesničkoga 
zbora, i svojimi krili zastiru poput štetonosne gamadi sjajuće u 
visine sunce" [istaknula M. P.]. 

Jurković ovdje, također, dijagnosticira stanje unutar književ- 
nog polja ("smradna močvara"), uspostavlja kriterije vrednovanja 
i poziva na kritičarsku aktivnost u "isušivanju kaljuže/močvare", 
lovu na uzurpatore posvećenog prostora književnosti koji bi valja- 
lo sačuvati za odabrane, ljude "bistra duha, prosvijetljena uma i 
uglađena ukusa". Kritičarev je zadatak, dakle, sačuvati ili stvoriti 
prostor za duh, um i ukus, što nije sasvim jednoznačno, jer su ovi 
pojmovi, unatoč deklariranoj univerzalnosti, izazivali, kao što će 
se vidjeti, najviše sporova. 



Narodno, izvorno, estetsko 

Do polovice stoljeća, prema Barcu (1938: 25) "u hrvatskoj su 
kritici bili nabačeni svi važniji problemi književnosti: problem 
vrijednosti, problem pravca, odnošaj između književnosti i publi- 
ke, problem stila, problem književne građe, itd." Možemo, dakle, 
s obzirom na već navedeno, utvrditi kako se paralelno s promje- 
nama u razumijevanju autora i djela, događaju i pomaci u defini- 
ranju instance čitatelja, prije svega povlaštenog čitatelja - kritičara 
kao arbitra književnog umijeća. Upravo se ova instanca postavlja 
kao zakonodavna i u tom smislu odlučujuća za proces autonomi- 
zacije književnosti koji se u drugoj polovici stoljeća već polako 
zaokružuje, definirajući svoje zakone i dosege, uspostavljajući 
kriterije vrednovanja i instance njihove autorizacije. Razmatrajući 
te procese, valja u prvom redu imati na umu kritičarsko, historio- 
grafsko i znanstveno djelovanje Augusta Senoe, Franje Markovića 
i Vatroslava Jagića koje je uvelike poduprlo rad na autonomizaciji 
polja, estetizaciji književnosti i književnom kanonu. 

August Senoa u kritičkom članku Naša književnost ("Glaso- 
noša", V (1865): 1: 5-6; 22-23; 43-44; 60-61) gottschallovski 131 
zasniva svoju viziju nacionalne književne proizvodnje. Konkret- 
no, osuđuje književnost koja je pisana stereotipno ("sentimentalne 
fraze po njemačkom kalupu", "fraze o 'časnom krstu i slobodi 
zlatnoj ') i neutemeljeno (nemarna "za našu povijest, za ćud i histo- 
rički razvitak naroda"), zatim prijevode koji su ili loše izvedeni 
ili loše odabranog izvornika: "Sta će hrvatskomu općinstvu juž- 
noamerički roman "La Gitana", il' zašt' se Hrvatima vrsni ro- 
man "Ledena palača od Lažečnikova iz njemačkoga rđavo preveo? 
Nam se hoće štiva što je našemu narodu bliže po ćudi, jer romani 
i pripovijetke ne pišu se samo zato, da se "Leihbiblioteke" napune, 
ne čitaju se samo zato da se vrijeme prikrati." Isto tako, pišući o 
kazalištu, argumentira: "Dramatika kao i sva literatura imade jed- 
nu praktičku, al i uzvišenu svrhu. Ne piše se, da stoje knjižnice 
pune dragocjeno vezanih knjigah, neigra se, da se obćinstvo samo 
nasmije, da si prikrati čas; već zato da se uzgoji narod, da se u 
njegovo srdce zasadjuju plemenita čuvstva, koja ga oduševljavaju, 
te pomiču napried civilizaciju; i upravo zato treba govoriti naro- 
du po njegovu srcu, po njegovoj ćudi, buditi valja sve plemenite 
misli, koje su s nemara zadriemale bile, sijati u njegovo srce ona- 
kovo sjeme, što će i plodom uroditi" ("Pozor", 1866, br. 242). 

U oba ova članka vidimo kako je Senoa vođen perspektivom 
"ozbiljne" književnosti koja nije za "razonodu" i "prikraćivanje 
vremena" već donosi napredak pojedincima i cijelom kolektivu. 
Takvu književnost, slično kao i Vraz ili Vukotinović, predstavlja 
kao književnost koja je u posebnom smislu tendenciozna - ona 
odiše narodnim duhom i budi narodnu dušu. Kao i njegovi pret- 
hodnici, on zagovara autentičnost i izvornost pisanja, što naziva 



Gottschall će uvelike utjecati, kao stoje pokazao Barac (1938), ponajprije svojom 
Poetikom (Poetik, Breslau, 1858) utjecati na mnoge hrvatske kritičare. Senoa se 
na njega izravno poziva u uvodu Antologije pjesničtva hrvatskoga i srpskoga, 1876. 

utemeljenošću u narodnoj povijesti, prilikama i "ćudi", te smatra 
da se književnici ne trebaju povoditi za osobnom slavom ili nasla- 
dom već za "napredkom naroda" koji je jedini put do slave koju 
neki narod može dostići iz univerzalne perspektive. "Do kozmopo- 
litizma", piše u spomenutom članku o kazalištu, "treba našoj 
hrvatskoj knjizi još 1000 miljah prevaliti, al ona može zato ipak 
raditi za civilizaciju svoga naroda i po tom i čovječanstva, jer 
upravo posebno nastojanje za duševni napredak tvori onu divnu 
harmoniju čovječjega savršenstva, kao što se pojedini zvuči u 
akord, pojedine boje u sunčano svjetlo slažu". 

Ovo, dakako, posve odgovara zamišljenoj perspektivi svjetske 
književnost koja je, uglavnom eurocentrično zamišljena, sastavlje- 
na od suglasja ili harmonije reprezentativnih pojedinačnih ostvare- 
nja. Književna vrijednost se tako zamišlja kao univerzalna katego- 
rija koja pojedinačna ostvarenja čini međusobno sumjerljivima. 
Kao rezultat toga, kako je već pokazano, domaći se književni ka- 
non smatra reprezentativnim na međunarodnoj razini, čime mu 
se daje dodatna simbolička, nacionalna vrijednost. 

Oba su Senoina članka pisana iz perspektive reformatora, po- 
jedinca koji stupa na određeno kulturno polje, pa su stoga kritična 
i polemična - zagovaraju temeljite promjene, prvenstveno u pro- 
izvodnji i organizaciji kulturnih institucija. Iako je nezadovoljan 
primarnom književnom proizvodnjom, drži daje domaća znanost 
uvelike napredovala, a kao znak tog napretka vidi godinu dana 
ranije pokrenuti "Književnik". No znanstveni je rad, kako ističe, 
ograničen na pojedine skupine i zbog toga nije dovoljan da bi se 
unaprijedili svi socijalni krugovi, zbog čega svoju kritiku domaćih 
književnih i kulturnih prilika širi na društveni kontekst. Senoa u 
tom smislu smatra da su "intelektualne razlike" među pojedinim 
krugovima društva nedopustivo velike i daje nužno osnažiti puk 
u kojem "stoji prava sila naroda", pa u tom smislu, "zadaća, osnažit 
i utvrdit narodni život, ide upravo popularnu, poučnu i zabavnu 
struku književnosti", onu koju vidi u djelima Frana Kurelca, Janka 

Jurkovića, Relkovića i Kačića, zatim Mažuranića, Preradovića i 
Tmskoga. Time, dakako, upisuje vrijednosni sud i daje svojevrstan 
popis (kanon) djela vrijednih čitanja i nasljedovanja, ali i upućuje 
na mjerila vrednovanja i prosuđivanja: estetska, univerzalna i širo- 
koprihvatljiva. Zagovaranjem smanjenja intelektualnih razlika 
među staležima zapravo potiču ulaganje u obrazovanje i rad na 
adekvatnoj književnoj produkciji koja će biti prihvatljiva puku u 
najširem smislu riječi: seljacima, zanatlijama i obrtnicima kojih 
je najviše i iz kojih se regrutira građanstvo u usponu. Senoa će i 
kasnije, kao renomirani književnik, ostati glasnogovnornikom tog 
posredničkog, srednjeg sloja. Njegovi se romani, i to ne prvenstve- 
no zbog žanrovske pripadnosti, čitaju kao apologija građanstva 
(Nemec, 1994: 89; Rapacka, 2002: 161; 205). 

S druge strane, popularizacija domaće književnosti, posebno 
proze, koja mu se pripisuje, ne čini ga istodobno zagovornikom 
ili predstavnikom kanona popularne književnosti. Upravo obrnuto, 
sva su Senoina nastojanja išla za legitimacijom estetske, visoke 
književnosti 132 . Njegovi članci o kazalištu vrve protestima protiv 
"provincijalizacije" hrvatskog kazališta, potkrijepljenima tvrdnja- 
ma o kazalištu kao "hramu umjetnosti" kojemu treba prisvojiti 
"njeki plemenitiji, uzvišeniji značaj, koji će oplemeniti naše ob- 
ćinstvo, buditi u njem ukus i želju za pravom umjetnosti, kojoj će 
se umjetnosti, kad bude kod nas savršenija, posvetiti pitomci i 
sinovi iz boljih obiteljih..." 



Maria Dabrowska-Partyka (1984: 313) sugerira Šenoinu implicitnu diferencijaciju 
publike vidljivu u različitim načinima proznog strukturiranja. Smatra da, za razliku 
od novelistike i romana iz suvremenog života, Senoa u povijesnim romanima 
projicira naivnijeg, manje obrazovanog čitatelja: "Taj će čitalac prije biti sklon 
emocionalnoj identifikaciji s idealiziranim junakom, nego intelektualnoj igri s 
duhovitim, čak i briljantnim naratorom. Takva projekcija čitaoca integralno je 
povezana s već spomenutim Senoinim pozivom da se stvori "pučka kronika sa 
slikama i povjesnica popularna." 

Esteticizam, elitizam i romantičarski imanentizam koji Senoa 
nasljeđuje od svojih prethodnika može se pročitati i u Jagićevu 
članku Živi li, napreduje li naša književnost? kojim je najavljeno 
djelovanje novopokrenutog "Vienca" (1869). On, također, smatra 
da "s ovu i onu stranu narodnog životarenja stoji tek odabrana 
šaka obrazovanih sinova na vidiku i braniku (...) širi krugovi ne 
pojmaju jošter o tome žalibog upravo ništa", te da je književnu 
proizvodnju potrebno dodatno estetizirati: "njima je popularno, 
što bi nama bilo površno", književnu kritiku osamostaliti od van- 
književnih regulativa ("minulo je već (...) doba onakova senti- 
mentalnog shvaćanja naše književnosti, gdje se jednako kod svake 
knjige patriotizam ili požrtvovanje za domovinu u pomoć priziva- 
lo", jer upravo samostalna i objektivna kritika omogućuje auto- 
nomiju književnosti, a to znači i njezinu legitimaciju unutar šireg 
društvenog sustava. Jagić, uopće, kako je već spomenuto u po- 
glavlju o statusu trivijalne vs. umjetničke književnosti, smatra da 
domaći književnici, pod alibijem narodnog, zapravo pišu u ne- 
skladu "sa zahtjevima umjetnosti", ne nastojeći oko toga da even- 
tualni talent "uzgoje naukom". Nezaobilazan duh narodnog stva- 
ralaštva koji se ima prepoznavati u tzv. "umjetnom pjesničtvu", 
nije, prema Jagiću, dovoljan, pa on naglašava važnost formalno- 
estetskog kriterija vrednovanja, odnosno stvaranje spoja narodnog 
i umjetnog/idealizirajućeg koje vidi u savršenom spoju upravo u 
Mažuranićevu spjevu. Sukladno ranije spomenutim kriterijima 
oblikovanja autonomije književnog polja, on postavlja dva upo- 
rišta na kojima zasniva svoju utopijsku viziju napretka narodnog 
duha: kolektivni genij naroda i pojedinačni genij umjetnika, stva- 
ratelja. 

Domaću književnost valja, smatra Jagić, kupovati, čitati i hva- 
liti samo ako donosi realne koristi čitatelju. Stoga će "Vienac", 
kako najavljuje, radeći na valjanoj književnoj proizvodnji i kritici, 
raditi i na podizanju ugleda domaće književnosti, kako bi postala 
konkurentna stranoj. "Pukim hvaljenjem, pukim preporučanjem 
svake knjige bez razlike, samo za to što je hrvatska, kako je u nas 

dojako običaj bio - priznajmo, da toga nigda postići nećemo. 
Dok nismo kadri dokazati čitatelju, da može i u naškoj knjizi 
naći isto onoliko mudrosti, isto onoliko nauke - al više milinja i 
slasti, nego i u kojoj tudjinki, dotle nema književnosti dovoljno 
poštovanja u društvu, dotle nema realna fundamenta, na kojemu 
ima biti osnovan svaki napredak" ("Vienac", I (1869): 1: 19-23). 



2.2.5.2.2.2. 

"Historija književnosti, 
ova zanimljiva nauka devetnaestoga vieka" 

Proučavanje književnosti "s višeg i općenitijeg vidika" i iz per- 
spektive "pravca" kojim je krenula, koje zagovaraju i Jagić i Se- 
noa, znak su, kako je pokazala Breda Kogoj-Kapetanić (1968: 
308 i dalje), već utemeljene komparativne perspektive u prouča- 
vanju književnosti. Povijesna je perspektiva imanentna evaluativ- 
nom diskursu, još od spomenutog Vrazova kritičarskog programa 
iz prvog godišta "Kola", preko Jagićevih kritičkih pregleda s kraja 
šezdesetih godina, do Hranilovićeve teorije novele ( 1 88 1 ) u kojoj 
suvremenoj književnosti pripisuje zrelost u odnosu na diletantizam 
prethodnika. Nakon opće nacionalne povijesti, književna je po- 
vijest imala poučiti suvremenike, uvesti perspektivu napretka i 
legitimirati zajednicu. Sam Jagić u Historiji književnosti naroda 
Ivvatskoga i srpskoga ( 1 867) i još više u raspravi Prilozi k historiji 
književnosti (1868) zagovara književnopovijesni rad: "Milina je 
motriti, kako liepo napreduje kod obrazovanih naroda našega vre- 
mena historija književnosti, ova zanimljiva nauka devetnaestoga 
vieka. Ona umije sad već literarnu radnju svakoga naroda tako 
tumačiti i objašnjavati, da ne ostaje osamljena, nego u tiesnu save- 
zu stavljena sa svimi pojavi javnoga i privatnoga života, te se iz 
ovih izvodi kao rezultat cjelokupnog kruga pomisli, djela i sudbina 
svoga vremena. Nakon učenieh istraživanja, koja su u toj nauci 
posvetili mnogi Francuzi i Niemci, kao što su: Sismondi, Zengene, 

Rajimar, Forigl, Vilmen, Sent-Bev (...) započeta je komparativna 
historija evropskih literatura, od koje se s vremenom isto onako 
sjajnu uspjehu nadamo, kakoviem se već danas ponosi kompara- 
tivna lingvistika" 133 Njegovi književnopovijesni radovi s kraja 
šezdesetih, kako pokazuje Kogoj-Kapetanić (ibid: 308), zasnivaju 
filološki smjer nauke o književnosti, smjer koji nakon toga prilično 
suvereno vlada više od pola stoljeća. "Potreba da se sabere što 
više građe, pa primjena analitičkih postupaka koji su više težili 
za egzaktnošću detalja nego što su konvergirali prema sintezi, 
zatim sklonost historijskim rekonstrukcijama i napokon priznava- 
nje naučnosti skoro svakom takvom produktu literarnog scijen- 
tizma, sve je to", smatra autorica, "obilježavalo i pratilo tu eru 
invazije filologije u smjer literature." 

Za razliku od Senoe, Jagić ne samo da nije zadovoljan suvre- 
menom književnom proizvodnjom, već ni znanošću. Dapače, svoj 
pesimističan nalaz o stanju recentne književne produkcije, ob- 
javljen u Kratkom priegledu, zaključuje tvrdnjom kako je na njega 
zasigurno utjecala i činjenica da se o književnosti malo i slabo 
piše: "neima u nas još dovoljno nauke i obrazovanja. Kakova i 



1 Str. 65-66. Jagićeve rasprave, objavljene u Kukuljevićevu Arhivu za povjesnicu 
jugoslavensku, cit. prema Kogoj-Kapetanić, 1968: 327. Ilustrativan je u ovom 
smislu Jagićev kritički i književnopovijesni rad u periodici, primjerice u teksto- 
vima objavljenima u "Književniku" (Kratak priegled hrvatsko-srbske književnosti 
od posljednje dvie-tri godine (III/1866: 552-585), Ogledala književne poviesti 
jugoslavjanske prof. Šime Ljubica (11/ 1 865 : 567-572) kritika Znanstvenih radnji 
dosadanjih gimazijalnih programa u Hrvatskoj i Slavoniji (III/1866: 311-316)). 
Oni korespondiraju s tekstovima koje je objavljivao u Pragu 1867. (Pregled sve- 
ukupne književnosti Južnih Slavena (Jihoslovane. Obraz narodopisno-literdrni) 
i kasnije u Zagrebu (Historija književnosti naroda hrvatskoga i srpskoga, 1867; 
Prilozi k historiji književnosti naroda hrvatskoga ili srpskoga, "Arkiv za povjest- 
nicu jugoslavensku", 1868; Plodovi književnosti hrvatsko-srbske od posljednje 
dvije godine, "Vienac", 1869; Trubaduri i najstariji hrvatski lirici, Rad JAZU, 
1869; Ruska književnost u osamnaestom stoljeću, 1895). Tamo se, kako sam po- 
kazala drugdje, uz pretežnu okrenutost tada dominantnoj historijsko-filološkoj 
analizi, definiraju i nove književnopovijesne, sintetske metode, vrlo često kompa- 
ratističke naravi. 

klika nam je literatura naučna, upravo onakva i onolika je i liepa 
književnost: to dvoje zajedno raste i zajedno opada" (ibid: 581). 
Književnopovijesni članci, smatra Jagić, odražavaju i održavaju 
književni život: "Naše znanje i od najznatnijih hrvatsko-srpskih 
pjesnika neprekorači do sada granice podataka životopisnih i 
bibliografskih; jedva što znamo, koliko i kada tko piša, ali kako 
piša, koliko li vriedi ono što napisa i u kakvoj ono vezi stoji sa 
svojim vremenom i svojim narodom - ovakva pitanja jesu doduše 
puno važnija, ali se na njih još nije ni pokušalo odgovoriti. (...) 
Historija naše književnosti u mnogo je lošijem stanju, nego li 
državna poviest našega naroda" (ibid: 572-573). 

Književnopovijesni pregledi bili su, razumljivo, dio strategije 
legitimiranja nacionalne (narodne) kulture i identiteta i prije Jagi- 
ća. Tako je u "Kolu" (VI (1853): IX: 36-53) objavljen spomenuti 
Kratki pregled naše književnosti. Od g. 1835. do najnovie doba 
Mirka Bogovića, u "Dubrovniku" (I (1849): 121-159), Zercalo 
poviestnice dubrovačke Matije Bana, u kojem se nakon prvog 
općepovijesnog i političkog dijela donosi svojevrstan književno- 
povijesni pregled. Slijedit će dijelovi običajnog prava, zakonodav- 
stva itd. Sam "Književnik" je posebnim odjeljkom bio posvećen 
"Jezikoslovju i poviesti hrvatske književnosti" u kojem je Jagić 
objavio spomenute književnopovijesne i jezikoslovne rasprave. 
U "Viencu" je, isto tako, objavljen Kukuljevićev prikaz Tomma- 
seove Poviesti gradjanske u književnoj (IV (1874): 24: 379-382), 
Kratka poviest književnosti hrvatske i srbske Ivana Milčetića (VIII 
(1879): 1: 11-13; 31-32; 43-47), njegov "književno-poviestni 
ogled" Relković u hrvatskoj književnosti (XIII (1881): 29: 457- 
-459; 478-482; 490-493; 511-515; 530-531), Šrepelova kompa- 
ratistička studij a Milton iPreradović. Prilog za književnu poviest 
hrvatsku (XVII (1885): 2: 30-31; 42-46; 58-59; 76-79; 92-95) te 
njegova, u uvodu već spomenuta, kritika Karplesova pregleda 
svjetske književnosti iz 1890, objavljena pod naslovom Hrvati u 
općoj pov jesti književnosti (XXIV ( 1 892): 3 : 43-46). Srepel, potpi- 
san pseudonimom Y, u svom prikazu upozorava na niz netočnosti 

kojima vrvi spomenuto djelo, tumačeći ih kao iskaz zapadnjačkog 
orijentalizma koji još jednom potvrđuje kolonizirani položaj "ma- 
lih književnosti" poput hrvatske. 134 

Do kraja stoljeća, kako je pokazala Kogoj-Kapetanić, radovi 
Tome Matica, Milivoja Srepela, Vladimira Mažuranića i drugih 
nastavljaju komparatistički smjer istraživanja književnosti koji 
je zacrtao Jagić 135 . Svi su, razumljivo, zasnovani na ideji svjetske 
književnosti, potrebi sagledavanja pojedinačnih autorskih ostvare- 
nja iz perspektive međusobnih nacionalnih i nadnacionalnih veza. 
Tomo Matić 1898. godine u "Nastavnom vjesniku" piše o književ- 
nosti različitih naroda kao o međusobno povezanoj idealnoj cje- 
lini, koju treba i treba promatrati kao sintezu svega velikog što je 
"zamislio duh ljudski". Književnost tako nije posljedica povijesnih 
zbivanja, već proizvod zajedničkog duha. Povijest književnosti 
stoga jest povijest čovječanstva, kaže Matić, ali samo zato jer se 
u njoj ogledaju ideje tog pokretačkog duha, dok su događaji po- 
litičke povijesti njihova "puka posljedica". 

Harmonična će ideja svjetske književnosti, kako ju je zamislio 
Goethe, biti različito interpretirana i, stoga, predmetom polemika 



Ne preuzimajući ambiciju potpunog pregleda književne historiografije u prostoru 
časopisa, ovdje se zadržavamo tek na njenom ilustrativnom navođenju. Valja 
ponovno napomenuti tek da se, usporedo s legitimiranjem nacionalnog (narodnog) 
identiteta kroz književnopovijesne preglede, istodobno, stvara i okosnica, kriteriji 
i izbor vrijednih - kanonskih djela. Tome, među ostalim, služe i spomenuti kompa- 
ratistički pregledi, pregledi stranih književnosti, poput one Kratke poviesti fran- 
cezke književnosti koju je u Osijeku 1884. godine priredio Alfred Orešković, a o 
kojoj se izvještava u "Hrvatskoj vili" IV (1884): 5: 77. Matica hrvatska, također 
u svoje redovite edicije, kako je spomenuto uvrštava preglede svjetske književ- 
nosti. 

Ovdje ćemo, iz razumljivih razloga, ostati tek na zaključcima do kojih je došla 
Breda Kogoj-Kapetanić, i to u mjeri u kojoj se tiču dinamike razvoja književnog 
kanona. Detaljniji povijesni slijed uvođenja komparativne perspektive u pro- 
učavanje književnosti, kao i razvoja književne kritike i povijesti, ostavljamo po 
strani. Ona se može detaljnije pratiti kroz bibliografiju priloga u časopisima 19. 
stoljeća. Usp. Brešić, 2006. 

među piscima i kritičarima do kraja stoljeća. Pitanja odnosa koz- 
mopolitizma i nacionalizma naročito će potresati odnose među 
Mladima i Starima na prijelomu stoljeća. No, prije njih, svojevrsnu 
razliku u samo književno polje unosi svojom pojavom generacija 
pravaša-realista. 

2.2.5.2.2.3. 
Naturalizam kao realizam kao esteticizam 

Književna kritika prije realizma (od Vraza do Senoe, Jagića i 
Marko vica, ako je vezujemo uz autorska imena) naglašava potrebu 
uspostavljanja autonomne (objektivne i univerzalne) književne 
kritike, što je u direktnoj vezi s projekcijom autonomije književ- 
nosti, uvodi perspektivu književne povijesti shvaćene kao progre- 
sivni linearni slijed, pri čemu kritiku postavlja na povlašteno mje- 
sto: ona je mjerilo duhovne zrelosti nacionalne književnosti; ona 
određuje pravac "duhovnomu imenito pako književnomu životu" 
(Vraz). Ona, osim toga, uvodi perspektivu opće povijesti, pri čemu 
je napredak i zrelost nacionalne književnosti mjerilo "duševnog 
napretka" cijelog naroda; književnost i kanon zauzimaju neka- 
dašnje mjesto religije 136 , ali i perspektivu svjetske književnosti - 
pogotovo sa Senoom, Jagićem i Markovićem za koga je svjetska 
književnost "koncert naroda", a vrijedna književna ostvarenja (ka- 
non) "naš glas" u tom koncertu. Imanentna komparatistička per- 



Alaida Assman (2002: 47) drži kako ideja obrazovanja uopće, kroz osamnaesto 
stoljeće, postaje institucija koja će biti i "sekularni naslednik religije". "Ona stupa 
na mesto religije i preuzima njene funkcije u društvu koje stremi modernizaciji. 
Konfesionalne spone povlače se pred nacionalnim, aura sakralnog prelazi na 
naciju". Religiju ugrožavaju, smatra Assman, dva vrijednosna stava na kojima 
će počivati obrazovanje: estetizacija i historizacija. Umjetnost, time i književnost, 
i povijest, pokazuje Assman, postaju pozornicom i osnovnim sadržajem obrazov- 
nog diskursa. 

spektiva pri tom je i dalje vođena potrebom čuvanja razlike, inhe- 
rentnih nacionalnih obilježja, zbog čega se upozorava na potrebu 
pisanja originalnih i autentičnih djela pisanih sukladno povijesti 
i "ćudi" naroda, a ne "po tuđem kalupu" i frazama o "krstu časnom 
i slobodi zlatnoj" (Senoa). Kritika, kao i ondašnja recepcija knji- 
ževnosti uopće, otkriva ovisnost o romantičarskom imanentizmu 
i imaginaciji koja u središte književne komunikacije vidi autora- 
-stvaratelja, dok se djelo smatra utjelovljenjem njegovih ideja, a 
kritičar posrednikom između autora i publike, tumačem autorovih 
namjera. U onodobnoj kritici jasno se razlikuje trivijalno od estet- 
skog, visokoknjiževnog koje objedinjuje lijepo, dobro i istinito, 
zbog čega autonomija kritike i književnosti podrazumijeva i njezin 
rad na upotpunjavanju ideje čovjeka: pojedinca i kolektiva. Cilj 
književnog rada zbog toga nije autorska slava ni čitateljska nasla- 
da, već "napredak naroda" (Senoa). Estetsko prosuđivanje, do- 
sljedno Kantovim postavkama, univerzalno i neovisno o praktič- 
noj svrsishodnosti, ima za (za Kanta uvijek naknadnu) posljedicu 
- ispravno etičko djelovanje. 

Polemika o realizmu/naturalizmu koja u hrvatskoj književno- 
sti započinje 1881. godine, objavljivanjem Kumičićeva naturali- 
stičkog romana Olga i Lina, u kritički diskurs uvodi nove kate- 
gorije presudne za oblikovanje autonomije polja. Oko Kumičićeva 
romana i stavova koje dodatno eksplicira u kritičkom tekstu O 
romanu ("Hrvatska vila", 1883), polariziraju se stavovi: s jedne 
strane uz Kumičića staju zagovornici naturalizma, poput Janka 
Iblera, s druge strane, naročito gorljivo, istupa Josip Pasarić. 
Osnovni pojmovi oko kojih su se vodile rasprave bili su istina 
književnosti, realizam i objektivnost u stvaralaštvu, odnos imagi- 
nacije i istine (znanosti) kao načela pisanja, moralni i društveni 
autoritet i zadaci umjetnosti, potrebe, mogućnosti i posljedice Zo- 
lina i uopće stranih utjecaja na domaću književnost. Ne ulazeći, 
dakako, u detalje njihovih polemika, valja ovdje istaknuti kako 
one, bez obzira na habitus glasnogovornika pojedinih struja, dotiču 

temeljna pitanja procesa autonomizacije književnosti 137 . Polemike 
signaliziraju dinamiku unutar samog polja, njegovo prestruktu- 
riranje, novu razdiobu simboličke moći i stabilizaciju novih vrijed- 
nosti. Pri tome, dakako, velik dio već prihvaćenih kritičkih stavova 
ostaje nepromijenjen. Primjerice, do kraja devetnaestog stoljeća 
ostaje neupitan romantičarski imanentizam koji čitamo i u Ible- 
rovu kritičarskom credu u kojem ispovijeda kako piše "da u 
čitaoca pobudi intenzivan interes za pisca i njegov talent, da ga 
uputi u način piščeva mišljenja i izražavanja, o njegovu stilu i 
prikazivanju, da mu što moguće izrazitije predoči piščevo ja". 138 
Ostaje, dakako, dominantna perspektiva linearnog napretka opće 
i književne povijesti, upotpunjuje se i naglašava potreba autonom- 
ne kritike i književne proizvodnje, potvrđuje zahtjev za original- 
nošću i lokalnom (nacionalnom) utemeljenošću domaće književ- 
nosti 139 , sagledavane iz perspektive svjetske (europske) zajednice, 
dodatno upotpunjava distinkcija između "trivijalne" i estetske 
književnosti. Kumičić u svom članku, tako, zagovara načelo rea- 



Detaljnije o naturalističkim i protunaturalističkim tendencijama u onodobnoj 
književnoj kritici u Barac, 1938: 62-183. Tamo se može pronaći i zanimljiv poda- 
tak o počecima studija hrvatske kritike. Prvi takav pokušaj Barac vidi u nastoja- 
njima Milivoja Srepela koji kritiku Stanka Vraza uspoređuje s djelima velikih 
europskih kritičara. To je ne samo još jedan od Srepelovih komparatističkih podu- 
hvata, već i potvrda rada na historizaciji žanra i, time, rada na autonomiji književ- 
nog polja. 

"Narodne novine", 1896, br. 247. Cit. prema Barac, 1938: 67. 
Čak i subverzivni kritičar poput Janka Iblera dosljedno ispituje uklopljenost pisaca 
u "narodnom tlu", pa zbog toga hvali Vojnovićev Ekvinocij ("Narodne novine", 
1 895 , br. 252-254) kao jedno od "ono malo naših drama koje nose od početka do 
kraja kolorit našega puka, koje dišu duhom njegova života, koje mirišu po grudi 
na kojoj su postale", a kudi njegovu Psvche zbog pretjeranog kozmopolitizma 
("Narodne novine", 1890, br. 39). Radi toga, iako joj priznaje umjetničke kvalitete, 
Ibler kaže: "Pravim hrvatskim dramatičarem može biti samo onaj koji ujedno 
piše iz hrvatskoga života za Hrvate. Pravo originalno djelo i najmanjeg naroda, 
kao takvo, imade univerzalno značenje, i stoje u njemu jači, izrazitiji miris onog 
tla na kojem je niklo, tim će ono snažnije djelovati ne samo u narodu gdje je 
postalo, nego i u svakom drugom narodu velike narodne porodice evropske." 

lizma poput onog kakva vidi u Balzacovu djelu, a koje suprot- 
stavlja romantičarskim tlapnjama pisaca poput E. Suea, A. Duma- 
sa i dr. čije pisanje, slično Senoi, drži pustom zabavom besposlenih 
ljudi, beskorisnom, štoviše štetnom, književnošću. "Dok se nije 
ubrdio roman stazom realnosti", kako ističe, "bio je on pusta za- 
bava posve besposlenih ljudi. Za blazirane, za muškarce zasićene 
svjetskim ništavilom, bio je roman isto što i dobra regalija, a za 
dame kolebajuće se kreposti bio je ono što i toaletni ocat. Od pis- 
ca zahtijevalo se nešto nježno i razdražljivo, nešto fantastično i 
omarno, nešto neistinito...". 140 

Točka prijepora postaje utemeljenost načela romantičarske 
imaginacije kao osnove stvaralačkog čina. Štoviše, zagovornici 
naturalizma imaginarno proglašavaju "omarnim", fantastičnim i 
lažnim, a trijadu lijepog, dobrog i istinitog klimavom u prvom 
njezinom dijelu 141 . Moralno, prirodno, dobro i istinito je prikazi- 
vati očima znanstvenika: onako kako jest: "ljude od mesa i kosti; 
koji se smiju i plaču, koji su lijepi i ružni, čisti i blatni (...) Pisac, 
čim je naravniji, tim je bolji" tvdi Kumičić koji smatra da je iz- 
dvojena, idealizirana ljepota trivijalna, zavodljiva i lažna. 

Tome se suprotstavlja Josip Pasarić, ističući da naturalizam, 
ta otrovna biljka u domaćem vrtu, potiče potpuni indiferentizam 
i politici, a nemoral u privatnom životu. Zastupajući konzervativne 
nazore, on u ovom sukobu veberovskim anakronizmom poziva 



Objavljen pod pseudonimom Jenio Sisolski u "Hrvatskoj vili", II (1881): VIII: 
145-148. 

Revitalizaciju trijade dobrog, lijepog i istinitog možemo čitati i na prijelomu 
stoljeća, kad već dobrano traju sukobi između Starih i Mladih. Dinko Politeo, 
jedan od ustrajnijih proti vnika jednako realizma i secesije u "Viencu" objavljuje 
tekstove u kojima se suprotstavlja secesionizmu kao "bolesti i negaciji prave 
ljepote", realizmu shvaćenom kao verizam ili naturalizam i autonomiji književ- 
nosti uopće. Osim njega, i Jovan Hranilović, kao urednik "Vienca" 1899. piše 
protiv nastojanja Mladih, poentirajući: "Lijepo je samo ono stoje dobro i istinito". 
Usp. Barac, 1938: 131. Politeov se rad, prema Barcu (ibid: 116), upravo zbog 
tog anakronizma, nadovezuje na rad Adolfa Vebera (ibid: 212). 

na bojkot nove poetike i na stražarenje nad hrvatstvom: "Budimo 
u prvom redu stražari hrvatstva i budioci čiste hrvatske svijesti: 
oduševljavajmo naše mlade Hrvatice za slavu, vrlinu i poštenje, 
da nam uzgoje uzorne čelik-značajeve, a ne podmuklice i izdajice; 
nijetimo u naših mladih Hrvata ljubav prema otadžbini, sokolimo 
ih na ustrajan rad. Proučavanje ćudi prostih zločinaca, ubojica i 
moralnih propalica ostavimo sudačkim i liječničkim vještakom; 
oni će nam dosuditi lijek i popravak, a vila umjetnica još nije po- 
stala milosrdnom sestrom". 142 

Znakovita je podudarnost argumentacijskog slijeda obojice 
oponenata, Pasarića i Kumičića: i jedan i drugi zagovaraju nacio- 
nalno dobro kao načelo djelovanja, u književnosti vide sredstvo 
postizanja istine i dobra, a u eksplikaciji vlastitih stavova poziva- 
ju se na istinitost, objektivnost i realizam. Međutim, za razliku 
od mladog Iblera koji Senoi zamjera bombastičnost, manirizam 
u opisivanju i "stvaranje" umjesto "risanja" u postupku 143 , Pasarić 
upravo Senoino djelo, uz Turgenjevljevo, ističe kao uzor "zdravog 
realizma". Upravo taj njegov "zdravi realizam", shvaćen kao ple- 
menito uljepšavanje života, ostaje na zasadima romantičarskog 
pojma imaginacije, na ranije koncipiranom pojmu uzvišenog koje 
s generacijom pravaša-realista napušta kritičarski diskurs. Taj je 
pomak ubrzao proces autonomizacije književnosti, usmjerivši je 
prema modernističkoj estetizaciji i larpurlartizmu. Ranije isticana 
referencijalnost u književnosti, čak i kad je riječ o "protorealistu" 
Senoi, ne može se, upravo zbog romantičarski utemeljenih pojmo- 
va imaginacije i uzvišenog, poistovjetiti s realizmom koji, kako 
pokazuje Havden White (1990: 22-23), umjesto ranijeg trancen- 



Usp. Hoćemo li naturalizmu? ', "Vienac", XV (1883): 52: 847. 

U Književnim pismima ("Sloboda", 1881) Ibler piše: "Pa onaj filozof Senoin, 

onaj prosjak koji nije sastavljen od mesa i kosti, nego od komadića meteora i 

eterskih zraka, onaj pisac koji onako šopenhauerski govori o luli i svijetu: oni zar 

da su Hrvati? Senoa se prevario kad je mislio ne samo risati nego i stvarati 

Hrvate." 

dentalizma, historizira sadašnji trenutak. Realistička mimeza, 
prema Erichu Auerbachu (1978: 475), ljude i atmosferu, ma koliko 
da su suvremeni, predstavlja kao fenomene proizvedene povijes- 
nim zbivanjima, pa realisti, pokazuje Viktor Žmegač (1982: 89), 
čak i ljudsku smrt pokazuju u svjetlu društvene procedure. Štoviše, 
prema Whiteu, otkrivaju daje društvena stvarnost dodatno histo- 
rizirana: povijest mimeze, stoga, nije napor proizvođenja verbal- 
ne zrcalne slike, već priča o razvoju specifičnog oblika figuracije. 
Realizam u književnosti se tako podudara s historizmom, "viđe- 
njem sadašnjosti kao prošlosti", pri čemu se pokazuje kako društvo 
nije prvenstveno tradicija, konsenzus i kontinuitet, već konflikt, 
revolucija i promjena. 144 Poduhvat naturalista-realista, kako po- 
kazuje Auerbach (ibid: 491), nije tek izazov udobnosti malogra- 
đanskog morala, već, kako pokazuju i primjeri iz hrvatske književ- 
nosti, prije svega bunt protiv estetske osrednjosti i etičke mlakosti, 
što je, dakako, potaknuto porastom čitateljske publike i "kvare- 
njem ukusa" popularnom lektirom. Realizam i naturalizam, tako, 
prema Auerbachu, možemo smatrati prije svega estetskim pokre- 
tima koji kroz otpor prema građanskom konformizmu otkrivaju 
estetiku ružnog. Oni su time znak učvršćivanja granica estetske 
književnosti prema onom što se naziva "trivijalnom" ili niskom 
književnom produkcijom. U hrvatskoj su književnosti taj proces 
zadobivanja autonomije književnosti dodatno poduprli Mladi 
svojim zahtjevima za slobodom stvaranja i individualizmom 145 . 



14 ' 4 Detaljnije o ovom izvodu teorija realizma i mimeze u kontekstu hrvatske knji- 
ževnosti 19. stoljeća u Protrka, 2006: 319-340. 

145 Mladi su, razumije se, ne samo nastavili već i prevrednovali ostvarenja realista. 
Već njihov istomišljenik Jakša Čedomil (Barac, 1938: 176) piše o tome da Kumi- 
čić nije nikakav Zolijanac, već nastavljač Šenoin (ibid: 162). Legitimirajući svoja 
polazišta, Mladi na stijeg svoje zastave ističu autoritet priznatog K. S. Gjalskog, 
kojeg smatraju svojim predšasnikom. Nacionalni kanon kako ga oni vide, uklju- 
čuje još i S. S. Kranjčevića, J. Leskovara, Ivu Vojnovića, Vladimira Treščeca- 
-Branjskog-Borothu, Mihovila Nikolića i, svakako, Antu Kovačića, čiji ranije 
stigmatizirani roman, upravo oni objavljuju. 

Prema nekim autorima (Ante Petravić, Antun Barac), tek s Jakšom 
Čedomilom i Mladima hrvatska književna kritika postaje u pra- 
vom smislu riječi modernom. Franjo Marković je, prema Barcu 
(1938: 181), istrgnuo književnu kritiku iz površnog impresionizma 
i dao joj neke metode koje su, iako "ukočene i formalističke", 
omogućile njezinu žanrovsku diferencijaciju, dok je s Čedomilom 
konačno povezana sa zapadnim strujanjima, oslobođena "od 
površne publicistike, profesionalnog referentstva i pedagoških 
crta". Osamostaljivanje književne kritike, kako je vidi Barac, samo 
je jedan od indikatora osamostaljivanja i legitimacije književnosti 
u cjelini, procesa koji je već 1869. godine, s pokretanjem "Vien- 
ca", najavio Vatroslav Jagić. Estetizacija književnosti kao osnova 
tih promjena vidljiva je kroz Senoin urednički i književni rad u 
"Viencu", a nakon njega započeti proces nastavljaju pravaši rea- 
listi s Franom Folnegovićem, dajući mu svoj pečat i situirajući se 
u njemu sljedećih desetljeće i pol. S njima u sjenu odlaze Senoini 
štićenici poput Ladislava Mrazovića i Gjure Arnolda, a jača utjecaj 
Ante Kovačića, Ksavera Sandora Gjalskog i Vjekoslava Klaića, 
kao kasnijeg urednika "Vienca" (usp. Pederin 2006: 161). Krajem 
stoljeća, ovaj renomirani časopis postaje jedno od snažnijih upo- 
rišta Starih. Preuzimajući njegovo uređivanje, Jovan Hranilović 
piše: "Uredništvo će jednakom susretljivošću primati radnje sviju 
književnih struja i škola, osim onih koje su u opreci s ciljevima i 
idealima našega narodno-kulturnoga nastojanja, te koje bi mogle 
našu mladu književnost navrnuti na stramputice, gdje bi morala 
uginuti ili gdje bi prestao njezin idealistički, blagotvorni utjecaj 
u našem narodno-kulturnom životu" ("Vienac", XXXI (1899): 
6: 96). 

Mladi su unatoč takvoj vrsti otpora, ili baš radi nje, širom 
otvorili vrata kroz koja su realisti-pravaši tek provirili. "Silni mo- 
ralni bedemi" koje je Jagić 1869. godine priželjkivao za očuvanje 
nacionalne i kulturne prepoznatljivosti za njih prestaju biti ciljem 
kulturnog djelovanja. Prijepori oko romantizma-idealizma-rea- 
lizma-naturalizma koji su trajali zadnjih trideset godina prestaju 

biti važni. Važna postaje, kako piše Milivoj Dežman Ivanov, knji- 
ževnost kao izraz autorske individualnosti i odraz svog vremena, 
stoga je proklamirana deviza "borba protiv materijalizma u umjet- 
nosti" ("Mladost", I (1898): 1:2). Dapače, kako piše u "Hrvatskom 
salonu" iste godine (str. 8-9), Mladi priznaju svoj dug realizmu 
koji je pripremio, "utro puteve" njihovu razumijevanju slobode 
stvaranja i individualizma u umjetnosti. No, realizam je isključi- 
vao svaki oblik nadnaravnog, "a u duši ljudskoj ne dadu se zato- 
miti transcendentni porivi", stoga Mladi, u svojoj težnji za "sin- 
tezom idealizma i realizma", ne samo da nisu naturalisti, već su 
"protivnici naturalističke škole, te najveće neprijateljice modernog 
individualizma. 

- Moderna nije stanovita škola i stanoviti stil u umjetnosti. - 
Moderni pokret je borba individua za slobodu." Taj artistički po- 
kret mladih dosegnut će svoj najizrazitiji oblik u tekstovima Antu- 
na Gustava Matoša koji, najviše na stranicama "Nade", "Savre- 
menika" i "Hrvatske smotre" zagovara "ozloglašenu lozinku l'art 
pour l'art" i pisanje djela u kojima je "estetski momenat" daleko 
jači od moralnog i intelektualnog. Za razliku od svih drugih kri- 
tičara svog vremena, pokazuje Barac (ibid: 275), "koji su kritiku 
držali ili dijelom estetike ili dijelom filologije, ili su je dovodili u 
vezu sa svojim životnim nazorima, Matoš je kritiku držao umjet- 
nošću. Razliku između kritike i umjetničkoga djela u običnom 
značenju držao je samo dijalektičkom." 

Premda Barac svoju studiju o hrvatskoj književnoj kritici za- 
ključuje pomalo rezigniranim stavom o njezinoj sporednosti i 
usputnosti kroz trajanje nacionalne književne povijesti, dodajući, 
štoviše, da se ne može govoriti ni o razvitku hrvatske književne 
kritike, "jer u njoj nije bilo pravoga kontinuiteta", kroz meandre 
evaluacijskog diskursa koji predstavlja itekako vidimo dinamiku 
samog književnog polja. Kritika je, kako Barac s pravom zaklju- 
čuje, doista dugo bila institucionalno nevalorizirana djelatnost. 
Ipak, sve ono što se s njom događa, od Vraza do Matoša pokazuje 
ne samo njezinu vlastitu stabilizaciju već i dinamiku kojom se 

uspostavlja autonomija književnosti i regulira proizvodnja knji- 
ževnog kanona. Kritika u najširem smislu riječi reflektira objekti- 
vaciju književnog života, uvođenje kriterija evaluacije književne 
produkcije. Književna kritika i znanost (historiografija, filologija, 
poetika) su, pokazao je to među ostalima i Vatroslav Jagić, 
generatori književne vrijednosti, zbog čega prihvaćanje Barčeve 
teze o nepostojanju razvojne linije u povijesti hrvatske književne 
kritike nosi direktne implikacije u razmatranje same nacionalne 
književne povijesti. Diskontinuitet, isprekidanost i meandriranje, 
ipak, nisu dio Barčeve književnopovijesne perspektive. Tako, 
primjerice monografiju o Bogoviću zaključuje sljedećim riječima: 
"Svi hrvatski pisci sedamdesetih godina, bez obzira na razlike u 
vrijednosti njihovih djela, primili su elemente svoga stvaranja iz 
onoga stoje stvorilo starije pokoljenje" (Barac, 1933: 172). Rekla 
bih da su njegovi argumenti posljedica svijesti o institucionalnoj 
inferiornosti samog žanra, svojevrsnog anakronizma u praćenju 
njegove povijesti, ali i zavodljivosti kritičkog diskursa. Naime, 
kritičkom je diskursu svojstvena polemičnost, njime se autori (pri- 
mjerice Senoa, Kovačić, Čedomil) služe da bi na učinkovit način 
stupili unutar postojećeg kulturnog polja, pa radi toga, čak i kad 
se ponavljaju ili redefiniraju poznati stavovi, kako sam Barac 
kaže, to se čini tako kao da se izriče prvi put. "Rijetko je koji kri- 
tik", tvrdi Barac (ibid: 321), "pišući iznova o jednome piscu, išao 
za tim da najprije prouči sve ono što su o njemu pisali spređašnji 
kritici." Govoreći o ovome, spominje upravo Čedomila koji se u 
svojoj kritici Kumičića ne poziva na srodne sudove koje su o tom 
piscu ranije izrekli Pasarić i Ibler. Iako se iz pozicije studioznog 
znanstvenika ovaj postupak može držati površnom kritičarskom 
manirom, on je prije dio polemičkih strategija kojima se agensi 
upisuju u postojeće odnose simboličke moći. "Oštrica kritičarskog 
pera", kako sam pokazala drugdje (Protrka, 2006a: 175), "obično 
zarezuje prvi utor u ratu agenasa za zadobivanje/očuvanje mjesta 
unutar samog područja", pa rad na autonomizaciji hrvatske knji- 
ževnosti korespondira, kao i drugdje, s profiliranjem pisaca-profe- 

sionalaca, ustanovljivanjem instance kritičara (autorizirajuća moć) 
i djelovanjem institucija poput Matice Hrvatske, Akademije i sve- 
učilišta koji proizvode kriterije vrednovanja, nagrađivanja i kano- 
nizacije pisaca. 



2.2.5.2.3. 
Autonomija i heteronomija: kritika, znanost i institucije 

Potreba za sistematizacijom evaluacijske moći kritičkog diskursa 
prizivala je, i prije njihova službenog otvaranja, spomenute 
institucije. Takvu vrstu poziva, otvorenog izricanja potrebe da se 
književno polje razgraniči, kodificira i uvedu norme vidimo u 
komentaru Vinka Pacela iz "Glasonoše" 1852: "Nu kad slušamo 
i čitamo svakojake prepirke i brušenja našega jezika, kad moramo 
gledati kako skoro svaki od naših književnikah drugčije piše, a 
mnogi od njih reformatori našeg (!) jezika biti žele (!); kad utvr- 
dimo da skoro svaki hrvatski list drugačiji pravopis ima - to 
moramo poviknuti: Akademijo jugoslavenska, dodji nam kraljev- 
stvo tvoje". Da nije sve ostalo na molitvama i čekanju, pokazuje 
niz spomenutih kritičkih, povjesničarskih i teorijskih radova u 
kojima je, nakon ilirskog zanosa i "diletantske" zamagljenosti u 
profiliranju područja, sve jasnija distinkcija u podjeli uloga i ovlaš- 
tenja. U tom je duhu Matica pokrenula "Književnik" časopis okre- 
nut društvenim, humanističkim i prirodnim znanostima, zamišljen 
kao preteča Akademiji znanosti i umjetnosti, koji su uređivali 
Franjo Rački, Vatroslav Jagić i Josip Torbar. Od prvih brojeva, 
kako je spomenuto u analizi Senoina članka Naša književnost, 
prihvaćen je kao autoritet u moru diletantizma, kao instanca proiz- 
vodnje znanja i vrijednosti. Na tom poslu objektivacije znanja, 
nužne za društvenu legitimaciju polja, pridružuju mu se recentne 
književne estetike, među ostalima spomenute Ognjeslava Utješe- 
novića Ostrožinskog (Misli o krasnijeh umjetnostih, uvod za naše 
krasoslovje u knjizi pjesama Vila Ostrožinska, 1845), E. Sladovića 

(Uputa upjesmenu umjetnost, 1852) i Ivana Macuna (Kratko kra- 
soslovje, 1852). Uopće, sistematizacija, evaluacijai objektivacija 
znanja razvijaju se kroz čitavo devetnaesto stoljeće i to, kako po- 
kazuje Breda Kogoj-Kapetanić (1968), velikim dijelom kroz kom- 
parativnu metodu proučavanja, zasnovanu na perspektivi svjetske 
književnosti kao harmonične zajednice koju tvore reprezentativna 
ostvarenja pojedinačnih naroda. Književni se kanon kroz društve- 
nu autonomizaciju književnosti posredno izdvaja kao sukus na- 
cionalnog identiteta. Književnost, tako, paradoksalno, tek svojim 
oslobađanjem od podređenosti vanknjiževnim ciljevima postaje 
adekvatnim uporištem nacionalnog identiteta. Pišući o vremenu 
diferencijacije književnosti i kritike u razdoblju realizma, Ivo 
Frangeš (1975: 323-324) tvrdi: "U takozvano Senoino doba 
kritikom se bavilo svega nekoliko ljudi; sad je, međutim, spustivši 
se u feljtonske stupce, kritika postala svojinom priličnog broja i 
zvanih i nezvanih recenzenata, ali se konstituirala definitivno u 
samostalnu aktivnost. Dok je u prethodnom razdoblju kritičar sta- 
jao nekako na vrhuncu književne ljestvice, upravo zato stoje bio 
neprikosnovena osoba kojoj erudicija i moralni integritet daju 
pravo da sudi po "vječnim" načelima aristotelovsko-horacijevske 
estetike, kritičar u doba realizma nastupa u vrijeme vremenitih 
povijesnih razloga, u ime stranke i ideologije kojoj pripada, pozi- 
vajući se na autoritete suvremenih europskih kritičara, od Bjelin- 
skoga do Brandesa i Brunetierea." 

Iako bismo prvi dio ove tvrdnje mogli prihvatiti, jer, kao što 
je pokazano, kritika prati izdvajanje i autonomizaciju književnosti 
unutar šireg društvenog polja, pa se usporedo s njezinom estetiza- 
cijom u vrijeme realizma, oblikuju i kriteriji evaluacije i mjesto 
kritike unutar polja, druga Frangešova rečenica odudara od reče- 
nog. Spomenuti "vrhunac književne ljestvice" je položaj koji 
implicitno pripada kritici, ali koji joj je tijekom devetnaestog sto- 
ljeća bio osporavan. Sjetimo li se samo skrušene Veberove obrane 
pred Utješenovićevim prigovorom da ne pripada Zemlji pjesnika, 
pa nije mjerodavan govoriti o poeziji, vidjet ćemo da je mjesto 

autoriteta koji ima ovlaštenje autorizacije autora i djela trebalo 
dugo stjecati. Unatoč neporecivoj i rastućoj simboličkoj moći kriti- 
čara, kritika je dugo ostala prolaznim i manje atraktivnim mjestom 
unutar književnog polja, pa ju je "klasična estetika otpisivala kao 
nužno zlo književnoga života koje privlači izjalovljene književne 
stvaratelje" (Biti, 2005: 66). Ipak, kako navodi Biti, pozivajući 
se na Bourdieua, kritika se profilira kao autorima i izdavačima 
ravnopravan partner u stvaranju književne vrijednosti. Razumljivo 
je da su pritom, kako Frangeš kaže, isticana univerzalna ("vječna") 
načela prosudbe, no ona su i nakon aristotelovsko-horacijevske 
estetike ostala, samo su prilagođena postkantovskim, Gottschallo- 
vim i Herbartovim terminima, ili kasnije, terminima Tainea, Bje- 
linskoga, Brandesa ili Brunetierea. Stranačka i ideološka pripad- 
nost kritičara realizma i, kasnije, moderne, bila je, svakako važna. 
No, svaki od kritičara, bez obzira na ideološku pozicioniranost, 
svoje prosudbe nastoji deklarirati estetskim načelima. 

Ovisnost književnika i kritičara, kao i svih segmenata književ- 
nog života, od proizvodnje i distribucije do recepcije, o ekonom- 
skim i političkim faktorima stalno su mjesto književnopovijesnih 
pregleda i analiza. Od Gaja, Vraza i Vukotinovića do danas čitamo 
o inficiranosti književnosti i kulture ekonomijom i politikom, pa 
se npr. o Senoi govori kao o velikom radniku i pregaocu kojeg su 
borba za kruhom i gorljivi rad usmjeravali u djelovanju i predo- 
dredile mu brzi kraj. Ljudevit Vukotinović u Ljetnim mislima 
("Danica", IX (1843): 39: 153) piše: "Čudni dogadjaji bivaju u 
svetu, i oni nam glave i šarca tako napuniše, da mal nismo zabo- 
ravili na knjižestvo, na pravu onu duševnu vatru, koja nas grije i 
jači. Dočim se dakle politika kod zelena stola bavi, mi ćemo se 
za knjižestvo brinuti, starat ćemo se, da nam ono nepogine (...)" 
Politika i ekonomija uvjetovale su prekid u književnosti, ali to, 
prema Vukotinoviću, ne smije potrajati. On ne komentira političke 
događaje, već se osvrće na ekonomske uvjete: "Spisatelji naši ni- 
su baš niti bogati magnati, niti veliku spahie, niti preduzetni (unter- 
nehmend) kapitaliste; nego mali ljudi koji se moraju za svagdanji 

kruh boriti, koji su prisiljeni svoje darove duha većom stranom 
gradjanskomu zvanju posvetiti", pa uz druge svoje obveze pišu, 
pa čak i sami tiskaju i distribuiraju svoje knjige, što je, zapravo 
najveća muka, jer ne postoji mreža pouzdanih posrednika. "Na 
ovaj način mnoge knjige izginu, polovica na poklone projde, i 
ubogi spisatelj osim slave (a i ta je kod nas vario spora) neima 
ništa nego - štetu" (ibid: 154). Mnogi se čitatelji, s druge strane, 
odbijaju pretplatiti na knjigu, jer su se mnogo puta, kaže Vuko- 
tinović, opekli, pa obećavaju da će kupiti djelo kad izađe, ali se 
informacije o novim knjigama slabo šire. "Tako knjižestvo naše 
ne može napredovati, jer ako inostrane akademie na izdavanje 
knjigah tisuće mogu žartvovati, kod nas stvari posve naopako 
stoje." (ibid). Problem, kako ga Vukotinović vidi, jest nedostatak 
zainteresiranih knjižara (knjigotržaca) koji ne bi bili motivirani 
samo materijalnom zaradom. Pledira na uspostavu ravnoteže iz- 
među materijalnog, duhovnog i domoljubnog u izboru i vredno- 
vanju književnosti čime, zapravo, uspostavlja načelo unutarknji- 
ževne duhovne vrijednosti djela. Smatra da su za distribuciju 
vrijedne književnosti potrebni dobro oglašavanje u svim novina- 
ma i časopisima, na narodnom i na njemačkom jeziku i prikladna 
cijena knjige, ali i osiguranje pisaca kroz obvezu učenih društava 
da otkupe dio naklade, pogotovo kad je riječ o znanosti jer se be- 
letristika, po njemu, dobro prodaje. 

Vukotinovićev tekst, kao i drugi pisani u istom tonu, detek- 
tiraju slabu ekonomsku moć književnika koja ih dovodi do ruba 
propasti i uvelike determinira njihovu ovisnost o društveno-eko- 
nomskim čimbenicima, no on, kao i Jagić (1869) uostalom, rješe- 
nje vidi u organizaciji institucija koje bi na adekvatan način mogle 
štititi interese književnika. Kasnije, kad su i institucije i pojedini 
krugovi oformljeni i kad su granice kulturnog polja uvelike zada- 
ne, pišu se polemički tekstovi koji reflektiraju odnose moći (sim- 
boličke, političke, ekonomske). Književnici, kritičari i znanstve- 
nici koji sudjeluju u oblikovanju kulturnog polja zatječu se u 
nejednakoj i nestabilnoj raspodjeli moći i utjecaja, a njihova am- 

bicija da zadrže postojeći ili ostvare novi položaj uvelike, prema 
Bourdieuu, pridonosi dinamici polja. Svi oni, razumije se, svoje 
aktivnosti ne izvode u estetski pročišćenom prostoru, kad bi takav 
i postojao, već su uvelike opterećeni vlastitim habitusom, podrije- 
tlom, školovanjem, pripadnostima i nagnućima. Spomenut je jaki 
utjecaj koji je Crkva, pogotovo kroz djelovanje biskupa Strossma- 
yera, imala na reguliranje kulturnih prilika uopće. Polarizacija 
političkog života između narodnjaka i pravaša svakako je odredila 
i dinamiku rada na autonomiji književnosti. Franjo Rački, na sjed- 
nici Akademije 27. studenog 1873. godine ističe kako za nas ne 
"obstoji neizpunjeni jaz izmedju vjere i znanosti, izmedju ugleda 
i nauke, ili da nauka jedina može zadovoljiti umu i uzpokojiti 
srdce čovjeka" ("Vienac; V(1873): 50: 782). Godinu dana kasnije, 
kod otvorenja Sveučilišta koje je omogućeno donacijama nad- 
biskupa J. J. Strossmavera i Josipa Mihalovića, ali i drugih ugled- 
nika i velikaša, novouspostavljeni rektor Matija Mesić kliče tom 
događaju kao pobjedi naroda pod banovanjem Ivana Mažuranića. 
Slaveći narod, on prvenstveno slavi njegova dva najznamenitija 
sina - Mažuranića i Strossmavera, političara i Mecenu, crkvenog 
velikodostojnika. Kulturni događaj otvorenja Sveučilišta, institu- 
cije koja simbolizira autonomizaciju i rasadište nauke i znanja 
proslavljeno je kao primarno politički događaj. Pritom ponovno 
valja imati na umu da utopijska projekcija dovršavanja čovjekove 
idealne naravi, shvaćena kao imanentna misija umjetnosti, i ovdje 
regulira poimanje prosvjetiteljske institucije Sveučilišta koje će 
donijeti napredak tom istom narodu, ostajući znakom njegove 
duševne zrelosti. Sveučilište je, uopće, povlašteno mjesto proiz- 
vodnje i održavanja ne samo tradicije uopće, već i književnog 
kanona napose. Ništa tako snažno ne održava određeni tekst unutar 
književnog kanona, smatra Terry Lovell (2002), kao njegovo po- 
stavljanje unutar nacionalnog obrazovnog programa. Sveučilište 
je tako institucija od primarno kulturnog i političkog značenja, 
jer se kroz nju, pokazuje Hillis Miller (2002: 4), kako je zamišljena 
od berlinske realizacije Humboldtove ideje 18 10. godine, provodi 

dvostruka zadaća: Wissenschaft, pronalaženje istine o svemu i 
Bildung, obrazovanje građana (najprije izvorno samo muških) 
određene nacije u ethosu primjerenom toj naciji (državi). Tako 
gaje vidio i njegov najveći podupiratelj, Strossmaver, koji, nakon 
otvaranja Akademije na sjednici Sabora, 1861. godine ponavlja 
kako ona "ima biti nagrada i lovor-vienac ljudem koji su se ma u 
kojoj struci znanostih osobito odlikovali", a sveučilište vrelo "iz 
kojeg će krasna omladina naša želju svoju duševnu trnuti i onim 
se blagom obogatiti moći, koje više čovjeka resi i odlikuje, nego 
ikakovo sjeme; više nego sve blago materijalno" (Dnevnik sabora, 
1861:75). 

Sam je Strossmaver bio percipiran kao nositelj prometejske 
vatre i tog duševnog bogatstva, kao utjelovljenje sklada između 
vjere i razuma na koji se poziva Rački. "Vienac", kako je već 
spomenuto, u vrijeme Senoina uređivanja, kontinuirano sudjeluje 
u idealizaciji lika velikog Mecene 146 . Sukob između pravaša i na- 
rodnjaka koji nastaje u ovo vrijeme može se tumačiti kao puki jal 
političkih protivnika, no on je, sudeći po Starce vićevim i Kovači- 
ćevim polemičkim tekstovima, uvelike motiviran simboličkom, 
političkom i ekonomskom moći Strossmavera i njegovih pristaša, 
primjerice Senoe. Literarno gavanstvo za koje je Senoa optužen 
u Kovačićevim feljtonima u "Slobodi" (1880) može biti preuveli- 
čano, ali ipak stoji daje njegov sveprisutni rad ne samo u "Vien- 
cu", već i u raznim upravim odborima i vijećima mogao zaustaviti 
nepoželjne i subverzivne pravaške uzurpatore. Senoa je, kao ured- 
nik, uopće, pokazuje Ivan Pederin (2006: 160-161), "postupao 
isto kao cenzori koji su tako dotjerivali i retuširali rukopise i sma- 



Ilustracije radi, u broju VI(1874): 42, Senoina "Vienca", koji je u potpunosti 
posvećen slavi J. J. Strossmavera, u povodu otvaranja Sveučilišta, Senoa pjeva 
dvije prigodnice (U slavu J. J. Strossmayera; Pjev hrvatskih djaka), od kojih je 
prva objavljena na naslovnoj strani. Pridružuju mu se Trnski (Narodu hrvatskomu 
na dan otvorenja. . .) i Marković (Vilinski dvori). Osim toga, objavljene su i slike 
biskupa i rektora Mesića, te rektorova biografija. 

trao se šefom pisaca i njihovim učiteljem, a uredništvo nešto kao 
školu književnosti." Vrijeme u kojem se kao zakonodavac nadaje 
autoritet moćnog Senoe, prema Kovačiću je vrijeme stagnacije, 
razdoblje "onih kolonjskom vodom opranih književnika, koje je 
blazirana kritika laskavaca tako visoko uzniela. . .", pa je "najmi- 
risniji onaj stih, kojeg je napisala glicerinom mirišuća ruka" (Krta- 
lić, IV, 708). 

Kritički i polemički tekstovi ovog razdoblja reflektiraju ne- 
jednolik i nepravocrtan proces odvajanja i autonomizacije knji- 
ževnog polja od dogmatizma crkvene vlasti i institucija. Takvih 
je primjera mnoštvo, od spomenute Veberove kritike Tomića i 
drugih, suda "Katoličkog lista" o Kovačićevu romanu U registra- 
turi, sukoba između J. Riegera i B. Suleka, te gigantske polemike 
između Dr. Biničkog, odnosno "Katoličkog lista" i E. Kumičića, 
povodom Kraljice Lepe, koja je nastavljena i nakon piščeve smrti. 
"Katolički list" (Zagreb, 1888), naime, reagira na "Vienčevo" 
objavljivanje Kovačićeva romana U registraturi, smatrajući da 
je riječ o "nevaljanom i pogubnom štivu" koje će svakome (mlade- 
ži, ženama) škoditi, pa je neiskazana sramota "da se 'Vienac' u 
svojoj dvadesetoj godini 'zakiti' takvom pripovijetkom" i time, 
prema sudu ovog lista, dovede u pitanje svoje postojanje. Iz "Vien- 
ca" odgovaraju tek da bi oduzeli "Katoličkom listu" pravo na 
govor o ovoj temi ali i da bi se deklarirali kao katoličko uredništvo! 
Nakon što se uključio i sporni autor, Ante Kovačić, pismom u 
"Katoličkom listu" u kojem objašnjava vlastitu idejnu poziciju, 
polemiku zaključuje sam list od kojeg je sve i krenulo. Naizgled 
smirujući strasti, "Katolički list" se postavlja kao mjerodavna in- 
stanca: pa ne samo da uredništvu "Vienca" propisuje načela i 
norme, već ga upućuje da objavi prikladan "katolički roman" i 
Kovačićeve izabrane pjesme, uz Kamenarove, "ako ne bi dostajalo 
za posebnu zbirku"! 

Cenzorove škare 

Kolika je snaga cenzure vidi se i prema tome što unatoč jas- 
nom "Vienčevu" odbijanju napada "Katoličkog lista" kojemu je 
Kovačićev roman smetao čak i u "izglačanom" obliku, ni danas 
ne znamo kako je izgledala njegova prvobitna, neprilagođena 
verzija. Osim toga, roman je, čak i u tom obliku, svoje ukoričenje 
čekao više od dvadeset godina. Cenzura je, uopće, kroz devet- 
naesto stoljeće legalno djelovala kroz opunomoćenog cenzora 
koji je odgovarao vlastima, a koji je, prije objavljivanja tekstova, 
ispitivao njihovu moralnu i političku ispravnost, te ih ili propuštao 
u javnost ili plijenio pojedine naslove i brojeve 147 . Rigidna apso- 
lutistička cenzura je 1852. godine zaplijenila i zabranila pjesmu 
Domorodna uteha Ivana Filipovića, te privremeno obustavila "Ne- 
ven" u kojemu je objavljena 148 , zbog čega su i Filipović i Bogović 
kažnjeni teškom tamnicom. Cenzori su funkcionirali kao instance 
legitimne vlasti koja je, sukladno političkoj stabilnosti i profilu 
konkretnih glasila, zadržavala pravo na konačan pravorijek o nji- 
hovoj moralnoj i političkoj podobnosti. Kako navodi Vinko Brešić 
(2005: 50), mnogi su objavljeni tekstovi zapravo samo ostaci iz- 
vornika: Gajeva je "Danica" znala ostajati bez cijelih brojeva, pa 



Aspektima cenzure kroz devetnaesto stoljeće bavio se Josip Škavić u članku 
Mirko Bogović i austrijska cenzura, "Književnik", 1935: 8: 295-301 u kojem na- 
vodi kako je posebno cenzurirana Senoina Ljubica: "Sve moguće aluzije, sve 
ono što se činilo 'opasnim po ćudoređe gledalaca', sve je to bilo nemilosrdno 
križano cenzorovom crvenom olovkom" (ibid: 298), ali i Ivan Pederin (1995: 
39-43), A. Stipčević (Borba protiv cenzure u Hrvatskoj u vrijeme hrvatskoga 
narodnog preporoda, "Zadarska smotra", 42 (1993), 6; str. 27-33; Kako izbjeći 
cenzora, 1997), Dunja Fališevac (2006: 169-189) i dr. 

Taj 38. broj "Nevena" je ponovno otisnut, s ubačenom baladom Nevera kažnjena 
Matije Bana (usp. Brešić, 2005: 49-50). Cenzura je bila nešto blaža u austrijskom 
dijelu Monarhije, pa su zbog toga mnogi časopisi izlazili u Beču. Tako je "Obzo- 
rov" prethodnik "Pozor", pokrenut 1860, od 1867. do 1869. godine u Beču izlazio 
kao "Novi Pozor", nakon toga u Sisku kao "Zatočnik" i "Branik", te konačno u 
Zagrebu, do 1941. godine, kao "Obzor" (usp. Brešić, ibid: 77). 

je uvijek trebala biti spremna zamjena. Tkalčević je u "Danici" 
kroz 1 848. godinu uz svoja Razmatranja domorodna dopisao kako 
im je početak iz lanjskih "Narodnih novina" presjekla "samovoljna 
cenzura". Krajem stoljeća, 1898. godine, kako navodi Brešić, zbog 
Gjalskijeve novele Životopis jedne Ekselencije. (1816-1870) i jed- 
nog njegova članka iz Listka, zaplijenjen je trinaesti broj "Vienca". 
Cenzorovim škarama su naročito bili izloženi politički angažiraniji 
časopisi, zadarska "Hrvatska" (1884-1886) Ive Prodana ili "Novi 
viek" (1897-1899) čije su stranice nakon pljenidbe, umjesto teksta 
ispod naslova, objavljivane s demonstrativnim bjelinama: primje- 
rice pjesma Dinka Sirovice Genius patriae super dormentibus fi- 
liis, (III (1898): 2: 65-71) ili dijelovi nepotpisanog članka De- 
mokracija i aristokracija u našem javnom životu (IV (1899): 3: 
151-157; 383-388) 149 . "Slavonac" u prvom godištu, 1863, objav- 
ljuje Tomićev prijevod pjesme Excelsior! uz koju navodi kako ju 
je "zabranila ruska censura u Varšavi, jer predstavlja tendenciosno 
mladića, koga nijedna nepogoda nestraši, da nestupi pod zastavu 
slobode". Ipak su časopisi, prema Brešićevim riječima, nalazili 
načina izmicanja i odupiranja upadu cenzora, pa, primjerice u 
"Danici", svoje žaoke zaodijevaju u naoko bezazlene narodne 
poslovice. Upravo je cenzura, prema Philipu Soundvju Unwinu i 
Georgeu Unwinu, odredila činjenicu da su časopisi kontinentalne 
Europe bili više književni nego politički 150 . Mnogoglasje knji- 



149 Iz istih razloga cenzurirani su brojni članci iz "Hrvatske misli" (1902-1904, 1904- 
1905 kao "Novi Vienac") Stjepana Radića, među kojima vrlo često upravo oni 
koje je sam Radić potpisivao. Snagu cenzorskih škara osjetili su i urednik i surad- 
nici dubrovačkog "Srđa" čiji je devetnaesti broj (16. 10. 1902.), zbog pjesme 
Bokeška noć autora Uroša Trojanovića, zaplijenio Okružni sud u Dubrovniku, te 
uhitio i zatvorio autora i urednika. Monokracije dvadesetog stoljeća, kako ih na- 
ziva Stanko Lasić, rezale su i plijenile cijeli niz časopisa, brojeva i članaka, sve 
u nastojanju oko discipliniranja "nepoćudnih elemenata". 

,M Tako Brešić (2005: 13-14) objašnjava i pokretanje "Danice", a slične razloge vi- 
di i I. Pederin (1995: 39-43), objašnjavajući utjecaj austrijske cenzure u radu 
"Zore Dalmatinske". 

ževnog teksta omogućuje trajan, učinkovit i skriven otpor svakom 
obliku instrumentalizacije i nadzora, bilo političkom, religijskom 
ili ekonomskom. Kroz metaforiku, dijalogizam i karnevaleskno, 
kako su to pokazali Bahtin i njegovi suradnici 151 , književnost 
nalazi sebi adekvatne načine otpora i izmicanja. To su hibridni 
smijeh obješenjaka i lude, karnevalski smijeh koji nalazi načina 
da izokrene staro i uspostavi novo, smijeh čija je moć u "desta- 
bilizaciji zadanih identiteta i opovrgavanju uobičajenih pravila i 
podjele uloga", kako ga opisuje LaCapra (1983: 300). Kroz devet- 
naesto stoljeće možemo pratiti proces uspostavljanja relativne 
autonomije književnosti, njezine neovisnosti o ekonomskim, poli- 
tičkim, religijskim i pedagoškim danostima, kao i konstantnu pro- 
jekciju njezina konačnog cilja - upotpunjavanja ideje čovjeka. 
Peter Biirger u Teoriji avangarde, smatra da "nema ništa kontra- 
diktorno u gledištu da se umjetnost institucionalizira kao auto- 
nomna u građanskom društvu tim više što upravo u tom društvu 
umjetnička djela postaju instrumentima socijalizacijskog procesa 
istodobno unutar i izvan škola". 152 Štoviše, prema njemu, ova se 
pedagoška instrumentalizacija umjetnosti uspostavlja kao nužan 
zahtjev pojma autonomije: pojam autonomije nužno proizvodi 
svoj pedagoški učinak, jer se upravo zahvaljujući njezinoj auto- 
nomiji umjetnost može učiniti edukacijskim instrumentom. Tako 
su, prema Biirgeru, autonomija umjetnosti i njezina pedagoška 
upotreba zapravo dvije strane istog novčića, možda najbolje pre- 
dočene u Pismima o estetskom obrazovanju čovjeka Friedricha 
Schillera, gdje se estetsko obrazovanje prikazuje kao jedini mogu- 
ći način nadilaženja etičkog rascjepa unutar subjekta i povratka 
izgubljene cjelovitosti, otuđene raspodjelom rada. Estetsko isku- 
stvo posreduje između dva suprotstavljena nastojanja u tvorbi 



Usp. npr. radove u zborniku Bahtin i drugi (ur. V. Biti, 1992). 

P. Biirger, The Institution of "Krt" as a Category in the Sociology of Literature, 

"Cultural Critique", 1985/86: 2: 15. Cit. u Bennett: 1995: 169. 

subjekta: transcendentalnog i empirijskog; nadilazi podjelu izme- 
đu Die Person, subjekta - pojma koji označava ljudsko biće 
slobodno od zadanosti {Selbstandigkeit)iPersonlichkeit, tj. kon- 
kretnih zadanih oblika osobnosti koje su posljedica, kako Schil- 
ler kaže, činjenice da čovjek nije samo čista Osoba, već Osoba 
smještena u specifične Uvjete" (Bennett, ibid: 170). Estetsko isku- 
stvo time povezuje nužnost pasivne raspoloživosti pojedinca koji 
je predan kondicioniranosti vlastitog života i zadan senzacijama 
s aktivnom disponiranošću kroz koju se Osoba izdvaja i vlada 
zadanostima. Ovo počiva na Kantovu pojmu bezinteresnog svi- 
đanja koje je univerzalno i slobodno od pojedinačnih zadanosti, 
čime omogućava "harmonizaciju kontradiktorne konstitucije 
subjekta", njegov rascjep između pojedinačnih oblika Personlich- 
keita i transcendentalnog pojma subjekta, Die Person. Estetsko 
se iskustvo pritom predočava kao dostupno svima i, istodobno, 
kao "način komunikacije kojim se može objediniti društvo". Knji- 
ževnost, kao specifičan i umnogome povlašten način estetskog 
iskustva, vođena svojim univerzalizirajućem načelom, stupa na 
mjesto religije koja će objediniti različite, ranije klasno, rodno i 
regionalno nespojive pojedince. Kritički aparat koji je regulira i 
prati, ipak, kako je pokazao Bourdieu (2002), nejednako distri- 
buira njezinu vrijednost i pristup iz različitih društvenih područja, 
pa su građanstvo, malograđanstvo i radnička klasa različito po- 
stavljeni prema ovim aparatima. Ipak, njegov je pristup, kao i 
većine njegovih marksističkih nastavljača (F. Jameson, E. Said, 
T. Eagleton), ograničen središnjim, akademskim, institucionali- 
ziranim oblicima diskursa koji, kako pokazuje Bennett, nemaju 
utjecaja izvan vlastitog ograničenog, premda važnog, područja. 
Sam Jameson u intervjuu za "Diacritics" aludira na taj problem, 
priznajući da popularna pedagogija i žurnalizam traže specifične 
vještine, različite od onih koje je on koristio u svom radu (Bennett, 
ibid: 209-210). Popularna književnost, kako smo vidjeli u ranijim 
poglavljima, kroz hrvatsku književnost devetnaestog stoljeća, 
ostaje mjesto razlike u tvorbi književne vrijednosti. Ona je u dru- 

goj polovici stoljeća, što pokazuje i generički status romana, perci- 
pirana kao konstantna Drugost nacionalne književne vrijednosti 
- kanona. Za razliku od kanonske ("visoke") književnosti, popu- 
larno štivo ne treba posredovanje književne kritike 153 . Književni 
se tekstovi objavljivani u periodici kroz devetnaesto stoljeće, kao 
i evaluativni diskurs koji ih prati i promiče, oblikuju u odnosu 
prema postojećim interpretativnim zajednicama 154 . Dosljedno 
odmicanje od kodova popularnih žanrova, vidljivo u tekstovima 
koji zagovaraju kodove "visoke" književnosti, možemo tumačiti 
i kao perzisteniciju i utjecaj te njihove popularne Drugosti. Taj 
rad na autonomizaciji vlastitog polja i uklanjanju ili devalvaciji 
uznemirujućeg Drugog dosljedno je provođen i kroz dvadeseto 
stoljeće, tako da su, kako pokazuje Anthonv Easthope (2006: 232), 



Ovome se stavu, podudarnom onome koji u svojoj kritici institucionaliziranih 
oblika "čitanja" izlaže M. De Certeau (2003), djelomično suprotstavlja suvremena 
praksa kulturalnih studija - proučavanja popularne kulture. Kulturalni studiji u 
svom usmjerenju na popularnu kulturu ili, kako je naziva Richard Johnson (2006: 
63-106), kulturu "ljudi", svoj djelokrug uvelike zasnivaju na odnosu s akademskim 
kodificiranjem znanja i metoda (formalnim "metodologijama"). No, kako poka- 
zuje Johnson, oni su ipak primarno zadani svojim karakterističnim predmetima 
proučavanja i svojom usmjerenošću na prakse i aktivnosti. Takav pristup čak i 
tekstove kao "činjenične medije" prepoznaje kao forme reprezentacije: "Prvi 
predmet, koji je prikazan u tekstu", piše Johnson (ibid: 105), "nije objektivan 
događaj ili činjenica, nego su mu već dana značenja u nekoj drugoj društvenoj 
praksi". Analize koje pritom nastaju najčešće nose skupine koje otkrivaju vlastita 
čitateljska iskustva, uvjetovana, primjerice spolom. Posljedica jednog takva istra- 
živanja je i spomenuta knjiga Čitanje romance Janice A. Radway u kojoj skupina 
smithonskih žena s kojima je radila o čitanju romanci konstantno govori kao o 
aktivnosti i društvenom događaju u obiteljskome kontekstu, čime se otvara moguć- 
nost analitičkog razlikovanja događaja čitanja od posljedično konstruiranog 
značenja teksta (Radway, 2006: 254). 

Stanlev Fish (1980: 14), koji je razradio ovaj pojam, smatra da upravo interpre- 
tativne zajednice, prije nego tekst ili čitatelj proizvode značenja i odgovaraju za 
njegove formalne pojavnosti. Interpretativne zajednice su sastavljene od sudionika 
koji dijele interpretativne strategije ne čitanja već pisanja tekstova i utemeljivanja 
njegovih karakteristika. Pojedinci, na koncu, mogu zapažati i misliti samo ono 
što im njihova interpretativna zajednica omogućuje. 

polarizacije visoke i popularne kulture duboko ukorijenjene u 
društvenoj i kulturnoj procjeni, "procjeni koja odgođenom daje 
prednost pred neposrednim, refleksiji pred radnjom, riječi pred 
slikom - toliko daje superiornost teksta visoke kulture neizbjež- 
na." 

Mjesto književne kritike je, kao što je pokazao Northrope 
Frye, uvijek na nekoj granici, na mjestu na kojem se književni 
tekst vidi kao "dokument koji se odnosi prema izvanknjiževnom 
kontekstu", reflektirajući misao o tome kako je konačno značenje 
književnosti u nečem što nije sama književnost 155 . No, kako smatra 
Frye, umjesto da književnost jednostavno postavi prema društve- 
noj i povijesnoj pozadini, kritika treba razviti vlastite oblike po- 
vijesnog sagledavanja, zasnovane na imanentno književnim zada- 
nostima, pri čemu književnost, kao i znanost uopće, treba vidjeti 
kao jedinstvenu, cjelovitu i autonomno oblikovanu instituciju koja 
nije determinirana vanjskim povijesnim procesima, već stvara 
vlastitu povijest. Upravo zahvaljujući izvjesnosti i prvenstvu tog 
unutarnjeg prostora književnosti, moguće je sagledati i relevant- 
nost vanjskog. Kritika će uvijek, smatra Frye, počivati na dva 
aspekta: jednom koji je okrenut prema strukturi književnosti kao 
cjelini i drugom, okrenutom ostalim kulturnim fenomenima iz 
okoline. "Zajedno, oni međusobno balansiraju", dodaje Frye, "pa 
kad jedan radi na isključivanju drugoga, gubi se kritička perspek- 
tiva". Ispravna ravnoteža omogućuje kritici djelovanje "centrifu- 
galne" sile koja inteligentno vodi od usko kritičkog područja do 
šire društvenih pitanja". 

Takva bi se "ispravna ravnoteža", barem ako je suditi po dosa- 
dašnjoj povijesti hrvatske književnosti, mogla smatrati prije za- 
mišljenim i nikad do kraja ostvarivim utopijskim ciljem s kojim 
uvijek valja računati kao s onim Derridinim nadolazećim (a-venir) 



Frye, Northrop, "The Critical Path: an Essay on the Social Context of Literary 
Criticism", u: Blooomfield, Morton W. (ur.) In Search ofLiterar? Theorj, Ithaca 
i London: Cornell University Press, 1972, cit. prema Bennett, 1995: 281-282. 

svojstvom pravde, svojstvom koje on strogo razlikuje od neke 
izvjesne budućnosti koja bi legitimirala sadašnjost (1994: 57-63). 
Ispravna ravnoteža, tako, nikada do kraja ili zauvijek ostvariva, 
ostaje nestabilna ravnoteža čiji se balans traži i gubi, u većem ili 
manjem odmaku od poželjnog. 

2.3. 

HIJERARHIZACIJA, VERTIKALNA PROPUSNOST 
I DINAMIKA KNJIŽEVNOG POLJA 

Obarajući se na institucionalizaciju kritičkog diskursa, M. de 
Certeau pokazuje da je čitateljska kombinatorika oduvijek bila 
vlastitost teksta i daje već Descartes, u vezi s tadanjim radovima 
o kombinatorici, postavio načelo čitateljske djelatnosti. De Cer- 
teau smatra da je kineski zid koji opasuje "vlastitost" teksta, ko- 
ji izdvaja od svega ostaloga njegovu semantičku samostalnost i 
koji od njega stvara tajni poredak "djela" proizvod društvene elite 
kojoj odgovara ta fikcija, kako je naziva, koja potrošače "osuđuje 
na podređenost, budući da su odsad uvijek krivi za nevjeru ili ne- 
znanje u odnosu na nijemo "bogatstvo" blaga na taj način stavlje- 
nog u stranu. Ta fikcija o "blagu" skrivenu u djelu, riznici znače- 
nja, nema dakako za temelj proizvodnost čitatelja, nego društvenu 
ustanovu koja nad-određuje njegov odnos s tekstom. Čitanje je 
tako obilježeno odnosom snaga (između učitelja i učenika, ili iz- 
među proizvođača i potrošača) čijim oruđem postaje. Uporaba 
knjige od strane povlaštenih pretvara je u tajnu čiji su oni jedini 
"istinski" tumači. Čitanje između teksta i čitatelja postavlja grani- 
cu za koju putovnice izdaju samo ti službeni tumači, preobražava- 
jući svoje čitanje {također legitimno) u pravovjernu "doslovnost" 
koja druga čitanja (jednako legitimna) svodi na puka krivovjerja 
koja nisu "primjerena" značenju teksta) ili na beznačajnosti (izru- 
čene zaboravu). S tog stajališta "doslovni" je smisao pokazatelj i 
učinak društvene moći one elite. Po sebi ponuđen pluralnom čita- 
nju, tekst postaje kulturalnim oružjem, nadziranim lovištem, izli- 
kom za zakon koji ozakonjuje kao "doslovno" društveno ovlašte- 
no tumačenje profesionalaca i intelektualaca" (2003: 245). Ove 
vrijedne i lucidne De Certeauove opaske možemo, uostalom kao 
i onu Eagletonovu tezu o ideologiziranosti kulturnih institucija u 
rukama elite, dopuniti. Stvaranje književnog kanona svakako je 
dio društvene stratifikacije i hegemoniziranja prava na "ozakonje- 

no čitanje", no spomenuta elita koja sebi prisvaja pravo na za- 
konodavstvo u razumijevanju i odabiru "ključnih tekstova" nije 
homogena. Ona je dio dinamizma kulturnog (književnog) polja, 
dinamizma ovisna o borbama za zadobivanje i održavanje polo- 
žaja koje agensi zauzimaju unutar njega, a koji odražavaju i spo- 
menute književne polemike, često potaknute kritičkim stavovima 
i ocjenama. Među prvima su, kako je pokazano u drugom po- 
glavlju, one koje nastaju kao dio strategija zasnivanja književnog 
polja, pa kroz sukobe pojedinaca (S. Vraz, D. Demeter, A. Kuz- 
manić, I. A. Brlić, S. Starčević) okupljenih oko pojedinih časopisa 
("Zora", "Danica") profiliraju stavove prema književnoj prošlosti, 
prema pitanjima izbora zajedničkog književnog jezika i pravopisa, 
čime stvaraju koncepciju književnog klasika kao osnove izgradnje 
književnog sustava i književnog kanona. Nakon toga se, u vrijeme 
jasnijeg rada na autonomizaciji polja, broje polemički tekstovi u 
kojima se oštre kriteriji evaluacije književnog teksta i jasnije defi- 
nira estetsko načelo kroz koje se uočava i nepravocrtan proces 
odvajanja i autonomizacije književnog polja od dogmatizma 
crkvene vlasti i institucija. Primjeri su spomenute Veberova kritika 
Tomića i drugih u Najnovijim pojavima ( 1 865), polemike između 
Josipa Riegera i Bogoslava Suleka (1874) 156 , sud "Katoličkog 
lista" o Kovačićevu romanu U registraturi (1888) i rasprava iz- 
među Frana Biničkog, odnosno "Katoličkog lista" i Eugena Kumi- 
čića, povodom Kraljice Lepe (1902), koja, meandrirajući i nakon 



Bogoslav Šulek, s pseudonimom -o- piše pohvalnu kritiku Folnegovićevih satira 
(Zanovietanja iz IX. dietenklase, "Vienac", Zagreb, 1874, br. 46, str. 731-734). 
Josip Rieger se javlja nakon tog teksta, prigovarajući Šuleku antiklerikalizam i 
pretjerano kritiziranje Crkve. Šulek se javlja svojom obranom, potpisujući se, 
kod Riegera već razotkrivenim, imenom, ponavljajući kritike na račun legitimnosti 
crkvenih odluka, u prvom redu sporne recentno donesene dogme o nepogrešivosti 
Pape kojoj se i Strossmayer protivio, i djelovanja jezuitskog reda koji, kako kaže, 
priječi prosvjetu i širenje znanstvenih istina, primjerice Darwinove teorije o 
postanku vrsta. 

piščeve smrti, uključivanjem Marije Kumičić, prerasta u "rat na 
crti muška- ženska književnost". 157 

Ovdje ćemo se detaljnije pozabaviti polemikama koje nastaju 
kada pojedinac ili skupina ulazi u postojeće književno polje, uzdr- 
mava položaje starosjedilaca i uzrokuje sukobe koji su presudni 
za funkcioniranje samog tog polja. Ponekad se ti sukobi prepozna- 
ju kao posljedica međugeneracijskog jaza u kojima se Stari odupi- 
ru naletu Mladih. Tako Antun Barac (1936: 131), kuhnovski, sma- 
tra da je borba generacija znak zrelosti književnog života jer se 
pojavljuje u trenutku kad nastupi stanje "neke ukočenosti i jedno- 
ličnosti", kad originalne ideje postanu manira i kad je potrebna 
reakcija. Generacijsko istupanje, svojstveno pojedinim skupinama 
realista ili modernista ranije se nije događalo ili nije bilo pre- 



"Katolički List" smatra da je glavna ideja Kumičićeva romana "nekatolička, 
nehrvatska, nemoralna" jer kritizira stavove i političko djelovanje Pape Grgura 
VII, te "podmeće hrvatskoj stranci, kojoj je na čelu Petar Svačić, mržnju na 
Rim". lavljaju se pravaška glasila, uglavnom nepotpisanim člancima kojima 
napadaju napisano. Kritika se počinje vezati uz ime Dr. Frana Biničkog koji, kao 
njezin glasnogovornik, zastupa stavove katoličke javnosti, što će mu kasnije neki 
svećenici, istina nepotpisani, nastojati osporiti. Uključuje se i "Vienčev" kritičar 
Milivoj Dežman Ivanov, naglašavajući kako je Kumičićev roman ispunjen "pa- 
triotizmom i dubokim etičkim shvaćanjem" ("Vienac, XXXV (1903): 1: 21-23; 
56-57; 91-92) i sarajevska "Vrhbosna" koja zamjera "Viencu" solidariziranje s 
piscem. Rasprava poprima elemente povijesnog dokazivanja oko pitanja što je 
"lažno i protukatoličko", pridodaje joj se optužba djela daje plagijat Krstinićeve 
Trilogije, da bi nakon Kumičićeve smrti, katolička struja počela govoriti o Kumi- 
čiću kao pokajniku koji se, ispovjedivši se pred posljednju pomast, pokajao za 
svoje grijehe, uključujući i sporni roman. Na tekstove Frana Biničkog i Krste 
Pavletića reagira Kumičićeva udovica Marija (Sve za obraz, obraz ni zašto, 
"Hrvatsko pravo", 1904), nakon čega se polemika, prema Dunji Detoni Dujmić 
( 1 998: 30), profilira kao "rat na crti muška-ženska književnost". Adekvatan zaklju- 
čak svemu ponovno daje Milivoj Dežman Ivanov, braneći Kumičićevo djelo od 
optužbe za plagiranje i poentirajući tvrdnjom daje nesloga među književnicima 
naravna stvar, te "ako koju radnju složno svi listovi i sve struje osude, neka bude 
miran, ta radnja zbilja ne vrijedi ništa, jer zaista našao bi se već iz inata tkogod 
daju pohvali, a pogotovo je u eri "Hrvatstva" lako naći zagovornike" ("Pokret", 
Zagreb, 1905). 

poznavano kao takvo, pa je zato i ulazak mladog "Pozorova" kaza- 
lišnog recenzenta Augusta Senoe u postojeće kulturno polje, iz 
perspektive kulturnih starosjedilaca D. Demetra i S. Dimitrovića, 
protumačen prije kao uzurpacija nepozvanog pojedinca nego kao 
najava generacijske smjene. Senoina je kazališna kritika ("Pozor", 
1866: 118, 120, 124), kao i spomenuta, u "Glasonoši" nešto ranije 
objavljena Naša književnost, doista pisana iz perspektive reforma- 
tora nezadovoljna zatečenim stanjem unutar polja. On doslovce 
proziva, kad je o kazalištu riječ, ravnatelja (Demetra) i upravni 
odbor kazališta, pisce, prevoditelje, repertoar i izbor glumaca, 
optužuje za neodgovornost, nepotizam i lijenost te traži reformu. 
Nekad u polemici sa "Zorom" puno žučljiviji, Demeter odgovara 
blago, iz pozicije autoriteta, smatrajući da se njegov kritičar odviše 
precjenjuje i da sve autoritete proglašava lažnim, "a već u ovo 
njekoliko svojih člančićah očevidno pokaza, da je jošte šušti no- 
vajlija u stvarih, o kojih hoće druge da poduči." Dapače, premda 
mu blagonaklono, ponovno iz pozicije ovlaštenog autoriteta, ne 
odriče talent, "Pozorov" recenzent prema njegovu sudu "nije ni 
u dramaturgičnom, ni u umjetničko-povjestničkom, ni u jeziko- 
slovnom obziru jošte dorastao zadaći obična kritika, a kamo li da 
bude, što se gradi, reformatorom našega kazališta" ("Svijet", 1866: 
22). Senoa odgovara člankom O hrvatskom kazalištu ("Pozor", 
1866: 242-256), u kojem ranije sporadično iznesene primjedbe 
oblikuje kao jasan i usmjeren zahtjev za reformom, dajući vrstu 
alternativnog ravnateljskog programa u kojem, analogno stavovi- 
ma iz Naše književnosti, definira samo polje, određuje dosege i 
nacionalne zadatke, te definira instance odgovorne za njihovo 
ne/provođenje. Opetovano optužuje ravnatelja, premda ga ne 
imenuje, za nepotizam, za uzdržavanje "milosnice" među glumi- 
cama, te u jednoj (!) rečenici sažima svoje stavove: "Artistički 
ravnatelj nesmie dakle biti čovjek trom i lien, komu je strast otela 
sav obzir; artistički ravnatelj nesmie kazalište smatrati pukim 
zanatom, što mu novacah nosi, i pustom osobnom zabavom, koja 
mu osladjuje njegov nerad; artistički ravnatelj nesmie zanema- 

rivati učenja novije dramatike i dramatičke literature i povadjati 
se s puke lienosti za školom odavna propalom; artistički ravnatelj 
nesmie ni izbor i izvedenje prepuštati redatelju, a medjutim u 
driemnoj slasti plandovati; artistički ravnatelj nesmie biti brat ili 
sluga pojedinih glumacah i glumicah; artistički ravnatelj ne smie 
biti bahat nebrigeša, koji se ruga glasu obćinstva, i grijući se o 
višjem suncu traje božje dane kao medo pri medu; artistički ravn- 
atelj ne smie odbijati vještijega ili za koju ulogu sposobnijega 
glumca samo da može kojega ljubimca si iztaknuti na zazor svega 
obćinstva; artistički ravnatelj nesmie biti sliep miš u kolu gluma- 
cah i glumicah, pun strasti i požude, hvaleći što nevalja a odbija- 
jući, što bi napredovati moglo; artistički ravnatelj nesmie imati 
srce od kaučuka za sve drugo samo ne za narod; artistički ravnatelj 
ne smie biti izkipjela mrtva duša." Da bi poruka bila jasnija, još 
navodi i primjer češkoga kazališta koje je procvjetalo nakon što 
je "uprava staromu, lienomu odboru oduzeta bila". O svojoj 
navodnoj nedozrelosti kaže kako do sada nije čuo da i u Hrvata 
vlada tirolsko pravilo da se čovjek tek s četrdeset godina može 
opametiti, ali da ono tu i ne može vladati "ako g. antikritičar svoja 
djela bar toliko cieni kao što ja, ta sve što je napisao valjana, spa- 
da prije njegove 40. godine". 

U odgovoru na ovo žučljivo se javlja Simo Dimitrović koji u 
tekstu Svačije. O hrvatskom kazalištu ("Svijet", 1866: 158) Senou 
naziva drskim uzurpatorom javnog mišljenja, prigovara mu ne- 
dostatak "razbora, čednosti i istine", te smatra da nije ni dorastao 
kritici i da nema javnih zasluga ("Vi žalibože u nikakvom predme- 
tu, pa bio koje mu drago struke na svietu, neimate ni najmanje u 
javnosti poznate zasluge, s kojom bi se na svietu pohvaliti mogli"), 
a niti finog tona (jer se "fini ton samo u veleodličnih krugovih 
ili družtvih prisvojiti može, gdje se cviet izobraženih gospojah i 
gospode sastaje"). Senoin istup time eksplicitno dovodi u kontekst 
društveno inferiornih skupina, ističući kako mu fali ukusa i kako 
mu ton "do zla Boga po krčmah i pijanih mejanih zaudara" te da 
je, uopće, motiviran osobnim nezadovoljstvom zbog lošeg prijema 

vlastitih dramatičkih prijevoda. Među nedostacima znakovito na- 
vodi i njegovo podrijetlo ("od čestita oca (...) koj ni danas ne 
umije pet hrvatskih riečih progovoriti") i slabo naukovanje u Pragu 
("Puče lani glas, daje u Zagreb došao A. Š., i to poslije osam du- 
gih godinah baš onakav, kakav je prije osam godinah onamo oti- 
šao. (...) Eh da, ali vi ste veleum! živili ste s tudjom mukom, pa 
niste nuždu osjećali, da se naukom bavite!") 

Polemika ovih trojice agenasa pokazuje profiliranje dviju su- 
protstavljenih strana: prvu čine prozvani, oni koji su se već pro- 
slavili, zauzeli položaj unutar polja, pa se bore da ostanu na sceni. 
Ova strana zastupa kontinuitet, identitet i reprodukciju; traži za- 
mrzavanje vremena i fiksiranje trenutačnog stanja. Na suprotnoj 
su strani pridošlice koji traže diskontinuitet, prekid i uvode razliku, 
jer se po prirodi stvari ne mogu identificirati, a da ove prve ne 
pošalju u povijest. U navedenom sukobu oko kazališta vidimo 
osnovne predodžbe koje imaju jedni o drugima, a koje se, u razli- 
čitim varijacijama, ponavljaju u većini kasnijih polemika (usp. 
Protrka, 2006: 179). U prostor zadanog polja uvijek istupa nepo- 
zvani novajlija, unoseći nered i tražeći pomake. On obično drama- 
tično naglašava loše zatečeno stanje ("Jao i pomagaj !" vrišti Senoa 
1865. godine nad suvremenom književnom produkcijom), 
okrivljuje trenutne nositelje moći: dovodi u pitanje njihov autoritet 
i motivaciju, smatra da su se užlijebili u vlastitoj institucionalnoj 
nedodirljivosti i da su motivirani isključivo osobnim interesima. 
Konkretne Senoine zamjerke Demetru (trom i lien, planduje u 
"driemnoj slasti", "bahat nebrigeša" (ruga se "glasu obćinstva") 
kao i one kojima sebe implicitno predstavlja, grije se o "višjem 
suncu", "traje božje dane kao medo pri medu" i uopće djeluje 
"na zazor svega obćinstva") primljene su kao uvjerljiv iskaz pro- 
dora u zadano polje. Ostvaren na adekvatan način i u odgovarajuće 
vrijeme, takav prodor izaziva konsternaciju među agensima koji 
nastoje očuvati vlastiti položaj i pripadajuću moć, a uljeze koji 
unose propuh, te mlade, proglasiti nekvalificiranim i nečednim 
"uzurpatorima", bez legitimiteta i prava na govor (javno izjašnja- 

vanje). Eventualno im, zadržavajući poziciju autoriteta, priznaju 
talent, ali ih vraćaju u školske klupe jer trebaju još učiti a ne de- 
klarirati znanje i kompetenciju bez osnova. Tako je Senoa u opisu 
"starosjedilaca" "jošte šušti novajlija u stvarih", "nije jošte do- 
rastao zadaći", a nema "ni najmanje u javnosti poznate zasluge, s 
kojom bi se na svietu pohvaliti mogli". Osim toga, nedostaje mu 
i simboličke moći jer se "fini ton se samo u veleodličnih krugovih 
ili družtvih prisvojiti može" dok njegov "po krčmah i pijanih meja- 
nih zaudara". 

Razumije se daje propulzivnost "novajlija" moguće mjeriti 
reakcijama na njihove istupe, odnosno učinkom koji proizvode u 
destabilizaciji zatečenog stanja polja. Ipak, uspjeh njihova "upa- 
da", odnosno razlika između pretendenata bez pokrića i stvarnih 
"igrača" postaje vidljiva tek naknadno, njihovim zauzimanjem 
određenog položaja ili gubljenjem prava na njega. Senoin ulaz u 
zadano kulturno polje bio je, kako je znano, vrlo uspješan: nakon 
"Pozora" radi najprije kao gradski bilježnik, a zatim i kao sena- 
tor (1873), osim toga - nasljeđuje prozivano Demetrovo mjesto 
artističkog ravnatelja i dramaturga u Hrvatskom zemaljskom kaza- 
lištu, djeluje kao utjecajan urednik "Vienca" (1874-1881) i, od 
1877, kao potpredsjednik Matice hrvatske. Njegove izvanredne 
organizacijske sposobnosti vrlo brzo su, kako navodi V. Brešić 
(2005: 96), urodile plodom, pa se "Vienčeva" naklada od 1200 
primjeraka 1874. godine podigla na 1450 primjeraka 1876. - što 
je vodilo časopis prema financijskoj samostalnosti i statusu knji- 
ževne institucije "koja će određivati standarde druge faze postpre- 
porodne nacionalne književnosti" (ibid.). Glavna Senoina zasluga 
je, prema I. Pederinu (2006: 162-163), u tome stoje stvorio ecurie, 
jasle — "skupinu pisaca vezanih uz uredništvo i okupljenih zbog 
niza zajedničkih stavova o književnosti, a te je stavove on davao 
i prenosio (...) Vienčeve jasle bile su za razliku od jasalailirizma 
čvršće i bolje organizirane zahvaljujući Senoinoj energiji, nje- 
govim organizacijskim sposobnostima i honorarima od kojih su 

mnogi pisci u priličnoj mjeri i zavisili". Time je zapravo učinjen 
veliki korak prema profesionalizaciji pisaca, procesu koji je kroz 
19. stoljeće započet ali ne i dovršen. S obzirom daje upravo Senoa 
bio glavni agens časopisa, jasna je bila njegova prosuđujuća moć 
kojom je propuštao talente u posvećenu zemlju nacionalne knji- 
ževnosti. Upravo njegov urednički rad otkriva učinak disciplini- 
ranja proizvodnje i uvođenja načela ukusa. Dinamika njegova 
prihvaćanja i odbijanja poslanih priloga vidi se kroz rubriku Do- 
pisnica uredničtva u kojoj je u Listku na kraju svakog broja objav- 
ljivao odgovore na poslane priloge imenovanih i neimenovanih 
suradnika. Tamo prepoznajemo vehementnog, usredotočenog i 
angažiranog urednika, svjesna moći položaja na kojem se nalazi, 
koji, primjerice g. A. M. u P., piše '"Seljakovu jakost i hrabrost' 
ne možemo primit, to nam zabranjuje metrika, estetika i gramatika, 
tri velevažne sestre u knjigi. Valjda i sami osjećate, daje to samo 
pokus. Kušajte štogodj zanimiva iz vašeg kraja prozom; ne moraju 
svi ljudi stihove gradit" ("Vienac", V(1873): 46: 736). Sljedeće 
godine "Milivoju" odgovara: "Vaše prievode priobćit ćemo. Ona 
dva soneta gladka su, ali prigodna. Čuvajte se s prvine što više 
takove radnje. Pravoj pjesmi hoće se prije svega poetičan predmet, 
pjesničke misli i slika a dakako i gladka oblika. U vas ima svakako 
dara. Radite dalje i tiskat ćemo vaše pjesme. Po svem vidite, da 
nas nije osvojila predsuda da se u pjesničtvu ne držimo samo 
"starih protokoliranih firma". U kom se vidi božja iskrica, taj 
spada u naše kolo. Kako rekosmo "Vienac" ne ima biti pokuša- 
lištem već sjemeništem naše liepe književnosti" (ibid: VI (1874): 
5: 80). 

U ovim Senoinim iskazima očituje se moć instance koju zastu- 
pa i unutar koje sam funkcionira kao arbitar koji odlučuje o tome 
što ide kroz posvećena vrata estetske zgrade književnosti, a što 
ne. Argumentirajući objektivnim i svevažećim estetskim krite- 
rijima, on legitimira i svoj položaj i važnost časopisa, preuzima 
ulogu mentora i autoriteta ("pravoj pjesmi hoće se...", "u vas 

ima svakako dara"), deklarirajući estetski usmjeren časopis koji 
okuplja vrijedno i odabrano (sjemenište) 158 . Uz njega i u njemu 
možemo vidjeti kako, zahvaljujući dostupnoj simboličkoj moći i 
djelokrugu, Senoa prestaje biti novajlija koji unosi diskontinuitet 
i postaje glasnogovornikom starosjedilaca unutar zadanog knji- 
ževnog/kulturnog polja. U jednom odgovoru piše "Uredničtvo 
'Vienca' bilo je napokon prisiljeno da si kupi koš, prijatelju, - 
toliko divlje poezije ima u nas (...) Kad bi hćeli svakoga novajliju 
(...) podučav at o pravilih estetike, 'Vienac' bi morao na dva arka 
izlazit te ne bi donosio, nego odgovore uredničtva" (ibid: VI 
(1874): 23: 368) 

Polje koje se zatvara i autonomizira velikim dijelom zahva- 
ljujući i njegovu angažmanu privlači nove pretendente, nezado- 
voljne postojećim stanjem, pa tako već desetak godina nakon ras- 
prave s Demetrom ponovno čitamo varijacije onih iskaza, samo 
sa Senoom u obrnutoj ulozi, a mladim pravašima (Kovačićem) u 
ulozi uzurpatora njegova položaja. Kao primjer njihova sukoba 
može poslužiti polemika potaknuta Senoinom kritikom dramatur- 
škog rada ("Divljanke") kojeg se prihvatila glumica Ivka Kraljeva, 
stekliška miljenica ("Vienac", XI (1878): 26: 419-420). Na kritiku 
odgovara Kovačić u satiričkom tonu (Senoja — recenzent, "Slobo- 
da", 1880), čime izaziva Senoin žustriji odgovor kojim ovaj tekst 
naziva pamfletažom upućenoj, kao i ranije, "na moju osobu, na 
moj rad, na moj list" (Još nekoliko rieči o "Divljanci" Ivke Kralje- 
ve, "Vienac", XII (1880): 24: 391-392). Ovaj Šenoin osjećaj osob- 
ne ugroženosti Kovačić dodatno potpiruje prozivajući ga zbog 
monopoliziranja uredničkog mjesta i sujetom motiviranog kultur- 
nog djelovanja, navodeći da mu je Senoa izrijekom zapriječio 
objavljivanje u "Viencu" i da se, štoviše, prijetio kako će "nešto 
napisati, (čime će) 'Slobodu', suradnike joj, stranku i vas uništiti, 
smrviti u prah i pepeo", te zatim da se, ističući vlastitu plemenitost, 



O tome i u Pederin, 2006: 161. 

odrekao realizacije te prijetnje. Stoga Kovačić opetuje "Senojino 
literarno gavanstvo", držeći da njegova kulturna hegemonija one- 
mogućuje kreativnost i različitost, te da proizvodi pjesnike i nove- 
liste "od kalupa". 

U ovom se kodu mogu razumijevati i kasnije, poznatije, po- 
lemika o naturalizmu i sukob između Mladih i Starih - primjere- 
nije Barčevoj predodžbi o sukobu generacija. Polemika o natura- 
lizmu, koju je, kako je već spomenuto, raspirio članak Jenija Sisol- 
skog (E. Kumičića) O romanu ("Hrvatska vila", II (1883): VIII: 
145-148), u kojem predstavlja Zolin koncept naturalizma, zapravo 
označava dolazak nove političke/poetičke skupine koja će potak- 
nuti reakciju nositelja "starog poretka" za zadržavanje statusa 
quo. U takvoj je reakciji Josipa Pasarića lako prepoznati poznate 
strategije obezvređivanja protivničkih sudova, sposobnosti i zna- 
nja, a potvrđivanja vrijednosne okosnice već prihvaćenog kanona, 
ovaj put lika i djela A. Senoe (Hoćemo li naturalizmu? , "Vienac", 
XV (1883): 52: 846-850). Slično se prema starijoj generaciji, kon- 
kretno prema Senoi ili Tomiću, pozicionira i mladi Janko Ibler 
Desiderius koji u "Hrvatskoj vili", pišući Nove zagrebulje, poku- 
šava urezati vlastiti trag, napraviti veliko pospremanje ili revalo- 
rizaciju u književnosti. 

Primjeri pojedinačnih i skupnih, skrivenih i eksplicitnih su- 
koba i polemika su krajem stoljeća sve brojniji u čemu, zajedno s 
Barcem, vidimo znak kulturne živosti/zrelosti književne institu- 
cije. Polemike, prema Bourdieu (1993: 74-1 1 1), reguliraju dinami- 
ku određenog polja proizvodnje, shvaćenog kao sustava "objektiv- 
nih odnosa među ovim agensima i institucijama" i kao poprišta 
"borbi za monopol moći za posvećivanje, za proizvodnju autora 
(djela) u kojem se vrijednosti umjetničkog djela i vjerovanja u tu 
vrijednost neprestano generiraju". Stoga, nastavlja Bourdieu, "nije 
dovoljno reći daje povijest područja povijest borbe za monopol 
moći postavljanja legitimnih kategorija procjenjivanja i sagle- 
davanja". Svaki se sudionik polemike, kako sam navela drugdje 
(Protrka: 2006: 179), "u određenom smislu nastoji iskazati, p/o- 

stati znamenit, što prema Bourdieu znači ostaviti znamen vlastite 
razlike od ostalih, posebno od onih najznačajnijih." To upisivanje 
vlastite razlike unosi neravnotežu unutar postojećih snaga jer uvje- 
tuje stvaranje novog položaja pored onih koji su trenutno zauze- 
ti, na njihovu čelu, u predvodnici - avangardi. Takvo uvođenje 
vlastite razlike, zapravo je, prema Bourdieu, proizvođenje vreme- 
na: proizvođenje vlastitog trajanja i vlastite trajnosti, održivosti 
u manje ili više promjenjivim vrijednosnim strujama određenog 
(književnog ili kulturnog) područja. U tom ratu (polemos) svih 
protiv sviju proizvode se ne samo položaji unutar simboličkog 
poretka danog polja, već se legitimiraju prakse i kriteriji čitanja, 
autoriziraju nadležne instance i iznova ovjerava postojeći nacio- 
nalni kanon. Polemike uvijek računaju s "općinstvom" koje u 
prvoj polemici spominje Senoa, s postojećim čitateljima, pripad- 
nicima zamišljene interpretativne zajednice koja presuđuje u korist 
najuvjerljivije strane u sukobu. Polemike, usuprot nekim mišlje- 
njima, ne udaljavaju čitatelje od književnosti, već pročišćavaju 
kriterije, odmjeravaju odnose i reguliraju autoritet pojedinih age- 
nasa u borbi za monopol. Književna vrijednost, kako se i ovdje 
vidi, nastaje kao posljedica odnosa čitatelja i teksta koji, bio knji- 
ževni, znanstveni ili polemički, funkcionira intertekstualno, šireći 
moguća čitanja i interpretacije, ovisno o varijabilnoj jedinici vre- 
mena 159 . Fiksirajući tako neuhvatljivu književnu činjenicu kao 
trajan proizvod vlastite kulture, upisujući je (i sebe) u sadašnjost 
i moguću budućnost nacionalnog pamćenja, pisci zajednički rade 
na dinamici projekta kanona i povijesti nacionalne književnosti 
- projekta koji je, iako nadrasta njihova osobna trvenja, bez njih 
nezamisliv. 



"Književna vrijednost", prema A. Easthopeu (1996: 59), "kao funkcija odnosa 
čitatelj/tekst ne može biti shvaćena izvan povijesti unutar koje tekstovi funk- 
cioniraju intertekstualno, transpovijesno omogućujući pluralnost različitih čitanja: 
što je veći tekst tim smo više prisiljeni čitati ga kroz palimpsest drugih interpre- 
tacija. Ne može puno više od ovoga biti rečeno o književnosti, a da ne zapadnemo 
u esencijalizam." 

Autorice i čitateljice; čitanje kao praksa 

Kanonizacija književnosti može se, dakle, promatrati kao rezultat 
dinamike polja u kojoj se, kroz sukobe (polemike, borbe i rival- 
stva) odmjeravaju moći pojedinaca i skupina. Taje dinamika uve- 
like ovisna o habitusu aktera, njihovim obrazovnim, klasnim, na- 
cionalnim i rodnim pripadnostima. Tako se S. Dimitrović u svom 
nastojanju da isključi Senou iz borbe za monopol nad moći auto- 
rizacije autora, vidjeli smo, uvelike oslonio na ono što je držao 
protivnikovim osobnim "slabim mjestima": na klasnu i nacionalnu 
pripadnost i obrazovanje. Otac slastičar koji ne zna "pet riječi 
hrvatskih" i institucionalna neovjerenost Senoina znanja trebale 
su ga, prema mišljenju protivnika, diskvalificirati. Starčević, Ko- 
vačić i pravaši su, jednako tako, politički i svjetonazorski skloni 
pučkom iskazu, ugrožavali stabilnost građanske estetike koju je 
osiguravao "Vienac". No, jesu li u ovim kritičkim, polemičkim i 
književnim tekstovima uočljive poteškoće sa stabilizacijom i defi- 
niranjem ženskog subjekta u stvaranju nacionalnog književnog 
kanona? Ovo se pitanje, načelno, može činiti manje evidentnim, 
jer stvaranje kanona prema nekim autorima (Showalter, 1978; 
Gilbert i Gubar 1979), podrazumijeva prešutno prevođenje ženske 
subjektivnosti u kategorije maskuline dominacije. Dominantna 
muška kultura otvara ženama mogućnosti kulturnog djelovanja, 
ali samo pod strogo kontroliranim, njima stranim, uvjetima. "Gin- 
kokritika", kako je zamišljaju Gilbert i Gubar, izvor poteškoća s 
kojima se suočavaju žene profesionalne spisateljice, prije nego u 
marginalizaciji ženskog u jeziku i kulturi vidi u razdvajanju javnog 
i privatnog prostora, karakterističnom za devetnaesto stoljeće 
(Lovell: 2002). Taj se rascjep pokazao odlučujućim i za razdva- 
janje prostora tzv. visoke, estetske i niske, tzv. trivijalne književ- 
nosti. 

2.3.1.1. 
Autorstvo: muško i žensko 

Doista, pogledamo li pozive koje su upućivane ženama, još od 
poslanice grofa Janka Draškovića Ein Wort an Iliriens hochher- 
zige Tochter 160 (1838), vidimo kako su žene, obrazovane i visoko- 
rodne, srdačno pozivane da, po uzoru na sestre iz velikih naroda, 
stupe u ilirsko preporodno kolo. Ženska snaga koja je u Draško- 
vićevu spisu predstavljena kao siguran temelj projicirane sretne 
budućnosti naroda, je i pokrenuta 161 , pa se, piše Dubravka Detoni 
Dujmić (1998: 11-12), u "intimnom i gostoljubivim prostorima 
građanskih i ladanjskih domova" diljem Hrvatske postupno obli- 
kuju "mala ženska sjedišta koja su sličila ležernim konverzacij- 
skim gospojinskim krugovima otvorenim svakojakim sadržajima: 
od chronique scandaleuse do estetiziranih razgovora o poeto- 
loškim, književnopovijesnim, kulturnim i futurističkim temama, 



Draškovićev spis veledušnim kćerima Ilirije njemačkim jezikom prenosi temeljnu 
preporodnu poruku o važnosti prihvaćanja narodnog jezika, poruku koju na 
poznati način, legitimira općom nacionalnom (slavenskom) ali i književnom 
povijesti, ilustrirajući je na njemačkom i hrvatskom jeziku objavljenom Palmo- 
tićevom pjesmom Krijesnica, te stavovima Pavela Josefa Šafafika i Dimitrije 
Demetra o preporodnom pokretu. "Varao bi se ipak", piše Tade Smičiklas (Smi- 
čiklas, Marković, ibid: 91), "tko bi mislio, daje plemeniti grof ovu njemačku 
knjižicu svoju namjenjivao samo hrvatskim ženama. Ova knjižica imala je i pred 
domaćim i stranim svijetom protumačiti ideu ilirsku, a i pisana je elegantnim 
njemačkim jezikom." On uopće ovu brošuru drži "najglavnijim i najbistrijim 
vrelom" za razumijevanje ilirske ideje "kakova je bila prije, nego što su Iliri 
prošli i kao stranka na političko polje." 

Drašković je kao ugledan vlastelin i javna osoba svojim pozivom legitimirao 
aristokraciji odbojna "demokratska" nastojanja iliraca. U naknadnoj rekonstrukciji 
rezultata njegova poziva obrazovanim ženama, Ivan Kukuljević Sakcinski zaklju- 
čuje da je uspjeh poslanice bio zavidan jer se nakon nje "pretvorila (...) čarobno 
sva ćud i narav naših svjesnih žena; one koje bijahu već napola ponijemčene, 
stadoše učiti i govoriti hrvatski, poprimiše narodnu nošnju, počeše čitati hrvatske 
časopise i knjige, pjevahu hrvatske pjesme javno i u kući, dopisivahu hrvatski, a 
njeke pokušaše dapače obogaćivati i knjigu hrvatsku." Tade Smičiklas: Janko 
grof Drašković , u Spomen-knjizi Matice hrvatske, Zagreb 1892, str. 90-91. 

obavljenima dakako aktualnim političkim tonovima, a iznad svega 
hrvatskim domoljubljem". 162 U domu kajkavskog prevoditelja 
Miltona i Shakespearea, Ivana Krizmanica okupljalo se kolo obra- 
zovanih srčanih žena, ponajprije Paula Krizmanić, opatova neća- 
kinja, kasnija Gajeva supruga, njezina sestra Dragojla, kasnije 
Stauduar, Vrazova posestrima i naslovljenica njegovih putopisa, 
te književnice Dragojla Jarnević i Sofija Rušnov. Slično su društvo 
na svojim imanjima okupljale i Ivana Čačković Vrhovinski, ute- 
meljiteljica Domorodnog gospojinskog društva (1841), Josipa 
Vrancaš, dobročiniteljica i podupirateljica Matice, Jelisava Praš- 
nička, osnivačica zaklade za pučku prosvjetu, Karolina Schauff, 
Jagoda Brlić i zadranka Ana Vidović. One su se tako, u prvom 
redu svojevrsnom kulturnom logistikom, pridružile domorodnim 
aktivnostima. Gospojinsko društvo najprije izdaje bakroreznu 
sliku grofa Janka Draškovića, a od rasprodaje utemeljuje glavnicu 



162 Intelektualni i kulturni kružoci i saloni, kao svojevrsne paralelne kulturne 
institucije, u obrazovanim su sredinama postojale i prije. Kroz osamnaesto stoljeće 
("stoljeće žena") u Dubrovniku djeluju književnice Lukrecija Bogašinović, Marija 
Bettara i Anica Bošković. Njihova je svakodnevica, kao i uopće život educirane 
žene tog vremena, bila, prema Slavici Stojan (2001: 48), obilježena značajnom 
društvenom aktivnošću, salonskim okupljanjima, glamurom i ekstravagancijom 
- "jednom riječju, svjetovnošću ili bolešću stoljeća, kako su to mizogini opisali". 
Njihovo stvaralaštvo, ograničeno ponajviše nabožnom književnošću, ne bi valjalo 
nazvati začetkom "ženskog pisma", već tek početkom pisanja žena. Kako pokazuje 
Lahorka Plejić-Poje (2007: 28), "Lukrecija Bogašinović može pisati jedino ako 
se pišući ne iskazuje kao žena. Njezino vrednovanje ženskih likova čak kao da 
prešutno odobrava manjak prostora za "ženski" govor. Jedna od pastirica iz božič- 
ne pastorale, naime, kaže: 'Rijet se može od nas svaka/ stavna u sebi srca nije,/ 
svjedoči nam Eva majka/ privarena ljute od zmije./ A mi nje smo porod pravi/ po 
načinu iste slike,/ i u ćudi i naravi/ njoj prilične svekolike.'" Stoga, "koliko god 
je ona sama, činjenicom da je ispisala gotovo šest tisuća stihova, iskakala iz 
ustaljene muške predodžbe dubrovačke žene, svojim je diskurzom istodobno 
podržavala tradicionalni patrijarhalni sustav koji ženu drži u zacrtanim okvirima." 
Uopće, ženskim autoricama koje se javljaju u Dubrovniku tog vremena, pokazuje 
Dunja Fališevac (2006: 184), nije svojstven "nikakav individualni ton, nijedan 
motiv koji bi govorio o autorskoj subjektivnosti (...) nijedan iskaz koji bi autora 
otkrio kao pripovjedačicu, dakle nijedan iskaz nije oblikovan u ženskom rodu". 

"za izdavanje poučnih i zabavnih knjiga za mladež" te, godinu 
dana po svom osnivanju, podupire osnutak Matice ilirske (Smiči- 
klas, Marković, ibid: 263). S obzirom da je u to vrijeme samo 
pisanje, uključujući i žensko, smatrano iskazom aktivnog patrio- 
tizma, prvi hrvatski književni časopisi bilježe aktivan spisateljski 
angažman, ne samo Dragojle Jarnević i Ane Vidović, već i spome- 
nute Sofije Rušnov, tajanstvene Ane Vrdoljak, koja je kao Imot- 
skima Dalmatinka u "Zori" objavljivala poeziju, Gajeve kćeri 
Ljuboslave Bedeković, nepoznate Jele Horvatice ili pseudožene 
Stane Gleđević (zapravo Sime Starčevića). One, iako brojem znat- 
no manje zastupljene, pišu angažiranu, domoljubnu i prigodnu 
poeziju, oponašajući svoje muške kolege: Ana Vidović i Jagoda 
Brlić se tako sustavno kolebaju, piše Detoni Dujmić (ibid: 386), 
"između građanske lojalnosti konvencionalnome ženskom statusu 
te pjesničkog traganja za pojačano senzibiliziranim temama s 
ponekom izazovnijom samoispovjednom crtom koja bi naznačila 
djelić potisnutog ženskog identiteta." Spomenute su se književnice 
odazivale i bile primljene u kolo domorodaca u mjeri u kojoj je 
njihovo djelovanje bilo u skladu s proklamiranim načelima domo- 
rodnog obrazovanja mladeži i žena, kako gaje zamislio, primjerice 
Veber. 163 Dragojla Jarnević je, zahvaljujući danas objavljenom 
Dnevniku, percipirana kao subverzivna žena koja se "izvan sank- 



Nadarene žene su kroz devetnaesto stoljeće, prema B. Mrak (2001: 37-44), bile 
manje privlačne muškarcima i teško su se udavale. Istodobno, predstavljale su i 
teret obitelji koja ih se po svaku cijenu htjela riješiti: kao što obitelj udaje Mariju 
Jurić Zagorku da bije brak s dvostruko starijim muškarcem disciplinirao. Vilma 
Vukelić piše o pogrdnim nazivima koje su dobivale, medu kojima su Bleu- 
Struempfe ili Manrmeiber. Prva faza ženskog stvaralaštva, prema E. Showalter, 
koja će u nastavku biti elaborirana, obilježena je nastojanjem tih "muškaraca" da 
se prilagode standardima "muškog" stvaralaštva. Zajednica (muški kolege) ih, 
nakon što se legitimiraju, i prihvaća kao takve: na istoimenoj litografiji iz 1870. 
godine koja prikazuje pedeset i devet portreta, uz Sidoniju Rubido-Erdodv se, 
kao jedna od muževa (!) ilirske dobe, pojavljuje Dragojla Jarnević. Franjo Šupilo 
u privatnom pismu odaje priznanje Mariji Jurić, riječima "Zagorčice, vi ste muž 
na mjestu!" (Jakobović Fribec, 2006: 48). 

cionirane društvene zaštite (...) prva pobrinula sa svoj građanski 
status, prva (...) postala svjesna osobnih aporija vezanih uz pripad- 
nost "drugome" spolu, pa je smatra Detoni Dujmić (ibid: 386- 
-387), kroz svoj Dnevnik naznačila glavne teme koje su zaokuplja- 
le njezine kasnije sljednice: "traganje za ženskim građanskim 
identitetom, traganje za ženskom osobnošću, žensko viđenje meta- 
fizike spolova". Ipak, ta je njezina subverzivnost, oporučno za- 
vještena na dulju privatnost, ostala nerealizirana u vlastitom vre- 
menu. Upisujući se u "muški" diskurs i prihvaćajući dostupne 
žanrove i teme, ona je zapravo pravi primjer spisateljice koja se, 
barem kad je riječ o javnom djelovanju - stvaralaštvu, prilagođava 
kulturnim uzusima svog vremena. 

Starčevićev primjer, kao i onaj Ane Vrdoljak, za koju se sum- 
nja da skriva identitet svećenika Jeronima Vrdoljaka Imoćanina, 
"Zorina" suradnika, potvrđuje da ženska imena u to vrijeme ne 
samo da nisu skrivana, već su dodatno proizvođena i isticana kao 
primjer uz koji se redovito ponavljao poziv posestrimama da se 
pridruže narodnom kolu. No, kako diferencijacija kulturnog polja, 
rad na autonomizaciji književnosti i književnom kanonu bude 
napredovao i stoga akumulacija kulturnog kapitala očitija - že- 
nama će prostor stvaralaštva biti sve ograničeniji. Iako i dalje po- 
zadinski djeluju, organiziraju kulturne kružoke, ističu se na javnim 
manifestacijama, prikupljaju novčana sredstva i podupiru pojedin- 
ce, institucije i aktivnosti 164 , u javno priznatom književnom radu, 



"Žene ne stvaraju samo djela", smatra Lisa Fischer (2005: 8), "nego i kreativni 
milje. Kao salonske dame kreiraju okvirne uvjete koji sa sobom ne ostavljaju 
nikakav tvarni proizvod. Djelujući iza kulisa kao pokroviteljice, daju potporu 
tuđim umjetničkim djelima; kao prijateljice, ljubavnice, emfatične slušateljice 
modeliraju mišljenja i ljude. Time razaraju pojam kreativnosti koji je orijentiran 
na proizvod, oslobađajući ga od njegova tržištu podvrgnutog, robnog karaktera. 
Središnje značenje žena u povijesnom razvoju", smatra Fischer, "moguće je 
spoznati i visoko vrjednovati samo ako pojam kreativnosti koji je orijentiran na 
proizvod proširimo na socijalnu komponentu." 

s "napriedkom narodnog knjiženstva", one postaju sporednim li- 
kovima 165 . Već "Kolo" svoje stranice otvara prvenstveno potvrđe- 
nim književnicama, Dragojli Jarnević i Ani Vidović, dok Senoin 
"Vienac" (1874-1881), premda nije, kako to tvrdi Dunja Detoni 
Dujmić (ibid: 17), posve zatvoren ženskom pisanju, na svoje stra- 
nice propušta zanemariv broj ženskih autora. U trinaest godina 
objavljene su samo jedna duža pripovijest Marije Fabković (Vila 
darovnica. Hrvatska poviest 166 ), dvije Eugenija Nenadova (pseu- 
donim Emilije Marković; List iz kronike križevačke i Koja li je 
prava Madona ? I67 ) nekoliko pjesama Milke Pogačić {Gorski kralj; 
Zagonetka; U bolesti; Priča; Pjesme 16 *), jedan članak Marije 
Jambrišak Žene prema družtvu te razno jim djelovanje 169 ) i jedan 
njezin prijevod romana Nesretna žena 110 . Osim toga, pohvaljen 
je prijevod Zlatarova zlata Marije Fabković na češki, te su, skrom- 
nim nekrolozima iz pera muških autora 171 , ispraćene Dragojla Jar- 
nević i Ana Vidović. Nakon Senoina odlaska, 1882. godine, nešto 
veći broj priloga ženskih autora, najviše dotadašnje suradnice 



165 U antologiji Vienac izabranih pjesma iz 1873. godine, uvrštenjem pjesama Jagode 
Brlić, Krunoslave Horvat, D. Jarnević, Laure Slabur i Ane Vidović, Senoa daje 
svojevrstan rezime tog ranog perioda ženskog stvaralaštva. 

166 "Vienac", IV (1874): 18: 275-280; 292-300; 307-314; 321-331; 337-347; 353- 
-363; 371-378. 

167 Prva je objavljena u god. VIII (1876): 1:2-6; 19-23; 34-37; 50-53; 65-68; 81-85; 
97-100), a druga IX (1877): 7: 98-100; 114-116; 134-136; 149-151; 165-167; 
182-184; 199-200; 215-217; 229-231; 247-249; 265-267; 281-284; 300-303; 313- 
-316. 

168 "Vienac", IX (1877): 40: 639-640; XI(1879): 3: 38; 760; XII (1880): 9: 132. Zadnja, 
Pjesme, objavljena je potpisana inicijalima M. P. u broju XIII(1881): 35: 551. 

169 "Vienac", XII (1880): 1. 14-15; 27-28; 42-44; 60-63; 76-78. 

170 Preveden s engleskog, objavljen u "Viencu", XIII (1881): 1: 5-8; 20-24; 37-41; 
52-56; 69-71; 75-78; 86-88; 99-101; 116-119; 133-136; 147-149; 163-165; 180- 
-182; 195-197; 212-215; 227-231. 

171 Riječ je o nekrologu Ivana Trnskog Vjekopis Dragojile Jarnevićeve, "Vienac", 
VII (1875): 14: 229-232 i pjesmi Stjepana Buzolića /\W grobom Anke Vidovićke 
Sibenčanke, "Vienac", XI (1879): 39: 617. Trnski je i godinu dana ranije bez pot- 
pisa objavio jednu Kriesnicu posvećenu Dragojili Jarnević (VI (1874): 24: 369). 

Milke Pogačić, značajno upotpunjava jedan od rijetkih, ako ne 
jedini dotadašnji historiografski tekst iz pera autorice, nekada 
sporne Ivke Kraljeve: Ivana Bajza-Szlavikova. Ujedno prinos k 
poviesti hrvatskoga glumišta (XIV (1882): 10: 152-154; 167 
[169!]-170 [172!]). 

Žene u to vrijeme načelno nisu motivirane na stvaralaštvo 
koje muškarcima donosi u prvom redu simbolički kapital, već 
su, dosljedno prosvjetiteljskom i patrijarhalnom modelu, zamišlja- 
ne kao čitateljice kojima je upućena angažirana suvremena knji- 
ževnost. Njima je otvoren put obrazovanju koje je, i prije otvorenja 
Sveučilišta i Akademije, institucija koje su zadužene za disemina- 
ciju znanja i obrazovanje cijelog naroda, čiji je duševni napredak 
smatran znakom njegove zrelosti i putem prema zajedničkom bla- 
gostanju - provođeno kroz književne časopise. Stoga u njima 
možemo pratiti dinamiku proizvodnje i vrednovanja ženskog stva- 
ralaštva, kao i način stvaranja i percepcije ženskog subjekti vite ta 
uopće. Obrazovanje i vrijedna književnost (kanon) zamišljeni su, 
kako je već više puta eksplicirano, s utopijskim ciljem upotpunja- 
vanja ideje čovjeka. Zagovornici ženskog obrazovanja, poput Dra- 
gutina Jambrečaka, upravo u tome nalaze glavni argument u ras- 
pravi s onima koji su, kao i, prema vlastitom priznanju, on sam 
nekoć, okrenuti "bogoslovju" i tradicionalizmu. Stoga, u tekstu 
O emancipaciji žena ("Vienac": m (1871): 20: 315-318; 328-332), 
on tvrdi da je znanje moć i "tko pravedan smije braniti, da se ta 
moralna moć utisne u glavu slabe fizično žene?" Smatra da će 
upravo ta moć povoljno utjecati i na društveni moral i na samo- 
svijest žena, koje će biti teže prevariti i zavesti: "Doista bit će to 
jedan od najjačih bedema za žensko poštenje i reputaciju." Obra- 
zovanje, za razliku od zamamne književnosti kojoj se suprot- 
stavljaju nositelji estetskog i nacionalnog smjera književnosti od 
Vebera do Senoe, nudi djevojkama, smatra Jambrečak, realnije, 
vrednije ideale. Uz ovo, on navodi i dodatne ekonomske razloge 
ženskog obrazovanja - žene su do tada bile prisiljene raditi slabo 
plaćene poslove poput šivanja, od kojih se nisu mogle uzdržavati. 

Prosvjetiteljski motiviran, Jambrečak smatra da je obrazovanje 
jedini put pojedinačnog, rodnog i nacionalnog napretka. Na koncu, 
zagovarajući književni kanon, navodi kako su domaće kćeri ne- 
obrazovane u toj mjeri da ne poznaju ni vlastitu književnost (Cen- 
gić-aga, Preradović, Trnski) niti povijest, "učiteljicu života". 172 
Jambrečakova argumentacija ide u prilog proširenju funkcije obra- 
zovanja, shvaćenog kao Bildung (obrazovanje građana određene 
nacije u ethosu primjerenom toj naciji, prema Hillis Miller, 2002: 
4), izvorno ograničenog na muškarce. Jednako tako, i Vladimir 
Mažuranić, pišući o socijalnom stanju žena, smatra da i žene, 
kao i muškarci trebaju napredovati u znanju: "zar da u taj čas že- 
ni bude zatvorena knjiga znanja, zar da u tmini igrajuć se, provadja 
svoj život, zar da joj nije ino sudjeno do jedino, da izmjenice bu- 
de igračka ili kućna gazdarica?" (ibid: 239). On je već godinu 
dana ranije u članku O tuđoj književnosti naprama našemu naro- 
du, ("Vienac", II (1870): 16: 249) ženama poručio: "Uvrstite se 
zatim u razriedjene redove naših književnika, prinesite u knji- 
ževnost našu onaj ukus, koji joj manjka". Njegova najveća želja, 
koja se, kako veli i ne može ispuniti, jest hrvatska George Sand. 
"Pun je darova", kako smatra, "ženski spol naroda našega; vi 
gospodje moje, koje ste domovini našoj barem ljepotom uviek 
slave pribavili..." (ibid: 254). 

Ovaj njegov zaključak, kako je već spomenuto na početku 
središnjeg dijela rada, ne bi trebalo smatrati izrazom primarno 
diskreditacijom žena iz pozicije patrijarhalnog logocentričkog 
sustava vrijednosti, već radije načinom da se povezu "liepa knji- 
ževnost" i "liepi spol", i to su smislu postizanja ideala "liepog 

Kako navodi Mario Strecha (2005: 104), povijest je u devetnaestom stoljeću bila 
percipirana kao "zrcalo" iz kojega čovjek "... vuchi, gde y koje szu one propazti, 
kojim se ugibati imamo." Pojedinac koji "... od dogodovschine ništa nezna", 
isticali su ilirci, ne samo da je "... tudvna na zemlvi y vu društvu chlove- 
chanzkom...", nego je i "... szamomu szebi stranvzki..." Bez poznavanja po- 
vijesti, navodi dalje, "on nije sposoban poraditi na tome da se ostvare ".. . visheshe 
potrebchine, za koje chlovechanztvo od szvoga pochetka harczuje y bori sze." 

čovjeka", onog koji je kroz devetnaesto stoljeće stalan utopijski 
cilj jednako nacionalne kao i svjetske književnosti. Književni ka- 
non, nacionalna književnost i povijest, kako je navedeno, postaju 
oslonci obrazovanjem omogućenog ostvarenja tog utopijskog ci- 
lja, dovršenja idealne slike čovjeka. Spomenuta predavanja iz Na- 
rodnog doma koje o književnim i kulturnim temama, kroz očiste 
nacionalne homogenizacije, održavaju intelektualci, pisci i 
kulturnjaci - redom muškarci, otkrivaju da su žene ne samo 
njihovi adresati - predavanja su, naime, "namienjena krasnomu 
spolu" - i objekti zamišljenog djelovanja, već i egzemplumi. Pre- 
davači izdvajaju likove žena koje smatraju povijesno vjerodostoj- 
nim utjelovljenjem poželjnih osobina: majčinstvo, domoljublje, 
aktivizam, hrabrost, odanost. To su primjerice Katarina Zrinska 
(Ivan Zahar u "Viencu" III (1871): 17. 264, 267-270), "banica i 
spisateljica" Katarina Frankopanka, "neprijateljica svega što je 
njemačko" (Tade Smičiklas, ibid: 270-272) i Cvijeta Zuzori- 
ćeva 173 . One su percipirane kao svojevrsne ikone čiji bi spiritus 
movens trebao djelovati na kolektivnoj razini, regulirajući per- 
cepciju trajnosti kulture. Tako Tade Smičiklas, govoreći o Katarini 
Frankopanskoj kaže "... veliki duh njezin ipak je koraknuo dva 
tri puta po ovoj dvorani; a najprije gaje oćutilo vaše mehko srdce, 
vrle Hrvatice. Ako li ga vi na srdcu svome ne ponesete, neće ga 
nitko bolje od vas dalnjemu potomstvu hrvatskomu predati." 



173 O njoj je pisano u više navrata, od Kukuljevićeva članka u "Danici" (Flova 
Zuzorić, XII (1846): 18: 70-72; 74-75; 77-78) do Tmskijeve prigodnice u "Viencu" 
(Tužni ures Cviete Zuzorićeve . V (1873): 12: 177-178). U ovom kontekstu spomi- 
nje je Al. T. koji je, prema češkom tekstu M. Krajnika, napisao članak Ženske u 
europskoj, napose u slovinskoj književnosti ("Vienac", V (1873): 6. 91-94; 105- 
-108; 121-125). Smatra daje prošlo vrijeme kad se mislilo da žene nisu za knji- 
ževni rad, te navodi primjere Mme Stael, Gorge Sand, Božene Nemcove, Karoline 
Svetle, Cvijete Zuzorićeve, Mare Gundulićeve, Katarine Frankopanke, ud. Zrinj- 
ske, Marije Dimitrovićeve, Anice Boškovićeve, D. Jarnević, Anke Vidović, Julija- 
ne Gaj, Jagode Brlić, te niza srpskih i slovenskih autorica. Upozorava da, osim 
njih, i u "narodnom blagu" stoji "mnoštvo cvijeća iz ženskog srca". 

2.3.1.2. 

Javno/privatno: muško/ žensko 

"Genij neima spola", piše Vladimir Mažuranić (O socijalnom sta- 
nju žena, "Vienac", III (1871): 15: 239), no taj bespolni genij, ta 
dosegnuta ideja prirodnog savršenstva stvorena je prema pa- 
trijarhalnoj viziji muškarca kojoj je oduzeta "ženska" dimenzija. 
Ranije je spomenuto kako Franjo Marković 1875. godine, elabo- 
rirajući Mažuranićev genij u Cengijić-agi, smatra da je to djelo 
"triezne i zanosne muževnosti" i da nijedno drugo "nije tako pod- 
puno, vedro, muževno, posvećeno očitovanje genija narodnoga". 
Zagovornici dosljednog provođenja ideje obrazovanja, poput Jam- 
brečaka, Mrazovića ili Vladimira Mažuranića, otvaraju mogućnost 
ženskog obrazovanja, pa čak i stvaralaštva. Mažuranić kaže daje 
prošlo vrijeme prigovora po kojima je na ženi da prede: "pak sad 
neka tko podje gdji. Sandovoj i neka joj reče - pređite u mjesto 
da pišete romane." (ibid.) Ipak smatralo se, kako, navodi Jambre- 
čak (ibid: 328), daje ženama svojstvena emotivnost, "narav koja 
pogoduje gomilanju poplavi 'ženske pisanje"' i koja bi, da joj se 
otvore vrata, rezultirala "milijardom prečuvstvenih zrakoplovnih 
romana i plitkih mužkomu trudu pozjamljenih razpravica - eto ti 
gotove emancipacije i njezinih blagodati." 

Ženama je, tako, u pravilu, otvaran put k usavršavanju obrazo- 
vanjem i to stoga da bi i njihova idealna ljudska narav bila posve 
dostignuta 174 . Smatralo se, pritom, daje ta narav određena biološki, 



172 Analizu prilika i promjena u ženskom obrazovanju u Hrvatskoj krajem devet- 
naestog stoljeća nudi Ida Ograjšek Gorenjak (2004: 157-180). Pokazuje kako, i 
prije odlučujuće Mažuranićeve reforme zakonodavstva 1874. godine, niz autora 
(Ivan Perkovac, Ivan Filipović, August Šenoa) zastupa obrazovanje djevojaka, 
kako bi se usavršile u svojim prirodnim zvanjima, supruge i majke. Filipović 
ističe kako slaba obrazovanost hrvatskih seoskih i građanskih djelovanja u narod- 
nom duhu šteti narodnom pokretu: praznovjerne i neobaviještene seoske majke 
ne mogu pravilno odgajati svoju djecu, germanizirane građanske koče širenje 
narodne ideje. Perkovac se, s druge strane, borio i za izjednačavanje plaća učitelja 

pa Vladimir Mažuranić sljedećim riječima obrazlaže potrebu žen- 
skog obrazovanja: ako je "razmatranje u mužkarca prevažno a 
ćućenje u žene", ako je "po naravi samoj zadaća djevojke - dopast 
se, supruge - ljubiti, matere - odgojivat djecu", onda je obrazova- 
nje nacionalnom književnošću i poviješću pravi način postignuća 
tih, naravi dodijeljenih, zadaća. Muškarci su, tako, primarno za- 
mišljeni kao pisci (autori, subjekti, djelujuće načelo s pripadajućim 
prostorom javnog djelovanja), a žene kao čitateljice (objekti, pri- 
matelji, pasivno načelo s pripadajućim prostorom privatnosti do- 
ma). 

Ova je perspektiva trajno prisutna kroz periodiku devetnaestog 
stoljeća, od prvog broja "Danice ilirske" (I (1835): 1: 11-12), gdje 
se u članku naslovljenom Senskoga zpola Chatz vu društvu chlove- 
chanzkom, objašnjava "čast" žena i njihova nezamjenjiva uloga 
u društvu: one, naime, svojim naoko sitnim poslovima zapravo 
omogućavaju opstanak "domovine, naroda i svijeta". Muškarac i 
žena, opisani na sljedeći način, tvrdi autor, združeni vode svijet 
sve većem napretku: "Mus je glava, sena pako szerdcze, z nyim 
razum, z nyum chutenve lađa. Mus sze z nevolvami y pogibelyami 
bori, sena tuge y zkerbi podnasha; on je jak, hrabren y seztok; 
ona chutlyva, lyubezniva v mila delnicza vszega dobra y zla na 
razlichneh puteh sivlenya". Novela Slava i ljubav Mirka Bogovića, 
objavljenoj u trećem godištu "Nevena" 1854. godine, postavljena 
je na dva načela, slave kao muškog, a ljubavi kao ženskog, pri 
čemu se ženama ne dopušta objašnjavanje vlastitih stavova. Jedan 
od likova, nazdravljajući mladom protagonistu Ivanu, kaže: "Tako 
valja, sinko. Tako! . . . Nemoj slušati žene, već unutrašnji glas, što 
ti veli. Žene, istinabog dobro katkad misle, ali im se gotovo sve 



i učiteljica, te protiv ograničavanja prava na brak zaposlenim učiteljicama. Njego- 
va Stankovačka učiteljica, kao i Senoina Branka, pokazuju ideal učiteljice kao 
domovinskom napretku posvećene žene koja je s velikim entuzijazmom prolazi 
kroz kušnje društveno nereguliranog obrazovnog sustava da bi, na koncu, svoj 
poziv bila spremna žrtvovati za ulogu majke i supruge. 

misli stječu u njihovom čuvstvu, a muž treba da vazda sluša, što 
mu pamet kaže. Krug djelovanja ženskoga kuća je i ognjište, 
mužkoga pak - ako je tomu sposoban i ako hoće - čitav svijet. . . " 
Gotovo pola stoljeća nakon spomenutog članka iz "Danice", 
plašljivo tražeći veća prava ("emancipaciju"), barem za "osamlje- 
ne žene", kako naziva one koje nemaju obitelj 175 , Marija Jambrišak 
u tekstu Žene prema družtvu te razno jim djelovanje ("Vienac", 
XII (1880): 1 : 14-15, 27-28, 42-44, 60-63, 76-78) piše: "Dva velika 
nevidiva i vječna hrama stoje na zemlji: hram znanja i hram lju- 
bavi. U jednom upravlja muž kao svećenik u carstvu misli i ra- 
zuma; u drugom upravlja žena u svojoj ljubavi i nježnosti. Muž 
valja da uzdrži vječni oganj znanja i iztraživanja, a žena vječni 
plamen ljubavi." Ove su se suprotnosti (aktivno/pasivno, javno/ 
privatno, racionalno/emotivno, duhovno/tjelesno) predstavljale 
kao biološki zadane i prirodne uzroke rodne nejednakosti. Bio- 
loška razlika među spolovima, tj. između muških i ženskih tijela, 
i, posebno, anatomska razlika među spolnim organima, može 
izgledati kao prirodno opravdanje društveno stvorene razlike me- 
đu rodovima, i, naročito, društvene podjele rada, piše Pierre Bour- 
dieu (2001: 11). No te odrednice nisu značenjski određene po 
sebi, dodaje, tako daje taj simbolizam koji mu se pripisuje, zapra- 
vo kvazi-prirodan. U utjecajnoj analizi pitanja "Odnosi li se Žen- 
sko prema Muškom kao Priroda prema Kulturi?", antropologinja 



Spomenuti D. Jambrečak također zagovara organizaciju ženskih učilišta koja bi 
omogućila profiliranje ženama primjerenih zvanja: poštarica, brzojavnica, ljekar- 
nica, ali ne i (posve je protiv toga) političarki, pa kaže: "Zadovoljite se dakle, 
poštovane gospodje, primjerenom slobodom i ravnopravnošću, ostavite saborsko 
kosanje bradatim glavam" (ibid: 332). Smatra se zastupnikom emancipacije žena 
- tako mu je i intoniran tekst (predavanje), ali je protivnik njihova miješanja u 
javni život, jer je njihovo prirodno podneblje privatnost doma i obitelji. Ovi zago- 
vornici emancipacije žena, smatra Ida Ograjšek Gorenjak (ibid: 166-169) pro- 
mišljeno nastupaju kad se, kao Marija Jambrišak, u svojoj argumentaciji ne 
oslanjaju na "ženske", feminističke argumente. Ona, nasuprot tome, "regrutira 
čitav niz patrijarhalnih vrijednosti i unutar njih definira potrebu poboljšanja 
položaja žena". 

Sherry Ortner ističe kako se čini da su svakom društvu "psihički 
modeli povezani sa ženama postavljeni istodobno na dno i na 
sam vrh ljestvice ljudskih načina suodnošenja", pri čemu ta "sim- 
bolička podvojenost" reflektira društvenu stratificiranost žena. 
Na isti način, prema ovoj autorici, subverzivni ženski simboli 
(vještice, zlo oko, menstrualno krvarenje, kastrirajuće majke) kao 
i ženstveni simboli transcendentnog (majka boginja, milostivi 
širitelji spasenja, ženski simboli pravde) pokazuju kako, iz odre- 
đene točke gledišta, žena može stajati "i ispod i iznad, ali uvijek 
jednostavno izvan kulturne hegemonije" (Gilbert i Gubar, 2000: 
19-20). Upravo zbog toga je, smatraju autorice, ženama zanijekana 
autonomija; subjektivnost koju predstavlja olovka (pero). 

Ova međusobno suprotstavljena načela dovela su do uspo- 
stavljanja polarizacije između racionalnosti, poduzetnosti i line- 
arnosti u razumijevanju, pripisivanih muškarcima i emotivnosti, 
iracionalnosti, intuitivnosti, nestalnosti i slabosti uma i duha, pri- 
pisanih ženama, te posljedično, uspostavljanje racionalnosti kao 
vodećeg načela 176 . Ženama je pripisivana sklonost proizvođenja 
i konzumacije "zamamne", emotivne i iracionalne "trivijalne" 
književnosti, a na muškarcima je bilo da pisanjem savladaju tog 
zmaja "koji nam guta naše krasne, našega života zvijezdo jasne", 
kako kaže Veber u svojim Domorodnim mislima (Djela IV, 1 885- 
-1890: 185), pozivajući braću na neumoran rad: "Narodno polje 
leži neobdjelano" pa treba "Pisati knjige! Knjige neka nam kao 
iz neba cure! svatko tko ćuti u sebi snage zasuči rukave pa škripi 
perom (...) Pišimo, braćo draga, pišimo neumorno, rasplamtimo 
srce našim krasoticam, a one će nas nagrađivati biserom i dragim 
kamenjem, porodom milim, temeljem hramu naše narodnosti." 



"Milostive gospodje!", govori Lujo Mrazović, u jednom od predavanja iz Narod- 
nog doma (O kulturi, ("Vienac", III (1871): 45. 720-727), "Što nas čini središtem 
svieta, što nas čini čovjekom, jest onaj pečat božanstvena duha u nami, t.j. razum. 
Razum je vodja i kormilar našega života, kojim sve zaprieke naravi svladati 
umijemo. (...) Pred razumom padaju sve zaprieke prirodne. (...) Razumom postaje 
čovjek gospodarom svieta, krunom stvorenja." 



248 



2. STRATEGIJE OBLIKOVANJA KANONA U HRVATSKOJ KNJIŽEVNOJ PERIODICI 19. ST. 

Veberov aktivizam u ovom članku gotovo straši svojom meta- 
forikom koja spaja sliku neuzoranog narodnog polja kao ženskog 
načela, mušku snagu s perom koje škripi u ruci spremajući se na 
djelovanje: oranje i sijanje riječi, knjigama koje pritom cure i po- 
sljedičnim porodom: biserom i dragim kamenjem koji iz ženske 
(Zemljine) utrobe izlaze kao plod tekstualne inseminacije. Njego- 
va metafora je zapravo eksplicirana slika ideje autora kakva na- 
staje kroz devetnaesto stoljeće i kakva se, prema Gilbert i Gubar 
(ibid: 45-92), zahvaljujući dominantnoj patrijarhalnoj ideologiji 
koja umjetničku kreativnost predstavlja kao fundamentalno muš- 
ku kvalitetu, zadržala sve do danas. Pisac je otac djela koji u slici 
Božanskog Stvaratelja postaje Autor, a žene i žensko ostaju zatvo- 
rene i zauzdane, podređene i zatočene tom slikom. Kao i stvara- 
lačka slika, tako je i percepcija ženskog i ženstvenosti bila privi- 
legij muškaraca. "Vječno žensko" devetnaestog stoljeća, upozora- 
vaju ove autorice, podrazumijevalo je anđeosku ljepotu i slatkoću: 
od Danteove Beatrice do Goetheove Gretchen, idealna žena je 
viđena kao pasivno, poslušno i nesamosvojno biće ("docile and 
selfless creature") 177 . Muška kultura i percepcija, orijentirane oko 
maskulino zamišljene ideje autora, stvarale su idealizirano "vječno 
žensko", a isključivale ono subverzivno i nedisciplinirano kao 
"trivijalno" žensko. U tom su isključivanju žene postavljene kao 
potisnuti šutljivi sugovornik i najpoželjnije sredstvo diseminacije 
odabranog znanja i vrijednosti. 

Stvaralaštvo žena bilo je ograničeno ponajprije neobrazo- 
vanjem koje ih je, uz neke povlaštene "visokorodne" iznimke, 
kolektivno činilo jezično nekompetentnima i koje je, kao što poka- 



177 Slavna predodžba "Vječnog Ženskog" (Das Ewig-Weibliche) s kojim završava 
Goetheov Faust, predstavlja ženu kao mizernu bludnicu i anđeosku djevicu čije 
je uloga, smatraju Gilbert i Grubar (ibid: 21) posrednika između božanskog Oca 
i njegovog zemaljskog sina. Taj njezin posrednički karakter dio je slike žene kao 
"ideala kontemplativne čistoće" koji je uvijek ženski, dok je ideal značajnog 
djelovanja muški. 

zuje John Guillory (1993: 15-16), osnovni razlog njihova odsustva 
iz "reprezentativnog" književnog kanona. Ograničavane su, osim 
toga, društvenim prilikama, nerazumijevanjem okoline i društveno 
sankcioniranim svođenjem stvaralačkog izraza na uzak broj žanro- 
va i područja. Muški su autori, kako je ranije spomenuto, ovisnost 
o nepostojećem tržištu knjiga razrješavali traženjem adekvatnih 
zanimanja koja bi minimalno ugrožavala njihov književni rad. 
Najčešće je to bilo neostvarivo: poslovi koje su dobivali bili su 
neadekvatni ili su kolidirali s kreativnošću umjetničkog rada, pa 
je, primjerice Senoa, u potrazi za adekvatnim zanimanjem mije- 
njao različite službe i funkcije: političke, birokratske i kulturne, 
dok je Vraz svoje egzistencijalne probleme riješio tek 1846. go- 
dine, kad je imenovan tajnikom Matice ilirske i urednikom "Kola". 
Za razliku od njih, autorice, kojima je bio otežan pristup pisme- 
nosti i zapriječeno pravo na javno djelovanje, nisu imale čak ni 
tu privilegiju "kuburenja" s građanskim zvanjima. Uz to, suprotno 
uobičajenim predodžbama, upozorava Elaine Showalter (2001: 
348-370), one nisu živjele na račun i teret svojih muževa, već su 
ih često i same morale potpomagati. 

Ekonomske i društvene prepreke ženskom stvaralaštvu pred- 
stavljale su i žanrovska ograničenja: žene su pisale najviše prigod- 
nu poeziju, krajem stoljeća uglavnom crtice 178 i dnevnike (Jarne- 
vić, I. Brlić Mažuranić), dječju i trivijalnu književnost, a gotovo 
nikad tragedije, povijesne romane, kritike, znanstvene rasprave 
ili povijesne preglede. Žanrovi kojima je dan autoritet autoriziranja 
i oni koji su ulazili u prostor javne upotrebe ili interesa ostajali su 
mahom zabranjeno područje. Kad je Hrvatsko zemaljsko kazalište 
izvelo povijesnu tragediju u pet čina Ide Furst-Steinschneider 



Sklonost nekih književnica prema pjesmama u prozi, smatra Hrvoje Pejaković 
(1992: 11), znak je njihove društvene marginalnosti, znak da se "u matičnom to- 
ku hrvatske poezije ne osjećaju kao kod kuće", pa ovaj žanr ne biraju "u ime 
uspostave nekog novog standarda, nego težeći oslobađanju unutarnjih potencijala 
pisanja samog". 

(1875-1936?) Kraljević Radovan, Ante Tresić Pavičić u "Novom 
vieku" (II (1898): 6: 367-374) objavljuje poraznu kritiku koju 
elaborira sljedećim riječima: "Predmet je tako velik, gdje se radi 
o sudbini otadžbine, nije za nježno žensko pero, koje jedva da se 
može ogledati u noveli ili najviše lirskoj pjesmi. U drami nije 
uspjela nijedna žena, a još manje u tragediji, pa nije čudo što je 
naša spisateljica, misleći da piše tragediju, napisala romantičnu 
novelicu. Težki koturn nespretno se može privezati uz nježnu 
žensku nogu, a vrijedna Ida Fiirst, u koje rek bi ima finoga čuvstva, 
ne može se u koturnima ni micati. Lagan stil, koji teče gladkom 
prozom, odaje nježnu žensku narav; ali za dramu, naročito za 
tragediju, hoće se krepku, biesnu visoku ljudsku dušu, hoće se 
oštri, zbiveni, nagli munjeviti stil koji podbada, a ne lagano ptičje 
pero." 



2.3.1.3. 
Povijest ženska: supkultura i diskontinuitet 

Žene su, ipak, unatoč svemu, pisale, no to se pisanje uvijek 
odvijalo u diskontinuitetu jer je, prema Elaine Showalter (1977: 
10), bilo zameteno u nedostatku interesa relevantnih književnih 
povijesti, pa je "svaka generacija spisateljica, u određenom smislu 
odsustva povijesti, bila prisiljena iznova otkrivati prošlost, preko- 
pavajući stalno iznova po svojoj rodnoj svjesnosti." Zbog tih stal- 
nih prekida i samoprezira žena odvojenih od perspektive kolek- 
tivne pripadnosti, Showalter smatra da nije moguće govoriti o 
"pokretu" koji bi objedinio žensko pismo, već prije o nepovezanoj 
supkulturnoj djelatnosti koja kroz devetnaesto stoljeće prolazi 
neke zajedničke faze razvoja. One započinju prvom dugotrajnom 
"fazom imitacije prevladavajućih modela dominantne tradicije i 
pounutrivanja njezinih umjetničkih standarda i pripadajućih sta- 
vova o društvenim ulogama", nastavljaju fazom "protesta protiv 
tih standarda i vrijednosti i zastupanjem manjinskih prava i vrijed- 

nosti, uključujući zahtjev za autonomijom" te završavaju samoot- 
krivanjem — preokretom prema unutarnjem oslobođenju od ovis- 
nosti o opreci i potragom za identitetom (ibid: 811). Adekvatan 
naziv za ove tri faze bio bi: feminina (Feminine), feministička 
(Feminist) i ženska (Female) 119 . Prva faza, imitacije i pounutri- 
vanja dominantnih standarda i vrijednosti koja, prema Showalter, 
počinje ženskim objavljivanjem pod muškim pseudonimima i traje 
do smrti George Eliot 1880. godine, dominira u pisanju hrvatskih 
književnica devetnaestog stoljeća. Druge dvije faze koje, prema 
ovoj autorici, traju od 1880. do 1920. godine, te od 1920. dalje, s 
novim zaokretom kroz ženski pokret šezdesetih godina, iako bi 
se prema nekim autorima (Detoni Dujmić, 1998: 386-387; Nemec, 
2006: 229-257) moglo zaključiti drugačije, u hrvatskoj se književ- 
nosti mogu tek uvjetno prepoznati. Interpretatori su, naime, skloni 
već u habitusu i djelovanju Dragojle Jarnević, a pogotovo u njezi- 
nu Dnevniku otkrivati društveno subverzivne karakteristike. Uva- 
žavajući njihove zaključke, valja ipak imati na umu da je javno 
djelovanje Dragojle Jarnević bilo posve u skladu s proklamiranim 
vrijednostima nastajuće diskurzivne i nacionalne zajednice i da 
su njezina privatna "usidjelička" etika i društvena marginalizira- 
nost uglavnom ostale na razini osobnog poduhvata/promašaja. 
Pisala je, kako je već spomenuto, književnost unutar žanrovski i 
ideološki zadanih okvira, oponašajući muške kolege i prihvaćajući 
zadane obrasce. Suvremena nastojanja da ju se rehabilitira kao 
književnicu dovode do kompromisnih sudova prema kojima "ono 
što Jarnovićkini likovi gube na polju psihološke individualizacije 
nadoknađuje se hipertofiranim zapletom sa silovitim slijedom 
razvedenih, kadšto iznenađujuće vješto, čak duhovito smišljenih, 
etički, intelektualno ili afektivno impostiranih zaleta" (Detoni 



179 Na sugestiji kod prijevoda ovih termina, u kojima se, nažalost, ne može zadržati 
dosljedna aliteracijska povezanost korijenom "fem", srdačno zahvaljujem Tatjani 
Jukić. Druga bi mogućnost, ponovno nedosljedna u aliteraciji, bila: ženstvena/ 
feministička/ženska. 

Dujmić, 200 1 : 1 36). U odbijanju društveno poželjne uloge supru- 
ge i majke-domaćice ona je oscilirala, kako je pokazao Nemec 
(ibid: 241), između žudnje za standardima i pravima koja su do- 
stupna muškarcima, s jedne i osjećaja krivice, samosažaljenja i 
promašenosti zbog neispunjenih spomenutih društveno poželjnih 
uloga, s druge strane. U prvom smislu izjavljuje: "Iz dna grudi 
žalim, što me nije narav stvorila mužem" i pritom, kaže Nemec, 
"idealizira svoju poziciju djevičanske čistoće i ćudoređa i, bez 
ikakva osjećaja 'ženske solidarnosti', poput kakva moralnog arbi- 
tra, otvoreno kritizira druge žene koje 'odveć svome tijelu uga- 
đaju' i odaju se 'razbludnom životu'". Stoga se kod Jarnević, po- 
sebno na razini javnog djelovanja, ali i kroz nedavno objavljen 
Dnevnik, može pratiti dominantna imitacija i pounutrivanje po- 
stojećih vrijednosti, karakterističnih za femininu fazu, a samo 
uvjetno i prema vlastitom izboru okrenuto, traženje prava na jed- 
nakost u pristupu izvorima ekonomske i simboličke moći. Možda 
se upravo zato na njezinu primjeru može najbolje vidjeti da se 
spisateljica, kako kažu Gilbert i Gubar (ibid: 17), prije nego bi se 
mogla kroz zrcalo zaputiti ususret književnoj autonomiji, neizo- 
stavno mora suočiti s površinom zrcala, s mitskim maskama koje 
su muški umjetnici stavili preko njezina ljudskog lica i to da bi 
umanjili prijetnju njezine "nestalnosti" i, istodobno, poistovjeću- 
jući je s "vječnim tipovima" koje su sami izumili, da bi je potpunije 
posjedovali. Ona se, dakle, treba suočiti s ekstremnim slikama 
"anđela" i "čudovišta" kako bi ih ispitala, prihvatila i nadišla. 
Prije nego počne pisati, kako je rekla Virginija Woolf, žena mora 
ubiti "anđela u kći", ali i njegovo nužno naličje, "čudovište" u 
kući, čije Meduzino lice također ubija žensku kreativnost (Gil- 
bert i Gubar, 2000: 17). Jarnević se, kako pokazuje njezin dnevnik, 
intimno kontinuirano borila s himerama vlastite anđeoske i čudo- 
višne "prirode", dok su kasnije autorice, Jagoda Truhelka i Gjena 
Vojnović, tu borbu reflektirale u svojim djelima. 

U vrijeme intenzivnog rada na književnom kanonu, ženama 
je, dakle, bio ograničen pristup u prostor književnog polja, stoga 

se krajem osamdesetih aktivnije javljaju autorice koje uglavnom 
pišu pod pseudonimima, često muškim, i anonimno 180 . Tako se 
Hermina Tomić (1843-1915) anonimno nametnula zagrebačkoj 
pozornici veselom jednočinkom Kita cvijeća (1883), za koju je 
Ivo Vojnović, uz pohvale, napisao: "Anonimnu autoru zaista nema 
razloga da ime krije". Od 1888. do 1893. u "Viencu" pod pseudo- 
nimom Kristijana Solvejgs piše Gjena Vojnović (1866-1956) koja 
u svojoj dužoj pripovijesti Crveno ruho (1894) u ibsenovskom 
duhu "diskretno raščlanjuje različitosti i odnose između spolova" 
(Detoni Dujmić, ibid). Predstavivši se, nešto kasnije, pod pseudo- 
nimom A. M. Sandučić, Jagoda Truhelka (1864-1957) objavljuje 
u "Viencu", "Prosvjeti" i "Nadi", u kojoj je izišao i secesijom 
inspiriran protofeministički roman Plahi air (III (1897): 10-24) 
u kojem dotiče pitanje ženskih prava, bračnih normi i društvenih 
stereotipa. "Nakon idealizirane ili pak demonizirane žene u dota- 
dašnjoj prozi XIX. st", smatra Detoni Dujmić (ibid: 111), "Tru- 
helka je prva na hrvatsku književnu pozornicu dovela zbiljnu, 
intelektualno superiornu ženu koja suzdržano, ali ipak odlučno 
zastupa tada već aktualniju ideju o ženskim pravima." Objavljena 
dvije godine prije Truhelkina romana, a godinu nakon Crvenog 
ruha Gjene Vojnović, kako je ranije pokazano, Mira Kodolićeva 
Josipa Kozarca, istina zahvaljujući muškom patronu kojeg nadra- 
sta, postaje samosvjesnom i superiornom osobom koja odskače 



Nepotpisivanje članaka ili potpisivanje pseudonimima je često i kod muških pisaca 
19. stoljeća. O tome je nešto više bilo riječi u ranijim poglavljima. Ovdje tek va- 
lja napomenuti da, kako je pokazala, E. Shovvalter (2001:361-363), žene imaju 
dodatne razloge za skrivanje vlastitog građanskog identiteta. "Pseudonimska 
praksa je", tvrdi Showalter, "izumrla s posljednjom viktorijanskom generacijom, 
premda su se spisateljice toga doba rado koristile imenima koja su mogla biti 
muška i ženska". Muški pseudonimi su često bili strategija da se od kritičara 
iznudi ozbiljan pristup njihovu djelu. Osim toga, on je žene "dodatno štitio od 
pravedničkoga gnjeva njihove vlastite rodbine" (ibid: 361). Neki su pseudonimi 
smišljani s jednakom fantazijom kao i imena likova, pa su banalna građanska 
prezimena zamjenjivana nečim poetičnijim, ljupkijim, elegantnijim i ujedno muš- 
kim. 

od plejade "romantičnih" ženskih likova 181 . Ženska se subjektiv- 
nost u hrvatskoj književnosti na prijelomu stoljeća suočava sa 
vlastitim stereotipima, ulogama i maskama. Ipak, ove angažirane 
žene, književnice skrivenog građanskog lica, rješenje za tjeskobe 
i podvojenosti ženskog identiteta vide u njihovu negiranju i opovr- 
gavanju. "Truhelkine nezadovoljne žene se", smatra Detoni Duj- 
mić (ibid: 389), "predaju društveno korisnom radu, materinstvu, 
braku-prijateljstvu; Gjenina tjeskobna Solvejg škarama rješava 
dilemu izazovne svile posve zatomivši psihološke i etičke aporije 
netom pobunjene žene." 

Nekadašnja ilirska otvorenost neće se ponoviti ni s dolaskom 
generacije Mladih koji su u svom naletu na postojeće kulturno 
polje itekako svjesni simboličkog kapitala koji nosi književna 
institucija. Tek će neki književnici, poput Ante Starčevića ili J. 
E. Tomića, blagonaklono gledati na ženski angažman u književno- 
sti. Atmosferu pojedinih književnih salona, kako kaže, oaza "an- 
cienregimea" u kojima se dobrodušno ocjenjivalo žensko pisanje 
- Trnskijeva, Kumičićeva i Markovićeva - dočarava Jagoda Tru- 
helka u Prošlim danima 1 * 2 . Navodi kako se tamo "sastajalo pro- 
brano društvo zagrebačkih intelektualaca, uz domaće istaknute 
ličnosti i gosti iz Bosne: pjesnici Silvije Kranjčević i Tugomir 
Alaupović s hrvatskog juga, iz inozemstva osim drugih i Šveđanin 
Alfred Jensen, tada najbolji tumač Gundulićeva Osmana. Jedna 
je od osobitih odlika, rekla bih i neobičnosti, toga kruga bila u 
tom što se nije zaziralo od žena, koje se nisu ustručavale baviti se 
književnim stvaranjem i koje su, mada ih je Tomić u šali krstio 
"čarapušama", u njem našle širokogrudnog priznanja i odobrenja, 



Josip Kozarac je, uopće, u svojim prozama ponudio cijelu paletu ženskih likova: 
od razuzdano grešne Tene (žene-Slavonije) do samosvojnih Donne Ines, Jelene 
Vučetićke i Mire Kodolićeve. 

Smatra se daje autobiografiju Iz prošlih dana, Truhelka vjerojatno napisala 1933. 
godine, a objavila 1942. u prerađenom izdanju autobiografske proze Zlatni danci 
(usp. Brešić, 1997: 361). 

ne samo poradi ilirskih uspomena na prvu hrvatsku pjesnikinju i 
posestrimu Trnskoga, Dragojlu Jarnevićevu, ili zbog supruge To- 
mićeve, a možda ni zbog toga što su im "mladi" kratili pravo na 
pristup k hrvatskome Parnasu" (Brešić, 1997: 350-351). 

Feministička faza u hrvatskoj književnosti devetnaestog sto- 
ljeća, nakon Truhelkinih i Vojnovićinih romana, zamah dobiva s 
jednom od najangažiranijih hrvatskih književnica uopće, "patulja- 
stom Amazonkom", kako je naziva L. Sklevickv, Marijom Jurić 183 . 
Ona, također, pod brojnim pseudonimima, objavljuje u "Viencu", 
- najviše 1897. do 1902. godine, potpisujući se kao Zagorka 184 . 
Njezina marljivost početkom stoljeća, vidljiva u potpunoj posve- 
ćenosti književnoj i novinarskoj profesiji 185 , zasmetala je, među 
inima, upravo Antunu Gustavu Matošu kojeg su, navodi Detoni 
Dujmić (ibid: 36), "uostalom smetale mnoge 'tipkačice', jer je 
po njemu, kako kaže, "ženska feministička literatura (...) običan 
trač, poknjiženi trač. Od svih žena najbolje je pisala gospođa Se- 
vigne. Čitaj njezina pisma, i što ćeš naći? Trač. Schopenhauer bi 
manje mrzio i prezirao žene da mu mati ne pisaše romana. Danas 
znamo daje George Sand bila romantični snob i jedan od glavnih 
uzroka pada morala, vitalne snage u Francuskoj." 



Usp. o Zagorkinu feminističkom angažmanu u Grdešić, 2005, Jukić, 2005. i 
Jakobović Fribec, 2006; o njezinoj političkoj subverzivnosti, socijalnom aktivizmu 
i feminističkim stavovima iz perspektive povijesti hrvatskog romana u Nemec, 
1998: 74-79. Interpretaciju Zagorkina djelovanja kroz prizmu popularne književ- 
nosti, romanse i feminizma ponudila je u ranije citiranom tekstu Masa Kolanović 
(2006). 

Neki od naslova njezinih proza iz "Vienca" su Tako je na svijetu. Crtica iz života, 
XXIX (1897): 33: 521-523, Prvi list. Iz dnevnika jedne žene. XXXI (1899): 40: 
639-640; Luda! XXXI. 48. 766-769; Sto traže muškarci. Iz memoara jedne žene. 
XXXII (1900). 49: 768-770; Crtice iz ženskoga života. XXXIII (1901): 32: 623- 
-625; 644-645; 664-666; 684-686; 703-705; 724-727; 763-765. Kao i Truhelka, 
objavljivala je i u "Prosvjeti" i "Nadi" i drugdje. 

Onodobna posvećenost žena njihovoj profesiji može se, smatra E. Shovvalter 
(200 1 : 353), pripisati činjenici daje taj posao za njih često bio jedini izvor prihoda. 
Studija koju navodi pokazuje, daje unatoč rastućoj profesionalizaciji književnog 
zvanja, većina muškaraca imala dodatni posao i druge izvore prihoda. 

Na samom početku stoljeća, 1900/1901. godine, pojavljuje 
se i prvi ženski, učiteljski, časopis, "Domaće ognjište. List za po- 
rodicu", 186 koji Matoš u kritici objavljenoj iste godine u "Hrvat- 
skom pravu", pozdravlja rječitim humorom, potkrepljujući svoje 
oduševljenje nizom već poznatih argumenata: 

1 . kao ženski list, "Domaće ognjište" je patriotski list jer "domo- 
vina je žena, domovina je majka" (Matoš, 1940: 245). Malo 
kasnije će dodati daje, prije nego majka, domovina ljepotica 
i ljubovca; 

2. "Domaće ognjište" je "dakle u prvom redu list hrvatskih mate- 
ra. Majka, hrvatska majka treba da mu je prvi i najviši kult, 
hrvatska majka prošlosti i sadašnjosti, naša majka kakova jest 
i kakova bi trebala biti. S tog mjesta neka ugledaju naše žene 
Katarinu Zrinsku i nepoznate skromne duše, koje zadahnuše 
slatkom riječi hrvatskom Preradovića, Mažuranića, Senou, 
Starčevića, Lisinskoga, Kvaternika. Ne dobacujte mi frazu 
'emancipacija'. Kao za sve velike misli, i u njezino se ime 
počinilo zločina"; 

3. kao ženski list, "Domaće ognjište" će iz naših domova ko- 
načno protjerati tuđinske "'Gartenlaube', 'Caviar', 'Wiener 
Mode' i druge švapske drangulije"; 



List je izlazio do 1914., a uređivale su ga Marija Jambrišak, Jagoda Truhelka i 
Milka Pogačić. Danja Šilović-Karić piše kako ideje tog lista, čiji sam naziv otkriva 
njegovu orijentaciju, nisu ni mogle biti revolucionarne. Okrenut ženama, "čuva- 
ricama ognjišta", list je njihov angažman vidio jednako u čuvanju topline doma, 
ali i ponošenju prosvjete i kulture. Veliki dio prostora, pokazuje Šilović-Karić, 
bio je otvoren angažmanu učiteljica oko pitanja njihova celibata i prava na vlastito 
javno zastupanje. Stoga, iako nije počeo kao "feministički list", "Domaće og- 
njište", čije su stalne suradnice među ostalima bile i Jagoda Truhelka i Adela 
Milčinović, podupire borbu protiv predrasuda o ženama i njihovim pravima (ibid: 
189-190), pa u žanrovskom smislu otvara poglavlje ženskih časopisa koje će, 
nešto kasnije, upotpuniti Zagorkini "Ženski list" i "Hrvatica". 

4. kao specifično ženski list, "Domaće ognjište" "njeguje ukus 
i ljepotu". Raduje se tom ukusu ljepoti i poručuje "Ne držite 
to frazom, ne prezrite to zorovanje našeg slabijeg spola!" (ibid: 
247) jer će "ženski spisatelji" u našu knjigu unijeti Graciju, 
finoću, uglađenost", elemente francuske književnosti koja je 
"najelegantnija, najnježnija, najženskija", pa će i kroz tu knji- 
ževnost možda već doći čas "kad se hrvatska djevojka neće 
onesvješćivati pri zvuku ostruga - ne kakvog Frankopana - 
već kojekakvog Simplicissimusa von Schwanzwedel zu Nar- 
rensturz - a sa slamom u tikvi i vatom mjesto "vadlah", a 
koji nosi samo zato mamuze jer ne bi bio ni za što drugo" 
(ibid). 

Vidimo, dakle, da je i u Matoševoj argumentaciji preživjela 
vizija ženske književnosti i obrazovanja kao idealizacije i na- 
pretka, dovršenja idealne naravi čovjeka (žene) - utopijskog cilja 
koji je, kako je već pokazano, upisan u projekciju autonomije 
književnosti i književnog kanona. Emancipacija žena za Matoša 
nije ništa drugo nego "emancipacija najvećeg dijela Hrvatstva u 
svakom pravcu", pri čemu su žene - ovdje se argumentacija dje- 
lomice odmiče od prevladavajućeg shvaćanja u prethodnom sto- 
ljeću - one koje na mrtvo ognjište donose žeravicu napretka. 

S obzirom da je žena, prema Freudu i drugim zapadnim fi- 
lozofima, kroz kulturnu povijest zamišljana kao zrcalo muškosti 
dominantne kulture, Luče Irigarav u Speculum de V autre femme 
(1974) zaključuje da su u našem društvu predstavljanje, kao i 
društvene i kulturne strukture, proizvod nečeg što ona vidi kao 
fundamentalnu homoseksualnost (hom(m)osexualite): odnos 
muškarca prema samom sebi, odnos u kojem su imanentno muške 
vrijednosti potvrđene i vrednovane očima muškog subjekta. Dija- 
lozi unutar te imanentno muške kulture odvijaju se isključivo me- 
đu muškim sugovornicima, braćom koju u svojoj inseminirajućoj 
metafori poziva, primjerice, Veber ili koju prikazuje i zamišlja 

Senoin pripovjedač u, primjerice Prljanu Lovri ni . Užitak samo- 
reprezentacije, u svojoj želji za istim, poriče ženu: "ona je odre- 
zana od bilo kojeg užitka koji bi bio specifičan za nju" (prema 
Moi, 2003: 134). Ženama je, kaže Irigarav, negirana subjektivnost, 
čime su postale relativno stabilnim objektom spekulirajućeg 
subjekta. To ih je isključivanje, s druge strane, uspostavilo kao 
porečenu osnovu konstrukcije subjekta, kao njegovu slijepu pjegu. 
Dominantno estetska ideologija, orijentirana, kako smo vidje- 
li, oko funkcije autora, koncipirala je tu istu funkciju s imanentno 
maskulinih polazišta. Smrt boga koju je deklarirao Nietzsche zna- 
čila je rođenje čovjeka i estetike (obrazovanja) kao nove sekularne 
religije. Historizacija, poznanstvenjivanje i prateći racionalistički 
diskurs oblikuju se kroz devetnaesto stoljeće u suprotnosti prema 
isključenim neestetskim i primarno funkcionalno zadanim "trivi- 
jalnim" književnim tekstovima. Oni su konstantno, kako je po- 
kazano, percipirani kao prijetnja stabilizaciji nacionalne književ- 
nosti, kulture i identiteta. Ipak, prema ranije spomenutima De 
Certeauu, Johnsonu (2006: 105) ili Radway (2006: 254), čitanja 
se oblikuju ne kao objektivni događaji ili činjenice već kao druš- 
tvene prakse. Radway (ibid: 258) otkriva da su, unatoč posredo- 
vanjima izdavačke industrije ili institucionalno ovjerenih tumače- 
nja, u čitanju zabranjenih romanci žene vidjele "način na koji 
mogu sudjelovati u velikoj, isključivo ženskoj zajednici". Bilo je 
to privremeno odbijanje zahtjeva povezanih s ulogama supruga i 
majki, pa iako su romanse svojom strukturom najčešće podupirale 



Senoin adresat iz okvirnog dijela novele je, dakako, zamišljena čitateljica, lijepa 
udovica s ladanjskog imanja. Ona je slika zamišljene, ženske publike koju valja 
uvjeriti da su i domaće prilike i domaća književnost kadre ponijeti i izmamiti su- 
zu. Njegov pripovjedač, pak, u pripovijedanju Lovrine životne i priče i zajedničkih 
studentskih, praških anegdota pred sobom ima zamišljenu zajednicu isključivo 
muških istomišljenika. Žene su ono Drugo, okolnosti, žudnje i prijetnje izvanjskog 
svijeta. One su u svakom slučaju idealizirane i opredmećene, bilo kao lijepi i ne- 
dostižni izazovi ili kao prevrtljive strane potrošene (ne)prilike. 

patrijarhalnu hegemoniju, praksa njihova čitanja funkcionirala 
je kao "deklaracija nezavisnosti", kao "način osiguravanja pri- 
vatnosti, te u isto vrijeme opskrbljivanja društvom i razgovorom" 
(ibid: 258-259). Čitanje romanci, i ne samo zbog toga, pokazuje 
kako je ta, implicitno ženska, "duboko protuslovna djelatnost", 
funkcionirala kao svojevrstan način kanalizacije psihičkih sukoba 
i proturječja pri čemu se, sukladno tvrdnji Ćore Kaplan 188 , čita- 
teljice nisu poistovjećivale samo s romantičnom junakinjom, već 
na višestruk i lutajući način sa zavodnikom, zavedenom i samim 
procesom zavođenja. 189 

Ženska kultura se, dakle, kroz devetnaesto stoljeće razvija 
kao razlomljena supkultura: vlastitim tempom i zakonitostima, 
iako uvelike ovisna o dinamici dominantne kulture i pristupima 
izvorima ekonomske i simboličke moći. Kao i drugi oblici popu- 
larne kulture kako ih definira John Fiske (2001 : 103), i ona funk- 
cionira isključivo u intertekstualnoj komunikaciji, kao posrednik 
društvenog prenošenja značenja i zadovoljstva, pri čemu njezine 
pukotine, proturječja i neskladnosti otvaraju potencijalnu subver- 
zivnu snagu. 



Ćore Kaplan to, prema Radway, 2006: 262, tvrdi u tekstu The Thorn Birds: Fic- 
tion, Fantasy, Feminity, objevljenom u knjizi Sea Changes: Feminism and Cul- 
ture (1986: 117-146). 

Ovo se podudara i sa načinom na koji Bruno Bettelheim (2000) tumači pro- 
izvodnju značenja bajke kroz koju se dijete poistovjećuje s glavnim likom, ali i 
sa antagonistima, zaprekama i pomagačima koji svi utjelovljuju različite aspekte 
djetetova duševnog, emotivnog i duhovnog svijeta. On, međutim, kao i ranije 
spomenuti Peter Blirger, smatra daje pedagoška (kod njega i duhovna i emotivna) 
funkcija bajke posljedica upravo njezine umjetničke autonomije. 

Književni se časopisi, kako je u prvom poglavlju istaknuto, proma- 
trani kroz svoju funkciju filtriranja i propuštanja javne pozornosti 
vrijednih književnih djela, mogu promatrati kao prvi korak ili 
prvi krug u procesu vrednovanja unutar društvenog sustava knji- 
ževnosti. Pojedina vrijednosna mjesta ovog društvenog sustava 
izdvojena su i problematizirana kroz prethodna poglavlja rada: 
osnovni mehanizmi oblikovanja proizvodne instance - autora, 
predstavljene kao ishodišne i nosive u samom književnom susta- 
vu; zatim instanci nositelja interpretativno-evaluativnih ovlašte- 
nja: središta moći nad autorizacijom autora, književnih kritičara, 
znanstvenika, pedagoga, kao i institucija koje ograničavaju i distri- 
buiraju njihovu moć (izdavači, školstvo, sveučilište), te konačno 
mehanizmi recepcije koji opisuju djelokrug čitatelja u najširem 
smislu riječi. Književna periodika, u tom smislu, reflektira dina- 
miku oblikovanja kanona, pa se njezinim tragom otkrivaju načini 
diskurzivne tvorbe i javne legitimacije svake od navedenih instan- 
ci. Pri tome je, kako je pokazano, moguće ustanoviti stanovitu 
podudarnost između dinamike novog medija i rada na književnom 
kanonu, podudarnost koja je pogodovala njegovoj ulozi medija- 
tora-posrednika unutar novopokrenutih kulturnih i društvenih 
procesa, o čemu će biti više riječi u ovom poglavlju. Pretpostavke 
za to nalaze se u nekoliko spomenutih kvalifikativa "novog me- 
dija": 

1. periodičnost, ograničavanje i sažimanje, postupci imanentni 
periodici, istodobno su i adekvatni načini prebiranja produk- 
cije da bi se izdvojio kanon. Pri tom je ograničenost tiskanog 
analogna ograničenosti kulturnog prostora unutar kojeg se 
reproducira kolektivno pamćenje. Periodičnost, isto tako, 
omogućuje ciklično potvrđivanje odabranih autora i djela. Što- 
više, časopisi se kroz devetnaesto stoljeće shvaćaju prije kao 
repozitoriji znanja i pamćenja, kao hambari (Vraz) ili sjeme- 
ništa, nego kao motori (Simić) ili pokušališta (Senoa); 

2. za razliku od novina koje su vezane uz dnevni tijek zbivanja 
i kojima je ažurnost imperativ, književni časopisi uzimaju 
sebi u zadatak "ozbiljno i trijezno bavljenje i prosuđivanje 
stvari iz znanosti i umjetnosti" (Brešić, ibid), čime su korak 
prije književne povijesti koja sebi prisvaja načelo odmaka od 
pojedinih činjenica koje valorizira u procesu kanonizacije; 

3. potreba za informacijama koje će pojedince kvalificirati za 
javnu komunikaciju analogna je potrebi za "klasicima" koja 
je, prema Hilarv Fraser i Danielu Brownu (ibid: 9), bila naj- 
raširenija upravo kroz devetnaesto stoljeće, zahvaljujući ve- 
ćem broju prijevoda i dostupnosti na novom masovnom 
tržištu. Dostupnost klasika time postaje šira, prestaje biti 
ograničena na visoke slojeve i postaje nezaobilaznim sred- 
stvom osobnog i/ili društvenog "samopotvrđivanja" najšireg 
broja autodidakta iz niže i srednje klase, uključujući dio ženske 
populacije. Dakako, kako potvrđuju Fraser i Brown, nisu samo 
klasici, već i moderni pojmovi i rasprave, poput utilitarizma 
i darvinizma, postajali dio kulturnog kapitala koji je omoguća- 
vao pojedincima uspon na društvenoj ljestvici ili, nakon eko- 
nomskog probitka, potvrđivanje statusa srednjeg sloja; 

4. rad književnih časopisa na autonomizaciji književnosti i 
nacionalnom književnom kanonu proizveden je i širenjem "či- 
tateljske epidemije" (Jusdanis, 1991: 61), svjetovnog štiva 
koje je plašilo elite mogućim učincima te sve raširenije popu- 

larne "književnosti". Konzervativci su u tim tekstovima vidjeli 
napad na uspostavljeni poredak, pa su zagovarali čak i državnu 
kontrolu nad njima, dok su liberalni pisci, s druge strane, tu 
književnost proglašavali eskapističkom i trivijalnom, usmje- 
ravajući svoje napore prema njezinom prevladavanju obrazo- 
vanjem. 

Periodika, dakle, prvenstveno služi kao mjesto distribucije i 
posredovanja književne vrijednosti, kako je razumiju Hevdebrand 
i Winko, ali i, kako smo vidjeli ranije, njezine recepcije - konti- 
nuiranog eksplicitnog, književnopovijesnog, kritičkog i teorijskog 
vrednovanja. Povijesno gledano, časopisi postaju nositeljima mo- 
dernih procesa oblikovanja nacije i njezina legitimiranja tradici- 
jom kroz opću povijest i književnost. 

Regionalna raznojezična determiniranost dopreporodne knji- 
ževnosti prevladavana je jedinstvenim konceptom standardnog 
jezika i jedinstvene književnosti. Ta "nova književnost" iz regio- 
nalnih praksi i tradicija izvodi vlastiti povijesni kontinuitet, a u 
doglednu budućnost projicira utopijsku viziju napretka. Tako obli- 
kovana linearna progresivna vizija književne povijesti postaje jed- 
no od glavnih identifikacijskih uporišta recentnog nadregionalnog 
identiteta viđenog u pan- ili južnoslavenstvu, ilirizmu ili hrvatstvu, 
a novine i časopisi, kako je pokazao Vinko Brešić (ibid: 17-18), 
osnovni mediji ovog procesa. "Drugim riječima, ono što se stu- 
dijski naziva novijom, tj. postilirskom hrvatskom književnosti", 
kako ističe, "upravo je nastalo, odnjegovalo se i razvijalo u njezi- 
noj periodici, i to ne pasivno, puko posrednički, već interaktivno, 
generirajući upravo specifičan književni model kako u pogledu 
funkcije tako u pogledu njegove strukture - žanrova, stilova, po- 
stupaka, motiva i si." (ibid: 20-21). 

Književna periodika u najširem smislu funkcionira kao više- 
struki medijator književnih i društvenih procesa - djelujući, na 
društvenoj razini, istodobno integrativno i diskriminativno. Kao 
novi medij, ona mijenja narav komunikacije: prilagođava je rastu- 

ćoj pismenosti, demokratizira informacije i širi obrazovanje. 
Ispunjava gotovo nemoguću zadaću povezivanja malobrojnog 
pismenog "odnarođenog" plemstva i građanstva koje, kako piše 
Demeter, "sebe drži obrazovanim" sa većinskim nepismenim pu- 
kom, okrenutim usmenoj tradiciji. Pri tome se profilira kao nositelj 
obrazovanja, nove sekularne religije koja sanira krizu potkopanu 
racionalizmom i prosvjetiteljstvom prethodnog stoljeća i nado- 
mješta konfesionalnu religioznost. Pismenost uopće, a književnost 
i književni kanon napose, kako se vidi u prethodnim poglavljima, 
postaju načinom afirmacije i legitimacije nacionalne kulture. U 
tom smislu pozivi Ljudevita Gaja, Ivana Derkosa ili Pavla Stoosa, 
jednako kao vapaj Ivana Kukuljevića pred Saborom 1843. godi- 
ne: "Živi nam se groze, a mrtvi nas drži za grlo, duši nas i nemoć- 
ne nas vodi i živom predaje u ruke" zapravo su znak senzibili- 
ziranosti na promjene koje u ono doba nisu bile sasvim očite. 190 
Posvemašnja dominacija pisane riječi koja obilježava osamnaesto 
i devetnaesto stoljeće, zahvaljujući napredovanju europske svije- 
sti pod liberalnim ili demokratskim vladama, upozorava Have- 
lock (ibid: 51), postaje "jedini kontekst za razmatranje problema 
svijesti i komunikacije", pa "tko nije znao čitati i pisati, u kultur- 
nom smislu nije postojao." Pisana tradicija, stoga, i u "ilirskim" 
područjima postaje žarištem primarnog interesa i jednim od naj- 
jačih argumenata nacionalnog legitimiteta pred odnarođenom, a 
obrazovanom društvenom elitom, dok se nastajući književni ka- 
non centrira kao njegova osnovna argumentacijska točka. Kroz 
proces "otkrivanja" te tradicije izdvajaju se reprezentativni autori 



Mladi su, kako piše Tade Smičiklas (Smičiklas, Marković, 1892: 157), Kuku- 
ljevićev vatreni poziv za ustanovljavanjem i društvenim ovjeravanjem "narodnog 
jezika" primili "sa najvećim zanosom" dok su se stariji smijali neiskusnu mladiću. 
Trebalo je još dvije godine da sabor konačno prihvati ovaj zahtjev i još toliko da 
se "jednodušno" prihvati ova odluka, pa je su u to ime, 1847. godine, "gospodje 
i gospodjice hrvatske" obasipale sabor cvijećem i tiskanom pjesmom, a Kukuljević 
postade "ljubimac mladeži". 

i djela, među kojima je prvi genij Ivana Gundulića, "zastupnika 
ilirskog naroda". S njime se uvodi načelo ukusa, estetska mjerila 
i usporedivi kanon svjetskih književnih velikana: Homer, Dante, 
Shakespeare. S druge strane, velika se većina nepismenog puka 
transformira iz ranije zanemarive, a u modernom smislu potenci- 
jalne političke i društvene snage. Stoga, ako je zaključiti po struk- 
turi priloga u prvim časopisima, posebno u "Zori", književna pe- 
riodika itekako računa na svoju posredničku ulogu unutar malih, 
regionalno, konfesionalno i usmeno determiniranih skupina. Di- 
mitrija Demeter u spomenutom članku Knjiženstvo ilirsko (1846) 
preporučuje da se štivo kalendara prenosi usmenim putem, kako 
bi oni koji su pismeni čitali drugima. S tom su pretpostavkom ra- 
čunali i autori i urednici priloga pisanih po uzoru na kalendare: 
savjete, poslovice i štiva prilagođena većinom nepismenoj, seljač- 
koj publici 191 . U dominantno agrarnom društvu, prevladavajuća 
struktura sitnih i srednjih posjeda, smatra Ida Ograjšek Gorenjak 
(2004: 160), "nije otvarala mogućnost razvijanja kapitalističkog 
načina proizvodnje. U gradu su se pak osnivali mali industrijski 
pogoni, te je samo 0,58 posto poduzeća zapošljavalo više od 20 
radnika." Lagani rast proizvodnje tijekom šezdesetih prekinula 
je velika kriza 1873. godine, pa je, ističe A. Suppan (1999), odlu- 
čujuća preobrazba u građansko industrijsko društvo započela tek 
sredinom devedesetih, dolaskom stranog kapitala. Financijska i 
ekonomska snaga hrvatskog građanstva se, pritom, kretala na vrlo 
labavom tlu, što je, dakako, imalo za posljedicu i destabilizaciju 
kulturnog i književnog prostora koji je o njemu ovisio. Pismenog 
stanovništva, kojemu je, unatoč spomenutim javnim čitanjima, 
književna proizvodnja bila primarno okrenuta, bilo je razmjerno 



Tako se u "Zori", primjerice, usporedo s književnim i kulturnim prilozima, 
objavljuju i gospodarski članci, savjeti oko maslinarstva, stočarstva (Krava koja 
mliko gubi, "Zora Dalmatinska", 1(1844): 1: 17, mjesečni savjeti težacima Stjepa- 
na Ivićevića itd.). 

malo. Prema popisu iz 1 869. godine, pismenih je žena bilo samo 
11% starijih od šest godina, dok je 86% bilo posve nepismeno; 
pismenih je muškaraca bilo 23%, a posve nepismenih 74% 
(Ograjšek Gorenjak, ibid: 162). Iz tog su razloga indikativni, u 
prethodnom poglavlju spomenuti, apeli intelektualaca koji šezde- 
setih godina, uslijed germanizacijskog pomodarstva po ženskim 
salonima, nakon uvođenja Bachova apsolutizma, počinju pozivati 
na bolju organiziranost obrazovnog sustava. Uspjeh narodnog po- 
kreta time je doveden u direktnu vezu s obrazovanjem muškaraca, 
ali i, kako je pokazano, žena. Utopijska projekcija autonomno 
shvaćene književnosti podrazumijevala je tako cilj dovršenja 
idealne naravi čovjeka - muškarca i žene. Prije otvorenja Sve- 
učilišta i Akademije, institucija zaduženih za diseminaciju znanja 
i obrazovanje cijelog naroda, čiji je duševni napredak smatran 
znakom njegove zrelosti i putem prema zajedničkom blagostanju 
- književni su časopisi bili povlašteno mjesto proizvodnje znače- 
nja kroz "zabavu i pouku". Kroz njih se, nakon polovice stoljeća, 
usmjerenije radi na autonomizaciji književnosti i stvaranju kano- 
na, tom osamostaljivanju književnosti kao zasebne vrijednosti o 
kojem piše i Antun Barac (1960: 91), kada tvrdi daje cijeli proces 
koji je prošla hrvatska književnost u prvim desetljećima devet- 
naestog stoljeća, bio "upravo u tome, da se književnost što više 
osamostali, kao zasebna vrijednost." Taj nepravocrtan, nejednolik 
i reverzibilan proces dio je širih društvenih promjena. Populari- 
zacija periodike ovisna je, među ostalim i o stasanju građanstva 
koje je, kako je spomenuto, upravo kroz novine i časopise dolazilo 
do relevantnih informacija. Rast popularnosti periodike, prema 
Fraser i Brownu imanentno urbanog oblika, povezana je kroz de- 
vetnaesto stoljeće s demografskim kretanjem prema gradovima. 
Svojim oblikom prilagođena je gradskoj potrebi za zabavom i 
tračem, za brzim, prikladnim i prenosivim izvorom informacija 
koji će "trgovca u vlaku" opskrbiti materijalom za konverzaciju. 
Uspjeh književnih časopisa, naročito onih kasnijih, ali i "Danice 
ilirske" ili "Zore Dalmatinske", ovisio je i o toj, tada stasajućoj 

gradskoj publici 192 , koja je sve do sedamdesetih godina i pojave 
"Vienca" bila okrenuta njemačkim listovima (Barac, 1960: 91). 
Stoga, prvi hrvatski listovi, kaže Barac (ibid, 89), zapravo i nisu 
bili izrazito literarni, već su tek osiguravali prihvatljivo štivo na 
hrvatskom jeziku. 

Prema J. Don Vann i Rosemarv T. Van Arsdel, u devet- 
naestom su stoljeću periodika i novine imale daleko širi i jači 
utjecaj nego tiskane knjige, bile su ekonomski i formalno pristu- 
pačnije najširoj publici koja je do knjiga dolazila uglavnom kroz 
pretplatu i, od 1 850. godine, preko sustava javnih knjižnica (Fraser 
i Brown, 1996: 4). Iako su se prve novine "The Monthlev Re- 
view" (1749-1825) i "Critical Review" (1756-1817) pojavile u 
ranom osamnaestom stoljeću, novinarstvo je postalo značajnijim 
faktorom književne kulture tek nakon toga. George Saintsburv u 
osvrtu na onodobnu englesku književnost piše da "možda i nema 
pojave, čak ni među iznimno popularnim i umnoženim romanima, 
koja je toliko specifična i osebujna kao razvoj periodičke književ- 
nosti" (ibid). Periodika je zahvaljujući sjedne strane jeftinim tisko- 
vinama, a s druge strane javnim čitanjima, čak i skupljih novina, 
od početka stoljeća bila dostupna svim klasama. Tim su čitanjima, 
kao i skupnim pretplatama, novine dolazile do broja čitatelja koji 
je premašivao broj tiskanih primjeraka. 

Antun Barac (1964: 55), među ostalima, potvrđuje kako su 
književni časopisi nositelji onodobne književne proizvodnje: "U 



Ako je ispravna tvrdnja Gorgvja Lukacza o tome da književni žanrovi nisu pro- 
izvoljno nastali, već su posljedica konkretnih povijesnih i društvenih zadanosti, 
onda to, smatra Lorna Huett (2005: 64-65), još više vrijedi za žanr periodike. 
"Dok se drugi književni oblici mogu tek dodirno odnositi prema socio-povijesnim 
fazama (kao što, npr. porast popularnog romana reflektira širenje i demokratizaciju 
čitateljske publike), razvoj književne periodike direktno proizlazi iz određenih 
povijesnih uvjeta i tehnološkog napretka: dramatičnog rasta trgovine odjećom 
koja indirektno stvara platno kao sirovi materijal za izradu papira, razvoja tiska 
i trgovine papirom, te promijenjene strukture radnog dana i pojave slobodnog 

'Danici' je izišao najveći dio onoga, što se u doba preporoda 
ostvarilo u hrvatskoj književnosti. U njoj su se okušali svi tadašnji 
hrvatski književnici. U njoj se može zapaziti mijena pokoljenja, 
kako se izvršila u polovici četrdesetih godina" Onodobni su autori 
također svjesni snage medija koji im je dostupan, što, među osta- 
lim, pokazuju i spomenute brojne polemike, među pojedincima i 
skupinama. Već je Jagić u Kratkom priegledu ( 1 866) ustvrdio da 
je "žurnalistika posljedak silno razvijenoga života političkoga", 
ali da "spada u književnost, gdje izpunjuje liepu zadaću, da bude 
učiteljicom naroda". Smatra da "naše novine, kojih broj doduše 
nije velik, čini se ipak, nalaze odsjekom više čitatelja, nego li ko- 
ja druga knjiga za sebe", u čemu vidi "liepu zgodu" "da uz ostali 
sadržaj, koji je tek dnevna značenja, ponude čitatelje svoje tako- 
djer obćekoristnimi poukami, da ih makar iza potaje priuče na 
čitanje ozbiljskih stvari, da jim što više i što češće pripomenu o 
narodnoj književnosti, da poprate sve vrednije pojave naše knjige 
ne tek pukom frazom od nekoliko obćenitih rieči, već i jezgrovitim 
izvadkom glavnih misli onoga djela, neka bi već jednom sviet 
doznao, da je književnost ogledalo narodnih ideja i narodnog 
mišljenja. Jednom rieči da kažem, u nas bi se imala sva skrb na to 
obratiti, da bude što valjanije i što svestranije uredjivan podlistak 
političkih novina, ovo domišljato čedo francuske kulture". 193 

Ostavivši po strani izravan poticaj feljtonu 194 koji Jagić ovdje 
izriče, zadržat ćemo se na njegovu sudu o "žurnalistici". On, kao 
uostalom i ranije navedeni Senoa ili Vukotinović, otkriva način 



"Književnik", III (1866): 3: 552-585. 

Kao imanentno "periodički" žanr, feljton je funkcionirao kao jedan od načina 
valorizacije suvremene književne proizvodnje. Nakon Vukotinovića i Šenoe, afir- 
mirat će ga "Obzorov" podlistak, za koji Antun Barac drži daje upravo u njemu 
stvoren hrvatski feljton. Štoviše, smatra da cijeli "taj golemi materijal predočuje 
sastavni dio hrvatske književne povijesti, dajući, bolje nego časopisi i knjige, 
sliku o životu te književnosti u njezinim zaletima i u njezinoj bijedi, u njezinu 
odnošaju s publikom, o međusobnom odnošaju pisaca itd." Cit. prema: Brešić, 
ibid: 77. 

razumijevanja i korištenja posredničke uloge novog medija. Ne- 
obaveznost i zabava, sadržaji "tek dnevna značenja", prilika su 
("liepa zgoda") da se "makar iza potaje" čitatelje "priuči" na oz- 
biljnije, obrazovne sadržaje, među kojima su, svakako povlašteni, 
književni. Književnost je pritom shvaćena kao "ogledalo dušev- 
nog napretka" ili "narodnih ideja i narodnog mišljenja", kao 
"zapaljujuća haljina" (Vukotinović) u kojoj se na adekvatan način 
mogu ponuditi ozbiljne i korisne stvari. Legitimaciju tako shvaće- 
ne književnosti možemo pratiti još od prvih časopisa koji okupljaju 
publiku i posreduju između nepismenog, kalendarskom štivu pri- 
viknutog puka i visokih staleža nepovjerljivih prema novim ideja- 
ma do uže književno profiliranog "Vienca" ili kasnije "Života" 
ili "Savremenika", pokrenutih na samom početku novog stoljeća. 
Periodika, pritom, ne posreduje samo između kulturno i socijalno 
razdvojenih slojeva, već i između ranije dominantne usmene i 
recentno sve važnije pisane kulture. Iako Peter Burke (1991: 51- 
-78) smatra da se "otkriće naroda" na kojem počivaju romantičar- 
ski i nacionalni pokreti događa u vremenu u kojem je već došlo 
do rascjepa između pučke i visoke književnosti, književna perio- 
dika svoje mjesto nalazi i u premošćenju i u daljoj diferencijaciji 
tog rascjepa. Kroz nju se postojeće razlike: usmeno/pisano, niski/ 
visoki slojevi, regionalno/opće, književnost/druga područja pri- 
hvaćaju, prevrednuju i prilagođavaju suvremenim kulturnim i 
društvenim procesima. Svojevrsnim lukavstvom, zadane se vrijed- 
nosti, primjerice usmeno, regionalno i heteronomno, preobražava- 
ju u pisano, nacionalno i autonomno. Književnost se kao institucija 
odvaja od statusa ancillae drugih društvenih područja i uspostavlja 
vlastitu relativnu autonomiju koja počiva na njoj imanentnom 
estetskom načelu vrednovanja. Tako, naizgled paradoksalnim 
slijedom, tek oslobađanjem od podređenosti vanknjiževnim cilje- 
vima, književnost postaje instrumentom socijalizacijskog (peda- 
goškog, nacionalnog) procesa. Autonomija umjetnosti i njezina 
pedagoška upotreba, kao dvije strane istog novčića, prema Peteru 
Biirgeru (Bennett: 1995: 169), omogućuju nadilaženje etičkog 

rascjepa unutar subjekta i povratak cjelovitosti izgubljene u 
postojećoj krizi paradigme. Obrazovanje, kako je rečeno, postaje 
sekularnom religijom, a estetika, tek svojom autonomijom, ovla- 
dava vlastitim etičkim učinkom. Književni časopisi stvaraju pro- 
stor estetskog, proizvode razliku, ali i zadržavaju određenu pro- 
pusnost prema drugim diskurzivnim područjima. 

Estetsko načelo kojim se legitimiraju kao mjesta proizvodnje 
književne vrijednosti znači, kako je pokazano, uspostavu razlikov- 
ne kategorije ukusa kojom se provodi diferencijacija unutar samog 
polja. Njome se proizvodi stanovita hijerarhija koja unutar knji- 
ževnog polja reflektira odnose moći šire društvene zajednice. Sami 
se časopisi identificiraju razlikama: "Danica" se razdvaja od "Zo- 
re", "Kolo" se odvaja od "Danice", "Vienac" se distancira od no- 
vopokrenutog "zabavljačkog" "Doma i svieta". Identifikacija se 
proizvodi ponajprije isključivanjem: narodno se odvaja od tuđeg, 
pri čemu se proizvode manje ili više produktivni stereotipi, estet- 
sko od "trivijalnog", "vulgarnog" i niskog, obrazovano i zrelo, 
posvećeno (preporoditelji, intelektualci) od neobrazovanog, primi- 
tivnog i djetinjasto nezrelog (puk, žene, mladići i djevojke). Taj 
dvostruki narativni modalitet kombinira pedagoški diskurs u ko- 
jem su ti drugi djetinjasto nezreli primarni "objekti" reprezentacije 
i izvedbu kroz koju su istodobno predstavljeni kao "subjekti" 
označavanja zbog čega se, smatra Homi Bhabha (1990: 279), "pro- 
izvodnja nacije kao naracije" odvija kao "raskol između nepre- 
kidne, akumulativne temporalnosti pedagoškog i ponavljačke, po- 
vratne strategije izvedbenog". 

Utopijska projekcija tako zamišljene književnosti, dovršenje 
idealne naravi čovjeka, stvara specifičan pojam subjekta koji tek 
kao moralno potpun čovjek i pripadnik svog naroda može postati 
građaninom svijeta. Analogno tome, nacionalna je književnost 
tek svojom autentičnošću ("izvornošću") sposobna biti univerzal- 
nom (svjetskom). Zbog toga Ivo Frangeš (2005: 128), slijedeći 
Eliotovu elaboraciju klasičnog djela, nije daleko od misli o među- 
sobnoj prožetosti umjetničkog i pedagoškog (nacionalnog). On, 

naime, smatra da je književnost povlaštena pred svim drugim 
oblicima umjetnosti jer njezina remekdjela nose snažan nacionalni 
impuls: "Poezija je nadnacionalna, ali i najnacionalnija umjetnost. 
U njezinu izrazu potpunije nego u bilo kojem tipu umjetničke 
komunikacije trajno treperi kolektivnih duh." Predstavljajući no- 
sitelja takve ideje, Ivan Kukuljević u pjesmi Domorodac ("Da- 
nica", 1 84 1 : 25 : 97-100) govori o samotnom mladiću koji po cijele 
noći bdije, bavi se knjigom, a ljudi ga zovu mizantropom. No 
glas pjesnika, koji ga poznaje u dušu, drži da ga treba suditi po 
njegovu djelu: "Sad kod luči samcat sjedi, / Oko njega dusi sami: 
/ Byron, Puškin, Tasso blijedi / Sekspir, Siller, Omir znani. / A i 
pisci 'Osmanide', / 'Mandaljene' i 'Kristide'. (...) Zato traje dni 
i noći / Sveđ u bdenju nemirnomu,/ Tim da brže može doći / K 
svomu cilju žuđenomu; / Uči knjige, pišam štije, / Umom rodu 
vience vije." 

Duhovi koji plešu oko Kukuljevićeva samotnog domorodnog 
mladića pomoći će mu u njegovoj svrhovitoj nauci, učinit će ga 
lučonošom prosvjete "roda": on "umom rodu vience vije". Knji- 
ževnost će njegov narod, kao Vergilije Dantea, provesti kroz kuš- 
nje zemaljskog (povijesnog) usuda u zamišljeno vrijeme nacio- 
nalnog blagostanja. 



Pismo, kultura, slika 

Književni časopisi kao proizvodi novog doba adekvatno podupiru 
tada recentne društvene i kulturne promjene. Kao rubne institucije, 
upozorava Brešić (ibid: 128-129), pozivajući se na Barthesa, oni 
funkcioniraju kao oblik društvene prakse čime se može objasniti 
i njihova učinkovitost u posredovanju preobrazbe regionalno de- 
terminirane, dominantno usmene kulture u opću, nacionalnu i 
pismenu. Taj proces i njihovu ulogu u njima moguće je tumačiti 
na nekoliko načina. Prema Marshallu MacLuhannu (1988: 18), 
promjena usmenog u pisani modus ima šire reperkusije u kojima 

se stariji, akustički osjećaj prostora koji je sferičan, multisenzoran 
i multidimenzionalan preoblikuje u novi, koji je slikovit, linearan 
i dvodimenzionalan. Prema njemu, "samo su alfabetske kulture 
nadvladale povezanost linearnih sekvenci kao prodirućih oblika 
psihičkog i društvenog uređenja. Raspad svakog iskustva na jed- 
nolike veličine kako bi se proizvelo brže djelovanje i promjena 
oblika (primijenjeno znanje) postalo je tajna moć Zapada nad 
čovjekom i prirodom 195 . To je razlog što su naši zapadni industrij- 
ski programi tako militantni i što su naši vojni programi tako 
industrijalizirani. Oba su područja oblikovana alfabetom u nje- 
govoj tehnici preobrazbe i kontrole uniformiranjem i kontinuira- 
njem situacija. Ova se procedura, vidljiva već u grčko-rimskom 
periodu, smatra MacLuhann, naročito razvila nakon Gutenber- 
ga. Prema njemu, "civilizacija počiva na pismenosti jer je pisme- 
nost uniformirana prerada kulture vizualnim smislom koje je al- 
fabetom prošireno na vrijeme i prostor. (...) Auditivni je smisao, 
za razliku od hladnog i neutralnog oka, hiperstetičan, prijemčiv i 
inkluzivan. Usmene kulture djeluju i reagiraju u isto vrijeme. (...) 
Djelovanje bez reagiranja, bez uvučenosti, specifična je prednost 
zapadnog pismenog čovjeka" (2002: 93). 

Upravo je razvoj tiska, tvrdi MacLuhann, podupro razvoj na- 
cionalizma koji je prije Gutenbergova izuma bio nepoznat zapad- 
nim kulturama. Tisak je omogućio da se materinji jezik vidi u 
uniformiranom obliku, za razliku od radija koji pojačava plemen- 
ski osjećaj povezanosti, kroz njega se "stvara vizualni, ne sasvim 
uključeni osjećaj zajedništva, prijemčiv za uključivanje raznih 
plemena i raznolikosti pojedinačnih ograničenih gledišta" (ibid: 
233). Iz ovoga zaključuje da je snaga tiska u tome da kao "ko- 
lektivna i javna slika preuzima prirodni stav suprotstavljanja svim 



MacLuhannova misao, zasnovana na pretpostavci o primatu i moći pisanog, 
linearnog i slikovnog nad usmenim, sferičnim i akustičkim, pri čemu je potonje 
svojstvo usmenih kultura uopće (danas istočnih) koje "ne poznaju i ne zasnivaju 
se na individualizmu" (1988: 60), nosi imanentnu orijentalističku obojenost koja 
vrijednosti vlastite, zapadnjačke kulture, postavlja kao mjerilo. 

privatnim manipulacijama. Snaga je u mediju, a ne u poruci ili 
programu" (ibid: 235). Anthonv Giddens, s druge strane, smatra 
daje protezanje društvenih odnosa kroz vrijeme i prostor dio dina- 
mike modernizma. U predmodernim društvima sve su društvene 
aktivnosti iziskivale potrebu da se sudionici fizički okupe u kon- 
kretnom prostoru i vremenu, stoje, posljedično, rezultiralo loka- 
lizmima i partikularizmima. Nasuprot tome, moderna se društva, 
zahvaljujući "mehanizmima razgradnje" ("disembedding" me- 
chanisms), kako ih naziva Giddens, izdižu iz lokaliziranih kon- 
teksta, reorganizirajući društvene odnose kroz šire vremenske i 
prostorne razdaljine. Jedan od takvih mehanizama je svakako no- 
vac, a drugi, moderni komunikacijski mediji. "Dogovori se mogu 
ostvariti pismima i papirnatim novcem", piše Graham Mudrock 
(1997: 55), a "kazivači priča mogu doći do neviđene publike, za- 
hvaljujući tiskanom tekstu koji je čitateljima dostupan u vrijeme 
koje im najbolje odgovara." Medij tako, svakako unosi nove mo- 
gućnosti i nove vrijednosti u postojeće društvene odnose. Zbog 
toga se MacLuhannova analiza učinka medija čini instruktivnom. 
No način na koji utemeljuje polarnosti usmeno/pisano, auditivno/ 
vizualno, istočno/zapadno, priroda/kultura, te činjenica da iz njih 
izvodi vrijednosne sudove o premoći potonjih nad prvima, jednako 
kao i medijski centrizam do kojeg dolazi u svom izvodu, izazivaju 
nužnu skepsu. Snaga medija, kako je definira, ne samo da zakriva 
snagu poruke, već i dekodirajuću snagu primatelja, dok su spome- 
nuti vrijednosni sudovi upitni. Njegova je teorija uopće zasnovana 
na ograničenom modelu "direktnog utjecaja", pa bi je valjalo, u 
interpretaciji načina provođenja posredničke uloge periodike, 
upotpuniti nekom od interpretacija medija koje nude, primjerice, 
kulturalni studiji 196 . 



Uspoređujući MacLuhannovo i Derridino shvaćanje pisma, Ch. Horrocks (2001 : 
32) pokazuje kako je ovaj "guru postmodernizma", favoriziranjem govora nad 
pismom, zapravo uvelike predmoderno orijentiran. Njegov model medijskog 
razvoja u tri faze (govor, pisanje/tisak, elektronski mediji) počiva na metafizici 
prisutnosti, trenutnosti govora i postavljanju pisma u podređeni položaj. 

Poruka kao okidač 

Književne časopise bismo u tom smislu mogli razumjeti kao medij 
čija je poruka svojevrstan okidač, kako kaže Stuart Hali (1996: 
117) unutar sistema koji u najširem značenju riječi definira medij 
kao osnovnu kulturalnu i ideološku snagu. Pri tome, medij nije 
transparentan nositelj "poruke", već se prije radi o jezično i ideo- 
loški složenom kodu čije se značenje prepoznaje unutar raznolikih 
klasnih, spolnih, dobnih, obrazovnih i drugih zadanosti 197 . Takvo 
se razumijevanje sjedne strane odmiče od tzv. "telegrafskog mo- 
dela komunikacije", kako ga naziva Barbara Herrnstein Smith 
(1988: 95), i njemu pripadajućeg pojma istine kao podudaranja s 
neovisno postojećom stvarnošću, ali i od razumijevanja "publike" 
(čitateljstva) kao pasivnog i neizdiferenciranog tijela (Hali, ibid: 
118). Čitanje se radije shvaća kao društvena praksa (Fiske, 200 1 : 
103, Radway, 2006: 254) kojom se na različite načine "dekodira" 
i nanovo definira zamišljena poruka koju nosi medij, u ovom slu- 
čaju književni časopis. Takva se interpretacija, posljedično, odvaja 
podjednako od romantičarskog imanentizma koji književnu 
vrijednost upisuje u djelokrug autorstva, kao i od mediocentrizma 
koji komunikaciju svodi na poruku, a poruku na medij. Umjesto 
toga, prostor "recipijenata" se oslobađa pasivnosti prema kojoj 
pojedini autor (primjerice Senoa) ili časopis ("Vienac") oblikuju 
publiku. Pri tom je, iz razumljivih razloga, potrebno voditi računa 



Naslov MacLuhannove knjige, The Medium is the Massage: An Inventorj of 
Effects (1967), objavljene u suautorstvu s dizajnerom Quentinom Fioreom, 
zapravo je, prema svjedočanstvu autorova sina Erica, posljedica tiskarske pogreške 
prilikom koje je prvo "e" otisnuto kao "a", što je protumačeno kao potvrda tezi 
knjige i tako ostavljeno. Kasnije je riječ interpretirana kao "massage," "mes- 
sage," i "mass age". Manuell Castells u knjizi The Information Age: Economy, 
Society and Culture, Vol. I: The Rise of the Network Society (1996) drži da je 
MacLuhannov slogan zastario i daje poruka zapravo medij. Tako svojstva poruke 
oblikuju medij, pa je primjerice MTV u potpunosti determinirana sadržajem 
poruke i habitusom skupine kojoj je okrenuta. Usp. Horrocks, 2001: 25. 

o jasnom razdvajanju nagnuća i kompetencije pojedinih instanci 
komunikacije. Kao što je ranije pokazano, iskazni subjekt, primje- 
rice u navedenom Jagićevu tekstu, nastoji ono intelektualno "mi" 
koje koristi i s kojim se identificira predstaviti kao aktivan prosvje- 
titeljski princip, a objektivirani kolektiv (puk, žene) kao predmet 
vlastitog djelovanja. Pri tome se opisuje područje vlastitog djelo- 
vanja, odmjerava simbolička moć, disciplinira diskurs i uspo- 
stavljaju zamišljene vrijednosti. Medij unutar kojeg se zbiva to 
discipliniranje znanja istodobno legitimira nositelje iskaza i biva 
njima legitimiran: Šime Starčević iz perspektive oponenata perso- 
nalizira prostor "Zore", jednako kao što i Senoa, prema Kovačiću, 
monopolizira i "Vienac" i dostupni kulturni prostor. Kao podjed- 
nako društvene i kulturne činjenice, književni časopisi uvijek osta- 
ju na rubu vlastite heteronomije, dok, istodobno, otvaraju prostor 
za autonomizaciju književnosti. Oni tako istodobno čine ostvari- 
vim zamišljeno nadregionalno jedinstvo, pri čemu nije zanema- 
riv učinak vizualizacije jezika koji spominje MacLuhann, ali i 
okupljaju pripadajuće interpretativne zajednice. Periodika opće, 
kako je pokazao David Paul Nord (Brennen, 2003: 1 19), na barem 
dva načina omogućuje funkcioniranje zajednica: time što osigu- 
rava autoritet "činjenica" koji obrazuju i informiraju građanstvo 
i time što otvara prostor za sudjelovanje u međusobnoj javnoj 
komunikaciji. Književna periodika je u tom smislu samo selek- 
tivnij a podjednako u izboru činjenica, zamišljenih tema, ciljanih 
skupina i njihova prostora djelovanja. Časopisi kao mjesto valori- 
zacije književnog teksta, kroz sve faze: od uredničkog odabira 
teksta, njegova mjesta i grafičkog izgleda u tiskovini, do popratnih 
riječi i recepcije: kritike, teorijskih osvrta, kratkih antologija ili 
preglednih članaka, što je pokazano u prethodnim poglavljima, 
počinju funkcionirati kao autonomne jedinice unutar zadanog 
polja. Iako je taj prostor časopisa moguće monopolizirati, pogo- 
tovo kad se radi o snažnom umjetničkom habitusu pojedinca, samo 
polje određuje odnose moći i individualni status. Dovoljno je se 
sjetiti polemika i razdora između "Zore" i "Danice" koji reflek- 

tiraju šire kulturne promjene razdvajanja kanona "visoke" i "nis- 
ke" (pučke, trivijalne) književnosti i definiranja standardne osno- 
vice ili, pak, kanonizacijske snage "Vienca" koji se već na početku 
sedamdesetih opire umnožavanju periodike, jer se njome troši 
premnogo književnih sila "te nam ne preostaje dovoljna suviška 
književnih ljudi, koji bi mimo časopise radili na polju književnom" 
(1870: 1: 15). Polemike između pojedinaca i skupina (institucija, 
časopisa) nastaju kao posljedica neizbježnog presezanja u prostor 
nekog drugog, bilo pri ulasku novih ili redefiniranju postojećih 
agenasa. One su, kako je pokazao Bourdieu (1993: 74-111), znak 
vitalnosti polja kao sustava "objektivnih odnosa među (...) agensi- 
ma i institucijama" i kao poprišta "borbi za monopol moći za po- 
svećivanje, za proizvodnju autora (djela) u kojem se vrijednosti 
umjetničkog djela i vjerovanja u tu vrijednost neprestano generi- 
raju". Specifična vrsta komunikacije koju unutar zajednice omo- 
gućuje periodika kao novi medij i mjesto odmjeravanja moći, le- 
gitimacije vlastitih stajališta i proizvodnje vrijednosti ne odvija 
se, dakle, pravocrtno. Ona je determinirana ne samo drugim, ne 
uvijek istolinijskim, kulturnim i društvenim čimbenicima, već i 
onima koji su potisnuti i kojima je otežan ili onemogućen pristup 
diskurzivnom prostoru ili prostoru pismenosti kako ga naziva 
Guillorv. Taj podčinjeni i bezglasni Drugi, bilo daje to puk, žene 
ili mladi nalazi načine vlastita otpora hegemoniji dominantne 
kulture. Ženske autorice to, kako je pokazano, čine najprije svoje- 
vrsnom socijalnom mimikrijom, a zatim i redefiniranjem posto- 
jećih odnosa moći. Komunikacija je tako više od poruke samog 
medija, više od govora šutljive čitateljice: ona je višeglasje živih, 
mrtvih i budućih kroz koje kanon preživljava, zamire ili se umno- 
žava. 



276 



HISTORIJA/ESTETIKA - ZAKLJUČNA 
RAZMATRANJA 



Oblikovanje kanona u hrvatskoj književnoj periodici ovdje je prije 
svega viđeno kao posljedica historijski uvjetovanog procesa, 
ovisna o nizu kulturnih i društvenih čimbenika. Kanon se, dakle, 
iako sastavljen od estetski cjelovitih i nikada do kraja usustavljivih 
ostvarenja, ne promatra isključivo kao dovršen i zadan popis tih 
odabranih djela neporecive vrijednosti, već se pozornost zadržava 
na društvenim, političkim i etičkim učincima njihova odabira. 
Pri tome se književna periodika kao dominantan medij devet- 
naestog stoljeća, zbog sebi inherentnog načina proizvodnje i čuva- 
nja kulturnog pamćenja, ispostavlja vjerodostojnim područjem 
za njegovo istraživanje. Tri nosiva poglavlja ove knjige, od kojih 
je središnje razvedeno u dodatna tri potpoglavlja, izdvajaju meha- 
nizme oblikovanja nacionalnog kanona kroz hrvatsku književnu 
periodiku, usko povezane s procesom osamostaljivanja pripadaju- 
ćeg književnog polja. Pri tome se upozorava kako upravo relativna 
autonomija književnosti unutar šireg društvenog sustava uvjetuje 
nastanak književnog kanona zasnovanog, ali ne i svodivog na 
umjetničku vrijednost pripadajućih djela. 

U prvom poglavlju Književni kanon: od evaluacije do nacije 
istaknuti su i problematizirani epistemološki, sociološki i medijski 
aspekti procesa oblikovanja kanona. Naglasak je stavljen na neke 
teorijske postavke i pitanja koja je potaknula rasprava o kanonu: 
pitanja evaluacije književnog djela, ekstrinzične ili intrinzične 
vrijednosti djela, međuovisnosti koncepata nacionalne i svjetske 

književnosti. Razmotren je istodobni učinak integracije i rasloja- 
vanja koji rad na autonomiji književnosti i stvaranju kanona ima 
na neku zajednicu, te je naglašena teorijska, povijesna i metodo- 
loška važnost časopisa u procesu oblikovanja nacionalnog knji- 
ževnog kanona kroz devetnaesto stoljeće. To uvjetno teorijski 
propedeutičko poglavlje, kasnije je, primjerice u pitanjima autor- 
stva, klasika ili naravi komunikacije zadanog medija, nadopunjeno 
implikacijama koje su otvarala sljedeća poglavlja, a dio zaklju- 
čaka, sukladno onima do kojih je doveo rad na tekstu, problema- 
tiziran ili nadopunjen. 

Središnje poglavlje otvoreno je najšire shvaćenim strategijama 
oblikovanja kanona - i to strategijama koje nisu shvaćene kao 
niz postupaka kojima svjesno upravljaju pojedinci ili skupine, 
već prije kao ne do kraja usustavljiv skup promjena unutar samog 
književnog polja. To je polje proizvodnje, shvaćeno prema Bour- 
dieu (1993: 74-1 11) kao "sustav objektivnih odnosa među ovim 
agensima i institucijama i kao poprište borbi za monopol moći 
nad posvećivanjem" autora i djela, odlučujuće i za objektivne 
odnose moći i za status pojedinaca. S druge strane, razumije se 
da bez aktivnog i promišljenog rada tih istih pojedinaca i skupina, 
bez njihovih polemika, sukoba i trvenja, kako je pokazano, bez 
obzira na konkretnu osobnu motivaciju, o književnom polju ili 
kanonu ne bi moglo biti ni riječi. Svojevrsnom historizacijom 
postupka stvaranja autonomije književnog polja, strategije rada 
na književnom kanonu promatrane su kroz proces zasnivanja 
područja (polja) u kojem se definiraju granice nadregionalnog 
(kasnije nacionalnog) prostora, ustanovljuju i standardna osno- 
vica i temelji književnog kanona. Upravo je u ovome nezamjenjiva 
uloga književne periodike kao medijatora tih složenih društvenih 
i kulturnih procesa. Kao novi medij, ona primarnu prvotnu usme- 
nost usmjerava u prostor pismenosti, čime omogućuje prevlada- 
vanje regionalnih, obrazovnih i svjetonazorskih razlika. Tim je 
zasnivajućim strategijama otvoren prostor uspostavi estetskih kri- 
terija, stvaranju pojma ukusa, sužavanju pojma književnosti na 

lijepo pisanje i definiciji središnjeg pojma stvaratelja: autora. Sve 
navedeno podupire izgradnju književnosti kao institucije koja se, 
kako je već Vatroslav Jagić istaknuo, u široj društvenoj zajednici 
legitimira upravo svojom autonomijom: moći da sama propisuje 
kriterije vlastitih vrijednosti. Estetski su kriteriji, kao i sud ukusa 
koji ih utemeljuje, pritom iskazani kao općevažeći, a njihova uni- 
verzalnost pokreće cijeli niz diskriminativnih i utemeljujućih 
razlika bez kojih ne bi bio zamisliv ni onodobni književni kanon 
ni estetska književnost. Sud ukusa tako proizvodi opreke izme- 
đu estetskog i trivijalnog, ozbiljnog i zabavnog, visokog i niskog, 
opreke koje, pak, podupiru postojeću društvenu hijerarhiju i, kako 
je pokazano, uvjetuju slabu vertikalnu društvenu propusnost. Tim 
je distinkcijama determiniran status pojedinih književnih djela, 
kao i status pojedinih žanrova, u krajnjoj liniji i periodike. 

Dinamika rada na kanonu vidljiva je u tretmanu svih instanci 
proizvodnje književne vrijednosti: autora, djela, ali i čitatelja. Me- 
đu njima je, svakako, dominantna funkcija autora koja, kako je 
pokazano, nastaje kao proizvod najšire zasnovane "sekundarne 
djelatnosti" književne povijesti, teorije i poetike, usporednih čita- 
nja, antologija, filoloških istraživanja, biografija i bibliografija. 
Uz autorstvo se u ovo vrijeme vezuju pojmovi imaginacije, origi- 
nalnosti, kreativnosti i stila, a individualni se stvaratelj (genij) 
uspoređuje sa zamišljenim izvornim stvarateljem - pukom. Puk 
je smatran izvorom čistoće jezika od kojeg svaki umjetnik treba 
krenuti, ali se ne ograničavati njime jer ga, kako je isticano, valja, 
za pravu umjetnost, dalje kultivirati obrazovanjem - radom i uče- 
njem. 

Obrazovanje je u vremenu distingviranja estetskog od upo- 
rabnog i praktičnog, nužan uvjet ne samo stvaranja nego i razu- 
mijevanja djela. Zbog toga se, gubitkom samorazumljivosti i 
neposrednosti u recepciji, uspostavlja nužnost instance interpre- 
tatora - kritičara koji "nijemom" književnom tekstu daje ade- 
kvatno interpretacijsko uporište, "glas". Iako je status kritike u 
velikoj mjeri zasjenjen statusom autora, ona iz te sjene upravlja 

koncima, razdvaja ispravno od neispravnog, prihvatljivo od nepri- 
hvatljivog i uopće se definira kao instanca koja ima autoritet auto- 
riziranja autora. Kritika je ovdje shvaćena u najširem značenju 
riječi, kao skup "povlaštenih" čitatelja, kritičara, povjesničara, 
znanstvenika, interpretatora i pedagoga koji svojim autoritetom 
posreduju i usmjeravaju tijek kulturnog kapitala. Autonomizacija 
književnosti može se, možda najbolje, pratiti i u načinu funkcio- 
niranja ove discipline koja se oblikuje tek s "otuđenjem" knji- 
ževnog iskustva, kako ga imenuje, primjerice Solar (1978: 135). 
Tako se hrvatska književna kritika, objavljivana u periodici devet- 
naestog stoljeća, na što upućuju središnja poglavlja knjige, usmje- 
rava prema definiranju i legitimaciji evaluativnih kriterija koji 
počivaju na estetski zasnovanom sudu ukusa. Kroz nju se uvodi 
perspektiva književne povijesti viđene kao progresivni linearni 
slijed u kojem upravo kritički diskurs zaposjeda povlašteno mjesto 
mjerila duhovne zrelosti nacionalne književnosti. Kritika je ta 
koja, prema Vrazu, određuje pravac "duhovnomu imenito pako 
književnomu životu". Njome se, uz to, zadržava perspektiva opće 
povijesti unutar koje se stanje nacionalne književnosti smatra 
mjerilom "duševnog napretka" cijelog naroda; zbog čega obrazo- 
vanje uopće, a književnost i kanon posebno, preuzimaju ulogu 
sekularne religije. Uz ovo se uvodi perspektivu svjetske književno- 
sti kao suglasja djela estetski trajne vrijednosti: "koncerta naroda" 
(Marković), u kojem, kao "naš glas" sudjeluju domaća reprezenta- 
tivna književna ostvarenja (kanon). Iz toga se razvija kompara- 
tistička perspektiva, i to ponajprije motivirana potrebom čuvanja 
razlike. Radi toga se traži pisanje originalnih i autentičnih djela 
koja odgovaraju povijesti i "ćudi" naroda, a nisu nastala "po tuđem 
kalupu" i iz fraza o "krstu časnom i slobodi zlatnoj" (Senoa). 
Uza sve navedeno, trajno se projicira romantičarskim imanen- 
tizmom i imaginacijom uvjetovana percepcija autora-stvaratelja 
kao središta književne komunikacije. Književno djelo se smatra 
utjelovljenjem njegovih ideja koje publici tumači kritičar-posred- 
nik autorovih namjera. Pri tome je neizostavno iscrtavanje granice 

određene sudom ukusa: njome se razdvaja trivijalno od estetskog; 
utemeljuje se pojam lijepog koje je i dobro i istinito, pa se auto- 
nomna književna vrijednost profilira prema svom utopijskom cilju 
upotpunjavanja ideje čovjeka (pojedinca i kolektiva), a estetika, 
prema Kantu (1991: 238-242), u naknadnom učinku, proizvodi 
etiku, o čemu je bilo riječi ranije. 

Historizacija evaluativnog diskursa tako otkriva mehanizme 
proizvodnje i održanja autorizacijskih instanci kojima su neki 
autori (poput primjerice spomenutog Eagletona) skloni pripisati 
veću moć instrumentalizacije područja nego što je možda imaju. 
Čak je i Bourdieu, kako sam navela, sklon naglasiti hegemonijski 
učinak moći koji podržava kritički aparat. Feministički kritičari i 
kritičarke, s druge strane, smatraju daje sustav proizvodnje i eva- 
luacije književnosti zasnovan na mizoginim i patrijarhalnim pret- 
postavkama koje podjednako isključuju ženske autore, kao što 
reduciraju muškost na stereotipne varijante. Ovakve kritike, una- 
toč svojim ograničenjima, otvaraju perspektivu snažne hijerarhizi- 
ranosti i slabe vertikalne propusnosti društvenih struktura koje 
su tema završnog poglavlja. U njemu su razmotreni ne samo učinci 
spomenutih akademskih, institucionaliziranih oblika diskursa, već 
i procjepi koji se unutar njega stvaraju, a koji otvaraju prostor za 
subverziju i prevrednovanje. Posebna je pozornost pridana načini- 
ma percepcije i održanja ženskog autorstva koje na prijelazu stolje- 
ća, u radovima Gjene Vojnović, Jagode Truhelke i Marije Jurić 
Zagorke pronalazi načine iskazivanja autentičnog iskustva. 

Nakon toga, iz sasvim druge perspektive, kroz problematiza- 
ciju učinaka i naravi samog medija periodike, dolazimo do srodnih 
zaključaka o naravi dominantnih kulturnih i društvenih modela. 
Početne pretpostavke o posredujućoj ulozi periodike kao novog 
medija kroz koji i novi procesi, autonomizacije književnosti, stva- 
ranja kanona i legitimiranja nadregionalnih (nacionalnih) iden- 
titeta nalaze primjeren način ostvarenja, na kraju su dopunjene 
spomenutom temom njezina posredovanja ključnog prijelaza iz 
usmenosti u pismenost. Time se, prema MacLuhannu, ranije 

auditivno, sferično i multisenzorno iskustvo usmene zajednice 
prevodi u slikovito, linealno i dvodimenzionalno, što otvara mo- 
gućnost promjene paradigme u cjelini. Konačni zaključci ovog 
teoretičara medija ovdje su uzeti s odmakom: sam medij, kako je 
sugerirano, ne bi trebalo shvaćati kao posve transparentan nositelj 
"poruke", već kao ideološki složen kod čije se značenje prepoznaje 
unutar raznolikih klasnih, spolnih, dobnih, obrazovnih i drugih 
zadanosti. Time se oslobađamo od poznatog tzv. "telegrafskog 
modela komunikacije", kako ga naziva Barbara Herrnstein Smith 
(1988: 95) i njemu adekvatnog pojma istine kao podudaranja s 
neovisno postojećom stvarnošću, kao i od razumijevanja čitatelj- 
stva kao pasivnog i neizdiferenciranog tijela (Hali, ibid: 118). 
Čitanje, uopće, valja, kako su pokazali autori poput J. Fiskea ili 
J. Radway, sagledavati kao društvenu praksu kroz koju se, nikad 
dovoljno uhvatljivim kontekstima, "dekodira" i nanovo definira 
zamišljena poruka koju nosi medij, u ovom slučaju književni časo- 
pis. Stoga se proces stvaranja književnog kanona u svom historij- 
skom, kulturnom i društvenom temelju vezuje uz književnu perio- 
diku kao medij koji svoju legitimaciju gradi podjednako na 
književnom i na društvenom polju. Jedno i drugo, estetika i ideo- 
logija, pulsiraju kroz složeno tkivo nacionalnog i svjetskog kano- 
na. Jednako kao što različiti oblici društvenih kriza potiču nastanak 
kanona ili kao što je njegov zamišljeni utopijski cilj upotpunja- 
vanja ideje čovjeka zamisliv tek s oslobađanjem estetskog od 
svakog oblika instrumentalizacije, tako i njegovo vitalno tkivo 
nikada ne prestaje biti "živa i neukrotiva" ljepota riječi. Antino- 
mija ukusa koji je, prema Kantu, istodobno subjektivan (čulni) i 
odredbeni (zakonit), otvara, prema Giorgiu Agambenu (2005 : 39), 
aporetsku granicu između općeg (pravila) i pojedinačnog slučaja 
koji mu je podređen. U estetskom refleksivnom sudu, pojedinačno 
je dano, ali opće pravilo treba tek iznaći, pa se time njegova logič- 
ka (racionalna) priroda iskazuje kao nešto što tek treba postići. 
No, tvdi Agamben, "iako je Kant posve uvjeren u aporetičnu narav 
problema i poteškoća do kojih dovodi konkretna odluka između 

dvaju tipova suda (...) greška je u tome što se odnos između poje- 
dinačnog slučaja i norme prikazuje kao čista logička operacija". 
Nasuprot tome, prema Agambenu, riječ je o nečem mnogo dra- 
matičnijem: ova aporija dokazuje revolucionarnu narav estet- 
skog, onu koja proizvodi, naročito kroz modernu umjetnost, stalno 
izvanredno stanje. Primjena pravila tako ni na koji način nije 
sadržana unutar pravila samoga i ne može biti izvedena iz njega. 
Tako je "izvanredno stanje otvaranje prostora u kojem primje- 
na i pravilo iskazuju međusobnu razdvojenost a čista sila zakona 
postaje (zapravo biva primijenjena odbijanjem primjene [dis- 
applicando]) pravilo čija je primjena odložena. Na taj je način, 
nemoguća zadaća spajanja pravila i stvarnosti i uz to uspostave 
sfere normativnosti izvršena u obliku iznimke, tj. kroz pretpo- 
stavku njihove veze." (ibid: 40). Izvanredno stanje estetskog tako 
označava međusobno zasjenjivanje logike i prakse u kojem čista 
sila bez logosa ostvaruje izraz bez ikakve stvarne reference, od- 
nosno u kojem svaka uvedena norma razvlašćuje prethodno pri 
čemu zakon postaje plutajući označitelj. Zbog toga je estetsko, 
naročito u modernoj umjetnosti, prema Agambenu, u stalnom sta- 
nju potrage, dok se refleksivno suđenje, kako ga definira Kant, 
nikada ne može institucionalizirati, što rezultira konstantnim izmi- 
canjem estetskog svakom obliku historizacije. 

S druge strane, književni se kanon oblikuje u historijski uvje- 
tovanim okolnostima kroz koje se na različite načine dohvaća i 
upreže estetsko. Iznalaženje mjerila i postavljanje granica nužnih 
za njegov nastanak i opstanak proizvodi i niz isključivanja, nive- 
liranja i potiranja razlika za čiju je provedbu zadužen niz institu- 
cionalno ovjerenih instanci. Potencijalnoj jednosmjernosti njihova 
učinka, kako je pokazano u prethodnim poglavljima, izmiču ne 
samo estetski cjelovita djela već i neukalupljivi načini njihova 
čitanja i preispisivanja u stalno novim, živim kontekstima. Biva- 
jući istodobno konstitutivni uvjet oblikovanja kanona, oni ga, osta- 
jući s onu stranu diskurzivnog discipliniranja, iznova stavljaju u 
pitanje. 

vizija slavenstva, 58 
genij, 26, 70-75, 106, 128 

autor, 101, 102, 142 

duh naroda, 71-73, 95, 98, 118, 
188, 197,279 

egzemplarnost, 30 

estetika genija, 30 

Gundulić, 265 

maskulina projekcija, 245 

originalnost, 30 
Giddens, Anthony, 273 
Gilbert, Sandra, 236, 248, 249, 253 
Gjalski, Ksaver Šandor, 120, 207, 

208 
Glasnik Dalmatinski, 63 

jezična politika, 66 



Glasonoša, 80, 96, 106, 128, 211, 

228 
Gleđević, Stana. Vidi Starčević, 

Šime 
Goethe, Johann Wolfgang, 88, 89, 

92, 192, 249 

jezik, 92, 144. Vidi jezik, klasik 

remek-djelo, 88 

svjetska knj., 13, 89, 90, 91, 201 

vječno žensko, 249 

West-Ostlichen Diwan, 191 
Gogolj, Nikolaj Vasiljevič, 140 
Gorak, Jan, 23, 24 
Gottschall, Rudolf von, 148, 175, 

194,213 
Grdešić, Masa, 256 
Grgur VII, Papa, 227 
Grimm, braća, 188 
Gross, Mirjana, 56, 79, 133 

nac. integracija, 56, 79 

razvoj grad. društva, 78 
Grubar, Susanne, 236, 248, 249, 253 
Gudel, Vladimir, 132 
Guillory, John, 11, 34, 35, 38, 40- 

-42, 250, 276 

hegemonija kanona, 42 
Gundulić, Ivan, 16, 68, 70, 71, 73, 

75, 107-115, 123,127-129, 137, 

167, 168, 174, 255, 265 

Demeter o G. geniju, 71 

Stoos o G. geniju, 71 

utjelovljenje genija, 70 
Gundulić, Mara, 244 
Gutenberg, Johann, 272 

Hali, Stuart, 274, 282 
Hallberg, Robert, 1 1 
Harambašić, August, 15 
Haulik, Juraj, 179 

Havelock, Eric, 69, 264 

Havliček, Ivan, 177 

Hays, Megan, 81 

Hegel, Georg Wilhelm Friedrich, 

191 
hegemonija. Vidi angažman, Bou- 

dieu, kanon, obrazovanje, žene 
Herbart, Johann Friedrich, 191,213 
Herder, Johann Gottfried, 70, 90, 

125 

duh naroda, 188 
Herodot Halikarnašanin, 179 
Herrnstein Smith, Barbara, 11, 12, 

37-40, 274, 282 

hegemonija kanona, 40 

kontigentnostknj. vrijednosti, 36 
Hevdebrand, Renate von, 1 1, 12, 14, 

30,47,49,50,98,131,157,263 

knj. vrijednost, 47 
Hillis Miller, Joseph, 1 16, 215, 243 
Hire, Miroslav, 132 
Hobsbavvm, Eric, 44 
Homer, 38, 71, 86, 108, 129, 179, 

265, 271 
Horacije, Kvint Flak, 86 
Horrocks, Christopher, 273, 274 
Horvat, Krunoslava, 241 
Horvatica, Jela, 239 
Hranilović, Jovan, 120, 132, 148, 

149, 173, 175, 198,205,208 
hrestomatija. Vidi antologije 
Hrvatica, 257 
Hrvatska, 99, 107, 162 
Hrvatska vila, 106, 203, 234 
Huett, Lorna, 267 
Humboldt, Wilhelm von, 60, 215 

o jeziku, 60 
Hume, David, 36 
Hutcheon, Linda, 134-136, 192 



Ibler Desiderius, Janko, 203, 204, 

206,210,234 
identitet, 28, 43. Vidi autor, kapital, 

književnost, kultura, nacija, obra- 
zovanje, povijest, žene 

diskriminacija, 40 

i kontigencija vrednovanja, 36 

imenovanje, 56 

kanon i nacionalni i., 43, 45 

metafizika spolova, 240 
Ilirska čitaonica. Vidi Čitaonica 
ilirstvo/slavenstvo/hrvatstvo. Vidi 

nacija 
interpretativna zajednica. Vidi Fish, 

Stanlev 
Irigarav, Luče, 258, 259 
Iser, Wolfgang, 14 
Iskra, 99, 121,177 
Ivićević, Stjepan, 265 

Jagić, Vatroslav, 13, 30, 70, 81, 82, 

93,96-98,110,117,121,123,138, 

141, 142, 148, 166, 171-173, 188, 

193, 197-202, 208, 210, 21 1, 214, 

268, 275, 279 

knj. napredak, 70 

knj. povijest, 95 

knjiženstvo, 95 

književnost i kritika, 96, 97 

svjetska knj., 91 
Jakobović Fribec, Slavica, 239, 256 
Jambrečak, Dragutin, 242, 245, 247 
Jambrišak, Marija, 179, 241, 247, 

257 
Jarnević, Dragojla, 119, 178, 179, 

238, 239, 241, 244, 250, 252, 

253, 256 

JAZU (HAZU), 53, 87, 95, 97, 133, 

137,160,167-170,179,180,211, 

215,216,242,266 
Jelačić, Josip, 44 
Jensen, Alfred, 112,255 
jezik. Vidi polemike, nacija 

kajkavski jezik, 62, 63. regiona- 
lizam 

"prirodni jezik", 60, 61, 69, 74, 
279 

snaga asimilacije j., 92 

standardizacija, 29 

vizualnost pisma, 272 
Johnson, Richard, 222, 259 
Jonke, Ljudevit, 122 
Jorgovanić, Rikard, 149, 173 
Joyce, James, 38 
Jukić, Tatjana, 252, 256 
Jurić, Marija. Vidi Zagorka, Marija 

Jurić 
Jurić, Slaven, 121 
Jurišić, Mirko. Vidi Vraz, Stanko 
Jurković, Janko, 106, 146, 173, 192, 

193, 196 
Jusdanis, Gregorv, 41-43, 45, 51, 

53, 116, 176,262 
Juvan, Marko, 126 

Kačić Miošić, Andrija, 73, 75, 79, 
80, 82, 137, 168, 196 

kalendari. Vidi periodika, književ- 
nost: pučko štivo 

Kamenar, Janko, 217 

Kamuf, Peggy, 11, 12, 28 

Kanižlić, Antun, 174 

kanon 

Crkveni kanon, 25, 26 

D. Demeter o k. starih pisaca, 74 



dekonstrukcija - transformativ- 
nost estetskog, 28 

dekontekstualizacija, 46 

estetsko vs. masovno, 73-75 

hegemonija, 12, 36, 40 

k. autora, 159 

kao praksa vredanovanja, 73 

klasik i remek-djelo, 87-90, 115, 
125-127, 134-136,271 

kult ličnosti, 47 

kulturna vrijednost, 35 

kulturni kapital, 41 , 84, 240, 262, 
280 

obrazovanje, 26, 41 

polemika o kanonu, 82 

ponovljivost, 26 

popularna književnost. Vidi kul- 
tura i književnost 

pučka tradicija, 57, 73, 75 

raslojavanje visoke i pučke kultu- 
re. Vidi kultura 

reprezentativnost, 20, 45, 69, 70 

rodna isključivost, 41 

selekcija, isključivanje, 46 

stara dubrovačka književnost, 57, 
73 

usmeno/pisano, 69 

vernakular, 42, 43 

vrednovanje, 27 
Kant,Immanuel,30,31,36,76, 187, 

191,203,281-283 

pojam genija, 71, 188 
kapital 

književni k., 91, 92, 144, 145, 
167 

kulturni k., 41 

simbolički k., 31, 54, 103, 172, 
242, 255 
Kaplan, Ćore, 260 

Karnarutić, Brne, 127 
Karples, Gustav, 13, 14, 200 
Katalinić Jeretov, Rikard, 132 
Katolički list, 217, 218, 226 
Kazali, Pasko Antun, 106 
Kaznačić, Ivan August, 109, 175, 

176 
Kermode, Frank, 88 
Kernan, Alvin, 101 
Kessler, Wolfgang, 62, 63, 165 
Klaić, Vjekoslav, 208 
klasik, 90. Vidi kanon 

remek-djelo. 

svjetska knj., 92 
knjiženstvo (pismenost). Vidi knji- 
ževnost 
književni kapital. Vidi književnost: 

svjetska 
Književnik, 30, 81, 93, 95-97, 167, 

180, 189, 195, 199, 200, 211, 

218,268 
književnost 

autonomija, 33, 46, 269. Vidi 
kultura:pučka tradicija 

knj. antologije, 174-177 

knj. nagrade, 177-182 

knjiženstvo, 30, 96 
književna vrijednost, 36-40, 128-131, 

171, 172, 194-198,235,278 

larpurlartizam, 32 

nacionalni bard, 47 

narodni jezik. Vidi nacija 

polje, 33, 103, 172, 192, 278 

povijest knj., 198-202 

pučko štivo, 30, 74 

svjetska knj., 91 
Kogoj-Kapetanić, Breda, 90, 198, 

199,201,212 
Kolanović, Masa, 152, 256 



Kolo, 61, 63-65, 86, 94, 99, 100, 1 17, 
137,157,167,185-189,198,241, 
250, 270, 296 
kritika, 94 

Kombol, Mihovil, 62, 87 

komparativna knj.. Vidi književnost 

konzumerizam. Vidi književnost: 
masovna 

Kovačević, Gjuro, 150, 189, 190 

Kovačić, Ante, 84, 123, 133, 134, 
149, 180, 181,208,210,216-218, 
226, 233, 236. Vidi parodija, po- 
lemika, satira 
o Senoinu gavanstvu, 234 

Kovačić, August, 233 

Kozarac, Josip, 155, 157, 254, 255 

Krajnik, M., 244 

Kraljeva, Ivka, 233, 242 

Kranjčević, Silvije Strahimir, 113, 
207, 255 

Kravar, Zoran, 114, 122, 127 

Krek, Gregorij, 175 

Kristijanović, Ignac, 62 

kritika. Vidi periodika 
Barac o k., 210 

i knj. povijest, 203,204,207-211 
kritičar kao arbitar, 193 
moderna k., 208 
objektivnost, 187 
povijest kritike, 182, 183, 185-188 
A. Veber Tkalčević, 189 

Krizmanić, Ivan, 238 

Krizmanić, Paula, 238 

Krleža, Miroslav, 38, 113, 115, 124, 
152, 181 

Kronick, David A., 49 

Kronick, Joseph G., 23, 24, 26, 159 

Krstinić, P.. Vidi Pavletić, Krsto 

Krtalić, Ivan, 73, 122, 217 

Kuhač, Franjo, 179 

Kukuljević Sakcinski, Ivan, 44, 55, 

75,78,81,96,97,108,114,144, 

145, 173, 174, 237, 244, 264, 271 
Kulcsar Szabo, Erno, 152 
kultura, 

društvena kohezija, 45 

popularna k. Vidi književnost: 
masovna 

usmenost/pisanost, 69 
kulturni kapital. Vidi kanon 
Kumičić, Eugen, 203-207, 210, 217, 

226, 227, 234, 255 
Kumičić, Marija, 227 
Kundek, Josip, 63 
Kuzmanić, Ante, 64, 226 

kao urednik, 65 
Kvaternik, Eugen, 257 
Kvintilijan, 24 

Lacan, Jacques, 58, 59 
LaCapra, Dominick, 220 
Lađa, 99 

Lasić, Stanko, 219 
Lažečnikov, Ivan Ivanovič, 194 
Leptir, 99 

Leskovar, Janko, 207 
Lisinski, Vatroslav, 257 
Lovell, Terry, 85, 215, 236 
Luhmann, Niklas, 28, 90 
Lukacz, G6rgy, 267 
Lukijan, 86 
Luna, 165 

Ljubić, Šime, 173, 199 



MacLuhann, Marshall, 271-274, 

281 

o jeziku, 275 
Macun, Ivan, 147, 190, 191, 212 
Maixner, Rudolf, 99 
Marković, Emilija, 241 
Marković, Franjo, 15,20,71,79,97, 

110,111,120,128-131,160,166, 

169, 175-177, 193, 202, 208, 216, 

237, 239, 245, 255, 264, 280 

svjetska književnost, 68 
Marulić, Marko, 16, 86 
Mara, Karl, 35, 86, 89 
Matica ilirska (hrvatska), 54, 78, 79, 

123, 160, 166-170, 175, 178, 179, 

201,211,231,237-239,250 
Matica lidu, 169 
Matić, Tomo, 201 
Matoš, Antun Gustav, 209, 256-258 

kao kritičar, 209 
Mažuranić, Antun, 60, 91, 92, 147 

o jeziku, 
Mažuranić, Fran, 128 
Mažuranić, Ivan, 12, 13, 15, 16, 43, 

70, 79, 91, 105, 120, 122, 124-134, 

136,141-145,149,167,181,196, 

197,215,245,257 

dopuna Osmana, 123 

satirizacija M. lika i djela, 134 
Mažuranić, Matija, 121 
Mažuranić, Vladimir, 13, 141, 201, 

243, 245, 246 
Menac, Antica, 122 
Mesić, Matija, 117,215,216 
Mihalović, Josip, 215 
Mihanović, Antun, 105 
Milanja, Cvjetko, 113 
Milčinović, Adela, 257 
Miletić, Stjepan, 112 

Milić, Vinko, 112 

Milton, John, 200, 238 

Mladost, 99, 209 

moć. Vidi angažman, Bourdieu, he- 
gemonija, Foucault, kanon, kapi- 
tal, obrazovanje 

Moguš, Milan, 122 

Moi, Toril, 259 

Moliere (Jean-Baptiste Poquelin), 
92 

Montepin, Xavier, 155 

The Monthly Review, 267 

Mrak, Branimira, 239 

Mrazović, Lujo, 245, 248 

Mrazović, Matija, 117 

Mudrock, Graham, 273 

Nabokov, Vladimir, 135 
nacija 

duh naroda, 70 

estetizacija i n., 50 

etnička integracija, 78-80 

ilirsko ime, 58 

jezična homogenizacija, 42-45, 
66 

nacionalizam i kozmopolitizam, 
60 

nacionalna inegracija, 56-60 

regionalizam, 62-68 

standardizacija jezika, 29, 43, 57, 
58, 61,211,263. Vidi kanon 

uspavano tijelo n. 
žene i puk, 75-82 
Nada, 256 
Nagy, Gregorv, 24 
Nalješković, Nikola, 82 
Narodna stranka. Vidi narodnjaci, 

Mažuranić, Strossmaver, Senoa 
Narodne novine, 66, 78, 79, 204 



narodnjaci, 133, 134, 181, 215, 216 

Nastavni vjesnik, 201 

Naše gore list, 94 

naturalizam. Vidi polemike 

Nemcova, Božena, 244 

Nemčić, Antun, 1 14, 144 

Nemec, Krešimir, 113, 114, 121, 
122, 125, 134, 147, 149, 150, 153, 
158, 196,252,253,256 

Nenadov, Eugenij. Vidi Marković, 
Emilija 

Neuhaus, Stefan, 12 

Neven, 80, 94, 99, 100, 106, 109, 
111,114,141,144,146,147,150, 
157,167,174,178,179,189,218 

Nietzsche, Friedrich, 259 

Nikolić, Mihovil, 120, 207 

Nord, David Paul, 275 

Nova Nada, 99 

Novak, Vjenceslav, 120 

Novaković, Stojan, 112 

Novi Pozor. Vidi Pozor 

Novi viek, 251 

Novi vijek, 99 

Novo Doba, 99 

Novo Svjetlo, 99 

Niibel, Birgit, 14 

Njegoš, Petar Petrović, 126, 128 

obrazovanje. Vidi kanon, periodika, 
pismenost, žene 
Bildung, 216, 243 
emancipacija ž., 242, 245 
građanstvo, 57 
Jagić o o., 139 

kao sekularna religija, 104, 280 
o. institucije, 242 

o. razlike, 163 

periodika, 278 

pismenost, 78, 80 

Schiller o estetskom o., 220 

sekularna religija, 270 

žene, 81 
Oteo;-, 218 
Ograjšek Gorenjak, Ida, 245, 247, 

265, 266 
okcidentalizam, 12-14, 124. Vidi 

orijentalizam 
Oppel, Herbert, 23 
Oraić-Tolić, Dubravka, 152 
Orešković, Alfred, 201 
originalnost. Vidi genij 
orijentalizam, 12, 67, 107, 201 

balkanizam, 131 
Ovidije, Publije Nazon, 140 

Pacel, Vinko, 211 

Palacky, František, 65 

Palmotić, Junije, 68, 75, 107, 137, 
167, 168, 174 

parodija. Vidi roman 
definicija pojma, 135 
intertekstualna narav p., 132-136 
kao društvena autorefleksij a, 146 
Mažuranićeva lika i djela, 136 
p. kao afirmacija, 112, 132 

Pasarić, Josip, 126, 203, 205, 206, 
210,234 

Pavao, sv., 25 

Pavić, Armin, 110, 111, 115 

Pavletić, Krsto, 227 

Pavličić, Pavao, 114, 122, 126 

Pech, Traugott, 14 

Pederin, Ivan, 216, 218, 219 

Pejaković, Hrvoje, 250 



Perić, Ivan F., 80 

periodika, 15, 55, 75, 99, 104, 106, 

174, 178, 180, 218, 219, 239, 

261-263, 266-268, 270, 271, 275 

Barac o p., 267 

feljton, 268 

funkcija autora, 105-108 

kalendari, 74, 77 

kanon, 50 

kao žanr, 16, 49 

književna vrijednost, 50, 5 1 

kritika, 94, 185 

pseudonimi, 105. Vidi žene 

u odnosu prema knj. povijesti, 49 

urednik, 18, 65, 108, 137, 147, 
160, 171,208,232,275 

žanrovi, 95 

ženski časopisi, 258 
Perkovac, Ivan, 117-119, 160, 169, 

245 
Perrius, Christopher A., 13 
Petravić, Ante, 208 
Petrović, Svetozar, 184, 185 
Pfeifer, Rudolf, 25 
Pindar, 95 
pismenost, 81, 145, 164, 264-266, 

269. Vidi kanon, kultura, književ- 
nost 

"primarna usmenost", 69 
Piterberg, Gabriel, 13 
Pizer, John, 89 
Platon, 23, 85, 95, 133 
Plejić-Poje, Lahorka, 238 
podlistak. Vidi feljton 
Podunavka, 64 
Pogačić, Milka, 241, 242, 257 
Pokret, 227 
polemike 

Barac o p., 234 

Crkva oKovačićevu romanu, 217, 

218 
dinamika polja, 65, 211, 215, 

217,226,227,234,235 
legitimacija nac. kulture, 74 
novajlije i starosjedioci, 232-235 
o jeziku, 67, 68 
o naturalizmu, 202-210 
Pavić vs. Marković, 110 
pravaši i Senoa, 216, 217, 233 
sukob Zore s Danicom, 62-65 
Senoa o nac. knj., 194, 195 

Politeo, Dinko, 205 

polje. Vidi književnost 

Popović, Simo, 66 

Posnett, Hutchison Macaulav, 90 

povijest. Vidi autor, Jagić, kanon, 
književnost, kritika, nacija, pe- 
riodika, žene 
identitet zajednice, 5 1 , 56, 57, 67, 

177 
književna p., 21, 96, 101, 201 
nacionalna p., 29 
p. mimeze, 207 

p. utemeljenje knj. kritike, 280 
p. uvjetovanost kanona, 24 
p. ženska, 251-260 
progresivni linearni slijed, 202 

Pozor, 194,218,228,231 

Pranjić, Krunoslav, 122 

Prašnička, Jelisaveta, 79, 238 

Praus, Josip, 148, 189 

pravaši, 84, 100, 106, 120, 123, 128, 
133, 134, 162, 181, 202, 206, 208, 
215, 216, 233, 236. Vidi satira, 
Kovačić, Mažuranić, narodnjaci, 
Senoa 
sukob s narodnjacima, 133, 216 



Preporod, 99 

Preradović, Petar, 63, 64, 118, 128, 
132, 149, 169, 196, 200, 243, 257 

Prešern, France, 126 

Prince, Gerald, 162 

Prodan, Ivo, 219 

Prohaska, Dragutin, 126 

Prosvjeta, 106, 109, 155, 256 

Protrka, Marina, 16, 33, 147, 149, 
157,207,210,230,234 

Pucić, Medo, 109, 128, 174-176, 
189, 191 

puk, 72-75. Vidi čitatelji, jezik, pis- 
menost 

obrazovna hegemonija, 81 
"otkrivanje naroda", 72 
prema narodu, 83 
pučki komad, 145 

Puškin, Aleksandar Sergejevič, 140, 
271 

Pypin, Aleksandar Nikolajevič, 13 

Račine, Jean, 92 

Rački, Franjo, 78, 110, 111, 117, 

128, 181,211,215,216 
Radić, Stjepan, 219 
Radway, Janice, 19, 151, 222, 259, 

260, 274, 282 
Rakovac, Dragutin, 43, 60, 63, 169, 

185 

osnivanje Kola, 94 
Rapacka, Joanna, 12, 115, 122, 123, 

125, 181, 196 
Readings, Bili, 85 
regionalizam. Vidi Danicza zagre- 

bechka, jezik, nacija, obrazova- 
nje, polemike 

Glasnik Dalmatinski , 66 

prevladavanje r., 271, 275 

pučka tradicija, 62 

r. otpor standardizaciji jezika i 

knj., 13-66, 163 
Zora Dalmatinska, 66 

relativizam/objektivizam. Vidi knji- 
ževnost: evaluacija 

Relković, Matija Antun, 73, 75, 137, 
139, 196,200 

remek-djelo. Vidi kanon, klasik 

Rešetar, Jakov, 186 

Rieger, Josip, 217, 226 

roman, 147 

cenzura. Vidi cenzura 
parodičnost, 153, 158 
popularizacija žanra, 147 
romansa,77, 137, 143, 146, 149, 

152-156, 161,245 
terminološka neprihvaćenost, 144, 
149 

romansa, 152-156. Vidi čitatelji, ro- 
man 

Barac o r. zapletima, 152 
struktura, 151 

Rose, Margaret A., 135 

Ross, Trevor, 26, 172 

Rousseau, Jean Jacques, 69 
o jeziku, 69 

Ruhnken, David, 25 

Rušnov, Sofija, 238, 239 

Said,Edward, 12, 136,221 
Sainte-Beuve, Charles-Augustin, 

199 
Saintsburv, George, 267 
Sand, George, 158, 160, 168, 243, 

244, 245, 256 
Sandučić, A. M.. Vidi Truhelka, 

Jagoda 



satira. Vidi parodija 

pravaška satira, 134 

u odnosu prema parodiji, 135 
Savić, Obrad, 12 

Suvremenik, 99, 100, 164, 209, 269 
Schauff, Karolina, 238 
Schiller, Friedrich, 96, 220, 271 
Schmeling, Manfred von, 89 
Scholes, Robert, 35 
Schopenhauer, Arthur, 256 
Seljan, Dragutin, 173 
Sergij P.. Vidi Vojnović, Ivo 
Sevigne, Marie de Rabutin-Chantal, 

256 
Shakespeare, William, 38, 82, 92, 

129, 156,238,265,271 
Shovvalter, Elaine, 236, 239, 250-252, 

254, 256 
simbolički kapital. Vidi kapital 
Sirovica, Dinko, 193 
Sismondi, Jean Charles Leonard de, 

198 
Sisolski, Jenio. Vidi Kumčić, Eugen 
Skerlić, Jovan, 93 
Sklevickv, Lidija, 256 
Slabur, Laura, 241 
Sladović, Emanuel, 168, 190, 211 
Slamnig, Ivan, 113, 114 
Slavjan, Davorin, 113 
Slavoj, Vilko, 151 
Slavonac, 99, 162, 219 
Sloboda, 206, 233 
Slovinac, 99, 112 
Smičiklas,Tadija,79, 120, 144, 160, 

165, 166, 169, 237, 239, 244, 264 
smrt autora. Vidi autor 
Sofoklo, 95 
Sokol, 99 
Sokrat, 95, 133 

Solar, Milivoj, 38, 184, 280 
Solvejgs, Kristijana. Vidi Vojnović, 

Gjena 
Spasovič, Vladimir Danilovič, 13 
Spivak, Gayatri Ch., 84 

SUMMARY 



INVENTING THE LITERARY NATION 

CANON FORMATION IN 19 th CENTURY 
CROATIAN LITERARY PERIODICALS 



This book deals with the circumstances, conditions and reper- 
cussions of the processes which directed the Croatian national 
literary canon towards its rise and continuation. In its first part, 
the thesis considers the theoretical, historical and media predis- 
positions that shaped these processes. The processes are linked 
to the emergence of an autonomous field of artistic production 
and the dynamic of its functioning, and also to the accumulation 
of cultural capital (as defined by Bourdieu), to the emphasizing 
of the author-function, and to the disciplining of reading prac- 
tices. The main part of the thesis considers different sort of strat- 
egies that implicated the rise of literature as an institution, the 
historical conditions that regulated the emergence of the depend- 
ing literary field and its separation within the social system. Ca- 
nonical texts, as the repositories of cultural value (cultural capi- 
tal) function as an instrument of the integration and separation 
(distinction) within the community. In other words, they are cre- 
ating national and other identities, and supporting prevalent so- 
cial relations, based on different sorts of hegemonic relationships. 

